***Տ Ե Ղ Ե Կ Ա Տ Վ ՈՒ Թ Յ ՈՒ Ն***

***ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ***

***ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԸՆԹԱՑՔԻ ՎԵՐԱԲԵՐՅԱԼ***

ԲՈՎԱՆԴԱԿՈՒԹՅՈՒՆ

[ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԶԱՐԳԱՑՈՒՄՆԵՐԸ 2021 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ 3](#_Toc79417546)

[ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ 2021 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ 26](#_Toc79417559)

[Հարկային եկամուտներ և պետական տուրքեր 28](#_Toc79417560)

[Պաշտոնական դրամաշնորհներ 47](#_Toc79417561)

[Այլ եկամուտներ 48](#_Toc79417562)

[ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ 2021 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ 52](#_Toc79417563)

[Ծրագրային դասակարգում 58](#_Toc79417564)

[ՀՀ ՊԵՏԱԿԱՆ ԲՅՈՒՋԵԻ ՊԱԿԱՍՈՒՐԴԸ ԵՎ ՀՀ ՊԵՏԱԿԱՆ ՊԱՐՏՔԸ 2021 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ 151](#_Toc79417565)

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ**

**ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ՎԵՐԱԲԵՐՅԱԼ………………………………...…..159**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ**

**ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԻ ՎԵՐԱԲԵՐՅԱԼ………................……....….160**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ**

**ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ԾԱԽՍԵՐԻ ՎԵՐԱԲԵՐՅԱԼ**

**(տնտեսագիտական դասակարգմամբ)……………………………………………………………………………..……...161**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ԱՌԱՋԻՆ**

**ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ԴԵՖԻՑԻՏԻ (ՊԱԿԱՍՈՒՐԴԻ) ՎԵՐԱԲԵՐՅԱԼ .………........................167**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ**

**ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ԾԱԽՍԵՐԻ ՎԵՐԱԲԵՐՅԱԼ`**

**ԸՍՏ ՊԵՏԱԿԱՆ ՄԱՐՄԻՆՆԵՐԻ ԿՈՂՄԻՑ ԻՐԱԿԱՆԱՑՎՈՂ ԾՐԱԳՐԵՐԻ……………………………….……….174**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ԾԱԽՍԵՐԻ ՎԵՐԱԲԵՐՅԱԼ` ԸՍՏ ՊԵՏԱԿԱՆ**

**ՄԱՐՄԻՆՆԵՐԻ ԿՈՂՄԻՑ ԻՐԱԿԱՆԱՑՎՈՂ ԾՐԱԳՐԵՐԻ ԵՎ ՄԻՋՈՑԱՌՈՒՄՆԵՐԻ………………..………….188**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ԱՌԱՋԻՆ**

**ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ՕՏԱՐԵՐԿՐՅԱ ՊԵՏՈՒԹՅՈՒՆՆԵՐԻ ԵՎ ՄԻՋԱԶԳԱՅԻՆ ԿԱԶՄԱԿԵՐՊՈՒԹՅՈՒՆՆԵՐԻ ԱՋԱԿՑՈՒԹՅԱՄԲ ԻՐԱԿԱՆԱՑՎՈՂ ՎԱՐԿԱՅԻՆ ԾՐԱԳՐԵՐԻ**

**ԵՎ ՄԻՋՈՑԱՌՈՒՄՆԵՐԻ ՇՐՋԱՆԱԿՆԵՐՈՒՄ ԿԱՏԱՐՎԱԾ ԾԱԽՍԵՐԻ ՎԵՐԱԲԵՐՅԱԼ…..……...….…...….379**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ՕՏԱՐԵՐԿՐՅԱ ՊԵՏՈՒԹՅՈՒՆՆԵՐԻ ԵՎ ՄԻՋԱԶԳԱՅԻՆ ԿԱԶՄԱԿԵՐՊՈՒԹՅՈՒՆՆԵՐԻ ԱՋԱԿՑՈՒԹՅԱՄԲ ԻՐԱԿԱՆԱՑՎՈՂ ԴՐԱՄԱՇՆՈՐՀԱՅԻՆ**

**ԾՐԱԳՐԵՐԻ ԵՎ ՄԻՋՈՑԱՌՈՒՄՆԵՐԻ ՇՐՋԱՆԱԿՆԵՐՈՒՄ ԿԱՏԱՐՎԱԾ ԾԱԽՍԵՐԻ ՎԵՐԱԲԵՐՅԱԼ.....…394**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ**

**ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ԴԵՖԻՑԻՏԻ (ՊԱԿԱՍՈՒՐԴԻ)**

**ՖԻՆԱՆՍԱՎՈՐՄԱՆ ԱՂԲՅՈՒՐՆԵՐԻ ՎԵՐԱԲԵՐՅԱԼ ….………………………………………………………...…..412**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ԱՌԱՋԻՆ**

**ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ԵԼՔԱՅԻՆ ԾՐԱԳՐԵՐԻ ԵՎ ՄԻՋՈՑԱՌՈՒՄՆԵՐԻ**

**ԳԾՈՎ ԱՐԴՅՈՒՆՔԱՅԻՆ (ԿԱՏԱՐՈՂԱԿԱՆ) ՑՈՒՑԱՆԻՇՆԵՐԻ ԿԱՏԱՐՄԱՆ ՎԵՐԱԲԵՐՅԱԼ`**

**ԸՍՏ ԲՅՈՒՋԵՏԱՅԻՆ ՀԱՏԿԱՑՈՒՄՆԵՐԻ ԳԼԽԱՎՈՐ ԿԱՐԳԱԴՐԻՉՆԵՐԻ…………………………………..…..446**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ԱՌԱՋԻՆ**

**ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ԵԼՔԱՅԻՆ ԾՐԱԳՐԵՐԻ ԵՎ ՄԻՋՈՑԱՌՈՒՄՆԵՐԻ**

**ԳԾՈՎ ԱՐԴՅՈՒՆՔԱՅԻՆ (ԿԱՏԱՐՈՂԱԿԱՆ) ՑՈՒՑԱՆԻՇՆԵՐԻ ԿԱՏԱՐՄԱՆ ՎԵՐԱԲԵՐՅԱԼ`**

**ԸՍՏ ՄԻՋՈՑԱՌՈՒՄՆԵՐԸ ԿԱՏԱՐՈՂ ՀԱՆՐԱՅԻՆ ԻՇԽԱՆՈՒԹՅԱՆ ՄԱՐՄԻՆՆԵՐԻ…………………………………………………………………………………………………..………....…..1****073**

**ՏԵՂԵԿԱՆՔ ՀՀ 2021 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻՑ**

**ԿՈՐՈՆԱՎԻՐՈՒՍԻ (COVID-19) ՏՆՏԵՍԱԿԱՆ ՀԵՏևԱՆՔՆԵՐԻ ՆՎԱԶԵՑՄԱՆ ԵՎ ՎԵՐԱՑՄԱՆ**

**ՆՊԱՏԱԿՈՎ ԻՐԱԿԱՆԱՑՎԱԾ ՄԻՋՈՑԱՌՈՒՄՆԵՐԻ ԳԾՈՎ ԿԱՏԱՐՎԱԾ ԾԱԽՍԵՐԻ**

**ՎԵՐԱԲԵՐՅԱԼ` ԸՍՏ ՊԱՏԱՍԽԱՆԱՏՈՒ ԵՎ ԿԱՏԱՐՈՂ ՊԵՏԱԿԱՆ ՄԱՐՄԻՆՆԵՐԻ………………….....….1879**

**ՏԵՂԵԿԱՆՔ ՀՀ 2021 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻՑ**

**ԿՈՐՈՆԱՎԻՐՈՒՍԻ (COVID-19) ՏՆՏԵՍԱԿԱՆ ՀԵՏևԱՆՔՆԵՐԻ ՆՎԱԶԵՑՄԱՆ ԵՎ**

**ՎԵՐԱՑՄԱՆ ՆՊԱՏԱԿՈՎ ԻՐԱԿԱՆԱՑՎԱԾ ԾԱԽՍԱՅԻՆ ԾՐԱԳՐԵՐԻ և ՄԻՋՈՑԱՌՈՒՄՆԵՐԻ**

**ԳԾՈՎ ԱՐԴՅՈՒՆՔԱՅԻՆ (ԿԱՏԱՐՈՂԱԿԱՆ) ՑՈՒՑԱՆԻՇՆԵՐԻ ԿԱՏԱՐՄԱՆ ՎԵՐԱԲԵՐՅԱԼ`**

**ԸՍՏ ԲՅՈՒՋԵՏԱՅԻՆ ՀԱՏԿԱՑՈՒՄՆԵՐԻ ԳԼԽԱՎՈՐ ԿԱՐԳԱԴՐԻՉՆԵՐԻ….……………..…..…………..….1884**

**ՀՀ 2021 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻՑ ԿՈՐՈՆԱՎԻՐՈՒՍԻ (COVID-19) ՏՆՏԵՍԱԿԱՆ ՀԵՏևԱՆՔՆԵՐԻ ՆՎԱԶԵՑՄԱՆ ԵՎ ՎԵՐԱՑՄԱՆ ՆՊԱՏԱԿՈՎ ՀԱՏԿԱՑՎԱԾ ՎԱՐԿԱՅԻՆ ՄԻՋՈՑՆԵՐԻ ԳԾՈՎ` ԾՐԱԳՐԵՐԻ ԵՎ ՄԻՋՈՑԱՌՈՒՄՆԵՐԻ ԱՐԴՅՈՒՆՔԱՅԻՆ (ԿԱՏԱՐՈՂԱԿԱՆ) ՑՈՒՑԱՆԻՇՆԵՐԻ ԿԱՏԱՐՄԱՆ ՎԵՐԱԲԵՐՅԱԼ` ԸՍՏ ԲՅՈՒՋԵՏԱՅԻՆ ՀԱՏԿԱՑՈՒՄՆԵՐԻ ԳԼԽԱՎՈՐ ԿԱՐԳԱԴՐԻՉՆԵՐԻ….……………………………………………………………………………..……..…..…………..…..1893**

**ՏԵՂԵԿԱՆՔ ՌԱԶՄԱԿԱՆ ԴՐՈՒԹՅԱՄԲ ՊԱՅՄԱՆԱՎՈՐՎԱԾ ՀՀ 2021 ԹՎԱԿԱՆԻ**

**ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻՑ ԿԱՏԱՐՎԱԾ ԾԱԽՍԵՐԻ**

**ՎԵՐԱԲԵՐՅԱԼ` ԸՍՏ ՊԱՏԱՍԽԱՆԱՏՈՒ ԵՎ ԿԱՏԱՐՈՂ ՊԵՏԱԿԱՆ ՄԱՐՄԻՆՆԵՐԻ……………………...…1895**

**ՏԵՂԵԿԱՆՔ ՌԱԶՄԱԿԱՆ ԴՐՈՒԹՅԱՄԲ ՊԱՅՄԱՆԱՎՈՐՎԱԾ ՀՀ 2021 ԹՎԱԿԱՆԻ**

**ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻՑ ԻՐԱԿԱՆԱՑՎԱԾ ԾԱԽՍԱՅԻՆ**

**ԾՐԱԳՐԵՐԻ ԵՎ ՄԻՋՈՑԱՌՈՒՄՆԵՐԻ ԳԾՈՎ ԱՐԴՅՈՒՆՔԱՅԻՆ (ԿԱՏԱՐՈՂԱԿԱՆ)**

**ՑՈՒՑԱՆԻՇՆԵՐԻ ԿԱՏԱՐՄԱՆ ՎԵՐԱԲԵՐՅԱԼ` ԸՍՏ ԲՅՈՒՋԵՏԱՅԻՆ**

**ՀԱՏԿԱՑՈՒՄՆԵՐԻ ԳԼԽԱՎՈՐ ԿԱՐԳԱԴՐԻՉՆԵՐԻ………………………………………………….…………...….1900**

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԶԱՐԳԱՑՈՒՄՆԵՐԸ 2021 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ

# 1. ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԱՄՓՈՓԱԳԻՐ

* 2021 թվականի առաջին կիսամյակում համաշխարհային տնտեսությունը, այդ թվում՝ ՀՀ գործընկեր երկրների տնտեսությունները թևակոխել են տնտեսական աճի վերականգնման փուլ: Համաշխարհային պահանջարկի վերականգնման ազդեցությամբ միջազգային (այդ թվում՝ հումքային) շուկաներում գրանցվել են բարձր գնաճային միտումներ:
* 2020 թվականի խորը տնտեսական անկումից հետո 2021 թվականի առաջին կիսամյակում ՀՀ տնտեսությունը թևակոխել է վերականգնման փուլ՝ գրանցելով 5% տնտեսական ակտիվության աճ: 2021 թվականի առաջին կիսամյակում տնտեսության բոլոր ճյուղերում գրանցվել է թողարկման ծավալների աճ: Տնտեսական ակտիվության աճն ուղեկցվել է նաև ներքին պահանջարկի վերականգնմամբ, սակայն 2020 թվականին սկիզբ առած նոր տիպի կորոնավիրուսի համավարակը, ինչպես նաև սեպտեմբեր-նոյեմբերին սանձազերծված Արցախյան պատերազմն իրենց բացասական ազդեցություններն են թողել ՀՀ տնտեսության վրա՝ նվազեցնելով տնտեսության ներուժը, ինչով էլ պայմանավորված` դանդաղում է վերականգնման գործընթացը:
* Ներքին և արտաքին պահանջարկների աճի պայմաններում 2021 թվականի առաջին վեց ամիսներին տեղի է ունեցել արտահանման և ներմուծման իրական ծավալների աճ: Ընդ որում, պղնձի միջազգային գների աճով պայմանավորված` արտահանման դոլարային ծավալները նշանակալի աճ են գրանցել: Արդյունքում, արտաքին ապրանքաշրջանառությունն աճել է (13.4%-ով), իսկ առևտրային հաշվեկշիռը ցուցաբերել է բարելավման միտում (10.9%-ով):
* 2021 թվականի հունիսին 12-ամսյա գնաճը կազմել է 6.5%՝ գերազանցելով ՀՀ Կենտրոնական բանկի նպատակային՝ (4 +/- 1.5%) ցուցանիշը: 2021 թվականի հունվար-հունիս ամիսներին գնաճի և գնաճային սպասումների արագացմանը հակազդելու նպատակով ՀՀ Կենտրոնական բանկը բարձրացրել է վերաֆիանսավորման տոկոսադրույքն ընդհանուր առմամբ 1.25 տոկոսային կետով (նախորդ տարվա դեկտեմբերին վերաֆինանսավորման տոկոսադրույքը ևս բարձրացվել էր 1.0 տոկոսային կետով)՝ սահմանվելով 6.5%:
* 2021 թվականի առաջին կիսամյակում հարկաբյուջետային քաղաքականության նպատակն է եղել ապահովել հարկաբյուջետային կայունությունը՝ միաժամանակ աջակցելով տնտեսական վերականգնմանը և աճի տիրույթ վերադարձին, որի իրականացման համար հարկաբյուջետային քաղաքականությունն առաջին եռամսյակում եղել է խթանող, այնուհետև աստիճանաբար թուլացել է խթանման չափը՝ առաջին կիսամյակի արդյունքներով լինելով զսպող՝ պայմանավորված ծախսերի թերակատարմամբ:
* Հակաճգնաժամային հարկաբյուջետային միջոցառումները շարունակել են իրականացվել նաև 2021 թվականի առաջին կիսամյակում: Մասնավորապես՝ կորոնովիրուսի հետևանքների մեղմման նպատակով 2021 թվականի առաջին կիսամյակի ընթացքում կառավարությունն իրականացրել է շուրջ 19.8 մլրդ դրամի չափով ծախսեր, իսկ Արցախյան պատերազմի հետևանքներով պայմանավորված ծախսերը նույն ժամանակահատվածում կազմել են 41.1 մլրդ դրամ, որից սոցիալական պաշտպանության ոլորտին ուղղված մասը կազմել է 39.0 մլրդ դրամ:

# 2. ՄԱԿՐՈՏՆՏԵՍԱԿԱՆ ԶԱՐԳԱՑՈՒՄՆԵՐ

# 2.1. Արտաքին միջավայրի զարգացումներ

***Տնտեսական զարգացումներ:*** 2021 թվականի առաջին կիսամյակում ՀՀ հիմնական գործընկեր երկրների տնտեսություններում նկատվել են վերականգնման միտումներ՝ հիմնականում պայմանավորված հարկաբյուջետային միջոցառումների իրականացմամբ, սահմանափակումների աստիճանաբար վերացմամբ, համավարակի հաղթահարման նպատակով պատվաստանյութերի լայնորեն կիրառմամբ և հումքային ապրանքների միջազգային գների բարձրացմամբ։ ԱՄՆ Առևտրի դեպարտամենտի տնտեսական վերլուծությունների [բյուրոյի](https://www.bea.gov/news/2021/gross-domestic-product-second-quarter-2021-advance-estimate-and-annual-update) գնահատմամբ՝ 2021 թվականի առաջին կիսամյակում նախորդ տարվա համապատասխան կիսամյակի նկատմամբ ԱՄՆ տնտեսությունը գրանցել է շուրջ 6.4% աճ, որին նպաստում են ունեցել իրականացված խթանող մակրոտնտեսական քաղաքականությունը և սահմանափակումների աստիճանական վերացումը: 2021 թվականի առաջին կիսամյակում եվրագոտու տնտեսությունը Եվրոստատի նախնական գնահատմամբ ունեցել է 6.2% աճ՝ սահմանափակումների թուլացման պայմաններում, իսկ Չինաստանի տնտեսությունն ըստ Չինաստանի վիճակագրության ազգային բյուրոյի գնահատման՝ գրանցել է մոտ 13% աճ: Վերականգնման փուլ է թևակոխել նաև Ռուսաստանի տնտեսությունը․ ՌԴ տնտեսական զարգացման նախարարության գնահատմամբ 2021 թվականի առաջին կիսամյակում նախորդ տարվա նույն կիսամյակի նկատմամբ Ռուսաստանում տնտեսական ակտիվությունն աճել է 4.6%-ով՝ հիմնականում պայմանավորված արդյունաբերության զարգացումներով:

***Միջազգային գներ:*** Հիմնականում պայմանավորված համաշխարհային տնտեսության վերականգնմամբ՝ միջազգային շուկայում հումքային ապրանքների գներն աճել են: 2021 թվականի առաջին կիսամյակում պղնձի միջազգային շուկայում գներն աճել են 67.4%-ով, ինչին նպաստել է Չինաստանի բարձր տնտեսական ակտիվությունը: Համաշխարհային պահանջարկի վերականգնմամբ (հիմնականում՝ Չինաստանի), ինչպես նաև առաջարկի ու պահանջարկի միջև ժամանակավոր շեղումներով պայմանավորված՝ նավթի միջազգային գները 2021 թվականի առաջին կիսամյակում աճել են միջինում 83.0%-ով:

# 2.3. ՀՀ մակրոտնտեսական զարգացումներ

# 2.3.1. Համախառն առաջարկ և պահանջարկ

***Համախառն առաջարկ:*** 2021 թվականի հունվար-հունիսին նախորդ տարվա նույն ժամանակահատվածի համեմատ գրանցվեց տնտեսական ակտիվության ցուցանիշի (ՏԱՑ) 5.0% աճ (Գծապատկերներ 1-4)։ Չնայած տարեսկզբի բացասական զարգացումներին՝ մարտ ամսից սկսած տնտեսության բոլոր ճյուղերը սկսեցին վերականգնվել, և հունվար-հունիսին գրանցվեց տնտեսական ակտիվության աճի արագացում։ Տնտեսական ակտիվության աճը հիմնականում պայմանավորված է ծառայությունների և առևտրի աճերով (նպաստումը` համապատասխանաբար 1.3 և 0.9 տոկոսային կետ): Թողարկման ծավալի աճ գրանցվեց նաև տնտեսության մյուս ճյուղերում, որի արդյունքում տնտեսական ակտիվության ցուցանիշի աճին շինարարության, գյուղատնտեսության և արդյունաբերության նպաստումները կազմեցին համապատասխանաբար 0.8, 0.8 և 0.5 տոկոսային կետ:

Մյուս կողմից, զբոսաշրջիկների այցելությունների նվազման տեմպերի դանդաղումն (22.2%) իր հերթին դրական ազդեցություն ունեցավ ծառայությունների որոշ տեսակների, առևտրի, ինչպես նաև ուղևորափոխադրումների վրա:

***Արդյունաբերություն[[1]](#footnote-1)։*** Արդյունաբերության համախառն թողարկումն աճել է 2.1%-ով: Ճյուղի աճը հիմնականում պայմանավորված է եղել հանքագործական արդյունաբերություն և բացահանքերի շահագործում (նպաստումը՝ 1.4 տոկոսային կետ), ինչպես նաև էլեկտրաէներգիայի, գազի, գոլորշու և լավորակ օդի մատակարարում (նպաստումը՝ 1.3 տոկոսային կետ) ենթաճյուղերի աճերով: Ջրամատակարարում, կոյուղի, թափոնների կառավարում և վերամշակում ենթաճյուղն արդյունաբերության համախառն թողարկման աճին նպաստել է 0.1 տոկոսային կետով: Միաժամանակ մշակող արդյունաբերություն ենթաճյուղի կրճատումը հակազդել է (0.7 տոկոսային կետով) արդյունաբերության աճին:

Մշակող արդյունաբերության նվազումը պայմանավորված է եղել արտաքին պահանջարկի նվազմամբ: Ենթաճյուղի նվազման հիմնական պատճառ են հանդիսացել հիմնային մետաղների (նպաստումը` 2.8 տոկոսային կետ), ոսկերչական արտադրատեսակների (նպաստումը` 2.2 տոկոսային կետ) և ծխախոտի արտադրատեսակների (նպաստումը` 2.2 տոկոսային կետ) արտադրության ծավալների նվազումները: Մշակող արդյունաբերության նվազմանը հիմնականում հակազդել են խմիչքների արտադրությունը` 2.0 տոկոսային կետով և այլ ոչ մետաղական հանքային արտադրատեսակների արտադրությունը` 1.5 տոկոսային կետով:

|  |
| --- |
| **Ներդիր 1. Կորոնավիրուսային համավարակի (COVID-19) զարգացման դինամիկան ՀՀ-ում** |
| ՀՀ-ում կորոնավիրուսի համավարակի տարածումը շարունակվեց նաև 2021թ.:   |  | | --- | | *Աղբյուրը՝ ՀՀ առողջապահության նախարարություն* |   2021-2025թթ. իմունականխարգելման ազգային ծրագրով նախատեսվում է կորոնավիրուսային հիվանդության (COVID-19) համաճարակային իրավիճակի գնահատում և բնակչության ռիսկի խմբերի շրջանում համաճարակաբանական ցուցումով զանգվածային պատվաստումների իրականացում, որն արդեն իսկ մեկնարկել է, ինչի շրջանակներում՝   * Մարտի 28-ին ՀՀ ներկրվել է «AstraZeneca» պատվաստանյութի առաջին խմբաքանակը` 24000 դեղաչափ: Նախատեսված է եղել 65 և բարձր տարիքի մարդկանց, բուժաշխատողների, 16-54տ․ քրոնիկ հիվանդների և սոցիալական խնամքի կենտրոնի աշխատողների պատվաստման համար։ * Ապրիլի 8-ին ներկրվել է «Sputnik-V» պատվաստանյութի առաջին խմբաքանակը՝ 15000 դեղաչափ` 7500 անձի համար։ * Ապրիլի 26-ին ներկրվել է «Sputnik-V» պատվաստանյութի նոր խմբաքանակ` 14000 անձի համար, իսկ 1000 մարդու պատվաստման համար Ռուսաստանը նվիրել է լրացուցիչ 2000 միավոր դեղաչափ։ * Մայիսի 1-ին ներկրվել է ՉԺՀ կառավարության կողմից ՀՀ-ին որպես նվիրատվություն տրամադրված «Կորոնավակ» պատվաստանյութը` 100 հազար դեղաչափ` 50 հազար անձի համար: Պատվաստանյութով կարող են պատվաստվել 18-ից բարձր բոլոր քաղաքացիները` ըստ դիմելիության և կամավորության սկզբունքի։ * Մայիսի 12-ին ներկրվել է 14000 երկրորդ դեղաչափ «Sputnik-V» պատվաստանյութ: Դրանք նախատեսված են եղել 18-54 տարեկան բուժաշխատողների, քրոնիկ հիվանդների, սոցիալական խնամքի կենտրոնների բնակիչների և աշխատակիցների համար: * Մայիսի 17-ին ներկրվել է «AstraZeneca» պատվաստանյութի երկրորդ խմբաքանակը` 50 հազար դեղաչափ: «AstraZeneca»-ով կարող են պատվաստվել ՀՀ 18 տարեկանից բարձր բոլոր քաղաքացիները, ինչպես նաև օտարերկրացիները: * Մայիսի 22-ին «Sputnik-V» պատվաստանյութից օգտվելու հնարավորություններն ընդլայնվել են, և քրոնիկ հիվանդների համար հանվել է պատվաստումների մինչև 54 տարիքային շեմը։ * Հունիսի 28-ից սկսած ՀՀ-ում 18 տարեկանից բարձր անձիք կարող են պատվաստվել առկա պատվաստանյութերից յուրաքանչյուրով՝ ըստ նախընտրության: * 2021թ. հուլիսի 7-ի դրությամբ ընդհանուր առմամբ ՀՀ ներմուծվել է 294,460 դեղաչափ պատվաստանյութ, որից 120,060 դեղաչափ «Sputnik-V», 100,000 դեղաչափ CoronaVac և 74,400 դեղաչափ «AstraZeneca»: Պատվաստումներն իրականացվում են առողջության առաջնային պահպանման կազմակերպություններում, ինչպես նաև շարժական պատվաստումային խմբերի կողմից հանրային վայրերում: Կարող են պատվաստվել նաև Հայաստանում բնակվող օտարերկրյա քաղաքացիները: Պատվաստումներն անվճար են բոլորի համար և իրականացվում են միայն կամավորության սկզբունքով: * COVID-19-ի դեմ պատվաստումների մեկնարկից ի վեր հուլիսի 8-ի դրությամբ հանրապետությունում կատարվել է 103,317 պատվաստում, որից 74,479` առաջին դեղաչափ (33,850 «AstraZeneca», 17,657 «CoronaVac», 22,972 «Sputnik-V») և 28,838` երկրորդ դեղաչափ (6,025 «AstraZeneca», 5,218 «CoronaVac», 17,595 «Sputnik-V»): 2021թ. նախատեսվում է պատվաստել բնակչության 10%-ին։ Ներկայացված ցուցանիշը կարող է փոխվել՝ համաճարակային իրավիճակով պայմանավորված։ * COVID-19-ի դեմ պատվաստումների մեկնարկից ի վեր օգոստոսի 1-ի դրությամբ կատարվել է 171890 պատվաստում, որից առաջին դեղաչափ` 120285, երկրորդ դեղաչափ` 51605։ * ՀՀ ներկրվել է կորոնավիրուսային հիվանդության դեմ «ԱստրաԶենեկա/Վաքսզևրիա» պատվաստանյութի հերթական խմբաքանակը՝ 50400 դեղաչափ: Պատվաստանյութը ձեռք է բերվել «COVAX FACILITY» նախաձեռնության շրջանականերում: Այն նախատեսված է 18 տարեկան և բարձր տարիքի անձանց շրջանում կորոնավիրուսային հիվանդության դեմ պատվաստումներ իրականացնելու համար: |

***Գյուղատնտեսություն։*** Գյուղատնտեսության և ձկնորսության համախառն արտադրանքն աճել է 6.5%-ով՝ հիմնականում պայմանավորված բուսաբուծության աճով (նպաստումը` 7.2 տոկոսային կետ), իսկ անասնաբուծության նվազումը հակազդել է ճյուղի ընդհանուր աճին (նպաստումը` 0.9 տոկոսային կետ)։ Անասնաբուծության նվազումը պայմանավորված է եղել ձվի արտադրության, ինչպես նաև սպանդի համար նախատեսված գյուղատնտեսական կենդանիների և թռչնի իրացման նվազմամբ:

***Շինարարություն։*** Շինարարության ճյուղում գրանցված 10.8% աճը պայմանավորված էր հիմնականում պետական բյուջեի (նպաստումը` 10.3 տոկոսային կետ) և բնակչության միջոցներով (նպաստումը` 4.4 տոկոսային կետ) իրականացված շինարարության ծավալների աճերով: Մինչդեռ կազմակերպությունների միջոցներով իրականացված շինարարության ծավալների նվազումը հակազդել է (նպաստումը` 5.8 տոկոսային կետ) ընդհանուր շինարարության աճին։ Ըստ տնտեսական գործունեության տեսակների՝ շինարարության աճին հիմնականում նպաստել է տրանսպորտի, էլեկտրականության, գազի, գոլորշու և լավորակ օդի մատակարարման, ինչպես նաև անշարժ գույքի հետ կապված գործունեության ոլորտներում իրականացված շինարարության ծավալների աճը։

***Ծառայություններ և առևտուր։*** Ծառայություններն աճել են 2.7%-ով՝հիմնականում պայմանավորված կացության և հանրային սննդի կազմակերպում (նպաստումը` 3.2 տոկոսային կետ), ինչպես նաև տեղեկատվություն և կապ (նպաստումը` 2.2 տոկոսային կետ) ենթաճյուղերի աճով, իսկ առևտրի 8.0% աճը հիմնականում պայմանավորված էր մեծածախ առևտրի աճով (նպաստումը` 7.2 տոկոսային կետ)։ Մշակույթ, զվարճություններ և հանգիստ ենթաճյուղի նվազումը հակազդել է ընդհանուր ծառայությունների աճին (նպաստումը` 8.9 տոկոսային կետ)։ Առևտրի և ծառայությունների աճն ուղեկցվել է բնակչության տնօրինվող եկամտի աճով:

Հաշվետու ժամանակահատվածում բեռնափոխադրումների և ուղևորափոխադրումների ծավալն աճել է: Բեռնափոխադրումների ծավալի 18.4% աճը հիմնականում պայմանավորված է եղել ներհանրապետական ավտոմոբիլային բեռնափոխադրումների աճով (նպաստումը` 15.1 տոկոսային կետ): Ուղևորափոխադրումների ծավալն աճել է 17.7%-ով՝ հիմնականում պայմանավորված էլեկտրատրանսպորտով (նպաստումը՝ 9.9 տոկոսային կետ) և ավտոմոբիլային տրանսպորտային միջոցներով (նպաստումը՝ 7.4 տոկոսային կետ) իրականացված ուղևորափոխադրումների աճով:

|  |  |
| --- | --- |
| ***Գծապատկեր 1.*** *ՏԱՑ և տնտեսության ճյուղերի իրական աճերը նախորդ տարվա նույն ժամանակահատվածի նկատմամբ, (%)*  *Աղբյուրը՝ ՀՀ ՎԿ* | ***Գծապատկեր 2.*** *ՏԱՑ և տնտեսության ճյուղերի իրական աճերը նախորդ տարվա նույն ամսվա նկատմամբ, (%)*  *Աղբյուրը՝ ՀՀ ՎԿ* |
| ***Գծապատկեր 3.*** *Տնտեսության ճյուղերի նպաստումները ՏԱՑ-ին (տ.կ.)[[2]](#footnote-2)*  *Աղբյուրը՝ ՀՀ ՎԿ, ՀՀ ՖՆ հաշվարկներ* | ***Գծապատկեր 4.*** *Տնտեսության ճյուղերի նպաստումները ՏԱՑ-ին նախորդ տարվա նույն ամսվա նկատմամբ (տ.կ.)*  *Աղբյուրը՝ ՀՀ ՎԿ, ՀՀ ՖՆ հաշվարկներ* |

***Համախառն պահանջարկ[[3]](#footnote-3):*** 2021 թվականի առաջին կիսամյակում, շարունակելով կրել համավարակի և Արցախյան պատերազմի բացասական ազդեցությունները, այդուհանդերձ տնտեսական ակտիվությունը սկսել է վերականգնվել՝ պայմանավորված հիմնականում մասնավոր հատվածի ներքին պահանջարկի և ապրանքների արտահանման վերականգնմամբ:

***Սպառում։*** Առաջին կիսամյակում սպառումն իրական արտահայտությամբ աճել է շուրջ 6.9%‑ով՝ հիմնականում պայմանավորված մասնավոր հատվածի սպառման վերականգնմամբ, որին նպաստել են անցած տարվա ընթացքում կուտակած խնայողությունների բարձր մակարդակը և տնօրինվող եկամտի աճը: Սպառման վերականգնման վրա բացասական ազդեցություն է ունեցել սպառողական վարկավորման նվազումը:

***Ներդրումներ։*** 2021 թվականի առաջին կիսամյակում գնահատվում է կապիտալ ներդրումների[[4]](#footnote-4) նախորդ տարվա նույն ժամանակահատվածի նկատմամբ իրական արտահայտությամբ շուրջ 6.5% աճ՝ պայմանավորված պետական բյուջեից շինարարության ծավալների աճով: Մասնավոր ներդրումները նվազել են, սակայն պետական ներդրումների բարձր աճը հակազդել է մասնավոր ներդրումների նվազմանը։

Ներդրումների աճը հիմնականում պայմանավորված է եղել «տրանսպորտ» և «էլեկտրականության, գազի, գոլորշու և լավորակ օդի մատակարարում» ոլորտներում կատարված ներդրումների աճերով[[5]](#footnote-5):

***Զուտ արտահանում։*** Առաջին կիսամյակում զուտ արտահանումը նախորդ տարվա համեմատ բարելավվել է: Ապրանքների և ծառայությունների արտահանման իրական ծավալների նվազումը գնահատվում է մոտ 2.9%` պայմանավորված ծառայությունների արտահանման, մասնավորապես՝ զբոսաշրջության նվազմամբ, արտահանման նվազմանը հակազդել է ապրանքների արտահանման աճը՝ պայմանավորված արտաքին պահանջարկի և տնտեսության արտահանելի ոլորտների վերականգնմամբ: Հաշվետու ժամանակահատվածում ապրանքների և ծառայությունների ներմուծման ծավալները նախորդ տարվա համեմատ նվազել են շուրջ 1.7%-ով` պայմանավորված արտագնա զբոսաշրջության նվազմամբ, ներմուծման նվազմանը հակազդել է ապրանքների ներմուծման աճը՝ պայմանավորված ներքին պահանջարկի վերականգնմամբ:

# 2.3.2. Աշխատանքի շուկա

Աշխատանքի շուկայում էական վերականգնում դեռևս չի արձանագրվել: Թեև 2021 թվականի առաջին եռամսյակում գործազրկության մակարդակը նախորդ տարվա նույն եռամսյակի նկատմամբ նվազել է 2.7 տոկոսային կետով՝ կազմելով 17.0%, գործազուրկների թիվը նվազել է 17.1%-ով, սակայն զբաղվածների թիվը նույնպես նվազել է՝ 0.2%-ով: Աշխատանքային ռեսուրսների թիվը կրճատվել է 3.5%-ով, իսկ աշխատուժի առաջարկը (տնտեսապես ակտիվ բնակչություն)՝ 3.6%-ով: Նշենք, որ դիտարկված ժամանակաշրջանում միգրացիայի մնացորդը եղել է դրական և կազմել է 0.4 հազ. մարդ: 2021 թվականի հունվար-հունիս ամիսներին պաշտոնապես գրանցված գործազուրկների[[6]](#footnote-6) միջին ամսական թիվը նախորդ տարվա նույն ժամանակահատվածի նկատմամբ աճել է 1.6%-ով՝ կազմելով 62,322 մարդ:

2021 թվականի հունվար-հունիս ամիսներին միջին ամսական անվանական աշխատավարձը նախորդ տարվա նույն ժամանակահատվածում գրանցված ցուցանիշի նկատմամբ աճել է 5.4%-ով` կազմելով 196,440 դրամ: Միջին ամսական անվանական աշխատավարձը պետական հատվածում աճել է 3.9%-ով` կազմելով 168,347 դրամ, իսկ ոչ պետականում` 5.9%-ով և կազմել է 209,937 դրամ: Իրական աշխատավարձը 2020 թվականի նույն ժամանակահատվածի համեմատ 5.7% գնաճի պայմաններում նվազել է 0.3%-ով:

# 2.2.3. Գնաճ և դրամավարկային քաղաքականություն

2021 թվականի առաջին կիսամյակում ՀՀ սպառողական շուկայում արձանագրվել է գների աճի արագացում՝ պայմանավորված հիմնականում առաջարկի գործոններով, մասնավորապես՝ ՀՀ դրամի արժեզրկմամբ և միջազգային գների աճով: 12-ամսյա գնաճը կազմել է 6.5%, իսկ միջին գնաճը՝ 5.7%:

1. 2021 թվականի գնաճի նպաստումները խոշոր ապրանքախմբերով,

տոկոսային կետ[[7]](#footnote-7)

Միջին գնաճին առավելապես նպաստել է «Սննդամթերք և ոչ ալկոհոլային խմիչքներ» ապրանքախմբում արձանագրված 7.7% գների աճը (դրական նպաստումը գնաճին` 2.9 տոկոսային կետ)՝ հիմնականում պայմանավորված հացի, թռչնամսի, ձվի, կարագի, այլ սննդային յուղերի, շաքարի և բանջարեղենի գների աճերով: «Ալկոհոլային խմիչքներ, ծխախոտային արտադրատեսակներ» խմբում արձանագրվել է 9.1% (դրական նպաստումը գնաճին` 0.4 տոկոսային կետ), իսկ «Ոչ պարենային ապրանքների» խմբում՝ 7.9% գնաճ (դրական նպաստումը գնաճին` 1.8 տոկոսային կետ): Վերջինս հիմնականում պայմանավորված է եղել հագուստի և կոշիկի, բենզինի, անձնական փոխադրամիջոցների համար այլ վառելանյութի, ինչպես նաև դեղագործական ապրանքների գների աճով։ Բնակչությանը մատուցված ծառայությունների գծով արձանագրվել է 2% գնաճ (դրական նպաստումը գնաճին` 0.7 տոկոսային կետ), ինչի վրա իր անմիջական ազդեցությունն է թողել օդային տրանսպորտի միջազգային չվերթներ իրականացնող ծառայությունների, ամբուլատոր ծառայությունների և բնակարանի համար փաստացի վարձավճարների գների աճը։

2021 թվականի հունվար-հունիսին, հաշվի առնելով միջազգային պարենային շուկաներում գնաճային զարգացումները և գնաճային սպասումների որոշակի արագացումը, ՀՀ ԿԲ-ն բարձրացրել է վերաֆինանսավորման տոկոսադրույքը 1.25 տոկոսային կետով՝ սահմանելով այն 6.5%:

# 2.2.4. Արտաքին առևտուր, արտահանում և ներմուծում

***Արտաքին առևտուր (դոլարային արտահայտությամբ)[[8]](#footnote-8):*** 2021 թվականի առաջին կիսամյակի ընթացքում գրանցվել է արտաքին ապրանքաշրջանառության երկնիշ աճ։ Արտաքին ապրանքաշրջանառությունը 2021 թվականի առաջին վեց ամիսներին կազմել է 3571.7 մլն ԱՄՆ դոլար` նախորդ տարվա համեմատ աճելով 13.4%-ով: Հաշվետու ժամանակահատվածում արձանագրվել է դոլարային արտահայտությամբ արտահանման և ներմուծման աճ. արտահանումն աճել է 23.3%‑ով` կազմելով 1379.5 մլն ԱՄՆ դոլար, իսկ ներմուծումը` 7.9%-ով և կազմել 2192.2 մլն ԱՄՆ դոլար:

Ներմուծման համեմատ արտահանման առաջանցիկ աճով պայմանավորված` ընթացիկ տարվա առաջին կիսամյակում ապրանքների գծով արտաքին առևտրի բացասական մնացորդը նախորդ տարվա նկատմամբ բարելավվել է (10.9%-ով) և կազմել 812.7 մլն ԱՄՆ դոլար:

1. Առևտրային հաշվեկշռի դինամիկան հունվար-հունիս ամիսներին

(մլն ԱՄՆ դոլար)[[9]](#footnote-9)

***Արտահանում:*** 2021 թվականի առաջին կիսամյակում արձանագրվել է արտահանման աճ` հիմնականում պայմանավորված միջազգային շուկայում պղնձի գների բարձրացմամբ, ինչպես նաև արտաքին պահանջարկի աստիճանական վերականգնմամբ: 2021 թվականի առաջին կիսամյակում դոլարային արտահայտությամբ ՀՀ ապրանքների արտահանումն աճել է 23.3%‑ով, մինչդեռ արտահանման իրական ծավալների աճը համեմատաբար թույլ է, անվանական դոլարային աճը հիմնականում պայմանավորվել է մետաղների գների աճով:

1. 2021թ. հունվար-հունիս ամիսների ապրանքների արտահանման միտումները[[10]](#footnote-10)

Արտահանման աճին հիմնականում նպաստել է «Հանքահումքային արտադրանք», ապրանքախումբը (13.2 տոկոսային կետերով): Դրական նպաստում են ունեցել նաև «Ոչ թանկարժեք մետաղներ և դրանցից պատրաստված իրեր» (3.8 տոկոսային կետերով), «Բուսական ծագման արտադրանք» (2.8 տոկոսային կետերով), «Մանածագործական իրեր» (2.8 տոկոսային կետերով) ապրանքախմբերը[[11]](#footnote-11)։ Արտահանման աճին հիմնականում հակազդել են «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» և «Սարքեր և ապարատներ» (1.9 և 1.3 տոկոսային կետերով) ապրանքախմբերը:

***Ներմուծում:*** 2021 թվականի առաջին կիսամյակում արձանագրվել է ներմուծման աճ` հիմնականում պայմանավորված տնտեսական ակտիվության աստիճանական վերականգնման պայմաններում ներքին պահանջարկի վերականգնմամբ: 2021 թվականի առաջին կիսամյակում արձանագրվել է 7.9% դոլարային արտահայտությամբ ապրանքների ներմուծման աճ:

Դոլարային արտահայտությամբ ներմուծման ծավալների աճին հիմնականում նպաստել են «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» (նպաստումը՝ 2.3 տոկոսային կետ) և «Հանքահումքային արտադրանք» (նպաստումը՝ 2.1 տոկոսային կետ) ապրանքախմբերը[[12]](#footnote-12)։ Ըստ ապրանքների լայն տնտեսական դասակարգման[[13]](#footnote-13) ներմուծման աճին նպաստել են «Միջանկյալ սպառման ապրանքները» (5.2 տոկոսային կետով, այդ թվում՝ արդյունաբերական մատակարարումները՝ 3.4 տոկոսային կետով), «Վերջնական սպառման ապրանքները» (2.2 տոկոսային կետով), «Կապիտալ ապրանքները» (0.1 տոկոսային կետով), ինչպես նաև «Մարդատար ավտոմեքենաները» (0.4 տոկոսային կետով)[[14]](#footnote-14):

1. 2021թ. հունվար-հունիս ամիսների ապրանքների ներմուծման միտումները[[15]](#footnote-15)

***Ներմուծման ծածկման գործակից:*** Ներմուծման ծածկման գործակիցը 2021 թվականի առաջին կիսամյակում նախորդ տարվա նույն ժամանակահատվածի նկատմամբ բարելավվել է. 2021 թվականի հունվար-հունիսին արտահանման հաշվին ֆինանսավորվել է ներմուծման շուրջ 74.8%-ը:

1. Ներմուծման ծածկման գործակիցը հունվար-հունիս ամիսներին[[16]](#footnote-16)

***Արտաքին առևտուրն ըստ գործընկեր երկրների:*** 2021 թվականի առաջին կիսամյակում արտաքին առևտրաշրջանառության աշխարհագրական կառուցվածքում էական փոփոխություններ տեղի չեն ունեցել: ՀՀ արտաքին առևտրաշրջանառության 34.0%-ը բաժին է ընկել ԱՊՀ (որից 31.7%‑ը` ԵԱՏՄ), 20.0%-ը` ԵՄ և 46.0%-ը` այլ երկրներին: ՀՀ արտաքին առևտրաշրջանառության մեջ ԱՊՀ երկրների կշիռն ավելացել է 0.2, ԵՄ-ը՝ 1.2 տոկոսային կետով, իսկ այլ երկրների կշիռը նվազել է 1.4 տոկոսային կետով։

2021 թվականի առաջին կիսամյակում ՀՀ խոշոր առևտրային գործընկերների շրջանակում ընդգրկված էին. ԱՊՀ երկրներից՝ Ռուսաստանը (առևտրաշրջանառության 30.7%, նախորդ տարվա 30.0%-ի դիմաց), իսկ ԵՄ և այլ երկրներից՝ Չինաստանը (համապատասխանաբար 15.3% և 13.0%), Իրանը (6.3% և 5.6%), Շվեյցարիան (5.0% և 7.4%), Գերմանիան (3.8% և 3.5%), Իտալիան (3.5% և 3.4%) և Բուլղարիան (3.2% և 2.8%):

# 2.2.5. Փոխարժեքներ

***Երկկողմանի փոխարժեքներ։*** 2021 թվականի առաջին կիսամյակում ՀՀ դրամը շարունակել է արժեզրկվել՝ հիմնականում պայմանավորված համավարակի և Արցախյան պատերազմի հետևանքով ձևավորված սպասումներով։ ԱՄՆ դոլարի և եվրոյի նկատմամբ ՀՀ դրամը 2021 թվականի հունվար-հունիս ամիսներին նախորդ տարվա նույն ժամանակահատվածի համեմատ արժեզրկվել է համապատասխանաբար 7.4% և 15.4%-ով։ Ընթացիկ տարվա առաջին կիսամյակի ընթացքում տնտեսական դրական զարգացումներով, ինչպես նաև ՀՀ ԿԲ համապատասխան արձագանքմամբ պայմանավորված (վերաֆինանսավորման տոկոսադրույքի բարձրացում, արտարժութային գործառնություններ)՝ ԱՄՆ դոլարի նկատմամբ ՀՀ դրամը հարաբերականորեն կայուն վարքագիծ է դրսևորել, այդուհանդերձ՝ առաջին եռամսյակում դիտվել է թույլ արժեզրկման, իսկ երկրորդ եռամսյակում՝ արժևորման միտում, որն արագացել է հունիս ամսին։ Ընթացիկ տարվա առաջին կիսամյակի ընթացքում առավելագույն տատանումը կազմել է 7.8%, իսկ փոխարժեքի առավելագույն՝ 537.4 արժեքը գրանցվել է ապրիլի 8-ին՝ կիսամյակի միջին փոխարժեքը կազմել է 522.1: Առաջին կիսամյակում ՀՀ դրամի փոխարժեքի եվրոյի նկատմամբ առավելագույն տատանումը կազմել է 8.4%, նվազագույն՝ 589.7 արժեքը գրանցվել է հունիսի 30-ին, իսկ եռամսյակային միջինը կազմել է 628.7։

ՀՀ դրամը ՌԴ ռուբլու նկատմամբ 2021 թվականի հունվար-հունիս ամիսներին նույնպես արժեզրկվել է՝ պայմանավորված ամերիկյան դոլարի նկատմամբ միջազգային արժութային շուկայում ՌԴ ռուբլու դրսևորած միտումով։ ՀՀ դրամի միջին փոխարժեքը ՌԴ ռուբլու նկատմամբ ընթացիկ տարվա հունվար-հունիս ամիսներին նախորդ տարվա նույն ժամանակահատվածի համեմատությամբ արժեզրկվել է 0.5%-ով՝ միջազգային շուկայում ռուսական ռուբլու դիրքի ամրապնդմամբ պայմանավորված, իսկ հունիս ամսին ՀՀ դրամը ռուբլու նկատմամբ նախորդ տարվա հունիս ամսվա համեմատ արժեզրկվել է 1.7%-ով:

***Արդյունավետ փոխարժեքներ:*** ՀՀ արտաքին առևտրի տեսանկյունից առավել կարևոր արժույթներից բաղկացած զամբյուղի նկատմամբ ՀՀ ազգային արժույթն անվանական արտահայտությամբ 2021 թվականի հունվար-մայիս ամիսներին արժեզրկվել է 5.9%-ով, իսկ իրական արտահայտությամբ՝ 5.8%-ով, ինչը, այլ հավասար պայմաններում, իր դրական ազդեցությունն է ունեցել առևտրային հաշվեկշռի բարելավման գործում։

|  |  |
| --- | --- |
| ***Գծապատկեր 10.*** *ՀՀ դրամի անվանական փոխարժեքի օրական դինամիկան հիմնական արժույթների նկատմամբ (աճ՝ արժեզրկում)*  *Աղբյուրը՝ ՀՀ ԿԲ, ՀՀ ՖՆ հաշվարկներ* | ***Գծապատկեր 11.*** *ՀՀ իրական և անվանական արդյունավետ փոխարժեքների կուտակային տ/տ աճերի դինամիկան (աճ՝ արժևորում)*  *Աղբյուրը՝ ՀՀ ԿԲ, ՀՀ ՖՆ հաշվարկներ* |
|  |  |

# 2.2.6. Ֆինանսական շուկաներ[[17]](#footnote-17)

***Վարկեր և ավանդներ:*** 2021 թվականի առաջին կիսամյակում առևտրային բանկերի կողմից ռեզիդենտներին տրամադրված վարկերի աճի տեմպն ունեցել է դանդաղման միտում՝ հունիսին կազմելով 2.2%[[18]](#footnote-18)՝ 2020 թվականի հունիսի 18.7%-ի համեմատ: Վարկերի աճին 3.2 տոկոսային կետով նպաստել է դրամային վարկերի աճը, իսկ արտարժութային վարկերը ունեցել են բացասական նպաստում՝ -1.0 տոկոսային կետով: Վարկերի աճին հիմնականում նպաստել է հիպոտեկային (4.2 տոկոսային կետ) և շինարարության ոլորտներին տրամադրված (2.3 տոկոսային կետ) վարկերի աճը, իսկ սպառողական, առևտրի ոլորտի և այլ վարկերը բացասական նպաստում են ունեցել:

1. Ռեզիդենտների վարկերի և ավանդների ծավալների աճը (նախորդ տարվա նկատմամբ, %)[[19]](#footnote-19)

2021 թվականի հունիսին ավանդների ծավալների աճի տեմպը նախորդ տարվա համեմատ գրեթե նույնն է եղել, սակայն 2020 թվականի դեկտեմբերի համեմատ ավանդների աճի տեմպերի արագացում է գրանցվել: Առևտրային բանկերի կողմից ռեզիդենտներից ներգրավված ավանդներն աճել են 11.6%‑ով (հիմնականում պայմանավորված ձեռնարկությունների ավանդների աճով), որին 7.6 տոկոսային կետով դրական նպաստում է ունեցել դրամային ավանդների աճը, իսկ արտարժութային ավանդների նպաստումը կազմել է 4.0 տոկոսային կետ:

2021 թվականի հունիսին դոլարայնացման մակարդակը նվազել է: Ռեզիդենտների արտարժութային ավանդներ/ընդամենը ավանդներ հարաբերակցությունը նախորդ տարվա համեմատ նվազել է 0.9 տոկոսային կետով՝ կազմելով 42.6%, իսկ ռեզիդենտների վարկավորման ընդհանուր կառուցվածքում արտարժույթով վարկերի կշիռը նվազել է 2.0 տոկոսային կետով՝ կազմելով 46.4%։

***Վարկերի և ավանդների տոկոսադրույքներ:*** Վարկերի և ավանդների տոկոսադրույքները (մինչև 1 տարի ժամկետով), չնայած ֆինանսական շուկայի կարճաժամկետ տոկոսադրույքների աճին, որոշ չափով նվազել են, ինչը պայմանավորված է 2020 թվականին ԿԲ-ի կողմից իրականացված խթանող դրամավարկային քաղաքականության լագային ազդեցությամբ, ինչպես նաև վարկերի կառուցվածքի որոշակի փոփոխությամբ (մասնավորապես՝ բարձր տոկոսադրույք կրող վարկերի նվազմամբ (օրինակ՝ սպառողական), և ցածր տոկոսադրույք կրող վարկերի աճով (օրինակ՝ հիպոտեկային)։

2021 թվականի հունվար-հունիսին ՀՀ դրամով վարկավորման (մինչև մեկ տարի ժամկետով) միջին տարեկան տոկոսադրույքը կազմել է 11.6%՝ նախորդ տարվա նկատմամբ նվազելով 0.2 տոկոսային կետով: ՀՀ դրամային ավանդների (մինչև մեկ տարի ժամկետով) միջին տոկոսադրույքը կազմել է 8.1%՝ նախորդ տարվա համեմատ նվազելով 0.1 տոկոսային կետով:

Արտարժույթով վարկերի և ավանդների տոկոսադրույքները ևս նվազման միտում են դրսևորել: Արտարժույթով ավանդների (մինչև մեկ տարի ժամկետով) միջին տարեկան տոկոսադրույքը 2021 թվականի հունվար-հունիսին կազմել է 1.6%՝ նախորդ տարվա նույն ժամանակահատվածի նկատմամբ նվազելով 0.9 տոկոսային կետով: Իսկ արտարժույթով վարկավորման (մինչև մեկ տարի ժամկետով) միջին տարեկան տոկոսադրույքը կազմել է 7.8%՝ նվազելով 0.1 տոկոսային կետով:

Ֆինանսական շուկայում արտարժույթով և դրամով միջին կշռված մինչև 1 տարի ժամկետով տոկոսադրույքների միջև սպրեդը 2021 թվականի հունվար-հունիսին նախորդ տարվա նկատմամբ աճել է 0.3 տոկոսային կետով` կազմելով 5.0: Ընդ որում՝ դրամով վարկերի և ավանդների միջև տոկոսադրույքների սպրեդը նվազել է 0.1 տոկոսային կետով` կազմելով 3.4, իսկ արտարժույթով սպրեդն աճել է 0.8 տոկոսային կետով` կազմելով 6.2 տոկոսային կետ:

***ՀՀ պետական պարտատոմսերի շուկա:*** ՀՀ պետական պարտատոմսերի շուկայում նկատվել է ՊՊ տեղաբաշխման միջին կշռված եկամտաբերության որոշակի աճ, ինչը կարող է բացատրվել գնաճի և գնաճային սպասումների արագացմամբ, ՀՀ ԿԲ կողմից վերաֆինանսավորման տոկոսադրույքի և դրանից ածանցվող՝ ֆինանսական շուկայի կարճաժամկետ տոկոսադրույքների բարձրացմամբ, ինչպես նաև պետական պարտատոմսերի նկատմամբ հարաբերական պահանջարկի որոշակի նվազմամբ: Այսպես, եթե 2020 թվականի առաջին կիսամյակում տեղաբաշխված պետական պարտատոմսերի միջին կշռված եկամտաբերությունը կազմել է 7.8%, ապա 2021 թվականի նույն ժամանակահատվածում այն կազմել է 8.8% կամ շուրջ 1.0 տոկոսային կետով ավելի:

2021 թվականի առաջին կիսամյակում տեղաբաշխված պետական պարտատոմսերի ծավալը կազմել է 188.9 մլրդ դրամ՝ 2020 թվականի առաջին կիսամյակի 180.0 մլրդ դրամի դիմաց, իսկ տեղաբաշխման միջին կշռված ժամկետայնությունը` 3886 օր, 2020 թվականի նույն ժամանակահատվածի 4438 օր ցուցանիշի համեմատ:

2021 թվականի առաջին կիսամյակում պետական պարտատոմսերի նկատմամբ պահանջարկը գերազանցել է տեղաբաշխման ցուցանիշը 1.7 անգամ (2020 թվականի առաջին կիսամյակում՝ 2.2 անգամ), իսկ տեղաբաշխման ենթակա ծավալ/տեղաբաշխված ծավալ միջին հարաբերակցությունը կազմել է 1.07 (2020 թվականի առաջին կիսամյակում` 1.1):

***ՀՀ եվրապարտատոմսերի երկրորդային շուկա:*** ՀՀ եվրապարտատոմսերի երկրորդային շուկայում եկամտաբերությունները, Արցախյան պատերազմի շոկից հետո նվազելուց և կայունանալուց հետո, նախորդ տարվա նույն ժամանակահատվածի համեմատ եղել են ավելի ցածր (նախորդ տարվա նույն ժամանակահատվածն ընդգրկում է COVID-19 համավարակի տարածմամբ միջազգային ֆինանսական շուկաներում ցնցումների մեկնարկը)։ Միջազգային կապիտալի շուկայում 2015 թվականին 7.5% եկամտաբերությամբ թողարկված պետական արտարժութային պարտատոմսերի եկամտաբերությունը 2021 թվականի առաջին կիսամյակում միջինում կազմել է 3.6%՝ 2020 թվականի նույն ժամանակահատվածում արձանագրված 4.3%-ի դիմաց: Մինչդեռ 2019 թվականին 4.20% եկամտաբերությամբ թողարկված պարտատոմսերի եկամտաբերությունն ավելի քիչ է նվազել և 2021 թվականի առաջին կիսամյակում միջինում կազմել է 4.2%` 2020 թվականի առաջին կիսամյակում գրանցված 4.3%-ի դիմաց:

2021 թվականի հունվարին ՀՀ պատմության ընթացքում կառավարությունը չորրորդ անգամ մուտք է գործել միջազգային կապիտալի շուկա՝ իրականացնելով 750 մլն ԱՄՆ դոլար ծավալով պետական արտարժութային պարտատոմսերի թողարկում։

Նոր թողարկված եվրապարտատոմսերի տեղաբաշխման եկամտաբերությունը կազմել է 3.875%, արժեկտրոնի եկամտաբերությունը՝ 3.6%: Նշենք, որ նույն՝ 10 տարի մարման ժամկետով 2019 թվականին թողարկված ՀՀ եվրապարտատոմսերի տեղաբաշխման եկամտաբերությունը կազմել էր 4.2%, իսկ արժեկտրոնի եկամտաբերությունը՝ 3.95%։ Սակայն պետք է նշել, որ ուղենիշի եկամտաբերությունը (ԱՄՆ գանձապետական պարտատոմսեր) նվազել է շուրջ 0.6 տոկոսային կետով, ինչը նշանակում է նախորդ թողարկման համեմատ ՀՀ ռիսկի հավելավճարի բարձրացում շուրջ 0.3 տոկոսային կետով։

Մինչդեռ նախորդ տարվա նույն կիսամյակի համեմատությամբ երկրորդային շուկայի ռիսկի հավելավճարի գնահատականների նվազում է տեղի ունեցել։ Մասնավորապես, 2029 թվականին մարվող եվրապարտատոմսերի ռիսկի հավելավճարը 2021 թվականի առաջին կիսամյակում միջինում կազմել է 2.8 տոկոսային կետ՝ նախորդ տարվա նույն ժամանակահատվածի 3․3 տոկոսային կետ ցուցանիշի դիմաց։

# 3. ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ԶԱՐԳԱՑՈՒՄՆԵՐԸ

2021 թվականի առաջին կիսամյակում հարկաբյուջետային քաղաքականության նպատակն է եղել ապահովել հարկաբյուջետային կայունությունը՝ միաժամանակ աջակցելով տնտեսական վերականգնմանը և աճի տիրույթ վերադարձին, որի իրականացման համար հարկաբյուջետային քաղաքականությունն առաջին եռամսյակում եղել է խթանող, այնուհետև աստիճանաբար թուլացել է խթանման չափը՝ առաջին կիսամյակի արդյունքներով լինելով զսպող՝ պայմանավորված ծախսերի թերակատարմամբ:

***Պետական բյուջեի եկամուտները:*** Համավարակի և Արցախյան պատերազմի հետևանքով առաջացած տնտեսական ճգնաժամն իր բացասական ազդեցությունը շարունակել է ունենալ առաջին եռամյսակի պետական բյուջեի եկամուտների վրա, սակայն երկրորդ եռամսյակից սկսած տնտեսության վերականգնմանը զուգահեռ հարկային եկամուտներն ունեցել են աճի արագացման միտում: 2021 թվականի առաջին կիսամյակի արդյունքներով ՀՀ պետական բյուջեի ընդհանուր եկամուտները կազմել են 790.9 մլրդ դրամ՝ նախորդ տարվա նույն ժամանակահատվածի համեմատ աճելով 10.3%-ով, իսկ հարկերը և տուրքերը կազմել են 750.2 մլրդ դրամ՝ նախորդ տարվա նույն ժամանակահատվածի համեմատ աճելով 10.3%-ով:

1. Պետական բյուջեի հարկային եկամուտները 2019-2020 թվականներին ըստ ամիսների[[20]](#footnote-20)

***Պետական բյուջեի ծախսերը:*** 2021 թվականի առաջին կիսամյակում արձանագրվել է պետական բյուջեի ծախսերի աճ՝ պայմանավորված պետական բյուջեով նախատեսված, ինչպես նաև կորոնավիրուսի սոցիալ-տնտեսական հետևանքների չեզոքացմանն ուղղված հակաճգնաժամային միջոցառումների և Արցախյան պատերազմի հետևանքով ծագած լրացուցիչ ծախսերի իրականացմամբ: Պետական բյուջեի ծախսերը կազմել են 866.4 մլրդ դրամ՝ նախորդ տարվա նույն ժամանակահատվածի համեմատ աճելով 13.2%-ով: Ընդ որում, ընթացիկ ծախսերը կազմել են 789.3 մլրդ դրամ` նախորդ տարվա նույն ժամանակահատվածի համեմատ աճելով 9.6%‑ով, որն իր մեջ ներառում է Արցախյան պատերազմի հետևանքների մեղմմանն ուղղված ծախսերը, կորոնավիրուսի տարածմամբ պայմանավորված հակաճգնաժամային ծրագրերի տնտեսական միջոցառումների իրականացումը և առողջապահությանն ուղղված լրացուցիչ ծախսերը:

Ոչ ֆինանսական ակտիվների հետ գործառնությունները կազմել են 77.1 մլրդ դրամ, որում ոչ ֆինանսական ակտիվների գծով ծախսերը (կապիտալ ծախսեր) կազմել են 77.7 մլրդ դրամ` նախորդ տարվա նույն ժամանակահատվածի նկատմամբ աճելով 66.8%‑ով, որը հիմնականում պայմանավորված է պաշտպանությանն ուղղված ծախսերի աճով: 2021 թվականի առաջին կիսամյակում կապիտալ ծախսերի ճշտված ծրագրի կատարողականը կազմել է 64.3%՝ նախորդ տարվա նույն ժամանակահատվածի 39.4%-ի դիմաց։ Թեև, ինչպես կարելի է նկատել, կատարողականը բարելավվել է 24.8 տոկոսային կետով, այդուհանդերձ կապիտալ ծրագրերի կառավարման խնդիրը շարունակում է մնալ արդիական։ Ընդ որում, հիմնականում ցածր կատարողական է արձանագրվել արտաքին աջակցությամբ իրականացվող ծրագրերի մասով, որոնց շրջանակներում օգտագործվել է կիսամյակային ծրագրված միջոցների 51.7%-ը:

***ՀՀ կառավարության հակաճգնաժամային միջոցառումները:*** 2020 թվականի ընթացքում տեղի ունեցած բացասական զարգացումների (կորոնավիրուսի համավարակ և Արցախյան պատերազմ) հետևանքների հակազդմանը և մեղմմանն ուղղված միջոցառումները շարունակվել են նաև 2021 թվականի առաջին կիսամյակում:

Կորոնավիրուսի տարածմամբ պայմանավորված՝ սոցիալ-տնտեսական բացասական հետևանքների մեղմման ուղղությամբ ընթացիկ տարվա հունվար-հունիս ամիսներին իրականացվել են շուրջ 19.8 մլրդ դրամի չափով ծրագրեր, որոնց կազմում առողջապահական ծրագրերին ուղղված ծախսերը կազմել են 13.1 մլրդ դրամ, տնտեսական աջակցության ծրագրերը՝ 5.9 մլրդ դրամ, 725.9 մլն դրամ ուղղվել է ընդհանուր բնույթի հանրային ծառայություններին, 1 մլն դրամ՝ սոցիալական պաշտպանությանը:

Արցախյան պատերազմի հետևանքների հակազդման ուղղությամբ իրականացված ծախսերը կազմել են շուրջ 41.1 մլրդ դրամ, որից սոցիալական պաշտպանության ոլորտի ծախսերը կազմել են շուրջ 39.0 մլրդ դրամ:

***Պետական բյուջեի պակասուրդը:*** Վերոնշյալ զարգացումների արդյունքում պետական բյուջեն եղել է պակասուրդային: 2021 թվականի առաջին կիսամյակի ընթացքում ձևավորվել է պետական բյուջեի 75.5 մլրդ դրամ պակասուրդ (դեֆիցիտ)՝ նախորդ տարվա նույն ժամանակահատվածի 48.9 մլրդ դրամի դիմաց:

***Հարկաբյուջետային ազդակը:*** 2021 թվականի առաջին կիսամյակի ընթացքում տնտեսության վերականգնման և թույլ պահանջարկի պայմաններում հարկաբյուջետային քաղաքականության ազդեցությունն ամբողջական պահանջարկի վրա գնահատվում է զսպող: Համախառն պահանջարկի վրա հարկաբյուջետային քաղաքականությունը 2021 թվականի առաջին կիսամյակում նախորդ տարվա նույն ժամանակահատվածի նկատմամբ ունեցել է զսպող (-0.5) ազդեցություն` պայմանավորված եկամուտների (+0.1) չեզոք և ծախսերի (-0.6) զսպող ազդեցություններով:

**Գծապատկեր 14.** Հարկաբյուջետային ազդակը 2018 թվականից եռամսյակային կտրվածքով[[21]](#footnote-21)

# 

# Հավելված: Տնտեսության ճյուղերի և ենթաճյուղերի, արտահանման և ներմուծման ապրանքախմբերի հիմնական ցուցանիշների աղյուսակներ

**Աղյուսակ 1:** Տնտեսության ճյուղերի և ենթաճյուղերի թողարկման ծավալների ցուցանիշները,

2021թ. հունվար-հունիս

|  |  |  |  |  |
| --- | --- | --- | --- | --- |
|  | Արժեք (մլն դրամ) | Կշիռը (%)[[22]](#footnote-22) | Աճի ինդեքս | Նպաստում (տոկոսային կետ) |
| Ամբողջ արդյունաբերություն | **1036519.7** | **100.0** | **102.1** | **2.1** |
| *այդ թվում`* |  |  |  |  |
| հանքագործական արդյունաբերություն և բացահանքերի շահագործում | 299532.1 | 20.3 | 107.2 | 1.4 |
| մշակող արդյունաբերություն | 589942.7 | 64.5 | 98.9 | -0.7 |
| էլեկտրաէներգիայի, գազի, գոլորշու և լավորակ օդի մատակարարում | 136391.4 | 14.1 | 109.5 | 1.3 |
| ջրամատակարարում, կոյուղի, թափոնների կառավարում և վերամշակում | 10653.5 | 1.1 | 105.6 | 0.1 |

|  |  |  |  |  |
| --- | --- | --- | --- | --- |
|  | Արժեք (մլն դրամ) | Կշիռը (%) | Աճի ինդեքս | Նպաստում (տոկոսային կետ) |
| Գյուղատնտեսություն և ձկնորսություն | **297779.7** | **100.0** | **106.5** | **6.5** |
| *այդ թվում`* |  |  |  |  |
| բուսաբուծություն | 117350.4 | 32.7 | 122.1 | 7.2 |
| անասնաբուծություն | 160643.8 | 61.2 | 98.6 | -0.9 |
| ձկնորսություն | 19785.5 | 6.2 | 101.9 | 0.1 |

|  |  |  |  |  |
| --- | --- | --- | --- | --- |
| *ըստ ֆինանսավորման աղբյուրների* | Արժեք (մլն դրամ) | Կշիռը (%) | Աճի ինդեքս | Նպաստում (տոկոսային կետ) |
| Շինարարություն | **125599.2** | **100.0** | **110.8** | **10.8** |
| *այդ թվում`* |  |  |  |  |
| պետական բյուջեի, *այդ թվում՝* | 36307.7 | 23.5 | 143.8 | 10.3 |
| *միջազգային վարկերի* | 23300.9 | 15.0 | 144.3 | 6.7 |
| համայնքների միջոցների | 2731.9 | 0.8 | 290.0 | 1.6 |
| մարդասիրական օգնության միջոցների | 759.2 | 0.4 | 173.3 | 0.3 |
| կազմակերպությունների միջոցների, *այդ թվում՝* | 51313.8 | 50.9 | 88.7 | -5.8 |
| *օտարերկրյա ներդրողների* | 6983.8 | 9.3 | 68.2 | -3.0 |
| բնակչության միջոցների | 34486.6 | 24.4 | 117.9 | 4.4 |

|  |  |  |  |  |
| --- | --- | --- | --- | --- |
|  | Արժեք (մլն դրամ) | Կշիռը (%) | Աճի ինդեքս | Նպաստում (տոկոսային կետ) |
| Առևտուր | **1471244.3** | **100.0** | **108.0** | **8.0** |
| *այդ թվում`* |  |  |  |  |
| մանրածախ առևտուր | 639976.4 | 45.9 | 102.2 | 1.0 |
| մեծածախ առևտուր | 787886.5 | 50.7 | 114.1 | 7.2 |
| ավտոմեքենաների առևտուր | 43381.4 | 3.4 | 94.5 | -0.2 |

|  |  |  |  |  |
| --- | --- | --- | --- | --- |
|  | Արժեք (մլն դրամ) | Կշիռը (%) | Աճի ինդեքս | Նպաստում (տոկոսային կետ) |
| Ծառայություններ | **861736.9** | **100.0** | **102.7** | **2.7** |
| *այդ թվում`* |  |  |  |  |
| կացության և հանրային սննդի կազմակերպում | 72239.2 | 5.0 | 162.5 | 3.2 |
| մշակույթ, զվարճություններ և հանգիստ | 121418.7 | 25.7 | 63.9 | -8.9 |
| կրթություն | 26805.1 | 2.9 | 106.9 | 0.2 |
| առողջապահություն և բնակչության սոցիալական սպասարկում | 55254.1 | 4.4 | 142.6 | 1.9 |
| անշարժ գույքի հետ կապված գործունեություն | 34109.8 | 3.2 | 118.9 | 0.6 |
| տեղեկատվություն և կապ | 152094.7 | 15.8 | 112.7 | 2.2 |
| տրանսպորտ | 89424.6 | 9.0 | 107.3 | 0.8 |
| վարչարարական և օժանդակ գործունեություն | 27552.2 | 2.8 | 114.1 | 0.4 |
| մասնագիտ., գիտական և տեխ. գործունեություն | 41385.7 | 3.8 | 124.4 | 1.0 |
| ֆինանսական և ապահովագրական գործունեություն | 233040.9 | 26.5 | 103.1 | 1.2 |
| սպասարկման այլ ծառայություններ | 8411.9 | 1.0 | 95.3 | 0.0 |

**Աղյուսակ 2.** Արտահանման ապրանքային կառուցվածքը և նպաստումները 2021թ. հունվար-հունիս ամիսների արտահանման աճին

|  |  |  |  |  |
| --- | --- | --- | --- | --- |
| ԱՐՏԱՀԱՆՈՒՄ | Ծավալ (մլն ԱՄՆ դոլար) | Կշիռ (տոկոս) | Աճ (տոկոս) | Նպաստում (տոկոսային կետ) |
| ԸՆԴԱՄԵՆԸ | **1379.5** | **100.00** | **23.3** | **23.3** |
| Կենդանի կենդանիներ և կենդանական ծագման արտադրանք | 42.1 | 3.1 | 55.5 | 1.3 |
| Բուսական ծագման արտադրանք | 84.1 | 6.1 | 58.4 | 2.8 |
| Կենդանական և բուսական ծագման յուղեր և ճարպեր | 0.0 | 0.0 | -39.8 | 0.0 |
| Պատրաստի սննդի արտադրանք | **257.1** | **18.6** | **4.6** | **1.0** |
| Հանքահումքային արտադրանք | **529.2** | **38.4** | **38.8** | **13.2** |
| Քիմիայի և դրա հետ կապված արդյունաբերության ճյուղերի արտադրանք | 15.9 | 1.2 | 20.0 | 0.2 |
| Պլաստմասսա և դրանցից իրեր, կաուչուկ և ռետինե իրեր | 7.7 | 0.6 | 13.5 | 0.1 |
| Կաշվի հումք, կաշի, մորթի և դրանցից պատրաստված իրեր | 1.3 | 0.1 | -38.3 | -0.1 |
| Փայտ և փայտյա իրեր | 0.4 | 0.0 | 68.7 | 0.0 |
| Թուղթ և թղթից իրեր | 0.7 | 0.1 | 40.2 | 0.0 |
| Մանածագործական իրեր | **83.3** | **6.0** | **59.8** | **2.8** |
| Կոշկեղեն, գլխարկներ, հովանոցներ | 1.8 | 0.1 | 68.2 | 0.1 |
| Իրեր քարից, գիպսից, ցեմենտից | 9.5 | 0.7 | -7.6 | -0.1 |
| Թանկարժեք և կիսաթանկարժեք քարեր, թանկարժեք մետաղներ և դրանցից իրեր | **138.4** | **10.0** | **-13.5** | **-1.9** |
| Ոչ թանկարժեք մետաղներ և դրանցից պատրաստված իրեր | 158.7 | 11.5 | 36.7 | 3.8 |
| Մեքենաներ, սարքավորումներ և մեխանիզմներ | 22.3 | 1.6 | 72.4 | 0.8 |
| Վերգետնյա, օդային և ջրային տրանսպորտի միջոցներ | 6.5 | 0.5 | 36.0 | 0.2 |
| Սարքեր և ապարատներ | 12.7 | 0.9 | -53.3 | -1.3 |
| Տարբեր արդյունաբերական ապրանքներ | 7.4 | 0.5 | 103.5 | 0.3 |
| Արվեստի ստեղծագործություններ | 0.4 | 0.0 | 111.7 | 0.0 |

**Աղյուսակ 3.** Ներմուծման ապրանքային կառուցվածքը և նպաստումները 2021թ. հունվար-հունիս ամիսների ներմուծման աճին

|  |  |  |  |  |
| --- | --- | --- | --- | --- |
| ՆԵՐՄՈՒԾՈՒՄ | Ծավալ (մլն ԱՄՆ դոլար) | Կշիռ (տոկոս) | Աճ (տոկոս) | Նպաստում (տոկոսային կետ) |
| ԸՆԴԱՄԵՆԸ | **2192.2** | **100.0** | **7.9** | **7.9** |
| Կենդանի կենդանիներ և կենդանական ծագման արտադրանք | 56.1 | 2.6 | -9.2 | -0.3 |
| Բուսական ծագման արտադրանք | 105.8 | 4.8 | 1.1 | 0.1 |
| Կենդանական և բուսական ծագման յուղեր և ճարպեր | 33.6 | 1.5 | 42.2 | 0.5 |
| Պատրաստի սննդի արտադրանք | **174.9** | **8.0** | **-6.9** | **-0.6** |
| Հանքահումքային արտադրանք | **399.0** | **18.2** | **12.2** | **2.1** |
| Քիմիայի և դրա հետ կապված արդյունաբերության ճյուղերի արտադրանք | 198.6 | 9.1 | -0.6 | -0.1 |
| Պլաստմասսա և դրանցից իրեր, կաուչուկ և ռետինե իրեր | 88.6 | 4.0 | -0.9 | 0.0 |
| Կաշվի հումք, կաշի, մորթի և դրանցից պատրաստված իրեր | 10.2 | 0.5 | 19.5 | 0.1 |
| Փայտ և փայտյա իրեր | 28.0 | 1.3 | 15.7 | 0.2 |
| Թուղթ և թղթից իրեր | 40.4 | 1.8 | -10.5 | -0.2 |
| Մանածագործական իրեր | 119.3 | 5.4 | 19.6 | 1.0 |
| Կոշկեղեն, գլխարկներ, հովանոցներ | 26.4 | 1.2 | 17.7 | 0.2 |
| Իրեր քարից, գիպսից, ցեմենտից | 48.1 | 2.2 | 16.9 | 0.3 |
| Թանկարժեք և կիսաթանկարժեք քարեր, թանկարժեք մետաղներ և դրանցից իրեր | **104.0** | **4.7** | **82.8** | **2.3** |
| Ոչ թանկարժեք մետաղներ և դրանցից պատրաստված իրեր | 158.3 | 7.2 | 2.1 | 0.2 |
| Մեքենաներ, սարքավորումներ և մեխանիզմներ | **368.0** | **16.8** | **6.0** | **1.0** |
| Վերգետնյա, օդային և ջրային տրանսպորտի միջոցներ | 108.9 | 5.0 | 12.0 | 0.6 |
| Սարքեր և ապարատներ | 54.4 | 2.5 | 6.2 | 0.2 |
| Տարբեր արդյունաբերական ապրանքներ | 69.5 | 3.2 | 16.9 | 0.5 |
| Արվեստի ստեղծագործություններ | 0.2 | 0.0 | 348.2 | 0.0 |

**Աղյուսակ 4.** Ներմուծումն ըստ ապրանքների լայն տնտեսական՝ BEC դասակարգչի և նպաստումները հունվար-հունիս ամիսներին

|  |  |  |  |  |  |  |
| --- | --- | --- | --- | --- | --- | --- |
|  | Կշիռ (տոկոս) | | Աճ (տոկոս) | | Նպաստում  (տոկոսային կետ) | |
|  | 2020 | 2021 | 2020 | 2021 | 2020 | 2021 |
| Ընդամենը | **100** | **100** | **-12.6** | **7.9** | **-12.6** | **7.9** |
| Վերջնական սպառման ապրանքներ | 27.2 | 27.2 | -6.8 | 8.2 | -1.7 | 2.2 |
| Միջանկյալ սպառման ապրանքներ | 54.5 | 55.3 | -7.6 | 9.5 | -3.9 | 5.2 |
| Կապիտալ ապրանքներ | 16.8 | 15.7 | -13.5 | 0.7 | -2.3 | 0.1 |
| Ավտոմեքենա մարդատար | 1.5 | 1.8 | -77.9 | 29.5 | -4.7 | 0.4 |

# 

# ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ 2021 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ

«Հայաստանի Հանրապետության 2021 թվականի պետական բյուջեի մասին» ՀՀ օրենքով (այսուհետ՝ Օրենք) նախատեսվել էր տարեկան շուրջ 1,509.5 մլրդ դրամ, իսկ առաջին կիսամյակի hամար ՀՀ կառավարության կողմից հաստատված եռամսյակային համամասնություններով՝ 697.9 մլրդ դրամ բյուջետային եկամուտների ստացում: Օրենքի 9-րդ հոդվածի 2‑րդ կետի և «Հայաստանի Հանրապետության 2021 թվականի պետական բյուջեի կատարումն ապահովող միջոցառումների մասին» ՀՀ կառավարության որոշման 1-ին կետի 11-րդ ենթակետի պահանջներից ելնելով` պետության դրամական միջոցների համախմբված հաշվառման նպատակով պետական բյուջեի ցուցանիշներում ներառվել են նաև առանց սահմանափակման պետական բյուջեից կատարվող վճարումները և վերջիններիս արդյունքում ձևավորված եկամուտները: Նշվածը, ինչպես նաև ՀՀ կառավարության լիազորությունների շրջանակներում կատարված փոփոխությունները հաշվի առած՝ պետական բյուջեի եկամուտների տարեկան և կիսամյակային ճշտված ծրագրային ցուցանիշները կազմել են համապատասխանաբար 1,601.8 մլրդ դրամ և 738 մլրդ դրամ: 2021 թվականի առաջին կիսամյակում ստացվել են 790.9 մլրդ դրամ փաստացի եկամուտներ` 7.2%‑ով գերազանցելով ՀՀ կառավարության կիսամյակային ճշտված ծրագրով կանխատեսված ցուցանիշը: Նշված գումարից 786.5 մլրդ դրամը կազմել են ներքին աղբյուրներից ստացված եկամուտները` ապահովելով ծրագրի 108.8%‑ը, 4.3 մլրդ դրամը ստացվել է պաշտոնական դրամաշնորհների տեսքով, որոնք 71.2%-ով զիջել են ծրագրված ցուցանիշը: Հարկային եկամուտները (ներառյալ` պետական տուրքերը) և այլ եկամուտները համապատասխանաբար 7.7%‑ով և 38.7%-ով գերազանցել են կիսամյակային ճշտված ծրագիրը՝ կազմելով 750.2 մլրդ դրամ և 36.3 մլրդ դրամ: 2020 թվականի առաջին կիսամյակի համեմատ պետական բյուջեի եկամուտներն աճել են 10.3%‑ով կամ 74.2 մլրդ դրամով, որը հիմնականում պայմանավորված է հարկային եկամուտների աճով: Հարկային եկամուտների (ներառյալ` պետական տուրքերը), պաշտոնական դրամաշնորհների և այլ եկամուտների գծով մուտքերն աճել են համապատասխանաբար 10.3%-ով (69.9 մլրդ դրամով), 79.8%-ով (1.9 մլրդ դրամով) և 6.9%-ով (2.3 մլրդ դրամով):

1. ՀՀ պետական բյուջեի եկամուտները 2021թ. առաջին կիսամյակում (մլն դրամ)



2021 թվականի առաջին կիսամյակում պետական բյուջեի եկամուտների կառուցվածքը 2020 թվականի առաջին կիսամյակի համեմատ էական փոփոխություն չի կրել:

1. ՀՀ պետական բյուջեի եկամուտների կառուցվածքը 2020-2021թթ. առաջին կիսամյակներում

## Հարկային եկամուտներ և պետական տուրքեր

Կառավարության սկզբնական ծրագրով 2021 թվականի առաջին կիսամյակի համար սահմանվել էր 665 մլրդ դրամ հարկերի ու տուրքերի ստացում: Կառավարության լիազորությունների շրջանակներում կատարված փոփոխությունների[[23]](#footnote-23) արդյունքում 2021 թվականի առաջին կիսամյակի ճշտված ծրագիրը կազմել է 696.7 մլրդ դրամ, որի դիմաց ՀՀ պետական բյուջե են մուտքագրվել 750.2 մլրդ դրամ հարկային եկամուտներ և պետական տուրքեր, որոնք 7.7%‑ով գերազանցել են կիսամյակային ծրագրով սահմանված ցուցանիշը: 2020 թվականի նույն ժամանակահատվածի համեմատ հարկային եկամուտներն ու պետական տուրքերն աճել են 10.3%‑ով կամ 69.9 մլրդ դրամով, ինչը հիմնականում պայմանավորված է ավելացված արժեքի հարկի, մաքսատուրքի, շահութահարկի, սոցիալական վճարի, ինչպես նաև այլ հարկերի գծով մուտքերի աճով:

2021 թվականի առաջին կիսամյակում հարկային եկամուտների և պետական տուրքերի 32.3%‑ն ապահովվել է *ավելացված արժեքի հարկի* հաշվին: Այն կազմել է շուրջ 242.3 մլրդ դրամ, որից ավելի քան 143.4 մլրդ դրամը ստացվել է ՀՀ ներմուծվող ապրանքների, 98.8 մլրդ դրամը` ՀՀ‑ում արտադրվող ապրանքների և ծառայությունների գծով: Նշված 143.4 մլրդ դրամ գումարից շուրջ 58.5 մլրդ դրամը գանձվել է Եվրասիական տնտեսական միության անդամ պետություններից ներմուծվող ապրանքների համար: Նախորդ տարվա նույն ժամանակահատվածի համեմատ ավելացված արժեքի հարկի մուտքերն աճել են 13.6%-ով կամ շուրջ 29 մլրդ դրամով: Աճը պայմանավորված է ինչպես ՀՀ ներմուծվող ապրանքներից, այնպես էլ ՀՀ‑ում արտադրվող ապրանքների ու ծառայությունների շրջանառությունից ստացված մուտքերի աճով: Մասնավորապես՝ 13.8% (17.4 մլրդ դրամ) աճ է գրանցվել ներմուծման գծով, այդ թվում՝ 17.4% (8.7 մլրդ դրամ) աճ՝ Եվրասիական տնտեսական միության անդամ պետություններից ներմուծվող ապրանքների համար: 13.2%-ով (11.5 մլրդ դրամով) աճել են ՀՀ‑ում արտադրվող ապրանքների ու ծառայությունների շրջանառությունից ստացված ավելացված արժեքի հարկի գծով մուտքերը:

Ստորև ներկայացվում են այն օրենսդրական փոփոխությունները, որոնք 2021 թվականի առաջին կիսամյակում կարող էին ազդեցություն ունենալ ավելացված արժեքի հարկի գծով մուտքերի վրա:

2020 թվականի մարտի 6-ին ՀՀ Ազգային Ժողովի կող­­­մից ընդունված` «Հայաս­տանի Հանրապետության հարկային օրենսգրքում լրացումներ կատարելու մասին» ՀՕ-153-Ն ՀՀ օրենքով (ուժի մեջ է մտել 2020 թվականի ապրիլի 11-ից) սահ­ման­վել է, որ մինչև 2030 թվականի դեկտեմբերի 31-ը ԱԱՀ-ից ազատվում են տիե­զերական օբյեկտների և տեխ­նի­կայի օտարման, դրանց վերանորոգման կամ արդիա­­­կա­նաց­ման, երկրի հեռակա դիտարկ­ման արբանյակային տվյալների հաղորդ­­­­ման, մշակ­ման, տիեզերական օբյեկտների արձակ­ման, վայրէջքի և թռիչքի ընթաց­քում դրանց կառա­վարման ծառայությունների մատուց­ման և (կամ) աշխա­տանք­­­­ների կատարման գործարքներն ու գործառնությունները։

2020 թվականի հունվարի 24-ին ՀՀ Ազգային Ժողովի կողմից ընդունված` «Հայաս­տանի Հանրապետության հարկային օրենսգրքում լրացումներ և փոփոխություն կատա­րելու մասին» ՀՀ ՀՕ‑82-Ն օրեն­քով (ուժի մեջ է մտել 2020 թվականի մարտի 1-ից) սահմանվել է, որ ԱԱՀ-ից ազատվում են՝

* «Արժեթղթերի շուկայի մասին» Հայաստանի Հանրապետության օրենքի 25-րդ հոդ­վա­ծով սահմանված ներդրումային ծառա­յությունների մատուցումը (մասնավորապես՝ հաճա­խորդ­ներից արժեթղթերով գործարքների կատար­­ման հանձնարարականների ընդունումը և հաղորդումը, արժեթղթերում ներդրում­ների հետ կապված խորհրդատվության տրամադրումը հաճա­խորդներին), բացառությամբ արժե­թղթե­րում և ածանցյալ ֆինանսական գործիքներում ներդրումների հետ կապված՝ հաճա­խորդ­ներին խորհրդատվության տրա­մա­դր­ման ծառա­յու­թյան,
* «Արժեթղթերի շուկայի մասին» Հայաստանի Հանրապետության օրենքի 26-րդ հոդ­վածով սահմանված ոչ հիմնական ծառայությունների մատուցումը (մասնավորապես, արժե­թղ­թերի պահառությունը, արժեթղթերի թողարկման և տեղաբաշխման կազմակերպման հետ կապ­ված ծառայությունների մատուցումը), բացառությամբ ընկե­րու­թյունների վերա­կազ­մա­կերպ­ման հետ կապված խորհրդատվական և այլ ծառա­յությունների մատուցման, ինչպես նաև կապիտալի կառուցվածքի, կորպորատիվ ռազ­մա­վարության հարցերի վերաբերյալ ընկե­րու­թյուններին խորհրդատվության տրամադրման ծառա­յու­թյուն­ների,
* կարգավորվող շուկայի օպերատորի կողմից արժեթղթերով և ածանցյալ ֆինան­սա­կան գործիքներով առևտրի կազմակերպման (միայն գործարքների համար գանձվող միջ­նոր­դավճարների մասով), ինչպես նաև կնքված գործարքների արդյունքում ծագած փոխա­դարձ պարտավորությունների (պահանջների) որոշման և հաշվանցման (քլիրինգի) ծառա­յու­թյուն­ների մատուցումը,
* կենտրոնական դեպոզիտարիայի կողմից արժեթղթերի պահառության, արժե­թղթերի սեփականատերերի (անվանատերերի) ռեեստրի վարման, քլիրինգի և վերջ­նա­հաշ­վարկի հետ կապված ծառայությունների, ինչպես նաև օրենքով կամ Հայաստանի Հան­րա­պե­տության կենտրոնական բանկի իրավական ակտերով կենտրոնական դեպոզիտարիային թույ­լատրված այլ ծառայությունների (բացառությամբ խորհրդատվական ծառայությունների) մատու­ցումը, ներառյալ՝ արժեթղթերի հաշվարկային համակարգի անդամի կողմից այդ ծառա­յությունների միջնորդավորման ծառայությունների մատուցումը,
* շուկա ստեղծողի կարգավիճակով արժեթղթերի երկկողմանի գնանշման ապա­հով­ման ծառայությունների մատուցումը։

2020 թվականի հունիսի 16-ին ՀՀ Ազգային Ժողովի կողմից ընդունված` «Հայաս­տանի Հանրապետության հարկային օրենսգրքում փոփոխություններ և լրացումներ կատա­րելու մասին» ՀՀ ՀՕ‑321-Ն օրեն­քով (ուժի մեջ է մտել 2020 թվականի հուլիսի 1-ից) սահմանվել է, որ ԱԱՀ-ից ազատվում են՝

* բանկերի, վարկային կազմակերպությունների և այլ հարկ վճարողների կողմից վարկերի գույքի լիզինգով (տարատեսակներով) տրամադրման ծառայությունների մատուցումը,
* բանկերի և վարկային կազմակերպությունների կողմից լիզինգի (տարատեսակների) ծառայության մատուցումը, եթե լիզինգի (տարատեսակների) պայմանագրով չի նախատեսվում, որ մինչև պայմանագրի գործողության ժամկետի ավարտը լիզինգի առարկայի նկատմամբ սեփականության իրավունքը կարող է անցնել վարձակալին:

2021 թվականի մարտի 4-ին ՀՀ Ազգային Ժողովի կող­­­մից ընդունված` «Կազմակերպությունների և անհատ ձեռնարկատերերի կողմից ներմուծվող՝ ակցիզային հարկով հարկման ոչ ենթակա այն ապրանքների ցանկը հաստատելու մասին, որոնց ներմուծումն ազատված է ավելացված արժեքի հարկից» օրենքում փոփոխություններ և լրացումներ կատարելու մասին» ՀՀ ՀՕ‑85-Ն օրեն­քով (ուժի մեջ է մտել 2021 թվականի մարտի 28-ից) ընդլայնվել է այն ապրանքների ցանկը, որոնց ներմուծումն ազատված է ԱԱՀ-ից:

2021 թվականի մարտի 4-ին ՀՀ Ազգային Ժողովի կող­­­մից ընդունված` Հայաս­տանի Հանրապետության հարկային օրենսգրքում լրացում կատա­րելու մասին» ՀՕ-86-Ն ՀՀ օրենքով (ուժի մեջ է մտել 2021 թվականի մարտի 28-ից) սահման­վել է, որ Հարկային օրենսգրքի 79-րդ հոդվածի 1‑ին մասով նախատեսված` ներդրումային ծրագրերի շրջանակներում ապրանքների ներմուծման մասով հաշվարկված ԱԱՀ-ի գումարների վճարման ժամկետը երեք տարի ժամկետով հետաձգելու արտոնությունից կարող են օգտվել միայն ավելացված արժեքի հարկ վճարող համարվող կազմակերպությունները և անհատ ձեռնարկատերերը։ Մինչ նշյալ փոփոխությունը ԱԱՀ‑ի գումարների վճարման ժամ­­կետը հետաձգելու արտոնությունից կարող էին օգտվել նաև ավելաց­ված արժեքի հարկ վճարող չհամարվող կազմակերպությունները և անհատ ձեռնարկատերերը։

2021 թվականի հունիսի 4-ին ՀՀ Ազգային Ժողովի կող­­­մից ընդունված` «Հայաստանի Հանրապետության հարկային օրենսգրքում լրացումներ և փոփոխություններ կատարելու մասին» ՀՕ‑276‑Ն ՀՀ օրենքով (ուժի մեջ է մտել 2021 թվականի հունիսի 22-ից և կիրառվում է նաև 2021 թվականի հունվարի 1-ից հետո ծագած հարաբերությունների նկատմամբ) սահմանվել է, որ՝

1. անշարժ գույքի օտարման գործարքների մասով ԱԱՀ-ով հարկման նպատակով, որպես հարկման բազա, հիմք է ընդունվում ոչ թե անշարժ գույքի մոտարկված շուկայական արժեքը, այլ դրա 80 տոկոսը,
2. 2021 թվականի հունվարի 1-ից հետո կնքված և իրավունքի պետական գրանցում ստացած՝ կառուցվող շենքից անշարժ գույք գնելու իրավունքի պայմանագրի հիման վրա 2021 թվականի հունվարի 1-ից հետո շենքերի, շինությունների (այդ թվում՝ անավարտ, կիսակառույց), բնակելի կամ այլ տարածքների օտարումից ձևավորվող հարկման բազաների հաշվարկման համար հիմք է ընդունվում ոչ թե անշարժ գույքի՝ փաստացի օտարման պահի դրությամբ որոշվող անշարժ գույքի հարկով հարկման բազան, այլ բազմաբնակարան շենքից անշարժ գույք գնելու իրավունքի պետական գրանցման ամսաթվի դրությամբ որոշված անշարժ գույքի հարկով հարկման բազայի 80 տոկոսը,
3. մինչև 2021 թվականի հունվարի 1-ը կնքված և իրավունքի պետական գրանցում ստացած՝ կառուցվող շենքից անշարժ գույք գնելու իրավունքի պայմանագրերի հիման վրա 2021 թվականի հունվարի 1-ից հետո իրականացված՝ անշարժ գույքի օտարման գործարքների մասով ավելացված արժեքի հարկով հարկման բազան որոշելու նպատակով հիմք է ընդունվում անշարժ գույք գնելու իրավունքի պետական գրանցման ամսաթվի դրությամբ գործող՝ գույքահարկով և հողի հարկով հարկման նպատակով գույքի կադաստրային արժեքը հաշվարկելու կարգը սահմանող օրենսդրությամբ, սակայն անշարժ գույքի օտարման օրվա դրությամբ անշարժ գույքի որակական և քանակական բնութագրիչների հիման վրա հաշվարկված անշարժ գույքի հաշվարկային արժեքը,
4. շենքերի, շինությունների (այդ թվում՝ անավարտ, կիսակառույց), բնակելի կամ այլ տարածքների, հողամասերի վարձակալության կամ անհատույց օգտագործման իրավունքով տրամադրման գործարքների դեպքում ԱԱՀ-ով հարկման բազան որոշվում է Հարկային օրենսգրքի 61-րդ հոդվածով և սույն հոդվածով սահմանված կարգով, բայց ոչ պակաս, քան դրանց համար օրենքով սահմանված կարգով գնահատված՝ շուկայական արժեքին մոտարկված կադաստրային արժեքի 80 տոկոսի (գյուղատնտեսական նշանակության հողամասի դեպում՝ հաշվարկվային զուտ եկամտի) (այսուհետ՝ սույն պարբերությունում կադաստրային արժեք), իսկ դրա բացակայության դեպում՝ անշարժ գույքի ընդհանուր մակերեսում վարձակալության կամ անհատույց օգտագորման հանձնված տարածքի մակերեսի տեսկարար կշռին համապատասխանող կադաստրային արժեքի 2.5 տոկոսի չափով՝ հաշվարկված տարեկան կտրվածքով:

2021 թվականի առաջին կիսամյակում ՀՀ պետական բյուջեի հարկային եկամուտների և պետական տուրքերի 5.8%-ն ապահովվել է *ակցիզային հարկի* հաշվին՝ կազմելով շուրջ 43.8 մլրդ դրամ: Մասնավորապես` հանրապետությունում արտադրվող ենթաակցիզային ապրանքների հարկումից ստացվել է 21.6 մլրդ դրամ, ներմուծվող ենթաակցիզային ապրանքների հարկումից՝ 22.2 մլրդ դրամ: Նախորդ տարվա նույն ժամանակահատվածի համեմատ ակցիզային հարկի մուտքերը նվազել են 16.9%-ով կամ 8.9 մլրդ դրամով՝ հիմնականում պայմանավորված հանրապետությունում արտադրվող ենթաակցիզային ապրանքների գծով մուտքերի 26.2% (7.7 մլրդ դրամ) նվազմամբ: Նախորդ տարվա նույն ժամանակահատվածի համեմատ ներմուծվող ենթաակցիզային ապրանքների գծով մուտքերը ևս նվազել են՝ 5.2%‑ով կամ 1.2 մլրդ դրամով:

Ստորև ներկայացվում են այն օրենսդրական փոփոխությունները, որոնք 2021 թվականի առաջին կիսամյակում կարող էին ազդեցություն ունենալ ակցիզային հարկի մուտքերի վրա:

2019 թվականի հունիսի 25-ին ՀՀ Ազգային Ժողովի կող­­­մից ընդունված` «Հայաստանի Հանրապետության հարկային օրենսգրքում փոփոխություններ և լրացումներ կատարելու և 2017 թվականի դեկտեմբերի 21-ի «Հայաստանի Հանրապետության հարկային օրենսգրքում փոփոխություններ և լրացումներ կատարելու մասին» ՀՕ‑266‑Ն օրենքում փոփոխություններ և լրացումներ կատարելու մասին» ՀՕ‑338‑Ն օրենքում փոփոխություն կատարելու մասին» ՀՕ‑68‑Ն օրենքով 2021 թվականի հունվարի 1-ից բարձրացվել են ակցի­զային հարկով հարկվող ապրանք­ների ակցիզային հարկի դրույ­քա­չափերը, մասնավորապես՝

1. էթիլային սպիրտի ակցիզային հարկի դրույքաչափը 2021 թվականի հուն­վարի 1-ից կազ­մում է 1 լիտրի համար 3380 դրամ` 2020 թվականին գործող 2600 դրամի փոխա­­­րեն,
2. սպիրտային խմիչքների (բացառությամբ պտղային և հատապտղային օղու, կոն­յակի, վիսկիի և ռոմի) դրույքաչափը 2021 թվականի հունվարի 1-ից կազ­մում է 1 լիտրի համար 2030 դրամ` 2020 թվականին գործող 1560 դրամի փոխա­րեն,
3. IQOS տեխնոլոգիայի ծխախոտի արտադրանքի ակցիզային հարկի դրույքա­չափը 2020 թվականի հուն­վարի 1-ից կազմում է 1000 հատի համար 2300 դրամ` 2020 թվա­կա­նին գործող 2000 դրամի փոխա­րեն,
4. ծխախոտի արտադրանքի ակցիզային հարկի դրույքա­չափը 2021 թվականի հուն­վարի 1-ից կազմում է 1000 հատի համար 11070 դրամ` 2020 թվականին գործող 9625 դրամի փոխարեն:

Ակցիզային հարկով հարկման ենթակա այլ ապրանքների համար ՀՀ հարկային օրենս­­գր­քով սահ­մանված ակցիզային հարկի դրույքաչափերը 2021 թվականի հունվարի 1-ից բարձրացվել են 3%‑ով:

Հաշվետու ժամանակահատվածում ՀՀ պետական բյուջեի հարկային եկամուտների և պետական տուրքերի 14.5%-ն ապահովվել է *շահութահարկի* հաշվին՝ կազմելով 108.8 մլրդ դրամ: Նախորդ տարվա նույն ժամանակահատվածի համեմատ շահութահարկի մուտքերը գերազանցել են 11.8%-ով կամ 11.5 մլրդ դրամով:

2020 թվականի մայիսի 6-ին ՀՀ Ազգային Ժողովի կող­­­մից ընդունված` «Հայաստանի Հանրապետության հարկային օրենսգրքում լրացումներ և փոփոխություն կատարելու մասին» ՀՕ‑258‑Ն օրենքով (ուժի մեջ է մտել 2020 թվականի մայիսի 14-ից) սահ­ման­վել է, որ շահութահարկով հարկման բազայի որոշման նպատակով եկամուտ չեն համարվում բանկերի կամ վարկային կազ­մակերպությունների ստացած գումարները, որոնք բանկերը կամ վարկային կազմակերպությունները ստացել են որպես ապահովագրական հատուցում, որոնց մասով բանկը կամ վարկային կազմակերպությունը հանդիսանում է շահառու՝ այն մասով, որ մասով այդ գումարները, ապահովագրության պայմանագրի համաձայն, բանկերի կամ վարկային կազմակերպությունների կողմից տրամադրվում են վարկառու կամ գրավատու ֆիզիկական և իրավաբանական անձանց կամ ուղղվում են վարկառու ֆիզիկական և իրավաբանական անձանց վարկի մարմանը։ Նույն օրենքով սահմանվել է, որ նշյալ դրույթն ուժի մեջ է մտնում օրենքի պաշտոնական հրապարակմանը հաջորդող օրվանից և տարածվում է 2018 թվականի հունվարի 1-ից ծագած հարաբերությունների վրա։

2020 թվականի հունիսի 16-ին ՀՀ Ազգային Ժողովի կող­մից ընդուն­­ված՝ Հայաս­տանի Հանրապե­տու­թյան հարկային օրենս­գրքում փոփո­խու­թյուն­ներ կատա­­­րելու մասին ՀՕ-302-Ն օրենքով (ուժի մեջ է մտել 2020 թվականի հունիսի 18-ից) ամբող­ջությամբ վերանայվել է շահութահարկի կան­­խա­վճարների համա­կարգը: Նշյալ օրեն­քով, մաս­նա­­վորապես, սահ­մանվել է, որ ռեզիդենտ շահութահարկ վճարողը և մշտական հաստատու­թյան միջոցով Հայաս­­տանի Հանրապետությունում գործունեություն իրականացնող ոչ ռեզի­դենտ շահու­թա­հարկ վճա­­րողը պարտավոր են ընթացիկ հարկային տարվա յուրա­քանչ­յուր եռամ­սյակի համար՝ մինչև տվյալ եռամսյակի վերջին ամսվա 20-ը ներառյալ, կատարել շահու­թա­հարկի կան­խա­վճար­ներ (բացառությամբ 135-րդ հոդվածի 7-րդ մասով սահ­մանված դեպքերի)՝ նախորդ հար­կա­յին տարվա շահութահարկի գումարի 20 տոկո­սով հաշ­վարկվող գումարի և նախորդ եռամ­սյակի ընթացքում ապրանքների մատա­կա­րա­րումից, աշխատանքների կատարումից և (կամ) ծառայությունների մատուցումից ստաց­վող եկամուտների երկու տոկոսով հաշվարկ­վող գումարի նվազագույնի չափով:

2020 թվականի հոկտեմբերի 7-ին ՀՀ Ազգային Ժողովի կողմից ընդունված` «Հայաս­տանի Հանրապետության հարկային օրենսգրքում փոփոխություն և լրացում կատարելու մասին» ՀՕ-449-Ն ՀՀ օրենքով (ուժի մեջ է մտել 2020 թվականի հոկտեմբերի 8-ից և տարած­վում է նաև մինչև նույն օրենքն ուժի մեջ մտնելը ֆիզիկական անձանց (բացառությամբ որպես անհատ ձեռնարկատեր կամ որպես նոտար վարկ ստացած ֆիզիկական անձանց) ներված տույժերի և (կամ) տուգանքների վրա) սահմանվել է, որ ռեզիդենտ կազմակեր­պու­թյուն համար­­­վող բանկերի և վարկային կազմակերպու-թյունների շահութահարկով հարկման բազայի որոշման նպա­տա­կով համախառն եկամտից նվազեցվում են նաև այդ բանկերում և վար­կային կազ­մա­կեր­պու­թյուններում հաշվառված՝ ֆիզիկական անձանց (բացառությամբ որպես անհատ ձեռ­նար­կա­տեր կամ որպես նոտար վարկ ստացած ֆիզիկական անձանց) նկատ­մամբ ձևա­վորված և Կառավարության լիազորած մարմնի և Հայաստանի Հանրապե­տու­թյան կենտրո­նա­կան բանկի համատեղ հաստատած կարգի համաձայն՝ 2020 թվականի օգոս­տոսի 31-ի դրությամբ 91 և ավելի օր չաշխատող (ժամկետանց) համարվող՝ դեռևս անհու­սալի չճանաչ­ված ակտիվ­նե­րում ներառված տույժերը և (կամ) տուգանքները՝ դրանք տվյալ ֆիզիկական անձանց ներելու և այդ մասով ակտիվների հնարավոր կորուստների պահուստին մինչև այդ մաս­հա­նում­ներ կատարած լինելու դեպքում` պահուստին ուղղված գումարների չափով համա­խառն եկա­մտում վերականգնելու դեպքում:

2020 թվականի հունիսի 1-ին ՀՀ Ազգային Ժողովի կող­­­մից ընդունված` Հայաս­տանի Հանրապետության հարկային օրենսգրքում փոփոխություն կատարելու մասին» ՀՕ-282-Ն օրենքով (ուժի մեջ է մտել 2020 թվականի հունիսի 5-ից) սահմանվել է, որ 2020 թվականի հուլիսի 1-ից մինչև 2020 թվականի դեկտեմբերի 31-ն ընկած ժամա­նա­կա­հատ­վածում ներմուծվող կամ ձեռք բերվող (կառուցվող, մշակվող) հիմնական միջոցների ամորտիզացիոն նվազագույն ժամկետը սահմանվում է ռեզիդենտ շահութահարկ վճա­րողի և մշտական հաստատության միջոցով Հայաստանի Հանրապետությունում գոր­ծու­նեու­թյուն իրականացնող ոչ ռեզիդենտ շահութահարկ վճարողի հայեցողությամբ, բայց ոչ պակաս, քան մեկ տարի։

2020 թվականի հունվարի 24-ին ՀՀ Ազգային Ժողովի կողմից ընդունված` Հայաս­­­­տանի Հանրապետության հարկային օրենսգրքում լրացումներ և փոփոխություն կատա­րելու մասին ՀՕ‑82‑Ն օրեն­քով (ուժի մեջ է մտել 2020 թվականի մարտի 1-ից) սահ­մանվել է, որ շահութահարկի վճարումից ազատվում են ոչ ռեզիդենտ շահութահարկ վճարողները՝

* Հայաստանի Հանրապետությունում գործող ֆոնդային բորսայում ցուցակված բաժնետոմսերից ստացվող շահաբաժինների, ինչպես նաև նշյալ բաժնետոմսերի օտա­րումից, այլ արժեթղթերով փոխանակումից կամ նման այլ գործարքներից ստացվող եկա­­մուտների մասով,
* Հայաստանի Հանրապետությունում գործող ֆոնդային բորսայում ցուցակված պարտատոմսերից տոկոսի կամ մարելիս զեղչի ձևով ստացվող եկամուտների, ինչպես նաև նշյալ պարտատոմսերի օտարումից, այլ արժեթղթերով փոխանակումից կամ նման այլ գործարքներից ստացվող եկամուտների մասով,
* ռեզիդենտ իրավաբանական անձին տրամադրած փոխառության գծով եկա­մուտ­ների մասով, պայմանով, որ տվյալ փոխառությունն ամբողջությամբ ֆինանսավորվել է համարժեք պայմաններով թողարկված պարտատոմսերի տեղաբաշխման շնորհիվ ու հան­դիսանում է այդ պարտատոմսերի ապահովման միջոց, իսկ այդ պարտատոմսերը Հայաս­տանի Հանրապետությունում գործող կարգավորվող շուկայում թույլատրված են առևտրին:

2020 թվականի մարտի 6-ին ՀՀ Ազգային Ժողովի կող­­­մից ընդունված` Հայաս­տանի Հանրապետության հարկային օրենսգրքում լրացումներ կատարելու մասին» ՀՕ-153-Ն օրենքով (ուժի մեջ է մտել 2020 թվականի ապրիլի 11-ից) սահ­ման­վել է, որ շահու­թահարկով հարկման բազայի որոշման նպատակով շահութահարկ վճա­րող­ների համար եկամուտ չեն համարվում նաև տիեզերական օբյեկտների և տեխ­նի­կայի օտար­ման, դրանց վերանորոգման կամ արդիականացման, երկրի հեռակա դիտարկ­ման արբան­յակային տվյալների հաղորդման, մշակման, տիեզերական օբյեկտ­ների արձակ­ման, վայրէջքի և թռիչքի ընթացքում դրանց կառավարման ծառայու­թյուն­ների մատուց­ման և (կամ) աշխատանքների կատարման գործունեությունից ստացվող եկամուտները` մինչև 2030 թվականի դեկտեմբերի 31-ը:

2020 թվականի հոկտեմբերի 23-ին ՀՀ Ազգային Ժողովի կող­­­մից ընդունված` Հայաս­­տանի Հան­րապետության հարկային օրենսգրքում լրացումներ կատարելու մասին» ՀՕ-462-Ն օրենքով (ուժի մեջ է մտել 2020 թվականի հոկտեմբերի 23-ից և տարածվում է 2020 թվականի սեպտեմբերի 27-ից հետո նույն օրենքով սահմանված անձանց ներված՝ մինչև ռազմական դրության ավարտը ստացված վարկի կամ այլ գումար­ների, դրանց գծով հաշ­վարկված տոկոսների, տույժերի և (կամ) տուգանքների նկատմամբ) սահ­ման­վել է, որ՝

1. շահութահարկով հարկման բազայի որոշման նպատակով շահութահարկ վճա­րող­ների համար եկամուտ չեն համարվում՝

* բանկերում և վարկային կազմակերպություններում հաշվառված՝ ռազմական դրու­­­թյան ժամանակահատվածում իրականացվող ռազմական գործողությունների հետևան­­­քով զոհված, հաշմանդամ դարձած կամ անհայտ կորած ֆիզիկական անձի, նրա ամուսնու, համատեղությամբ ապրող զավակի կամ համատեղությամբ ապրող ծնողի նկատ­մամբ ձևավորված ու Կառավարության լիազորած մարմնի և Հայաստանի Հան­րա­պե­տության կենտրոնական բանկի համատեղ հաստատած կարգի համաձայն անհուսալի ճանաչված՝ հարկման նպատակով համախառն եկամտից նվազեցված ակտիվները (ներառ­յալ՝ վարկի և այլ գումարները, մինչև դրանց անհուսալի ճանաչվելը և անհուսալի ճանաչվելուց հետո հաշվարկված տոկոսները, տույժերը և (կամ) տուգանքները)՝ դրանք ներելու դեպքում,
* ռազմական դրության ժամանակահատվածում իրականացվող ռազմական գործողությունների հետևանքով զոհված, հաշմանդամ դարձած կամ անհայտ կորած անհատ ձեռնարկատիրոջը կամ նոտարին, նրա՝ անհատ ձեռնարկատեր կամ նոտար համարվող ամուսնուն, համատեղությամբ ապրող զավակին կամ համատեղությամբ ապրող ծնողին ռեզիդենտ կազմակերպություն համարվող բանկերի կամ վարկային կազ­մակեր­պու­թյուն­ների կողմից ներվող պարտավորությունները (ներառյալ՝ վարկի և այլ գումարները, դրանց գծով հաշվարկված տոկոսների, տույժերի և (կամ) տուգանք­ների գումարները),

1. ռեզիդենտ կազմակերպություն համարվող բանկերի և վարկային կազմակերպու­թյուն­ների հարկման բազայի որոշման նպատակով համախառն եկամտից նվազեցվում են այդ բանկերում և վարկային կազմակերպություններում հաշվառված՝ ռազմական դրու­թյան ժամանակահատվածում իրականացվող ռազմական գործողությունների հետևան­քով զոհված, հաշմանդամ դարձած կամ անհայտ կորած ֆիզիկական անձի, նրա ամուսնու, համատեղությամբ ապրող զավակի կամ համատեղությամբ ապրող ծնողի նկատ­­մամբ ձևավորված ու Կառավարության լիազորած մարմնի և Հայաստանի Հան­րա­պե­տության կենտրոնական բանկի համատեղ հաստատած կարգի համաձայն դեռևս անհու­սալի չճանաչված ակտիվ­ները (ներառյալ՝ վարկի գումարը, տոկոսները, տույժերը և (կամ) տուգանքները)՝ դրանք ներելու և այդ մասով ակտիվների հնարավոր կորուստների պահուստին մինչև այդ մասհանումներ կատարած լինելու դեպքում` պահուստին ուղղված գումարների չափով համախառն եկամտում վերականգնելու դեպքում:

2021 թվականի առաջին կիսամյակում ՀՀ պետական բյուջե է մուտքագրվել ավելի քան 14.3 մլրդ դրամ *շրջանառության հարկ,* որը կազմել է պետական բյուջեի հարկային եկամուտների և պետական տուրքերի 1.9%-ը: Նախորդ տարվա նույն ժամանակահատվածի համեմատ շրջանառության հարկի մուտքերը նվազել են 2.2%-ով կամ 316 մլն դրամով:

Հաշվետու ժամանակահատվածում շուրջ 210.6 մլրդ դրամ են կազմել *եկամտային հարկի* մուտքերը` ապահովելով պետական բյուջեի հարկային եկամուտների և պետական տուրքերի 28.1%‑ը: Նախորդ տարվա նույն ժամանակահատվածի համեմատ եկամտային հարկի մուտքերն աճել են 1.7%-ով կամ 3.5 մլրդ դրամով: Հարկ է նշել, որ 2021 թվականի առաջին կիսամյակում պետական բյուջեի հարկային եկամուտների ցուցանիշի վրա նվազեցնող ազդեցություն է ունեցել հիպոտեկային վարկի սպասարկման համար վճարվող (տոկոսների մասով) գումարների աճը: Հաշվետու ժամանակահատվածում բնակարան ձեռքբերելու կամ անհատական բնակելի տուն կառուցելու նպատակով հիպոտեկային վարկի սպասարկման համար վճարվող տոկոսների մասով վարկառուներին և համավարկառուներին է վերադարձվել 9.7 մլրդ դրամ եկամտային հարկ, որը նախորդ տարվա համեմատ աճել է 66.6%‑ով կամ շուրջ 3.9 մլրդ դրամով:

Եկամտային հարկի մուտքերի վրա իրենց բացասական ազդեցությունն են թողել ՀՀ հարկային օրենսգրքում տեղի ունեցած մի շարք փոփոխություններ: Մասնավորապես՝ 2019 թվականի հունիսի 25-ին ՀՀ Ազգային Ժողովի կող­­­մից ընդունված` «Հայաստ­անի Հանրապետության հարկային օրենսգրքում փոփոխություններ և լրացումներ կատա­րելու և 2017 թվականի դեկտեմբերի 21-ի «Հայաստանի Հանրապետության հարկային օրենս­­գրքում փոփոխություններ և լրացումներ կատարելու մասին» ՀՕ-266-Ն օրենքում փոփո­խություններ և լրացումներ կատարելու մասին» ՀՕ‑338-Ն օրենքում փոփոխություն կատա­­րելու մասին» ՀՕ-68-Ն ՀՀ օրենքով (ուժի մեջ է մտել 2020 թվականի հունվարի 1-ից) սահմանվել է, որ

1. 2021 թվա­կա­նի հունվարի 1-ից եկամտային հարկը հաշվարկվում է մեկ միաս­նա­կան՝ 22 տոկոս դրույքաչափով՝ 2020 թվա­կա­նի գործող եկամտային հարկի 23 տոկոս դրույքա­չա­փի փոխարեն,
2. եկամտային հարկով հարկման բազան որոշելու նպատակով նվազեցվող եկա­մուտ­ներ են համարվում նաև «Հայաստ­անի Հանրապետության օրենսդրությամբ սահմանված կարգով և պայմաններով իրականացվող՝ խաղատներում, շահումով խաղերում և (կամ) ինտերնետ շահումով խաղերում ստացված շահումները:

2020 թվականի հունվարի 24-ին ՀՀ Ազգային Ժողովի կողմից ընդունված` «Հայաստանի Հանրապետության հարկային օրենսգրքում լրացումներ և փոփոխություն կատա­րելու մասին» ՀՀ ՀՕ‑82-Ն օրեն­քով (ուժի մեջ է մտել 2020 թվականի մարտի 1-ից) սահմանվել է, որ եկամտային հարկով հարկման բազան որոշելու նպատակով նվազեցվող եկա­մուտ­ներ են համարվում նաև՝

1. Հայաստանի Հանրապետությունում գործող ֆոնդային բորսայում ցուցակված բաժնետոմսերից, պարտատոմսերից կամ ներդրումը վկայող այլ արժեթղթերից ստացվող եկամուտը, բացառությամբ բանկերի թողարկած այն պարտատոմսերի, որոնց տեղաբաշխման պահից մինչև մարումն ընկած ժամկետը պակաս է երկու տարուց,
2. Հայաստանի Հանրապետությունում գործող ֆոնդային բորսայում ցուցակված բաժնետոմսերից ստացվող շահաբաժինները:

2020 թվականի մայիսի 6-ին ՀՀ Ազգային Ժողովի կող­­­մից ընդունված` «Հայաս­տանի Հանրապետության հարկային օրենսգրքում լրացումներ և փոփոխություն կատարելու մասին» ՀՕ‑258‑Ն ՀՀ օրենքով (ուժի մեջ է մտել 2020 թվականի մայիսի 14-ից) սահ­ման­վել է, որ եկա­մտա­յին հարկով հարկման բազան որոշելու նպատակով նվազեցվող եկամուտներ են համար­վում նաև բանկերի կամ վարկային կազմակերպությունների միջոցով ստացված գումարները, որոնք բանկերը կամ վարկային կազմակերպությունները ստացել են որպես ապա­հովագ­րական հատուցում, որոնց մասով բանկը կամ վարկային կազմակերպությունը հանդիսանում է շահառու՝ այն մասով, որ մասով այդ գումարները, ապահովագրության պայ­մանագրի համա­­ձայն, բանկերի կամ վարկային կազմակերպությունների կողմից տրա­մա­դր­վում են վար­կառու կամ գրավատու ֆիզիկական անձին կամ ուղղվում են վար­կառու ֆիզի­կա­կան անձի վարկի մարմանը:

2021 թվականի առաջին կիսամյակում պետական բյուջեի հարկային եկամուտների և պետական տուրքերի 5.7%-ն ապահովվել է *մաքսատուրքերի* հաշվին` կազմելով 42.5 մլրդ դրամ: 2020 թվականի նույն ժամանակահատվածի համեմատ մաքսատուրքի մուտքերն աճել են 42.4%-ով կամ 12.7 մրդ դրամով: Միևնույն ժամանակ հարկ է նշել, որ 2021 թվականի առաջին կիսամյակում մի շարք ապրանքատեսակների համար տեղի են ունեցել ներմուծման մաք­սա­տուրքերի դրույքաչափերի փոփոխություններ: Նշված փոփո­խու­թ­յուն­ներն, այլ հավա­սար պայ­­­ման­ներում, կարող են հանգեցնել ՀՀ պետա­կան բյուջե հավա­­­­քա­գրվող մաքսա­տուր­քերի գծով եկամուտների փոփոխության, որի չափը հնարավոր չէ գնահա­տել:

Հաշվետու ժամանակահատվածում պետական բյուջեի հարկային եկամուտների և պետական տուրքերի 4.5%‑ն ապահովվել է *բնապահպանական հարկի և բնօգտագործման վճարի* հաշվին՝ կազմելով 34 մլրդ դրամ: Նախորդ տարվա նույն ժամանակահատվածի համեմատ բնապահպանական հարկի և բնօգտագործման վճարների գծով մուտքերն աճել են 17%-ով կամ 4.9 մլրդ դրամով՝ հիմնականում պայմանավորված արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի գծով մուտքերի աճով, որոնք կազմել են 30.2 մլրդ դրամ՝ 23.8%-ով (5.8 մլրդ դրամով) գերազանցելով նախորդ տարվա նույն ժամանակահատվածի փաստացի ցուցանիշը: Միևնույն ժամանակ, ՀՀ ներմուծվող շրջակա միջավայրին վնաս պատճառող ապրանքների համար մուտքերի գծով արձանագրվել է անկում՝ 46.6%-ով (1 մլրդ դրամով): 2016 թվականի հոկտեմբերի 4‑ին ՀՀ Ազգային Ժողովի կող­­­մից ընդունված` «Հայաս­տանի Հանրապետության հարկային օրենսգիրք» ՀՕ-165-Ն օրեն­քի 170-րդ հոդվածով 2021 թվականի հունվարի 1-ից բարձրացվել են հատուկ հատկացված տեղե­րում՝ պոչամբարներում, արտադրական լցակույտերի, մակաբացման ապարների տեղա­մա­սերում և (կամ) համանման վայրերում ընդերքօգտագործման թափոնների մեկան­գամյա տեղադրման կամ պահման համար բնապահպանական հարկի դրույքաչափերը:

Հաշվետու ժամանակահատվածում կուտակային կենսաթոշակային բաղադրիչի մասնակիցների կողմից պետական բյուջե է փոխանցվել ավելի քան 20.6 մլրդ դրամ *սոցիալական վճար*` ապահովելով պետական բյուջեի հարկային եկամուտների և պետական տուրքերի 2.8%-ը և 90.5%-ով կամ 9.8 մլրդ դրամով գերազանցելով նախորդ տարվա նույն ժամանակահատվածի ցուցանիշը: Աճը հիմնականում պայմանավորված է «Կուտակային կենսաթոշակների մասին» ՀՀ օրենքում կատարված փոփոխություններով, որոնց համաձայն 2021 թվականի հունվարի 1-ից սոցիալական վճարի անհատի մասնաբաժնում՝ հաշվարկված աշխատավարձի նկատմամբ, պետության մասնակցությունը նվազել է մեկ տոկոսային կետով՝ կազմելով 6.5%, իսկ աշխատողի մասնակցությունը նույնքան ավելացել է՝ կազմելով 3.5%: Բացի այդ, բարձրացվել է անձի ամսական համախառն եկամտի առավելագույն չափը՝ նախկին 500 հազար դրամի փոխարեն սահմանվելով 1,020 հազար դրամ՝ նվազագույն աշխատավարձի 15-ապատիկը, իսկ տարեկան համախառն եկամուտը՝ 12,240 հազար դրամ կամ նվազագույն աշխատավարձի 180‑ապատիկը:

2021 թվականի հունվարի 1-ից պետության կողմից մեկ մասնակցի համար կուտակվող կենսաթոշակի գումարը չի գերազանցում 32,500 դրամը, դա նշանակում է, եթե՝

* աշխատավարձը 500,000-1,020,000 դրամի սահմաններում է, ապա պետության կողմից վճարվում է 32,500 դրամ, իսկ մասնակցի կողմից՝ աշխատավարձի 10%-ից հանած 32,500 դրամը,
* աշխատավարձը գերազանցում է 1,020,000 դրամը, ապա վճարվում է ֆիքսված գումար՝ պետության կողմից՝ 32,500 դրամ, իսկ անձի կողմից` 69,500 դրամ։

Մնացած հարկերի գծով 2021 թվականի առաջին կիսամյակում ՀՀ պետական բյուջե է մուտքագրվել ընդհանուր առմամբ շուրջ 20.6 մլրդ դրամ՝ կազմելով պետական բյուջեի հարկային եկամուտների և պետական տուրքերի 2.7%-ը: Մասնավորապես` 13.4 մլրդ դրամ են կազմել «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 3.3 մլրդ դրամ՝ ռադիոհաճախականության օգտագործման պարտադիր վճարները, 1.7 մլրդ դրամ՝ ճանապարհային հարկը, 1.1 մլրդ դրամ` հարկային օրենսդրության խախտման համար սահմանված տուգանքները, 553.3 մլն դրամ՝ ԵՏՄ անդամ չհանդիսացող պետություններից ՀՀ մաքսային մարմինների կողմից գանձվող միասնական մաքսային վճարը, 426.3 մլն դրամ՝ հանրային ծառայությունների կարգավորման պարտադիր վճարները: Նախորդ տարվա նույն ժամանակահատվածի համեմատ այլ հարկերի փաստացի ցուցանիշն աճել է 89.8%-ով կամ 9.7 մլրդ դրամով: Աճն արձանագրվել է հիմնականում «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարների գծով, որոնք 3.2 անգամ կամ 9.2 մլրդ դրամով գերազանցել են նախորդ տարվա նույն ժամանակահատվածի ցուցանիշը՝ հիմնականում պայմանավորված 2021 թվականի հունվարի 1-ից օրենքում կատարված փոփոխությունների համաձայն դրոշմանիշային վճարների դրույքաչափերի բարձրացմամբ:

2021 թվականի հունվարի 1-ից դրոշմանիշային վճարը վճարվում է հետևյալ դրույքաչափերով.

1. ֆիզիկական անձինք՝

* Մինչև 100,000 դրամ հաշվարկման բազայի դեպքում՝ 1,500 դրամ,
* 100,001 դրամից մինչև 200,000 դրամ հաշվարկման բազայի դեպքում՝ 3,000 դրամ,
* 200,001 դրամից մինչև 500,000 դրամ հաշվարկման բազայի դեպքում՝ 5,500 դրամ,
* 500,001 դրամից մինչև 1,000,000 դրամ հաշվարկման բազայի դեպքում՝ 8,500 դրամ,
* 1,000,001 դրամ և ավելի հաշվարկման բազայի դեպքում՝ 15,000 դրամ:

1. անհատ ձեռնարկատերերը և նոտարները՝

* Մինչև 1.200,000 դրամ հաշվարկման բազայի դեպքում՝ 18,000 դրամ,
* 1,200,001 դրամից մինչև 2,400,000 դրամ հաշվարկման բազայի դեպքում՝ 36,000 դրամ,
* 2,400,001 դրամից մինչև 6,000,000 դրամ հաշվարկման բազայի դեպքում՝ 66,000 դրամ,
* 6,000,001 դրամից մինչև 12,000,000 դրամ հաշվարկման բազայի դեպքում՝ 102,000 դրամ,
* 12,000,001 դրամ և ավելի հաշվարկման բազայի դեպքում՝ 180,000 դրամ:

Հարկային օրենսդրության խախտման համար սահմանված տուգանքները 2020 թվականի առաջին կիսամյակի համեմատ նվազել են 6.2%-ով կամ 74.6 մլն դրամով, որին նպաստել է 2020 թվականի ապրիլի 22-ին ՀՀ Ազգային Ժողովի կող­­­մից «Հայաս­տանի Հանրապետության հարկային օրենսգրքում փոփոխություն և լրացում կատա­րելու մասին» ՀՕ-220-Ն ՀՀ օրենքի ընդունումը (ուժի մեջ է մտել 2020 թվականի մայիսի 14-ից և տարածվում է 2020 թվականի ապրիլի 21‑ից ծագած հարա­­­բերու­թյունների վրա), որի համաձայն նվազեցվել է հարկի վճարումը սահ­­­մանված ժամ­կետներից ուշաց­­նելու դեպ­քում ժամ­կե­տանց յուրաքանչյուր օրվա համար հաշ­­­վարկվող տույժի դրույ­քա­չափը և 0.075 տոկոսի փոխա­­րեն սահմանվել է 0.04 տոկոս։ Այսինքն՝ 2020 թվականի ապրիլի 21-ից տույժերը հաշվարկվում են նվազեցված դրույ­քա­չափով։ Ընդ որում, 2020 թվականի ապրիլի 21-ից տույժերը նվազեցված դրույքա­չա­փով հաշվարկվում են նաև այն դեպ­­քերում, երբ տույժերի հաշ­վարկը սկսվել է մինչև նշյալ օրենքն ուժի մեջ մտնելը: Նույն օրենքով նաև բարձրացվել է չկատարված հարկային պար­տա­վո­րու­թյուն­ների շեմը, որը գերա­զան­ցելու դեպքում հարկային մարմնի ղեկավարի որոշմամբ հարկ վճա­­րողի գույքի վրա կարող է արգելանք դրվել։ Մասնավորապես՝ չկատարված հարկային պար­տա­­վո­րու­թյուն­ների շեմը 500 հազար դրամի փոխարեն սահմանվել է 1.5 միլիոն դրամ: Այսինքն, եթե հարկ վճարողի պար­տա­վո­րությունների հանրագումարը չի գերազանցի 1.5 միլիոն դրամը, այդ հարկ վճա­րողի նկատմամբ չեն իրականացվի հարկադիր գանձ­ման գոր­ծո­ղութ­յուններ, մաս­նա­վո­րա­պես՝ դրանց գանձման վերաբերյալ հարկային մարմնում հարուց­­­­ված վարչական վա­րույթ­ների շրջանակներում չեն կայացվի գանձման որոշումներ, չեն իրա­կա­նացվի արգելադրման գոր­ծողություններ:

Նախորդ տարվա առաջին կիսամյակի համեմատ 75% (724.3 մլն դրամ) աճ է գրանցվել ճանապարհային վճարների գծով:

2020 թվականի դեկտեմբերի 10-ին ՀՀ Ազգային Ժողովի կող­­­մից ընդունված` Հայաս­­­­­տանի Հան­րապետության հարկային օրենսգրքում փոփոխություններ և լրա­ցում­ներ կատարելու մասին» ՀՕ-498-Ն օրենքով (ուժի մեջ է մտել 2021 թվականի հուն­վարի 1-ից) սահմանվել է, որ՝

1. Հայաստանի Հանրապետության ընդհանուր օգտագործման պետա­կան ավտո­մո­բի­­լա­յին ճանապարհների` համայնքների վարչական սահմանների միջով անց­նող տարան­ցիկ հատ­վածներում գովազդ տեղադրելու համար ճանապարհային հարկ չի վճար­­­վում,
2. միջպետական, հանրապետական և մարզային նշանակության ավտո­մո­բիլային ճանա­­­պարհներին (բացառությամբ համայնքների վարչական սահմանների միջով անց­նող տարան­­ցիկ հատվածներում), ինչպես նաև այդ ճանապարհների օտարման շերտե­րում և պաշտ­­պանական գոտիներում տեղադրվող գովազդային վահանակին «Գովազդի մասին» օրենքի 13-րդ հոդվածի 1.2‑րդ կետով սահմանված կարգով որպես սոցիալական գովազդ ճանաչված գովազդ տեղադրելու դեպքում ճանապարհային հարկի դրույքա­չափը 0 դրամ է,
3. միջպետական, հանրապետական և մարզային նշանակության ավտո­մո­բիլային ճանա­­­պարհներին (բացառությամբ համայնքների վարչական սահմանների միջով անց­նող տարանցիկ հատվածներում), ինչպես նաև այդ ճանապարհների օտարման շեր­տե­րում և պաշտպանական գոտիներում տեղադրվող դատարկ գովազդային վահանակ­ների դեպ­քում ճանապարհային հարկը հաշվարկում է ՀՀ հարկային օրենս­գրքի 190-րդ հոդվածի 1-ին մասի 1-ին կամ 2-րդ կետերով սահ­ման­ված դրույքաչափերով հաշ­վարկ­ված հարկի 25 տոկոսի չափով,
4. եթե արտաքին գովազդ տարածող գովազդակիրը միջպետական, հանրա­պետա­կան և մարզային նշանակության ավտոմոբիլային ճանապարհներին (բացառությամբ համայնք­ների վարչական սահմանների միջով անցնող տարանցիկ հատվածներում), ինչ­պես նաև այդ ճանապարհների օտարման շերտերում և պաշտպանական գոտի­նե­րում տեղաբաշխել և տարա­ծել է իր կազմակերպության գովազդը, ապա ճանա­պար­հա­յին հարկը հաշվարկում է ՀՀ հարկային օրենս­­գրքի 190-րդ հոդվածի 1-ին մասի 1-ին կամ 2-րդ կետերով սահ­ման­ված դրույքա­չա­փե­րով հաշվարկված հարկի 10 տոկոսի չափով:

Նախկին օրենսդրությամբ սահմանված էր, որ Հայաստանի Հանրապետության ընդ­հա­նուր օգտագործման պետական ավտոմոբիլային ճանապարհներին գովազդ տեղադ­րելու համար ճանապարհային հարկը հաշվարկվում է հետևյալ տարեկան դրույ­քա­չա­փերով.

1. միջպետական նշանակության ավտոմոբիլային ճանապարհներին (այդ թվում` համայնքների վարչական սահմանների միջով անցնող տարանցիկ հատվածներում), ինչպես նաև այդ ճանապարհների օտարման շերտերում և պաշտպանական գոտիներում տեղադրվող գովազդային վահանակի մակերեսի յուրաքանչյուր քառակուսի մետրի համար` 10000 դրամ,
2. հանրապետական և մարզային նշանակության ավտոմոբիլային ճանապարհ­նե­րին (այդ թվում` համայնքների վարչական սահմանների միջով անցնող տարանցիկ հատ­ված­ներում), ինչպես նաև այդ ճանապարհների օտարման շերտերում և պաշտպանական գոտի­ներում տեղադրվող գովազդային վահանակի մակերեսի յուրաքանչյուր քառակուսի մետրի համար` 7500 դրամ:

2021 թվականի ապրիլի 28-ին ՀՀ Ազգային Ժողովի կող­­­մից ընդունված` Հայաս­­­­­տանի Հանրապետության հարկային օրենսգրքում փոփոխություն կատարելու մասին» ՀՕ-180-Ն ՀՀ օրենքով (ուժի մեջ է մտել 2021 թվականի մայիսի 16-ից) հանվել է ճանա­պար­հային հարկից ազատման արտոնությունն Իրանի Իսլամական Հանրապետության տարածքում գրանցված բեռնատար տրանսպորտային միջոցներով Հայաստանի Հան­րա­պե­տություն մուտք գործելու դեպքում, եթե նշյալ տրանսպորտային միջոցները Հայաս­տանի Հանրապետություն մուտքի ամբողջ ժամանակահատվածում գտնվելու են Հայաս­տանի Հանրապետության և Իրանի Իսլամական Հանրապետության սահմանից առա­վե­լա­գույնը մեկ կիլոմետր հեռավորության վրա՝ մաքսային հսկողության ներքո գտնվող տարածք­ներում:

Հաշվետու ժամանակահատվածում հարկերի *անցումային գերավճարից մարված հարկային պարտավորությունների* գումարը կազմել է շուրջ 4.1 մլրդ դրամ` նախորդ տարվա տարվա առաջին կիսամյակի 193.6 մլն դրամի դիմաց:

2021 թվականի առաջին կիսամյակում ՀՀ պետական բյուջե են մուտքագրվել 16.8 մլրդ դրամ *պետական տուրքեր`* կազմելով կիսամյակային ծրագրի 86.3%‑ը: Շեղումը հիմնականում պայմանավորված է օրենքով սահմանված այլ ծառայությունների և գործողությունների, պետական գրանցման և լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար սահմանված պետական տուրքերի կատարողականով: Նախորդ տարվա առաջին կիսամյակի համեմատ պետական տուրքի գծով մուտքերն աճել են 12.4%‑ով կամ 1.9 մլրդ դրամով: Աճը հիմնականում ձևավորվել է հյուպատոսական ծառայությունների կամ գործողությունների ու օրենքով սահմանված այլ ծառայությունների և գործողությունների համար գանձվող տուրքերի աճի ու լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձվող տուրքերի նվազման արդյունքում:

Հաշվետու ժամանակահատվածում *դատարան տրվող հայցադիմումների, դիմումների, դատարանի դատական ակտերի դեմ վերաքննիչ և վճռաբեկ բողոքների համար, ինչպես նաև դատարանի կողմից տրվող փաստաթղթերի պատճեններ (կրկնօրինակներ) տալու* համար պետական բյուջե է վճարվել շուրջ 1.2 մլրդ դրամ` 9.5%-ով (101.1 մլն դրամով) գերազանցելով կանխատեսված և 29.5%‑ով (264.2 մլն դրամով)՝ նախորդ տարվա առաջին կիսամյակի փաստացի ցուցանիշները: Նշված գումարից 63.6 մլն դրամը կազմել են պետական կառավարման մարմինների կողմից վճարված և պետական բյուջեից փոխհատուցված գումարները, որոնք 50.8%-ով կամ 65.6 մլն դրամով զիջել են նախորդ տարվա համապատասխան ցուցանիշը:

2021 թվականի ապրիլի 19-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում փոփոխություններ և լրացումներ կատա­րելու մասին» ՀՕ-177-Ն ՀՀ օրեն­քով (ուժի մեջ է մտել 2021 թվականի մայիսի 9-ից) փոփո­­խու­թյուններ են կատարվել դատարան տրվող հայցադիմումների, դիմումների, դատա­րանի դատական ակտերի դեմ վերաքննիչ և վճռաբեկ բողոքների համար պետա­կան տուրքի կար­գա­վո­րում­նե­րում: Մաս­նա­վո­րապես, վերա­նայվել և հիմ­նա­կա­նում բարձրացվել են դատա­րան­ներ տրվող հայ­ցա­դի­մում­­ների, դիմում­ների, դատա­րանի դատա­կան ակտերի դեմ վերա­քննիչ և վճռա­բեկ բողոք­­ների ներ­կայաց­ման համար գործող օրենսդրությամբ սահ­ման­ված պետա­կան տուրքի դրույ­­քաչափերը, միաժամանակ սահմանվել են պետա­­կան տուրքի գծով նոր արտո­նու­թյուն­ներ:

*Հայաստանի Հանրապետության քաղաքացիություն ստանալու և Հայաստանի Հանրապետության քաղաքացիության փոփոխման* համար վճարվող տուրքերը կազմել են շուրջ 34.3 մլն դրամ՝ 46.8%-ով (30.2 մլն դրամով) զիջելով կանխատեսված ցուցանիշը: Նախորդ տարվա առաջին կիսամյակի համեմատ նշված տուրքերը մնացել են գրեթե անփոփոխ:

*Հյուպատոսական ծառայությունների կամ գործողությունների* դիմաց պետական բյուջե է վճարվել շուրջ 1.7 մլրդ դրամ՝ 2 անգամ (840.5 մլն դրամով) գերազանցելով առաջին կիսամյակի կանխատեսված ցուցանիշը և 2.5 անգամ (1 մլրդ դրամով)՝ նախորդ տարվա նույն ժամանակահատվածի փաստացի մուտքերը:

Պետական տուրքերի 14%-ը բյուջե է վճարվել *պետական գրանցումների* համար` կազմելով ավելի քան 2.3 մլրդ դրամ, որը 20.8%-ով (616.5 մլն դրամով) զիջել է ծրագրային ցուցանիշը: Վերջինս հիմնականում պայմանավորված է ավտոմոբիլի հաշվառման համարանիշ (բացառությամբ տարանցիկ և ժամանակավոր համարանիշի) տալու, գյուղատնտեսական ինքնագնաց մեքենայի գրանցման, պետական համարանիշ տալու, ինչպես նաև կորցրած պետական համարանիշը վերականգնելու համար, լիցենզառուներին տրանսպորտային միջոցների պարտադիր տեխնիկական զննության համապատասխան նմուշի փաստաթուղթ տրամադրելու համար և ավտոմոբիլի, մոտոտրանսպորտային միջոցի, տրիցիկլի, քվադրիցիկլի, կցորդի (կիսակցորդի) հաշվառման վկայագիր տալու համար բյուջե մուտքագրված տուրքերի կատարողականով, որոնք կազմել են համապատասխանաբար 847.8 մլն դրամ, 358.5 մլն դրամ և 434.9 մլն դրամ՝ 29.4%-ով (353 մլն դրամով), 34.8%-ով (191.5 մլն դրամով) և 27.5%‑ով (165.1 մլն դրամով) զիջելով կանխատեսված ցուցանիշը: Նախորդ տարվա առաջին կիսամյակի համեմատ պետական գրանցումների համար գանձված տուրքերն աճել են 12.1%-ով կամ 252.8 մլն դրամով՝ հիմնականում պայմանավորված գույքի նկատմամբ իրավունքների պետական գրանցում կատարելու և ավտոմոբիլի հաշվառման համարանիշ (բացառությամբ տարանցիկ և ժամանակավոր համարանիշի) տալու, գյուղատնտեսական ինքնագնաց մեքենայի գրանցման, պետական համարանիշ տալու, ինչպես նաև կորցրած պետական համարանիշը վերականգնելու համար մուտքագրված տուրքերի համապատասխանաբար 27.5% (119 մլն դրամ) և 13.7% (102.3 մլն դրամ) աճով: Մուտքերի վրա որոշակի դրական ազդեցություն կարող էր ունենալ 2021 թվականի հունվարի 19-ին ՀՀ Ազգային Ժողովի կող­­­մից «Պետա­­կան տուրքի մասին» ՀՀ օրենքում լրացում կատա­րելու մասին» ՀՕ-20-Ն օրեն­քի ընդունումը (ուժի մեջ է մտել 2021 թվականի փետրվարի 20-ից), որով սահմանվել է պետական տուրք սանի­տա­րա­հա­մա­ճա­րա­կա­յին հսկողության ենթակա ապրանքների պետական գրանցման համար՝ բազային տուրքի 10-ապա­տիկի չափով:

2021 թվականի հունվարի 19-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում փոփոխություններ և լրացումներ կատա­րելու մասին» ՀՕ-41-Ն օրեն­քով (ուժի մեջ է մտել 2021 թվականի փետրվարի 26-ից) փոփո­խու­թյուններ են կատարվել պետական գրանցման համար պետական տուրքի կար­գա­վո­րում­նե­րում: Մաս­նա­վո­րապես`

1. բազային տուրքի եռապատիկի չափով պետական տուրք է սահմանվել անհատ ձեռնարկատերերի պետական հաշվառման նպատակով միայն թղթային եղանակով դիմումի ընդունման համար՝ նախկինում անհատ ձեռնարկատերերի պետական հաշ­վառ­ման համար բազային տուրքի եռապատիկի չափով սահմանված պետական տուրքի փոխա­­րեն,
2. վերանայվել են պետական գրանցման մի շարք դեպքերի համար պետական տուրք վճարելու կարգավորումները՝ միաժամանակ բարձրացնելով պետական գրանց­ման որոշ դեպքերի մասով պետական տուրքի դրույքաչափերը:

*Մշակութային արժեքների արտահանման կամ ժամանակավոր արտահանման իրավունքի վկայագիր տրամադրելու* դիմաց 2021 թվականի առաջին կիսամյակում պետական բյուջե է վճարվել 340 հազար դրամ, որը 36%-ով գերազանցել է կանխատեսված ցուցանիշը և 3.1 անգամ՝ նախորդ տարվա նույն ժամանակահատվածի փաստացի մուտքերը:

*Գյուտերի, օգտակար մոդելների, արդյունաբերական նմուշների, ապրանքային և սպասարկման նշանների, ապրանքների ծագման տե­ղա­նուն­ների, ֆիր­մա­յին անվանումնե­րի, ինտեգրալ միկրոսխեմաների տո­պո­լո­գիա­նե­րի իրավական պահպանության հետ կապված իրավաբանական նշանակություն ունեցող գործողությունների* համար ՀՀ պետական բյուջե է վճարվել շուրջ 163.7 մլն դրամ պետական տուրք՝ 17.9%-ով (35.7 մլն դրամով) զիջելով կանխատեսված ցուցանիշը: Նախորդ տարվա առաջին կիսամյակի համեմատ նշված տուրքերն աճել են 11.4%‑ով կամ 16.8 մլն դրամով:

*Ֆիզիկական անձանց տրվող իրավաբանական նշանակության փաստաթղթերի, որոշակի ծառայությունների կամ գործողությունների* համար 2021 թվականի առաջին կիսամյակում գանձվել է 986.8 մլն դրամ պետական տուրք՝ 8.4%‑ով (90.1 մլն դրամով) զիջելով առաջին կիսամյակի կանխատեսված ցուցանիշը: Նախորդ տարվա նույն ժամանակահատվածի համեմատ նշված տուրքերն աճել են 61.1%‑ով կամ 374.1 մլն դրամով:

Հաշվետու ժամանակահատվածում պետական բյուջե մուտքագրված պետական տուրքերի 27.5%-ը ստացվել է *լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու* համար, որոնց գծով պետական բյուջե է մուտքագրվել 4.6 մլրդ դրամ` 9.3%-ով (475 մլն դրամով) զիջելով կանխատեսված և 13.6%‑ով (728.4 մլն դրամով)՝ նախորդ տարվա փաստացի ցուցանիշները: Առաջին կիսամյակի ծրագրային ցուցանիշի համեմատ շեղումը հիմնականում պայմանավորված է մաքսային բնագավառից ստացված տուրքերի 64.7% կատարողականով, որոնք կազմել են 1.6 մլրդ դրամ, իսկ նախորդ տարվա առաջին կիսամյակի համեմատ անկումը՝ վիճակախաղերի, շահումներով խաղերի ու մետաղադրամով և (կամ) թղթադրամով շահագործվող ավտոմատների միջոցով սննդի առևտրի և խաղերի բնագավառում լիցենզիաներ տալու համար գանձվող տուրքերի նվազմամբ, որոնք կազմել են շուրջ 1.1 մլրդ դրամ՝ 48.6%-ով (1 մլրդ դրամով) զիջելով նախորդ տարվա նույն ժամանակահատվածի փաստացի ցուցանիշը:

2020 թվականի մարտի 6-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» Հայաստանի Հանրապետության օրենքում լրացում կատա­րելու մասին» ՀՕ-154-Ն ՀՀ օրենքով (ուժի մեջ է մտել 2020 թվականի ապրիլի 11-ից)՝ տիեզերական գոր­ծու­նեու­թյան համար սահ­մանվել է տարեկան պետական տուրք՝ բազային տուրքի 10 000-ապատիկի չափով:

2020 թվականի դեկտեմբերի 29-ին ՀՀ Ազգային Ժողովի կող­­­մից ընդունված` «Պետա­­­կան տուրքի մասին» օրենքում փոփոխություններ և լրացում կատա­րելու մասին» ՀՕ-505-Ն օրենքով (ուժի մեջ է մտել 2021 թվականի հունվարի 9-ից) սահ­ման­վել է, որ մաքսային մար­մին­ների կողմից օրենքով սահմանված դեպքում մաք­սային գոր­ծո­ղությունների իրականացման, մաք­սային ուղեկցման, ապրանքների ժամանա­կա­վոր պահ­­պանության, ինչպես նաև նախ­նա­կան որոշումների տրամադրման համար պետա­կան տուրքի վճարումից ազատվում են «Հրաժարում` հօգուտ պետության» մաքսային ընթա­ցակարգով ձևակերպվող ապրանք­ները:

2021 թվականի առաջին կիսամյակում պետական տուրքերի 34.6%-ը բյուջե է վճարվել *օրենքով սահմանված այլ ծառայությունների և գործողությունների* դիմաց՝ կազմելով 5.8 մլրդ դրամ, որը 28.8%-ով (շուրջ 2.4 մլրդ դրամով) զիջել է ծրագրային ցուցանիշը: Կանխատեսված ցուցանիշի համեմատ մուտքերի ցածր մակարդակը պայմանավորված է տվյալ խմբում 58.2% տեսակարար կշիռ ունեցող` ՀՀ-ից օդային տրանսպորտի միջոցներով ֆիզիկական անձանց (օդային ուղևորների) ելքի համար բյուջե մուտքագրված տուրքերով, որոնք կազմել են 3.4 մլրդ դրամ` 38.9%-ով (2.2 մլրդ դրամով) զիջելով առաջին կիսամյակի կանխատեսված ցուցանիշը: Բացի այդ, oրենքով սահմանված դեպքերում ծանուցման ենթակա գործունեությամբ զբաղվելու իրավունք ձեռք բերելու համար գանձված տուրքերը նույնպես զիջել են առաջին կիսամյակի կանխատեսված ցուցանիշը՝ 30.4%-ով (448 մլն դրամով), որոնց գծով մուտքերը կազմել են 1 մլրդ դրամ: Նախորդ տարվա առաջին կիսամյակի համեմատ օրենքով սահմանված այլ ծառայությունների և գործողությունների համար գանձված տուրքերն աճել են 13%-ով կամ 670.1 մլն դրամով՝ հիմնականում պայմանավորված ՀՀ-ից օդային տրանսպորտի միջոցներով ֆիզիկական անձանց (օդային ուղևորների) ելքի համար մուտքերի 30.6% (792.8 մլն դրամ) աճով:

Օրենքով սահմանված այլ ծառայությունների և գործողությունների համար գանձված պետական տուրքի մուտքերի վրա ազդեցություն են գործել հետևյալ օրենսդրական փոփոխությունները:

2020 թվականի մարտի 6-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» Հայաստանի Հանրապետության օրենքում փոփոխություն և լրացում կատա­րելու մասին» ՀՕ‑146-Ն ՀՀ օրենքով (ուժի մեջ է մտել 2020 թվականի ապրիլի 11-ից) սահ­ման­վել է, որ Հայաստանի Հանրապետության իրավաբանական անձանց պետական միասնական գրանցամատյանում առկա տեղեկությունների տրամադրման համար պետական տուրքի վճա­րումից ազատվում են նաև «Իրա­վա­բա­նա­կան անձանց պետա­կան գրանցման, իրա­վա­բա­նական անձանց առանձ­նաց­ված ստո­րա­բա­ժանումների, հիմ­նարկների և անհատ ձեռ­նար­կա­տերերի պետա­կան հաշվառ­ման մասին» ՀՀ օրենքով սահմանված պահանջ­ների պահ­պան­մամբ հայտ ներ­կա­յաց­րած՝ նույն օրենքի 3-րդ հոդվածի 1-ին մասի 30-րդ կետով սահ­ման­ված լրատ­վական գոր­ծունեություն իրա­կանացնողները, որոնց հայտի հիման վրա տրա­մադրված հասա­նե­լիու­թյունը օրենքով նախատեսված կարգով չի սահ­մանափակվել։

2019 թվականի դեկտեմբերի 12-ին ՀՀ Ազգային Ժողովի կող­­­մից ընդունված` «Պետա­­կան տուրքի մասին» Հայաստանի Հանրապետության օրենքում լրացումներ կատա­րելու մասին» ՀՕ‑299‑Ն ՀՀ օրեն­քով (ուժի մեջ է մտել 2020 թվականի ապրիլի 15-ից) սահմանվել են պետական տուր­քեր՝ սնանկության կառավարչի որակավորման ստուգման համար՝ բազա­յին տուրքի 30‑ապատիկի չափով, սնանկության կառավարչի հաշվառման համար՝ բազային տուրքի 10‑ապատիկի չափով, ինչպես նաև «Սնանկության մասին» ՀՀ օրենքով նախա­տես­ված հատուկ համա­կար­գ­չային ծրագրի միջոցով սպասարկման համար՝ յուրա­քան­չյուր տարվա համար բազա­յին տուրքի 50-ապա­տիկի չափով։

2020 թվականի մարտի 25-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» Հայաստանի Հանրապետության օրենքում լրացումներ կատա­րելու մասին» ՀՕ-209-Ն ՀՀ օրենքով (ուժի մեջ է մտել 2020 թվականի մայիսի 2-ից) սահմանվել են պետա­կան տուր­քեր՝ դատավորների թեկնածուների ցուցակում ընդգրկվելու համար նախկին դատա­­վորի կողմից ներկայացված դիմումի և կից ներկայացված փաստաթղթերի ստուգման համար՝ բազային տուրքի 20-ապա­տիկի չափով, իսկ վերաքննիչ դատարաններում, ինչպես նաև վճռաբեկ դատարանում դատավոր նշանակվելու համար առաջխաղացման ենթակա դատա­­վորների թեկնածուների ցուցակի համալրման նպատակով ներկայացված դիմումի և կից ներկայացված փաս­տա­թղթերի ստուգման համար՝ բազային տուրքի 20-ապա­տիկի չափով։

2020 թվականի հուլիսի 16-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում լրացում կատա­րելու մասին» ՀՕ-389-Ն ՀՀ օրենքով (ուժի մեջ է մտել 2020 թվականի օգոստոսի 14-ից) սահմանվել է, որ նոտարական գործողություններ իրականացնող մարմիններում պետա­կան տուր­քի վճարումից ազատվում են նաև անշարժ գույքի նկատմամբ իրավունքների ծագմանը, փոփոխմանը, փոխանցմանն ուղղված գործարքներից ծագող իրավունքները պետական գրանցման ներկայացնելու համար:

2020 թվականի սեպտեմբերի 16-ին ՀՀ Ազգային Ժողովի կող­­­մից ընդունված` «Պետա­­կան տուրքի մասին» ՀՀ օրենքում փոփոխություններ և լրացումներ կատա­րելու մասին» ՀՕ-419-Ն օրենքով (ուժի մեջ է մտել 2021 թվականի մարտի 28-ից)՝

* կոնյակի, բրենդիի և այլ սպիրտային թրմերի շարքին դասվող խաղողի գինու կամ խաղողի մզման թորումից ստաց­վող սպիրտային թրմօղիների արտադրության համար (առանց իրացման իրավունքի) սահմանվել է տարեկան պետական տուրք՝ բազային տուրքի 50-ապա­տիկի չափով: Միաժամանակ սահմանվել է, որ նշյալ արտադրության կազմակերպման դեպքում մեկից ավելի յուրաքանչյուր վայրում ևս ծանուցման ենթակա նույն տեսակի գործունեության իրա­կանացման իրավունք ձեռք բերելու համար տարե­կան տվյալ գործունեության իրա­կա­նաց­ման իրավունք ձեռք բերելու համար՝ սահման­ված պետական տուրքի դրույքաչափի հիսուն տոկոսի չափով դրույթը չի կիրառ­վում,
* մեղրի հումքով ոգելից խմիչքների արտադ­րու­թյան իրականացման իրավունք ձեռք բերելու համար սահ­մանված տարեկան պետա­կան տուրքը 15000-ապատիկի փոխա­­րեն սահ­ման­վել է բազային տուրքի 50-ապա­տիկի չափով,
* սահմանվել է, որ այն դեպքում, երբ իրավաբանական կամ ֆիզիկական անձը կամ անհատ ձեռնարկատերը ստացել է կոնյակի, բրենդիի և այլ սպիրտային թրմերի շարքին դասվող խաղողի գինու կամ խաղողի մզման թորումից ստաց­վող սպիրտային թրմօղի­ների արտադ­րու­թյան և մինչև 100 հազար լիտր (100-տոկոսանոց սպիրտի հաշվարկով) արտադրանքի իրացման համար իրավունք կամ նշյալ թրմօղիների մինչև 100 հազար լիտր (100-տոկոսանոց սպիրտի հաշվարկով) արտադրանքի ԵԱՏՄ անդամ չհամարվող պետություններից «Բացթողնում` ներքին սպառման համար», «Վերամ­շա­կում` մաքսային տարածքում» և «Վերամշակում` ներքին սպառման համար» մաք­սային ընթացակարգերով ներմուծում, ինչպես նաև ԵԱՏՄ անդամ պետու­թյուններից ներ­մու­ծում, այդ թվում` վերա­մշակ­ման նպատակով ներմուծում իրա­կա­նաց­նելու իրավունք և լրացուցիչ ծանուցում է ներ­կայացրել միաժամանակ մեղրից, պտուղներից և հատա­պտուղներից ոգելից խմիչք­ների արտադ­րու­թյան իրականացման զբաղվելու համար կամ օղու ներմուծման համար, ապա վճարում է լրացուցիչ պետական տուրք` տարեկան բազային տուրքի 5000-ապա­տիկի չափով:

## Պաշտոնական դրամաշնորհներ

2021 թվականի առաջին կիսամյակում ընթացքում ստացվել են ավելի քան 4.3 մլրդ դրամ պաշտոնական դրամաշնորհներ՝ կազմելով առաջին կիսամյակում ծրագրված մուտքերի 28.8%-ը: Միջոցները տրամադրվել են նպատակային ծրագրերի շրջանակներում, և վերջիններիս կատարման աստիճանով պայմանավորված՝ կազմել են առաջին կիսամյակում ծրագրած մուտքերի 38.6%-ը: Մասնավորապես, չեն ստացվել բյուջեով սահմանված 7 ծրագրերի շրջանակներում նախատեսված 1.4 մլրդ դրամ դրամաշնորհները, իսկ 11 ծրագրերի շրջանակներում նախատեսված միջոցները ստացվել են ոչ ամբողջությամբ՝ 42%-ով, որոնք կազմել են շուրջ 4 մլրդ դրամ: 3 ծրագրերի շրջանակներում նախատեսված 356.3 մլն դրամը ստացվել է ամբողջությամբ: Չեն ստացվել Հայաստանում կորոնավիրուսային վարակի (COVID-19) կանխարգելման նպատակով Հայաստանի կառավարությանը Եվրամիության կողմից բյուջետային աջակցության համաձայնագրով նախատեսված 3.8 մլրդ դրամի (6 մլն եվրո) միջոցները: Նշված համաձայնագրով նախատեսված 30 մլն եվրոյից 24 մլն եվրոն հատկացվել էր 2020 թվականին, իսկ 6 մլն եվրոն նախատեսվում է հատկացնել 2021 թվականին:

2021 թվականի առաջին կիսամյակում ստացված նպատակային դրամաշնորհներից 1.7 մլրդ դրամ (նախատեսվածի 79.3%-ը) տրամադրվել է Եվրոպական միության, 877.4 մլն դրամ (նախատեսվածի 83.8%-ը)՝ Գլոբալ հիմնադրամի, 608.3 մլն դրամ (նախատեսվածի 26.7%-ը)՝ Վերակառուցման և զարգացման եվրոպական բանկի, 512.3 մլն դրամ (նախատեսվածի 36.9%-ը)՝ Համաշխարհային բանկի, 270.8 մլն դրամ (նախատեսվածի 38.6%-ը)` Գլոբալ էկոլոգիական հիմնադրամի, 161.6 մլն դրամ (նախատեսվածի 100%-ը)` ՄԱԿ-ի, 91.4 մլն դրամ (նախատեսվածի 5%‑ը)` Գերմանիայի զարգացման վարկերի բանկի (KFW), 47.3 մլն դրամ (նախատեսվածի 15.9%-ը)՝ ԱՄՆ կառավարության, 29.5 մլն դրամ (նախատեսվածի 13.7%-ը)՝ ՌԴ‑ի և 4.7 մլն դրամ (նախատեսվածի 2.3%-ը)՝ Արևելյան Եվրոպայի էներգախնայողության և բնապահպանական գործընկերության ֆոնդի աջակցությամբ իրականացվող դրամաշնորհային ծրագրերի շրջանակներում:

Հաշվետու ժամանակահատվածում պետական բյուջե մուտքագրված պաշտոնական դրամաշնորհները 79.8%-ով կամ 1.9 մլրդ դրամով գերազանցել են նախորդ տարվա նույն ժամանակահատվածի ցուցանիշը:

## Այլ եկամուտներ

2021 թվականի առաջին կիսամյակում ՀՀ պետական բյուջեի այլ եկամուտները կազմել են 36.3 մլրդ դրամ՝ 38.7%-ով (10.1 մլրդ դրամով) գերազանցելով առաջին կիսամյակում ծրագրված մուտքերը և 6.9%-ով (2.3 մլրդ դրամով)՝ նախորդ տարվա նույն ժամանակահատվածի ցուցանիշը: Մուտքերի ծրագրի գերազանցումը, ինչպես նաև նախորդ տարվա համեմատ աճը հիմնականում պայմանավորված է բանկերում և այլ ֆինանսավարկային հաստատություններում բյուջեի ժամանակավոր ազատ միջոցների օգտագործումից ստացվող տոկոսավճարներով:

2021 թվականին ՀՀ կադաստրի կոմիտեի նախորդ տարվա ծախսերի նկատմամբ եկամուտների գերազանցումից մուտքեր չեն ստացվել՝ համապատասխան արտաբյուջետային հաշիվը փակելու հետ կապված: Արդյունքում 2020 թվականից ՀՀ կադաստրի կոմիտեի կողմից գույքի նկատմամբ իրավունքների պետական գրանցում, գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրման ծառայությունների մատուցման դիմաց ստացվող եկամուտները մուտքագրվում են պետական բյուջե և համապատասխան ծախսերը, անկախ տվյալ եկամուտների հավաքման աստիճանից, կատարվում են պետական բյուջեից։

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների օգտագործումից ստացվել է 13.1 մլրդ դրամ՝ 116%-ով գերազանցելով առաջին կիսամյակի ծրագիրը (7 մլրդ դրամով) և 56.8%-ով (4.7 մլրդ դրամով)՝ նախորդ տարվա նույն ժամանակահատվածի ցուցանիշը: Ծրագրված ցուցանիշի գերազանցումը պայմանավորված է 2021 թվականի առաջին կիսամյակի ընթացքում պետական բյուջեի մուտքերի գերակատարմամբ և ելքերի կիսամյակային ծրագրային ցուցանիշի համեմատաբար ցածր կատարողականով, որի պայմաններում առաջացել են լրացուցիչ ժամանակավոր ազատ դրամական միջոցներ, որոնք ներդրվել են՝ ապահովելով լրացուցիչ տոկոսային եկամուտներ: Տոկոսագումարների գերակատարմանը նպաստել է նաև նախորդ տարվա նույն ժամանակահատվածի համեմատ ավանդի ներդրման տոկոսադրույքի 0.97 տոկոսային կետով աճը: Վերոհիշյալ հանգամանքներով, 2021 թվականի առաջին կիսամյակում տեղաբաշխված եվրապարտատոմսերով, որոնցից ստացված միջոցները նույնպես ավանդադրվել են, ինչպես նաև գանձապետական միասնական հաշվի միջին օրական մնացորդը ցածր մակարդակում պահելու մոտեցմամբ է պայմանավորված նախորդ տարվա նույն ժամանակահատվածի համեմատ զուտ տոկոսագումարների 4.7 մլրդ դրամով ավել ստացումը: 2021 թվականի առաջին կիսամյակի ընթացքում ՀՀ կենտրոնական բանկի և ՀՀ ֆինանսների նախարարության միջև կնքվել են թվով 106 ավանդային պայմանագրեր` 1.006 մլրդ դրամ ընդհանուր գումարով (նախորդ տարի նույն ժամանակահատվածում կնքվել էր 89 ավանդային պայմանագիր` 727 մլրդ դրամ ընդհանուր գումարով): Հաշվետու ժամանակահատվածում ներդրված ավանդների միջին մեծությունը կազմել է շուրջ 9.7 մլրդ դրամ, որը 1.3 մլրդ դրամով ավել է նախորդ տարվա նույն ժամանակահատվածի համապատասխան ցուցանիշից: 2021 թվականի առաջին կիսամյակում ներդրված ավանդների միջին կշռված տոկոսադրույքը կազմել է 6.13%` 2020 թվականի առաջին կիսամյակի 5.16%-ի դիմաց: Հաշվետու ժամանակահատվածի վերջի դրությամբ գանձապետական միասնական հաշվի ընդհանուր մնացորդի ժամանակավորապես ազատ դրամական միջոցներից Կենտրոնական բանկում ներդրված էր 515 մլրդ դրամ:

Պետական սեփականություն հանդիսացող գույքի վարձակալության դիմաց պետական բյուջե է մուտքագրվել 557.5 մլն դրամ՝ 4.3%-ով գերազանցելով առաջին կիսամյակում ծրագրված մուտքերը և 3.1 անգամ (375.5 մլն դրամով)՝ նախորդ տարվա նույն ժամանակահատվածի ցուցանիշը: Մուտքերի աճը հիմնականում պայմանավորված է «Վեոլիա Ջուր» ՓԲԸ կողմից ՀՀ պետական բյուջե փոխանցված վարձակալական վճարների աճով, որոնք կազմել են 365.5 մլն դրամ՝ նախորդ տարվա 3.1 մլն դրամի դիմաց:

Իրավաբանական անձանց կապիտալում կատարված ներդրումներից հաշվետու ժամանակահատվածում ստացվել են 53.3 մլն դրամ շահութաբաժիններ՝ կազմելով առաջին կիսամյակում կանխատեսված մուտքերի 53.3%-ը և 95.8%‑ով (1.2 մլրդ դրամով) զիջելով նախորդ տարվա նույն ժամանակահատվածի ցուցանիշը: Վերջինս պայմանավորված է 2020 թվականին ՀՀ ՏԿԵՆ քաղաքացիական ավիացիայի կոմիտեի կառավարման ներքո գտնվող ընկերություններում պետական մասնակցության դիմաց ստացված շահութաբաժինների մուտքերով:

Պետության կողմից տրված վարկերի օգտագործման դիմաց հաշվետու ժամանակահատվածում ստացվել են ավելի քան 5.1 մլրդ դրամ տոկոսավճարներ, որոնք կիսամյակային ծրագրային ցուցանիշն ապահովել են 74%-ով և 30%‑ով կամ 2.2 մլրդ դրամով զիջել նախորդ տարվա նույն ժամանակահատվածի ցուցանիշը: Մասնավորապես` շուրջ 5.1 մլրդ դրամ են կազմել ռեզիդենտներին տրամադրված վարկերի օգտագործման տոկոսավճարները, 42.9 մլն դրամ՝ ոչ ռեզիդենտներին տրամադրված վարկերի օգտագործման տոկոսավճարները, որոնք կազմել են առաջին կիսամյակի ծրագրային ցուցանիշների համապատասխանաբար 73.8%-ը և 105.1%-ը: Մուտքերի կատարողականը, ինչպես նաև նախորդ տարվա համեմատ անկումը հիմնականում պայմանավորված է ռեզիդենտներին տրամադրված վարկերի օգտագործման տոկոսավճարների կատարողականով:

Հաշվետու ժամանակահատվածում պետական բյուջե են մուտքագրվել շուրջ 560.5 մլն դրամ այլ կատեգորիաներում չդասակարգված տրանսֆերտներ՝ 9.4%-ով գերազանցելով առաջին կիսամյակի ծրագիրը: Նշված մուտքերը 59.3%-ով կամ 814.9 մլն դրամով զիջել են նախորդ տարվա ցուցանիշը՝ պայմանավորված 2020 թվականի առաջին կիսամյակում ՀՀ կորոնավիրուսային վարակի (COVID-19) կանխարգելման, վերահսկման, բուժման և հաղթահարման ապահովման միջոցառումների ֆինանսավորման նպատակով ավելի քան 1.1 մլրդ դրամ միջոցների ստացմամբ:

2021 թվականի առաջին կիսամյակի ընթացքում ավելի քան 7.3 մլրդ դրամ է ստացվել իրավախախտումների համար գործադիր, դատական մարմինների կողմից կիրառվող պատժամիջոցներից՝ 56.4%‑ով կամ 2.6 մլրդ դրամով գերազանցելով առաջին կիսամյակում ծրագրված մուտքերը և 30.4%-ով կամ 1.7 մլրդ դրամով՝ նախորդ տարվա նույն ժամանակահատվածի ցուցանիշը, որը հիմնականում պայմանավորված է ՀՀ ոստիկանության կողմից կիրառված պատժամիջոցների արդյունքում գանձված գումարների աճով:

Այլ եկամուտներից ավելի քան 9.4 մլրդ դրամը ստացվել է ապրանքների մատակարարումից և ծառայությունների մատուցումից` 55.6%‑ով (3.4 մլրդ դրամով) գերազանցելով առաջին կիսամյակի ծրագիրը, որը հիմնականում պայմանավորված է ՀՀ կադաստրի կոմիտեի, ՀՀ ոստիկանության և ՀՀ արդարադատության նախարարության կողմից ապահովված եկամուտների կատարողականով: Ապրանքների մատակարարումից և ծառայությունների մատուցումից եկամուտները 20.8%-ով (1.6 մլրդ դրամով) գերազանցել են նախորդ տարվա նույն ժամանակահատվածի ցուցանիշը, որը հիմնականում պայմանավորված է ՀՀ արդարադատության նախարարության հարկադիր կատարումն ապահովող ծառայության, ՀՀ կադաստրի կոմիտեի և ՀՀ ոստիկանության կողմից մատուցվող ծառայությունների դիմաց ստացված մուտքերի աճով:

Օրենքով և այլ իրավական ակտերով սահմանված այլ եկամուտների գծով առաջին կիսամյակի ընթացքում պետական բյուջե է մուտքագրվել 190.6 մլն դրամ՝ կազմելով կիսամյակային ծրագրի 14.6%-ը և 74.7%‑ով (563 մլն դրամով) զիջելով նախորդ տարվա նույն ժամանակահատվածի ցուցանիշը:

# ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ 2021 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ

ՀՀ 2021 թվականի պետական բյուջեի մասին օրենքով նախատեսվել էր տարեկան 1,850.9 մլրդ դրամ, իսկ առաջին կիսամյակում ՀՀ կառավարության կողմից հաստատված եռամսյակային համամասնություններով` 876.8 մլրդ դրամ ծախսերի կատարում: Ելնելով օրենսդրության պահանջներից՝ պետական բյուջեի ծրագրային և փաստացի ցուցանիշներում ներառվել են առանց սահմանափակման պետական բյուջեից կատարվող վճարումները: Նշված միջոցները, ինչպես նաև օրենքով ՀՀ կառավարությանը վերապահված լիազորությունների շրջանակներում կատարված փոփոխությունները ներառյալ` ՀՀ պետական բյուջեի ծախսերի տարեկան ճշտված ծրագիրը կազմել է 1,938.2 մլրդ դրամ, իսկ առաջին կիսամյակի ճշտված ծրագիրը՝ 999.95 մլրդ դրամ, որի դիմաց փաստացի ծախսերը կազմել են 866.4 մլրդ դրամ: Պետական բյուջեի ծախսերի առաջին կիսամյակի ճշտված ծրագիրը կատարվել է 86.6%-ով, շեղման ընդհանուր գումարի 67.1%-ը բաժին է ընկել ընթացիկ ծախսերին, 32.9%-ը` ոչ ֆինանսական ակտիվների հետ գործառնություններին: Ըստ ֆինանսավորման աղբյուրների պետական բյուջեի ներքին աղբյուրների հաշվին կատարվել է ծախսերի 97.4%-ը կամ 843.5 մլրդ դրամը, որոնց կիսամյակային ծրագիրը կատարվել է 88.3%-ով: Բյուջեի ծախսերի 2.6%-ը՝ 22.8 մլրդ դրամը ֆինանսավորվել է արտաքին աղբյուրներից, որը կազմել է կիսամյակային ծրագրի 51%-ը: Հարկ է նշել, որ չնայած բյուջետային ծախսերի համեմատաբար ցածր կատարողականին` հաշվետու ժամանակահատվածում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնված պարտավորությունների ամբողջական և ժամանակին կատարումը: Նախորդ տարվա նույն ժամանակահատվածի համեմատ պետական բյուջեի ծախսերն աճել են 13.2%-ով կամ 100.7 մլրդ դրամով՝ հիմնականում պայմանավորված ոչ ֆինանսական ակտիվների, նպաստների, դրամաշնորհների և պարտքի սպասարկման գծով ծախսերի աճով:

Ընթացիկ ծախսերը հաշվետու ժամանակահատվածում կազմել են 789.3 մլրդ դրամ` 89.8%‑ով ապահովելով կիսամյակային ծրագրի կատարումը: Նախորդ տարվա նույն ժամանակահատվածի համեմատ ընթացիկ ծախսերն աճել են 9.6%-ով կամ 69.4 մլրդ դրամով:

Ընթացիկ ծախսերից 75.6 մլրդ դրամն ուղղվել է պետական հիմնարկների աշխատողների աշխատանքի վարձատրությանը, որը կազմել է կիսամյակային ծրագրի 93%-ը և 1.8%-ով (1.3 մլրդ դրամով) գերազանցել նախորդ տարվա առաջին կիսամյակի ցուցանիշը:

Ծառայությունների և ապրանքների ձեռքբերման նպատակով 2021 թվականի առաջին կիսամյակում ՀՀ պետական բյուջեից օգտագործվել է ծրագրով նախատեսված միջոցների 76.5%‑ը՝ 69.7 մլրդ դրամ, որը 5.5%-ով կամ 3.6 մլրդ դրամով գերազանցել է նախորդ տարվա համապատասխան ցուցանիշը` հիմնականում պայմանավորված պայմանագրային այլ ծառայությունների ձեռք բերման և շարունակական ծախսերի աճով:

Կառավարության պարտքի սպասարկմանն առաջին կիսամյակում տրամադրվել է 87.1 մլրդ դրամ` կազմելով կիսամյակային ծրագրի 96.3%-ը: Մասնավորապես` նշված գումարից 53.1 մլրդ դրամը տրամադրվել է ներքին, շուրջ 34 մլրդ դրամն` արտաքին պարտքի սպասարկմանը, որոնք կազմել են ծրագրված ցուցանիշների համապատասխանաբար 98.8%-ը և 92.7%-ը: Պետական գանձապետական պարտատոմսերի սպասարկման գծով 664.9 մլն դրամի տնտեսումները պայմանավորված են եղել կանխատեսածի համեմատ փաստացի եկամտաբերության տարբերությամբ: Արտաքին վարկերի սպասարկման գծով 2.6 մլրդ դրամի տնտեսումները պայմանավորված են 6‑ամսյա ԱՄՆ դոլարի LIBOR, 6-ամսյա EURIBOR կանխատեսումային ու 2021 թվականի առաջին կիսամյակի վճարումների համար կիրառված փաստացի դրույքաչափերի տարբերությամբ, 2020 թվականին ու 2021 թվականի առաջին կիսամյակի ընթացքում մի շարք վարկերի գծով մասհանումների ծրագրված ցուցանիշների էական թերակատարմամբ, արտարժույթների նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: Արտարժութային պետական պարտատոմսերի սպասարկման գծով 69.4 մլն դրամի տնտեսումները նույնպես պայմանավորված են եղել արտարժույթների նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ:

2021 թվականի առաջին կիսամյակում նախորդ տարվա նույն ժամանակահատվածի համեմատությամբ ՀՀ կառավարության պարտքի սպասարկման ծախսերն աճել են 9.1%-ով կամ 7.3 մլրդ դրամով, ինչը տեղի է ունեցել ՀՀ կառավարության պարտքի բացարձակ արտահայտությամբ աճի և վերջինիս կառուցվածքում պետական գանձապետական պարտատոմսերի տեսակարար կշռի ավելացման հաշվին: Ընդ որում, ներքին տոկոսավճարների գծով արձանագրվել է 29.2%-ով կամ 12 մլրդ դրամով աճ, իսկ արտաքին տոկոսավճարները նույն ժամանակահատվածում նվազել են 12.2%-ով կամ 4.7 մլրդ դրամով: Սպասարկման ծախսերի աճը որոշ չափով զսպվել է ինչպես ՀՀ կառավարության ընդհանուր պարտքի, այնպես էլ դրա հիմնական բաղադրիչների միջին կշռված անվանական տոկոսադրույքի նվազման հաշվին: Այսպես՝ 2021թ. հունիսի 30‑ի դրությամբ պարտքի միջին կշռված անվանական տոկոսադրույքը կազմել է 4.4% և նախորդ տարվա նույն ժամանակահատվածի համեմատությամբ նվազել է 0.2 տոկոսային կետով: Արտաքին վարկերի գծով տվյալ ցուցանիշը նվազել է 0.5 տոկոսային կետով, ինչը մեծամասամբ պայմանավորված է հետևյալով.

* լողացող տոկոսադրույքով տրամադրվող վարկերի սպասարկման ծախսերի հաշվարկման հիմքում ընկած LIBOR դրույքաչափի նվազմամբ: Նշենք, որ 2020թ. առաջին կիսամյակի 6-ամսյա ԱՄՆ դոլարի LIBOR դրույքաչափի միջին ցուցանիշը կազմել էր 1.101%, իսկ 2021թ. առաջին կիսամյակինը՝ 0.201% (ընդ որում, հիշյալ տոկոսադրույքի հիման վրա է իրականացվում արտաքին վարկերի շուրջ 20%-ի սպասարկումը),
* COVID-19-ի համավարակով պայմանավորված` Համաշխարհային բանկի և ՀՀ ֆինանսների նախարարության միջև ձեռք բերված պայմանավորվածությամբ առ այն, որ Համաշխարհային բանկը մեկ տարի (2020թ. հուլիսի 1-ից մինչև 2021թ. հուլիսի 1-ը) ժամկետով չեղարկեց Զարգացման միջազգային ընկերակցության կողմից ՀՀ կառավարությանը տրամադրված վարկերի համար «արագացված մարման դրույթի» շրջանակներում 2014 թվականի հուլիսի 1-ից կիրառված լրացուցիչ 1.7% տոկոսադրույքը:

Շրջանառության մեջ գտնվող պետական գանձապետական պարտատոմսերի միջին կշռված եկամտաբերությունը նվազել է 0.9 տոկոսային կետով: Դրան են նպաստել 2016 թվականից արձանագրված պետական գանձապետական պարտատոմսերի առաջնային տեղաբաշխումների միջին կշռված եկամտաբերության հիմնականում նվազման միտումը, տեղաբաշխումների միջին կշռված ավելի բարձր եկամտաբերությամբ պարտատոմսերի մարումը (միջնաժամկետ պարտատոմսեր՝ 3 և 5 տարի մարման ժամկետով՝ համապատասխանաբար 8.31% և 17.81%, ու երկարաժամկետ պարտատոմսեր` 10, 14 և 15 տարի մարման ժամկետով` համապատասխանաբար 17.91%, 9.37% և 8.82% առաջնային տեղաբաշխումների միջին կշռված եկամտաբերություններով), ՀՀ կենտրոնական բանկի կողմից 2016 թվականից սկսած` վերաֆինանսավորման տոկոսադրույքի հետևողական նվազեցումը, որը շարունակվել է մինչև 2020թ. դեկտեմբերի 15-ը: Միևնույն ժամանակ 2020 թ. դեկտեմբերի 15-ից հետո Կենտրոնական բանկը բարձրացրել է վերաֆինանսավորման տոկոսադրույքը 4.25%-ից 6.5%-ի, որն իր ազդեցությունն է ունեցել պետական գանձապետական պարտատոմսերի առաջնային տեղաբաշխումների միջին կշռված եկամտաբերության մեծության վրա: Հարկ է նշել, որ 2021թ. առաջին կիսամյակի ընթացքում առաջնային տեղաբաշխումների միջին կշռված եկամտաբերությունը կազմել է 8.81% և նախորդ տարվա նույն ժամանակաշրջանի համեմատությամբ ավելացել է 1.06 տոկոսային կետով, ինչը պայմանավորված է եղել ինչպես պարտատոմսերի տեղաբաշխման եկամտաբերության աճով, այնպես էլ տեղաբաշխումների կառուցվածքով (2021թ. առաջին կիսամյակի ընթացքում տեղաբաշխվել են ծավալով ավելի շատ միջին և երկար ժամկետայնությամբ պարտատոմսեր):

Շրջանառության մեջ գտնվող արտարժութային պետական պարտատոմսերի միջին կշռված եկամտաբերությունը նվազել է 0.9 տոկոսային կետով: Դա պայմանավորված է եղել պարտատոմսերի կառուցվածքում տեղի ունեցած փոփոխություններով՝ 2020թ. սեպտեմբերին արտարժութային պետական պարտատոմսերի դեբյուտային տեղաբաշխումից շրջանառության մեջ մնացած 98 մլն ԱՄՆ դոլարի պարտատոմսերի մարմամբ, որոնց տեղաբաշխման եկամտաբերությունը կազմում էր 6.25%, և 2021թ. փետրվարին իրականացված 750 մլն ԱՄՆ դոլարի արտարժութային պետական պարտատոմսերի թողարկմամբ, որոնց տեղաբաշխման եկամատաբերությունը կազմել է 3.875%:

Հարկ է նշել, որ սկսած 2021թ. հունվարի 1-ից՝ կառավարության պարտքի սպասարկման և մարման գծով արտարժութային վճարումների փոխարկումները իրականացվում են` հիմք ընդունելով գործարքի նախորդ աշխատանքային օրը ժամը 16:00-ից հետո ՀՀ կենտրոնական բանկի կողմից սահմանված վաճառքի փոխարժեքները, իսկ նախորդ տարիների ընթացքում փոխարկումները մեծամասամբ իրականացվում էին համապատասխան տարվա պետական բյուջեով ամրագրված փոխարժեքներով: Այսպես՝ կառավարության արտարժութային պարտքի սպասարկման (տոկոսավճարի) գծով վճարումների համար 2021թ. առաջին կիսամյակի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 526.91, մինչդեռ 2021թ. պետական բյուջեի արտարժութային մուտքերի և ելքերի փոխարկման համար կիրառվել է 493.76 փոխարժեքը (02.11.2020թ. դրությամբ ՀՀ կենտրոնական բանկի կողմից հրապարակված միջին փոխարժեք):

2021 թվականի առաջին կիսամյակի ընթացքում ՀՀ պետական բյուջեից տրամադրվել են 59 մլրդ դրամ սուբսիդիաներ` կազմելով կիսամյակային ծրագրի 90.4%-ը: Շեղումը հիմնականում պայմանավորված է ոռոգման ծառայություններ մատուցող ընկերություններին ֆինանսական աջակցության, ոռոգման համակարգի առողջացմանն աջակցության նպատակով և հանրակրթական հաստատություններին հատկացված միջոցները ոչ ամբողջությամբ օգտագործելու (համապատասխանաբար 968.7 մլն դրամ՝ 41.1%, 1.1 մլրդ դրամ՝ 58.9% և 45 մլրդ դրամ՝ 95%), ինչպես նաև Ռազմական դրության պայմաններում քաղաքացիների կյանքի ու անվտանգության ապահովման և արտակարգ իրավիճակների հետևանքների նվազեցման և վերացման ծրագրի շրջանակներում Հայաստանի Հանրապետությունում գարնանացան հացահատիկային, հատիկաընդեղեն և կերային մշակաբույսերի արտադրության խթանման նպատակով սուբսիդավորման համար նախատեսված միջոցները (650 մլն դրամ) չօգտագործելու հանգամանքներով: Հաշվետու ժամանակահատվածում պետական բյուջեից տրամադրված սուբսիդիաները 9.3%-ով (5 մլրդ դրամով) գերազանցել են նախորդ տարվա նույն ցուցանիշը, որը հիմնականում պայմանավորված է կորոնավիրուսի (COVID-19) տնտեսական հետևանքների չեզոքացման հետևանքով տրամադրված վարկերի տոկոսադրույքների սուբսիդավորման, գյուղատնտեսական վարկերի տոկոսադրույքների սուբսիդավորման, գյուղատնտեսական հումքի մթերումների (գնումների) նպատակով տրամադրվող վարկերի տոկոսադրույքների սուբսիդավորման (կապված կորոնավիրուսի հետևանքով գյուղատնտեսական վարկերի պայմանների բարելավման հետ) և Համաշխարհային բանկի աջակցությամբ իրականացվող առևտրի և ենթակառուցվածքների զարգացման ծրագրի շրջանակներում տրամադրված սուբսիդիաների համապատասխանաբար 42.4 անգամ, 1.6 անգամ, 3.2 անգամ և 3.8 անգամ աճով:

Հաշվետու ժամանակահատվածում ՀՀ պետական բյուջեից տրամադրվել են 90.1 մլրդ դրամ դրամաշնորհներ՝ կազմելով ծրագրի 87.1%-ը, որից 88.5 մլրդ դրամը հատկացվել է պետական հատվածի այլ մակարդակներին, 1.6 մլրդ դրամը` միջազգային կազմակերպություններին: Մասնավորապես, համայնքների բյուջեներին տրամադրվել են 32.3 մլրդ դրամ համահարթեցման դոտացիաներ՝ կազմելով առաջին կիսամյակի ծրագրի 100%-ը և 16.7%‑ով (4.6 մլրդ դրամով) գերազանցելով նախորդ տարվա նույն ժամանակահատվածի ցուցանիշը: Ավելի քան 51 մլրդ դրամ են կազմել այլ ընթացիկ դրամաշնորհները (ներառյալ՝ պետական և համայնքային առևտրային և ոչ առևտրային կազմակերպություններին տրամադրվող ընթացիկ դրամաշնորհները)՝ ապահովելով կիսամյակային ծրագրի 87.3% կատարողական և 28.1%-ով (11.2 մլրդ դրամով) գերազանցելով նախորդ տարվա նույն ժամանակահատվածի ցուցանիշը: Աճը հիմնականում պայմանավորված է Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման ծախսերի 2.8 անգամ (շուրջ 8 մլրդ դրամ) աճով` պայմանավորված դրոշմանիշային վճարների դրույքաչափերի բարձրացմամբ: Նախորդ տարվա նույն ժամանակահատվածի համեմատ պետական բյուջեից տրամադրված դրամաշնորհներն աճել են 18.8%‑ով կամ 14.2 մլրդ դրամով, որը հիմնականում պայմանավորված է այլ ընթացիկ դրամաշնորհների և համայնքներին համահարթեցման սկզբունքով տրամադրված դոտացիաների գծով ծախսերի աճով:

2021 թվականի առաջին կիսամյակի պետական բյուջեի ընթացիկ ծախսերի 37.7%-ը` ավելի քան 297.2 մլրդ դրամ, ուղղվել է սոցիալական նպաստների և կենսաթոշակների վճարմանը` ապահովելով ներկայացված բոլոր պարտավորությունների կատարումը և կազմելով առաջին կիսամյակի ծրագրված ցուցանիշի 95.3%-ը: Մասնավորապես` 172.6 մլրդ դրամ են կազմել կենսաթոշակները, 124.6 մլրդ դրամ` նպաստները: Նախորդ տարվա նույն ժամանակահատվածի համեմատ սոցիալական նպաստների և կենսաթոշակների գծով ծախսերն աճել են 11.3%‑ով կամ 30.2 մլրդ դրամով՝ հիմնականում պայմանավորված նպաստների գծով ծախսերի աճով: 2020 թվականի առաջին կիսամյակի համեմատ նպաստների գծով ծախսերն աճել են 30.3%‑ով կամ 29 մլրդ դրամով, որը հիմնականում արձանագրվել է ռազմական դրությամբ պայմանավորված ծախսերի արդյունքում: Վերջիններս կազմել են 40.4 մլրդ դրամ կամ առաջին կիսամյակի ծրագրի 93.5%-ը:

Հաշվետու ժամանակահատվածում պետական բյուջեի միջոցներից 110.5 մլրդ դրամ տրամադրվել է այլ ծախսերին` կազմելով կիսամյակային ծրագրի 81.6%‑ը և 7.6%-ով (7.8 մլրդ դրամով) գերազանցելով նախորդ տարվա նույն ցուցանիշը` հիմնականում պայմանավորված «Հայաստանի Հանրապետությանում կորոնավիրուսային վարակի (COVID-19) կանխարգելման, վերահսկման, բուժման և այլ համալիր միջոցառումների իրականացում» և «Ռազմական կարիքների բավարարում» միջոցառումների գծով ծախսերի աճով: Հաշվետու ժամանակահատվածում վերջիններս կազմել են համապատասխանաբար 11.2 մլրդ դրամ (նախատեսվածի 91.3%-ը) և 82.9 մլրդ դրամ (նախատեսվածի 89.2%-ը)՝ 92.2%-ով և 3.8%-ով գերազանցելով նախորդ տարվա նույն ժամանակահատվածի ցուցանիշները:

ՀՀ պետական բյուջեի ոչ ֆինանսական ակտիվների հետ գործառնությունները 2021 թվականի առաջին կիսամյակում կազմել են 77.1 մլրդ դրամ կամ ծրագրային ցուցանիշի 63.7%-ը: Նախորդ տարվա նույն ժամանակահատվածի համեմատ ոչ ֆինանսական ակտիվների հետ գործառնությունների ցուցանիշն աճել է 68.4%-ով (31.3 մլրդ դրամով), որը հիմնականում պայմանավորված է ոչ ֆինանսական ակտիվների գծով ծախսերի աճով: Ոչ ֆինանսական ակտիվների գծով ծախսերը կազմել են 77.7 մլրդ դրամ՝ ապահովելով կիսամյակային ծրագրի համեմատաբար ցածր՝ 64.3% կատարողական: Վերջինս հիմնականում պայմանավորված է տրանսպորտի, հասարակական կարգի, անվտանգության և դատական գործունեության, պաշտպանության ու ջրամատակարարման ոլորտներում իրականացվող ծրագրերի կատարողականով: Նախորդ տարվա նույն ժամանակահատվածի համեմատ ոչ ֆինանսական ակտիվների գծով ծախսերն աճել են 66.8%-ով կամ 31.1 մլրդ դրամով՝ հիմնականում պայմանավորված ՀՀ պաշտպանության նախարարության շենքային պայմանների բարելավման ծախսերի աճով: Ոչ ֆինանսական ակտիվների օտարումից հաշվետու ժամանակահատվածում ստացվել են 644.8 մլն դրամ մուտքեր՝ նախատեսված 1.3 մլն դրամի և 2020 թվականի նույն ժամանակահատվածում ստացված 834.1 մլն դրամի դիմաց:

## Ծրագրային դասակարգում

ՀՀ 2021 թվականի պետական բյուջեի մասին օրենքով նախատեսվել էր թվով 174 ծրագրերի իրականացում 46 պետական մարմինների և ՀՀ կառավարության պատասխանատվության ներքո: ՀՀ կառավարության կողմից կատարված ճշտումների արդյունքում առաջին կիսամյակում նախատեսված ծրագրերի թիվը կազմել է 176, որոնցից փաստացի միջոցներ են օգտագործվել 168-ի գծով, ընդ որում ՀՀ կառավարության պատասխանատվությամբ 3 ծրագրերի շրջանակներում նախատեսված միջոցներն ըստ անհրաժեշտության վերաբաշխվել են համապատասխան ծրագրերին և միջոցառումներին: Ծրագրերի շրջանակներում նախատեսված 853 միջոցառումներից ամբողջությամբ կամ մասնակիորեն կատարվել են 726-ը կամ 85.1%-ը:

2021 թվականի առաջին կիսամյակում ՀՀ պետական բյուջեի ծախսերը կազմել են 866.4 մլրդ դրամ կամ ծրագրված ցուցանիշի 86.6%-ը: Շեղումը կազմել է 133.6 մլրդ դրամ, որը հիմնականում արձանագրվել է ՀՀ տարածքային կառավարման և ենթակառուցվածքների, ՀՀ պաշտպանության, ՀՀ աշխատանքի և սոցիալական հարցերի, ՀՀ կրթության, գիտության, մշակույթի և սպորտի, ՀՀ առողջապահության և ՀՀ էկոնոմիկայի նախարարությունների պատասխանատվությամբ իրականացվող ծրագրերում:

Պետական բյուջեի փաստացի ծախսերում ամենամեծ տեսակարար կշիռները՝ 34% և 16.8%, ունեցել են համապատասխանաբար ՀՀ աշխատանքի և սոցիալական հարցերի նախարարության և ՀՀ պաշտպանության նախարարության պատասխանատվությամբ իրականացվող ծրագրերը:

2020 թվականի առաջին կիսամյակի համեմատ ՀՀ պետական բյուջեի ծախսերն աճել են 13.2%-ով կամ 100.7 մլրդ դրամով, որը հիմնականում պայմանավորված է ՀՀ աշխատանքի և սոցիալական հարցերի ու ՀՀ պաշտպանության նախարարությունների ծախսերի աճով՝ համապատասխանաբար 13%-ով կամ 33.7 մլրդ դրամով և 23.7%-ով կամ 27.8 մլրդ դրամով:

*ՀՀ Նախագահի աշխատակազմի* պատասխանատվությամբ Հանրապետության նախագահի լիազորությունների իրականացման ապահովման ծախսերը 2021 թվականի առաջին կիսամյակում կատարվել են 75.1%‑ով՝ կազմելով 480.3 մլն դրամ: ՀՀ Նախագահի աշխատակազմին հատկացված միջոցների գերակշիռ մասն ուղղվել է Հանրապետության նախագահի գործունեության և ներկայացուցչականության ապահովման ծախսերին, որոնք կազմել են 459.9 մլն դրամ՝ ապահովելով 74.5% կատարողական: Շեղումը հիմնականում պայմանավորված է կորոնավիրուսի համավարակով, որի արդյունքում տնտեսվել են գործուղումների համար նախատեսված միջոցները: Նախորդ տարվա առաջին կիսամյակի համեմատ ՀՀ Նախագահի աշխատակազմի ծախսերն աճել են 1.7%-ով կամ 7.8 մլն դրամով՝ հիմնականում պայմանավորված Հանրապետության նախագահի աշխատակազմի տեխնիկական հագեցվածության բարելավման ծախսերի 54% (7.1 մլն դրամ) աճով:

*ՀՀ Ազգային ժողովի* ծախսերը 2021 թվականի առաջին կիսամյակում կատարվել են 73%-ով՝ կազմելով ավելի քան 1.9 մլրդ դրամ: Շեղումը հիմնականում արձանագրվել է ՀՀ Ազգային ժողովի գործունեության ապահովման, օրենսդրական, վերլուծական և ներկայացուցչական ծառայություններում, որոնց կատարողականը կազմել է 77.5% կամ 1.8 մլրդ դրամ՝ պայմանավորված որոշ ծախսային հոդվածների, մասնավորապես աշխատանքի վարձատրության, գործուղումների և ներկայացուցչական ծախսերի, գծով առկա տնտեսումներով: Միջազգային խորհրդարանական կազմակերպություններին ՀՀ անդամակցության վճարները կազմել են 103 մլն դրամ՝ ապահովելով 100% կատարողական: Հաշվետու ժամանակահատվածում ամբողջությամբ չեն օգտագործվել Ազգային ժողովի տեխնիկական հագեցվածության և ՀՀ Ազգային ժողովի շենքային պայմանների բարելավման համար նախատեսված միջոցները, որոնք կազմել են համապատասխանաբար 5.1 մլն դրամ (10.3%) և 40.5 մլն դրամ (26.4%)՝ հիմնականում պայմանավորված ապրանքների և նախագծանախահաշվային փաստաթղթերի ձեռքբերման հետ կապված գնման գործընթացներով: Նախորդ տարվա համեմատ ՀՀ Ազգային ժողովի ծախսերն էական փոփոխություն չեն կրել։

*ՀՀ Վարչապետի աշխատակազմի* պատասխանատվությամբ 2021 թվականի առաջին կիսամյակում կատարվել է պետական բյուջեի 9 ծրագիր՝ նախատեսված 11-ի փոխարեն: Ծախսերը կազմել են շուրջ 10.9 մլրդ դրամ կամ նախատեսված միջոցների 71.6%‑ը: Ծրագրված ցուցանիշներից շեղումը հիմնականում պայմանավորված է ՀՀ Վարչապետի լիազորությունների իրականացման ապահովման, Պետական հատվածի արդիականացման, Տեսչական վերահսկողության և Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման ծրագրերի կատարողականով: Նախորդ տարվա առաջին կիսամյակի համեմատ ՀՀ Վարչապետի աշխատակազմի պատասխանատվությամբ իրականացվող ծրագրերի գծով ծախսերն աճել են 41.8%‑ով կամ 3.2 մլրդ դրամով` հիմնականում պայմանավորված ՀՀ Վարչապետի լիազորությունների իրականացման ապահովման, Տեսչական վերահսկողության ու Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման ծրագրերի շրջանակներում կատարված ծախսերի համապատասխանաբար 2.3 անգամ, 14.2% և 28.9% աճով:

2021 թվականի առաջին կիսամյակում *Պետական հատվածի արդիականացման* ծրագրի շրջանակներում օգտագործվել է նախատեսված միջոցների 68.8%-ը՝ շուրջ 1.2 մլրդ դրամ: Միջոցներն օգտագործվել են Համաշխարհային բանկի աջակցությամբ իրականացվող Պետական հատվածի արդիականացման երրորդ ծրագրի շրջանակներում: Մասնավորապես, շուրջ 97.2 մլն դրամ ուղղվել է ծրագրի շրջանակներում ծառայությունների ձեռքբերմանը, որը կազմել է ծրագրային ցուցանիշի 34.9%-ը: Վերջինս պայմանավորված է մրցութային գործընթացի երկարաձգման հետևանքով Հարկադիր կատարումն ապահովող ծառայության էլեկտրոնային համակարգի մշակման աշխատանքների հետաձգմամբ, որի արդյունքում նախատեսված վճարումները տեղափոխվել են երրորդ եռամսյակ: Համաշխարհային բանկի աջակցությամբ իրականացվող Պետական հատվածի արդիականացման երրորդ ծրագրի շրջանակներում էլեկտրոնային կառավարման համակարգերի և սարքավորումների ձեռքբերման համար օգտագործվել է շուրջ 1.1 մլրդ դրամ կամ նախատեսված միջոցների 75.6%-ը: Շեղումը պայմանավորված է նրանով, որ ՀՀ վարչապետի աշխատակազմի սերվերային կենտրոնի արդիականացման նպատակով սարքավորումների ձեռքբերման պայմանագրով նախատեսված մատակարարումն ուշացել է մաքսազերծման հետ կապված խնդիրների հետևանքով: Նախորդ տարվա առաջին կիսամյակի համեմատ նշված ծրագրի գծով ծախսերը նվազել են 22.3%-ով կամ 330.4 մլն դրամով:

*Քաղաքական կուսակցություններին, հասարակական կազմակերպություններին և արհմիություններին աջակցության* ծրագրի շրջանակներում օգտագործվել է 111.2 մլն դրամ կամ նախատեսվածի 91%-ը: Շեղումը հիմնականում պայմանավորված է պետական կառավարման գործընթացներին քաղաքացիական հասարակության մասնակցության ապահովման ու կուսակցություններին և կուսակցությունների դաշինքներին տրամադրված աջակցության շրջանակներում կատարված ծախսերի կատարողականով: Առաջին միջոցառման ծախսերը կազմել են 1.6 մլն դրամ կամ ծրագրային ցուցանիշի 23.6%-ը: Վերջինս պայմանավորված է նրանով, որ վճարվել է միայն Հանրային Խորհրդի կողմից ներկայացված միջազգային կազմակերպությանն անդամակցության վճարը, իսկ նախատեսված մյուս ծախսերի համար աջակցության պահանջ չի ներկայացվել: Կուսակցություններին և կուսակցությունների դաշինքներին տրամադրված աջակցության ծախսերը կազմել են 47.1 մլն դրամ կամ նախատեսված միջոցների 90.8%-ը, ինչը պայմանավորված է երկու կուսակցությունների կողմից աջակցության պահանջ չներկայացվելու հանգամանքով: Համապատասխանաբար 34.5 մլն դրամ և 9 մլն դրամ ուղղվել է հասարակական կազմակերպություններին ու «ՀՀ վետերանների միավորում» հասարակական կազմակերպությանն աջակցությանը՝ ապահովելով 100% կատարողական: Նախորդ տարվա նույն ժամանակահատվածի համեմատ Քաղաքական կուսակցություններին, հասարակական կազմակերպություններին և արհմիություններին աջակցության ծրագրի գծով ծախսերը նվազել են 52.6%-ով կամ 123.4 մլն դրամով, ինչը հիմնականում պայմանավորված է հասարակական կազմակերպություններին աջակցության ծախսերի 78.3% (124.1 մլն դրամ) նվազմամբ:

*Հանրային իրազեկման* ծրագրի շրջանակներում 2021 թվականի առաջին կիսամյակում իրականացվել են հինգ միջոցառումներ, որոնց գծով ծախսերը կազմել են 485 մլն դրամ կամ նախատեսվածի 96.4%-ը: Շեղումը հիմնականում առաջացել է ԱՊՀ երկրներում հեռուստառադիոծրագրերի հեռարձակման «Միր» միջպետական հեռուստառադիոընկերության ՀՀ մասնաբաժնի գծով ծախսերում, որը կազմել է 95.6 մլն դրամ կամ 90%: Վերջինս պայմանավորված է նրանով, որ վճարման հայտերի մի մասը ներկայացվել է հաշվետու ժամանակահատվածի վերջում, որի դիմաց վճարումներն իրականացվել են հուլիս ամսին: Ծրագրում ընդգրկված երկու միջոցառումների գծով նախատեսված շուրջ 321.1 մլն դրամն օգտագործվել է ամբողջությամբ: Նախորդ տարվա առաջին կիսամյակի համեմատ նշված ծրագրի գծով ծախսերը նվազել են 37%-ով կամ 284.4 մլն դրամով, ինչը հիմնականում պայմանավորված է hանրային իրազեկման և հասարակական-քաղաքագիտական հետազոտությունների գծով ծախսերի 51.6% (307.6 մլն դրամ) նվազմամբ:

2021 թվականի առաջին կիսամյակում *Քաղաքացիական ծառայողների վերապատրաստման* ծրագրի շրջանակներում նախատեսված շուրջ 9.9 մլն դրամի միջոցները չեն օգտագործվել, ինչը պայմանավորված է անցկացված մրցույթի արդյունքում հաղթող ճանաչված ուսումնական հաստատության՝ ամառային արձակուրդում գտնվելու հանգամանքով: Վերապատրաստումները կանցկացվեն սեպտեմբեր ամսից:

Հաշվետու ժամանակահատվածում 6.1 մլրդ դրամ է օգտագործվել *ՀՀ Վարչապետի լիազորությունների իրականացման ապահովման* նպատակով՝ 66.7%-ով ապահովելով ծրագրային ցուցանիշը: Հատկացված միջոցներն ուղղվել են թվով 13 միջոցառումների իրականացմանը՝ նախատեսված 17-ի փոխարեն: Ծրագրում ընդգրկված վեց միջոցառումների գծով նախատեսված 1.4 մլրդ դրամն օգտագործվել է ամբողջությամբ: Շեղումը հիմնականում պայմանավորված է Համաշխարհային բանկի աջակցությամբ իրականացվող առևտրի և ենթակառուցվածքների զարգացման վարկային ծրագրի շրջանակներում նախատեսված միջոցառումների կատարողականով, որոնց գծով ծախսերը կազմել են 2.6 մլրդ դրամ կամ նախատեսված միջոցների 51.3%-ը: Ծրագրի՝ ծառայությունների մատուցման բաղադրիչի շրջանակներում ծախսերը կատարվել են 63.4%-ով՝ կազմելով 1.4 մլրդ դրամ: Շեղումը պայմանավորված է հաշվետվությունների՝ նախատեսված ժամկետից ուշ ներկայացմամբ, որի հետևանքով իրականացվող աշխատանքների գծով 6 պայմանագրերի վճարումները տեղափոխվել են հաջորդ եռամսյակ: Բացի այդ, խորհրդատվական կազմակերպության երկրորդ փուլի վերջնական հաշվետվությունը պատվիրատուի կողմից հաստատվել է հունիսին, որի դիմաց վճարման փաստաթղթերը ներկայացվել են հուլիս ամսին։ Վարկային ծրագրի շրջանակներում սարքավորումների ձեռքբերման միջոցառման 61.8% (1.2 մլրդ դրամ) կատարողականը պայմանավորված է ստանդարտացման և չափագիտության ազգային մարմնի (ՍՉԱՄ) համար համակարգչային սարքավորումների ձեռքբերման պայմանագիրը նախատեսված ժամկետից ուշ կնքվելու հանգամանքով: Վարկային ծրագրի շրջանակներում շենքերի և շինությունների շինարարության և հիմնանորոգման համար նախատեսված 932.7 մլն դրամ միջոցները չեն օգտագործվել՝ պայմանավորված նախագծային փաստաթղթերի վերջնական ընդունման երկարատև գործընթացով, որի հետևանքով նախատեսված շինարարական աշխատանքները չեն իրականացվել:

Վարչապետի լիազորությունների իրականացման ապահովման ծրագրում ընդգրկված ծառայությունների, ծրագրերի համակարգման ծախսերը կազմել են 1.8 մլրդ դրամ կամ նախատեսվածի 80.1%-ը՝ պայմանավորված ապրանքների և ծառայությունների գնման մրցույթների ոչ ամբողջ ծավալով իրականացմամբ, մրցույթների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ, ինչպես նաև հաստիքների ոչ լրիվ համալրմամբ:

Նախորդ տարվա նույն ժամանակահատվածի համեմատ ՀՀ Վարչապետի լիազորությունների իրականացման ապահովման ծրագրի գծով ծախսերն աճել են 2.3 անգամ կամ շուրջ 3.5 մլրդ դրամով, ինչը հիմնականում պայմանավորված է Համաշխարհային բանկի աջակցությամբ իրականացվող առևտրի և ենթակառուցվածքների զարգացման ծրագրի շրջանակներում կատարված ծախսերի 5.8 անգամ (2.2 մլրդ դրամ) աճով:

2021 թվականի առաջին կիսամյակում *Հայաստան-Սփյուռք գործակցության* ծրագրին ուղղվել է 100.8 մլն դրամ կամ նախատեսվածի 44.7%-ը, որը հիմնականում պայմանավորված է ծրագրում ընդգրկված երեք միջոցառումների համար նախատեսված շուրջ 98.8 մլն դրամ միջոցները չօգտագործելու հանգամանքով: Մասնավորապես՝ «Քայլ դեպի տուն» միջոցառման համար նախատեսված 46.8 մլն դրամ միջոցները չեն օգտագործվել՝ պայմանավորված նրանով, որ ծառայություններ մատուցող կազմակերպությունների կողմից վճարման համար անհրաժեշտ փաստաթղթերը հաշվետու ժամանակահատվածում չեն ներկայացվել: «Հայրենադարձության ինտեգրման կենտրոն» միջոցառման համար նախատեսված 34.1 մլն դրամի միջոցները չեն օգտագործվել՝ պայմանավորված գրասենյակի համար անհրաժեշտ տարածքի բացակայությամբ: Չի օգտագործվել նաև Հայաստան-Սփյուռք գործակցության վերաբերյալ իրազեկման համար նախատեսված 17.9 մլն դրամը՝ պայմանավորված արբանյակային ծառայության ձեռքբերման գործընթացի ուշ մեկնարկով: Ծրագրի շրջանակներում հատկացված միջոցներից 83.5 մլն դրամն ուղղվել է ««Ի Գործ» սփյուռքահայ մասնագետների ներգրավում ՀՀ և Արցախի պետական կառավարման համակարգում» միջոցառմանը՝ ապահովելով 76.5% կատարողական: Վերջինս պայմանավորված է այն հանգամանքով, որ միջոցառման մասնակիցների կեցության հունիս ամսվա համար նախատեսված գումարը վճարվել է հուլիս ամսին, բացի այդ, մասնակիցներից 6-ը դադարեցրել են իրենց մասնակցությունը ծրագրին: Հաշվետու ժամանակահատվածում 5 մլն դրամ աջակցություն է հատկացվել Վրաստանի հայալեզու լրատվամիջոցներին՝ ապահովելով 100% կատարողական: Նախորդ տարվա նույն ժամանակահատվածի համեմատ Հայաստան-Սփյուռք գործակցության ծրագրի գծով ծախսերն աճել են 11.1 անգամ կամ 91.8 մլն դրամով՝ հիմնականում պայմանավորված «Ի Գործ սփյուռքահայ մասնագետների ներգրավում ՀՀ և Արցախի պետական կառավարման համակարգում» միջոցառման ծախսերով, որը նախորդ տարվա առաջին կիսամյակում համավարակի պատճառով չէր իրականացվել:

*Տեսչական վերահսկողության* ծրագրի շրջանակներում հաշվետու ժամանակահատվածում օգտագործվել է 1.9 մլրդ դրամ կամ նախատեսվածի 86.8%-ը: Ծրագրի շրջանակներում իրականացվել են 9 միջոցառումներ, որոնք ուղղվել են տարբեր բնագավառներում տեսչական մարմինների պահպանմանը: Շեղումը հիմնականում պայմանավորված է առողջապահության, սննդամթերքի անվտանգության և բնապահպանության բնագավառներում վերահսկողության ծառայությունների գծով ծախսերի կատարողականով՝ պայմանավորված տեսչական մարմինների աշխատակազմերի հաստիքների ոչ լրիվ համալրմամբ, ապրանքների և ծառայությունների գնման մրցույթների ոչ ամբողջ ծավալով իրականացմամբ, ինչպես նաև մրցույթների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ: Նախորդ տարվա առաջին կիսամյակի համեմատ Տեսչական վերահսկողության ծրագրի գծով ծախսերն աճել են 14.2%‑ով կամ 237.9 մլն դրամով, որը պայմանավորված է 2020 թվականի առաջին կիսամյակում համավարակի պատճառով ծախսերի ցածր կատարողականով:

Հաշվետու ժամանակահատվածում *Արդյունահանող ճյուղերի զարգացման* ծրագրում ընդգրկված՝ Համաշխարհային բանկի աջակցությամբ իրականացվող «Հայաստանի արդյունահանող ճյուղերի թափանցիկության նախաձեռնությանն աջակցություն» դրամաշնորհային ծրագրի շրջանակներում օգտագործվել է շուրջ 14 մլն դրամ կամ ծրագրային ցուցանիշի 22%-ը: Շեղումը պայմանավորված է համաձայնագրում կատարված փոփոխություններով, որոնց համաձայն դրամաշնորհային ծրագրի վերջնաժամկետը 2021 թվականի հունվարի 31-ից երկարաձգվել է մինչև հուլիսի 31-ը: Շահառուների զբաղվածության պատճառով հիմնական միջոցառումները հետաձգվել են 1 ամսով և կիրականացվեն հուլիս ամսին: Նախորդ տարվա առաջին կիսամյակի համեմատ Արդյունահանող ճյուղերի զարգացման ծրագրի գծով ծախսերը նվազել են 88.6%-ով կամ 108.5 մլն դրամով:

2021 թվականի առաջին կիսամյակում *Տոների և հիշատակի օրերի* ծրագրում նախատեսված՝ քաղաքացու օրվան նվիրված միջոցառումների համար նախատեսված 40 մլն դրամ միջոցները չեն օգտագործվել՝ պայմանավորված կորոնավիրուսի համավարակով և երկրում տիրող իրավիճակով:

Հաշվետու ժամանակահատվածում *ՀՀ զարգացման գործընթացներում Սփյուռքի ներուժի ներգրավման* ծրագրում նախատեսված՝ Սփյուռքի մարդկային ներուժի վերհանման, դրա քարտեզագրման և տեղեկատվական բազայի ստեղծման միջոցառման շրջանակներում օգտագործվել է 15 մլն դրամ կամ ծրագրային ցուցանիշի 40%-ը: Շեղումը պայմանավորված է միջոցառման նախատեսված ժամկետից ուշ մեկնարկով: Միջոցառման նախապատրաստական աշխատանքների իրականացումը նախատեսված էր առաջին եռամսյակում, սակայն պայմանագիրը կնքվել է ապրիլ ամսին:

*Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման* ծրագրի ծախսերը կազմել են շուրջ 980.7 մլն դրամ կամ ծրագրային ցուցանիշի 85%-ը: Շեղումը հիմնականում պայմանավորված է Հայաստանի Հանրապետության շահերի ներկայացմանն ու պաշտպանությանն ուղղված փաստաբանական, իրավաբանական ծառայությունների գծով ծախսերի կատարողականով: Հաշվետու ժամանակահատվածում նշված միջոցառման շրջանակներում օգտագործվել է 775.9 մլն դրամ կամ նախատեսված միջոցների 85.5%-ը, որը պայմանավորված է վճարման ներկայացված փաստաթղթերով: Ծրագրի շրջանակներում Մարդու իրավունքների Եվրոպական դատարանի վճիռների և որոշումների հիման վրա արդարացի ֆինանսական հատուցումների տրամադրման համար նախատեսված 73.7 մլն դրամն օգտագործվել է ամբողջությամբ: 131.1 մլն դրամ օգտագործվել է միջազգային արբիտրաժային տրիբունալի կամ օտարերկրյա ներպետական դատարանի ծախսերի վճարման նպատակով՝ ապահովելով 75.8% կատարողական: Վերջինս պայմանավորված է նրանով, որ վճարման համար անհրաժեշտ փաստաթղթերը ներկայացվել են նախատեսված 2 վարույթներից միայն 1-ի գծով: Նախորդ տարվա նույն ժամանակահատվածի համեմատ ծրագրի ծախսերն աճել են 28.9%-ով կամ 220 մլն դրամով` հիմնականում պայմանավորված Հայաստանի Հանրապետության շահերի ներկայացմանն ու պաշտպանությանն ուղղված փաստաբանական, իրավաբանական ծառայություններին ուղղված ծախսերի 80.6% (346.2 մլն դրամ) աճով:

*ՀՀ սահմանադրական դատարանի* գործունեության ապահովմանը 2021 թվականի առաջին կիսամյակում տրամադրվել է 249.9 մլն դրամ՝ ապահովելով 88.2% կատարողական: Միջոցները հիմնականում ուղղվել են ՀՀ սահմանադրական դատարանի գործունեության և սահմանադրական արդարադատության ապահովման ծախսերին, որոնք կազմել են 248.7 մլն դրամ կամ ծրագրված ցուցանիշի 89.3%-ը՝ պայմանավորված որոշ ծախսային հոդվածների գծով առկա տնտեսումներով: 2020 թվականի նույն ժամանակահատվածի համեմատ ՀՀ սահմանադրական դատարանի ծախսերը գրեթե չեն փոփոխվել։

*Բարձրագույն դատական խորհրդին* հաշվետու ժամանակահատվածում ՀՀ պետական բյուջեից տրամադրվել է 4.7 մլրդ դրամ՝ ապահովելով կիսամյակային ծրագրի 88.6% կատարողական: Միջոցներն ուղղվել են Դատական իշխանության գործունեության ապահովման և իրականացման ծրագրին, որի շրջանակներում իրականացվել են 19 միջոցառումներ՝ նախատեսված 20-ի փոխարեն, ընդ որում, բոլոր միջոցառումներում առկա են շեղումներ: Բարձրագույն դատական խորհրդի բնականոն գործունեության ապահովման և Բարձրագույն դատական խորհրդի կողմից դատական իշխանության անկախության երաշխավորմանն ուղղված միջոցառումների իրականացմանը տրամադրվել է 1.1 մլրդ դրամ կամ նախատեսված միջոցների 89.7%-ը, Երևան քաղաքի առաջին ատյանի ընդհանուր իրավասության դատարանի բնականոն գործունեության և Երևան քաղաքի ընդհանուր իրավասության դատարանի կողմից դատական պաշտպանության իրավունքի ապահովմանը՝ 926.9 մլն դրամ կամ նախատեսված միջոցների 98.7%-ը: ՀՀ ընդհանուր իրավասության մարզային դատարանների բնականոն գործունեության և նրանց կողմից դատական պաշտպանության իրավունքի ապահովման ծախսերը կազմել են 1.3 մլրդ դրամ կամ նախատեսված միջոցների 93.4%‑ը: Բոլոր միջոցառումներում շեղումները հիմնականում պայմանավորված են թափուր հաստիքների առկայությամբ և շարունակական ծախսերի խնայողությամբ: 2020 թվականի առաջին կիսամյակի համեմատ Բարձրագույն դատական խորհրդի ծախսերն աճել են 6.4%-ով կամ 285.9 մլն դրամով:

*ՀՀ դատախազությանը* հաշվետու ժամանակահատվածում տրամադրվել է 2.2 մլրդ դրամ՝ ապահովելով ծրագրված ցուցանիշի 84.6%-ը: Հատկացումների հաշվին կատարվել են 2 ծրագրեր: Շեղումը հիմնականում պայմանավորված է *Դատավարական ղեկավարման և դատախազական հսկողության* ծրագրի կատարողականով, որի շրջանակներում օգտագործվել է 2.1 մլրդ դրամ՝ կազմելով ծրագրված ցուցանիշի 85.3%-ը: Շեղումը հիմնականում պայմանավորված է որոշ ծախսային հոդվածների գծով առկա տնտեսումներով, այդ թվում՝ ձեռք բերված որոշ ծառայությունների՝ նախատեսվածից ցածր գներով:

*Փորձաքննության ծառայությունների* ծրագրի շրջանակներում առաջին կիսամյակում օգտագործվել է նախատեսված միջոցների 74.5%-ը՝ 124.9 մլն դրամ: Ցածր կատարողականը պայմանավորված է իրականացված փորձաքննությունների փաստացի թվով, որը նախատեսված 4659-ի փոխարեն կազմել է 3592: Նախորդ տարվա նույն ժամանակահատվածի համեմատ փորձաքննության ծառայությունների գծով ծախսերը նվազել են 4%-ով (5.1 մլն դրամով):

Նախորդ տարվա առաջին կիսամյակի համեմատ Դատախազության ծախսերն աճել են 9.4%‑ով (189.2 մլն դրամով)՝ հիմնականում պայմանավորված Քրեական հետապնդման, դատավարական ղեկավարման և դատախազական հսկողության ծառայությունների տրամադրման ծախսերի 10.5% (197.9 մլն դրամ) աճով:

*ՀՀ հատուկ քննչական ծառայությանը* 2021 թվականի կիսամյակում տրամադրվել է 334 մլն դրամ՝ ապահովելով 99% կատարողական: Միջոցների գերակշիռ մասը՝ 333.8 մլն դրամն ուղղվել է ՀՀ հատուկ քննչական ծառայությունների ծրագրի քրեական վարույթի իրականացման միջոցառմանը, որը կատարվել է 99%-ով՝ պայմանավորված այն հանգամանքով, որ ծախսերը հիմնավորող փաստաթղթերի մի մասը ներկայացվել է երրորդ եռամսյակում: 2020 թվականի առաջին կիսամյակի համեմատ ՀՀ հատուկ քննչական ծառայության ծախսերն աճել են 17.7%-ով (50.3 մլն դրամով):

*ՀՀ տարածքային կառավարման և ենթակառուցվածքների նախարարության* պատասխանատվությամբ 2021 թվականի առաջին կիսամյակի ընթացքում կատարվել է պետական բյուջեի 20 ծրագիր՝ նախատեսված 21-ի դիմաց, որոնց գծով ծախսերը կազմել են շուրջ 66.8 մլրդ դրամ կամ նախատեսված միջոցների 67.4%‑ը: Շեղումը հիմնականում պայմանավորված է Ճանապարհային ցանցի բարելավման, Ոռոգման համակարգի առողջացման, Տարածքային զարգացման, Ջրամատակարարման և ջրահեռացման բարելավման ու Քաղաքային զարգացման ծրագրերի կատարողականով: Նախորդ տարվա նույն ժամանակահատվածի համեմատ նախարարության ծախսերն աճել են 26.9%-ով կամ 14.1 մլրդ դրամով՝ հիմնականում պայմանավորված Տարածքային զարգացման, Ջրամատակարարման և ջրահեռացման բարելավման ու Ոռոգման համակարգի առողջացման ծրագրերի շրջանակներում կատարված ծախսերի աճով։

*Տարածքային կառավարման ոլորտում քաղաքականության մշակման, ծրագրերի համակարգման և մոնիտորինգի իրականացման* ծրագրի շրջանակներում առաջին կիսամյակի ընթացքում օգտագործվել է 545.1 մլն դրամ կամ ծրագրային ցուցանիշի 91.2%-ը: Շեղումը պայմանավորված է թափուր հաստիքների առկայությամբ, ինչպես նաև կնքված պայմանագրերի ժամանակացույցերին համապատասխան որոշ վճարումներ հաջորդ եռամսյակում կատարելու հանգամանքով: Նախորդ տարվա նույն ժամանակահատվածի համեմատ տվյալ ծրագրի ծախսերն աճել են 7.3%-ով կամ 37.3 մլն դրամով:

*Տարածքային զարգացման ծրագրի* շրջանակներում օգտագործվել է նախատեսված միջոցների 88.7%-ը՝ շուրջ 35.7 մլրդ դրամ: Շեղումը հիմնականում պայմանավորված է ենթակառուցվածքների զարգացման նպատակով ՀՀ մարզերին սուբվենցիաների տրամադրման և մարզերում առաջնահերթ լուծում պահանջող հիմնախնդիրների լուծման համար պետական աջակցության ծախսերի կատարողականով: Նշված առաջին միջոցառման շրջանակներում օգտագործվել է նախատեսված միջոցների 36.7%-ը կամ 1.7 մլրդ դրամ` պայմանավորված նրանով, որ առաջին կիսամյակում ոչ բոլոր համայնքներն են ներկայացրել ծախսերը հիմնավորող փաստաթղթեր: Մարզերում առաջնահերթ լուծում պահանջող հիմնախնդիրների լուծման համար ծախսերը կազմել են 66.1 մլն դրամ կամ ծրագրված ցուցանիշի 5.3%-ը. նախատեսված միջոցները կօգտագործվեն ծախսերի ուղղությունները հստակեցվելուց հետո:

Տարածքային զարգացման ծրագրին հատկացված միջոցների հիմանական մասը՝ 32.3 մլրդ դրամը կազմել է տեղական ինքնակառավարման մարմիններին ֆինանսական աջակցությունը՝ պետական բյուջեից համայնքների բյուջեներին ֆինանսական համահարթեցման սկզբունքով տրվող դոտացիաները և օրենքների կիրարկման արդյունքում համայնքների բյուջեների կորուստների փոխհատուցման ծախսերը, որոնք կատարվել են նախատեսված ծավալով:

Նախորդ տարվա նույն ժամանակահատվածի համեմատ Տարածքային զարգացման ծրագրի շրջանակներում կատարված ծախսերն աճել են 20%-ով կամ շուրջ 6 մլրդ դրամով: Աճը հիմնականում պայմանավորված է տեղական ինքնակառավարման մարմիններին ֆինանսական աջակցության ծախսերի 16.6% (4.6 մլրդ դրամ) աճով։

2021 թվականի առաջին կիսամյակում *Ոռոգման համակարգի առողջացման* ծրագրի շրջանակներում օգտագործվել է նախատեսված միջոցների 54.3%-ը՝ շուրջ 7.4 մլրդ դրամ: Ծրագրի կատարողականը հիմնականում պայմանավորված է ոռոգման ծառայություններ մատուցող ընկերություններին ֆինանսական աջակցության ծախսերի և տվյալ բնագավառում արտաքին աջակցությամբ իրականացվող վարկային և դրամաշնորհային ծրագրերի կատարողականով:

Հաշվետու ժամանակահատվածում ոռոգման ծառայություններ մատուցող ընկերություններին տրամադրվել է շուրջ 968.7 մլն դրամ ֆինանսական աջակցություն՝ կազմելով նախատեսված միջոցների 41.1%-ը: Ցածր կատարողականը պայմանավորված է եղանակային պայմանների պատճառով ոռոգման սեզոնի ուշացմամբ:

Ծրագրի շրջանակներում 1.8 մլրդ դրամ են կազմել Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման վարկային ծրագրի ծախսերը՝ կազմելով նախատեսված ցուցանիշի 45.3%-ը: Շեղումը պայմանավորված է աշխատանքների ժամկետի երկարաձգման գործընթացով: Չի օգտագործվել Ֆրանսիայի Հանրապետության կառավարության աջակցությամբ իրականացվող՝ Վեդու ջրամբարի կառուցման դրամաշնորհային ծրագրին հատկացված 272.5 մլն դրամը՝ պայմանավորված դրամաշնորհային համաձայնագրի փոփոխությամբ:

Հաշվետու ժամանակահատվածում 2.2 մլրդ դրամ են կազմել Եվրասիական զարգացման բանկի աջակցությամբ իրականացվող ոռոգման համակարգերի զարգացման ծրագրի ծախսերը, որոնք կատարվել են 80%-ով՝ հիմնականում պայմանավորված այն հանգամանքով, որ հունիս ամսվա կատարողականը ներկայացվել է հուլիսին:

Նախատեսված ամբողջ ծավալով՝ 1.1 մլրդ դրամ ֆինանսական աջակցություն է տրամադրվել Ոռոգում-ջրառ իրականացնող կազմակերպություններին: Եվս 1.1 մլրդ դրամ աջակցություն կամ նախատեսվածի 58.9%-ը տրամադրվել է ոռոգման համակարգի առողջացմանը: Միջոցները ՀՀ կառավարության կողմից հաստատված ոռոգման համակարգի ֆինանսական առողջացման աջակցության 2021 թվականի ծրագրի շրջանակներում հատկացվել են ՋՕԸ-երի կողմից փաստացի ծախսված էլեկտրաէներգիայի պարտքի մարման նպատակով:

2020 թվականի առաջին կիսամյակի համեմատ Ոռոգման համակարգի առողջացման ծրագրի ծախսերն աճել են 54.2%-ով կամ 2.6 մլրդ դրամով՝ հիմնականում պայմանավորված ոռոգման համակարգի առողջացմանն աջակցության և Եվրասիական զարգացման բանկի աջակցությամբ իրականացվող ոռոգման համակարգերի զարգացման ծրագրի շրջանակներում կատարված ծախսերի աճով:

Հաշվետու ժամանակահատվածում *Սոցիալական ներդրումների և տեղական զարգացման* ծրագրի շրջանակներում օգտագործվել է 942.5 մլն դրամ կամ նախատեսված միջոցների 54.2%-ը: Շեղումը հիմնականում պայմանավորված է Համաշխարհային բանկի աջակցությամբ իրականացվող Տարածքային զարգացման հիմնադրամի ծրագրի կատարողականով, որը կազմել է 61.1% կամ 856.4 մլն դրամ: Նշված գումարից 736.9 մլն դրամը (նախատեսվածի 60.9%-ը) տրամադրվել է ՀՀ տարածքներում ջրագծերի, առողջապահության, կրթության, մշակույթի, հատուկ խնամքի և ենթակառուցվածքների ոլորտի վերականգնման և շինարարության աշխատանքներին, 119.5 մլն դրամը (նախատեսվածի 62.4%-ը)՝ ծրագրի կառավարման ծախսերին: Շինարարական աշխատանքների կատարողականը հիմնականում պայմանավորված է նախագծային աշխատանքների ուշացման պատճառով 2 ծրագրի ուշ մեկնարկով: Ծրագրի կառավարման ծախսերի կատարողականը պայմանավորված է աշխատակազմի ոչ լրիվ համալրվածությամբ, ինչպես նաև վառելիքի գնման ծախսերը հաջորդ եռամսյակ տեղափոխելու հանգամանքով:

Համաշխարհային բանկի աջակցությամբ իրականացվող Սոցիալական ներդրումների և տեղական զարգացման ծրագրի լրացուցիչ ֆինանսավորման վարկի շրջանակներում ՀՀ համայնքային և միջհամայնքային ենթակառուցվածքների որակի, օգտագործման և հասանելիության բարելավման համար նախատեսված 83.9 մլն դրամը չի օգտագործվել՝ պայմանավորված շահառու համայնքների ցանկի ճշգրտմամբ: ԱՄՆ ՄԶԳ աջակցությամբ իրականացվող Տեղական ինքնակառավարման բարեփոխումների դրամաշնորհային ծրագրի շրջանակներում ՀՀ խոշորացվող համայնքներում հանրային ծառայությունների բարելավման, ընդլայնման, միջհամայնքային ենթածրագրերի նախագծման, ընտրության և իրականացման միջոցառման շրջանակներում օգտագործվել է ծրագրված միջոցների 34.4%-ը՝ 85.8 մլն դրամ: Շեղումը հիմնականում պայմանավորված է կարիքավոր համայնքների և պահանջվող տեխնիկայի ցանկերի ճշտումներով, որոնց արդյունքում թերակատարվել են ապրանքների ձեռքբերման ծախսերը, և չեն իրականացվել նախագծային աշխատանքները: Նախորդ տարվա նույն ժամանակահատվածի համեմատ Սոցիալական ներդրումների և տեղական զարգացման ծրագրի գծով ծախսերն աճել են 59.3%-ով կամ 350.8 մլն դրամով՝ հիմնականում պայմանավորված Համաշխարհային բանկի աջակցությամբ իրականացվող Տարածքային զարգացման հիմնադրամի ծրագրի շրջանակներում ՀՀ տարածքներում ջրագծերի, առողջապահության, կրթության, մշակույթի, հատուկ խնամքի և ենթակառուցվածքների ոլորտի վերականգնման և շինարարության աշխատանքների գծով ծախսերի 63.3% (285.6 մլն դրամ) աճով:

*Տարածքային կառավարման և տեղական ինքնակառավարման մարմինների ներկայացուցիչների մասնագիտական վերապատրաստման և հատուկ ուսուցման* համար հաշվետու ժամանակահատվածում նախատեսված 7.8 մլն դրամը չի օգտագործվել՝ պայմանավորված այն հանգամանքով, որ ծախսերը հիմնավորող փաստաթղթերը ներկայացվել են հունիսի վերջին, որի արդյունքում վճարումն իրականացվել է հուլիսին: Նախորդ տարվա առաջին կիսամյակում տվյալ ծրագրի գծով ծախսերը կազմել էին 474.6 հազար դրամ։

*Որոտան-Արփա-Սևան թունելի ջրային համակարգի կառավարման* համար հաշվետու ժամանակահատվածում օգտագործվել է 85.8 մլն դրամ կամ ծրագրված միջոցների 80%-ը: Շեղումը պայմանավորված է նրանով, որ չի կայացել Արփա-Սևան ջրային համակարգի վերազինման համար կազմակերպված մրցույթը՝ հայտերի բացակայության պատճառով: Նախորդ տարվա նույն ժամանակահատվածի համեմատ տվյալ ծրագրի ծախսերը մնացել են անփոփոխ։

*Կոլեկտորադրենաժային ծառայությունների* ծրագրի շրջանակներում օգտագործվել է 85.3 մլն դրամ կամ նախատեսվածի 54.2%-ը, քանի որ հունիս ամսվա կատարողականները ներկայացվել են հուլիսին: Նախորդ տարվա առաջին կիսամյակի համեմատ տվյալ ծախսերն աճել են 2.3 անգամ կամ 47.9 մլն դրամով։

Հաշվետու ժամանակահատվածում *Կոշտ թափոնների կառավարման* ծրագրի շրջանակներում օգտագործվել է 155.8 մլն դրամ կամ ծրագրված միջոցների 19.3%-ը։ Գումարն օգտագործվել է Վերակառուցման և զարգացման եվրոպական բանկի աջակցությամբ իրականացվող «Կոտայքի և Գեղարքունիքի մարզի կոշտ թափոնների կառավարման» դրամաշնորհային ծրագրի շրջանակներում, որը կազմել է ծրագրված ցուցանիշի 22%-ը: Շեղումը պայմանավորված է եղանակային պայմաններից ելնելով՝ աշխատանքների ուշ մեկնարկով և կապալառուի բանկային հաշվի փոփոխությամբ, որի պատճառով հունիսին ներկայացված կատարողականի հիման վրա վճարումը կատարվել է հուլիսին: Նշված դրամաշնորհային ծրագրի շրջանակներում խորհրդատվական աշխատանքների համար նախատեսված 97.6 մլն դրամը չի օգտագործվել՝ խորհրդատուի ընտրության համար հայտարարված մրցութային գործընթացն ավարտված չլինելու պատճառով: Կոշտ թափոնների կառավարման ծրագրի շրջանակներում կատարված ծախսերը 5.9 անգամ (129.2 մլն դրամով) գերազանցել են 2020 թվականի առաջին կիսամյակի ցուցանիշը:

Հաշվետու ժամանակահատվածում *Ճանապարհային ցանցի բարելավման* ծրագրին ուղղվել է 9 մլրդ դրամ՝ կազմելով ծրագրված ցուցանիշի 43%-ը: Շեղումը հիմնականում պայմանավորված է պետական նշանակության ավտոճանապարհների հիմնանորոգման ու միջպետական և հանրապետական նշանակության ավտոճանապարհների պահպանման և անվտանգ երթևեկության ծառայությունների կատարողականով: Առաջին միջոցառման շրջանակներում օգտագործվել է նախատեսված միջոցների 11%-ը՝ 701.5 մլն դրամ, քանի որ եղանակային պայմաններից ելնելով՝ շինարարական աշխատանքները սկսվել են մայիս ամսին: Միջպետական և հանրապետական նշանակության ավտոճանապարհների պահպանման և անվտանգ երթևեկության ծառայությունների գծով ծախսերը կազմել են 2.8 մլրդ դրամ կամ ծրագրի 55.3%-ը: Շեղումը պայմանավորված է ճանապարհահատվածի ցանկի կազմման գործընթացով, որի շրջանակներում իրականացվել են ճանապարհահատվածի ակնադիտական ուսումնասիրություններ և նախահաշվի կազմում:

Ցածր կատարողական է արձանագրվել նաև արտաքին աջակցությամբ իրականացվող միջոցառումների գծով: Մասնավորապես, Ասիական զարգացման բանկի աջակցությամբ իրականացվող Հայաստան-Վրաստան սահմանային տարածաշրջանային ճանապարհի (Մ6 Վանաձոր-Բագրատաշեն) բարելավման ծրագրի շրջանակներում օգտագործվել է շուրջ 1.4 մլրդ դրամ կամ նախատեսված միջոցների 62.6%-ը, որը պայմանավորված է ԱԶԲ կողմից կատարողականների հաստատման գործընթացով: 448.5 մլն դրամ (66.5%) են կազմել Եվրոպական ներդրումային բանկի աջակցությամբ իրականացվող Մ6 Վանաձոր-Ալավերդի-Վրաստանի սահման միջպետական նշանակության ճանապարհի վերականգնման ծրագրի շրջանակներում կատարված ծախսերը: Ծրագրի շրջանակներում մեկնարկել են ճանապարհի 9 վտանգավոր կետերի բարելավման աշխատանքները, իսկ վճարումներ հաշվետու ժամանակահատվածում կատարվել են դրանցից 3-ի դիմաց:

Արտաքին աջակցությամբ իրականացվող Հյուսիս-հարավ միջանցքի զարգացման ծրագրի շրջանակներում օգտագործվել է 1.9 մլրդ դրամ կամ նախատեսված միջոցների 51.4%-ը: Ծախսերի ցածր կատարողականը հիմնականում պայմանավորված է հաշվետու ժամանակահատվածի վերջում ներկայացված կատարողականների դիմաց վճարումները հաջորդ եռամսյակ տեղափոխելու հանգամանքով:

Համաշխարհային բանկի աջակցությամբ իրականացվող Կենսական նշանակության ճանապարհային ցանցի բարելավման ծրագրի շրջանակներում օգտագործվել է 873.3 մլն դրամ կամ նախատեսված միջոցների 66.6%-ը` հիմնականում պայմանավորված ծրագրի համակարգման և կառավարման ծառայությունների գծով գծով ծախսերի կատարողականով: Մասնավորապես՝ Կենսական նշանակության ճանապարհային ցանցի բարելավման ծրագրի շրջանակներում ավարտված խորհրդատվական ծառայությունների դիմաց վճարումները կատավել են հուլիսին, իսկ լրացուցիչ ծրագրի շրջանակներում համակարգման և կառավարման ծառայությունների գծով ծախսերի ցածր կատարողականը պայմանավորված է վարկային միջոցների սպառմամբ:

Հաշվետու ժամանակահատվածում 614.8 մլն դրամ են կազմել մարզային նշանակության ավտոճանապարհների պահպանման և անվտանգ երթևեկության ծառայությունների գծով ծախսերը, որոնք կատարվել են 89.3%-ով՝ պայմանավորված հունիս ամսվա կատարողական փաստաթղթերը հուլիսին ներկայացվելու հանգամանքով:

Նախորդ տարվա նույն ժամանակահատվածի համեմատ Ճանապարհային ցանցի բարելավման ծրագրի շրջանակներում կատարված ծախսերն աճել են 10.3%-ով կամ 842.8 մլն դրամով՝ հիմնականում պայմանավորված արտաքին աջակցությամբ իրականացվող ծրագրերի շրջանակներում կատարված ծախսերի աճով։

*Ավիացիայի բնագավառում վերահսկողության և կանոնակարգման ապահովման* ծրագրի շրջանակներում օգտագործվել է նախատեսված միջոցների 95%-ը՝ 459.9 մլն դրամ։ Շեղումը պայմանավորված է որոշ վճարումների հետաձգմամբ երրորդ եռամսյակ, ավիացիոն և այլ սարքավորումների նորոգման ու պահպանման գծով որոշ աշխատանքների հետաձգմամբ, ինչպես նաև աշխատակազմի մասնագիտական կարողությունների զարգացման նպատակով կազմակերպվող ավիացիոն մասնագետների դասընթացներին մասնակցության կրճատմամբ և առցանց իրականացմամբ: Նախորդ տարվա նույն ժամանակահատվածի համեմատ Ավիացիայի բնագավառում վերահսկողության և կանոնակարգման ապահովման ծրագրի գծով արձանագրվել է 2%-ով կամ 8.9 մլն դրամով աճ։

*Միգրացիոն բնագավառում պետական քաղաքականության մշակման և իրականացման* ծրագրի շրջանակներում հաշվետու ժամանակահատվածում օգտագործվել է 67.9 մլն դրամ կամ ծրագրված միջոցների 89.6%-ը: Շեղումը հիմնականում պայմանավորված է աշխատավարձի, համապատասխան հարկերի և գնումների պայմանագրերով ստանձնված պարտավորությունների մի մասի դիմաց վճարումները երրորդ եռամսյակում կատարելու հանգամանքով: Նախորդ տարվա նույն ժամանակահատվածի համեմատ ծրագրի ծախսերն աճել են 4.5%-ով (2.9 մլն դրամով):

*Փախստականների ինտեգրման* ծրագրի շրջանակներում օգտագործվել է 35.2 մլն դրամ,որը կազմել է ծրագրված ցուցանիշի 27%-ը: Ցածր կատարողականը հիմնականում պայմանավորված է 1988-1992 թվականներին Ադրբեջանից բռնագաղթած և Հայաստանի Հանրապետությունում ապաստանած փախստական ընտանիքների բնակարանային ապահովման համար նախատեսված 85 մլն դրամը չօգտագործելու հանգամանքով, քանի որ շահառու խմբի դիմումների ուսումնասիրման և բնակարանների գնման վկայականների հանձնման փուլը մեկնարկել է հունիսին: Նախատեսված ծավալով՝ 13.4 մլն դրամ հատկացվել է ապաստան հայցողների կեցության խնդիրների լուծման միջոցառումների իրականացման համար, որի շրջանակներում օգտվել է 40 շահառու: 14.1 մլն դրամ (ծրագրված միջոցների 88.8%-ը) ուղղվել է Ժամանակավոր կացարաններում բնակվող փախստականների կենցաղային խնդիրների լուծման միջոցառումների իրականացմանը, որի շրջանակներում օգտվել է 604 փախստական՝ նախատեսված 719-ի դիմաց: Տարբերությունը պայմանավորված է Հայաստանում տուրիզմի զարգացման հիմնադրամի (ՀՏԶՀ) Նաիրի մասնաճյուղում բնակվող փախստականների բնակարանային խնդրի լուծմամբ: Նախորդ տարվա նույն ժամանակահատվածի համեմատ Փախստականների ինտեգրմանն աջակցության ծրագրի ծախսերը նվազել են 4.5%-ով կամ 1.7 մլն դրամով:

*Ջրային տնտեսության ոլորտում ծրագրերի համակարգման և մոնիտորինգի* ծրագրի շրջանակներում պետական բյուջեից օգտագործվել է 142.8 մլն դրամ կամ նախատեսված միջոցների 91.4%-ը։ Շեղումը պայմանավորված է խնայողություններով: Նախորդ տարվա նույն ժամանակահատվածի համեմատ արձանագրվել է ծրագրի գծով ծախսերի 4.4% (6 մլն դրամ) աճ։

2021 թվականի առաջին կիսամյակում *Ջրամատակարարման և ջրահեռացման բարելավման* ծրագրի շրջանակներում օգտագործվել է նախատեսված միջոցների 47.5%-ը՝ շուրջ 3.1 մլրդ դրամ: Ծրագրի ծախսերի հիմնական մասը նախատեսվել է արտաքին աջակցությամբ իրականացվող ծրագրերի շրջանակներում, որոնց գծով արձանագրվել է ցածր կատարողական: Մասնավորապես՝ Գերմանիայի զարգացման վարկերի բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի վարկի շրջանակներում նախատեսված միջոցներն օգտագործվել են 62.6%-ով՝ կազմելով 1.6 մլրդ դրամ: Շեղումը պայմանավորված է կատարողական ակտերի ընդունման գործընթացով: Նույն ծրագրի դրամաշնորհային բաղադրիչի շրջանակներում նախատեսված 255.4 մլն դրամը չի օգտագործվել, քանի որ չեն ավարտվել նախագծահետազոտական և պայմանագրի նոր փոփոխությունների լրամշակման աշխատանքները: Երևանի ջրամատակարարման բարելավման ծրագրի շրջանակներում ջրամատակարարման և ջրահեռացման ենթակառուցվածքների հիմնանորոգման նպատակով Եվրոպական միության հարևանության ներդրումային ծրագրի և Եվրոպական ներդրումային բանկի աջակցությամբ հատկացված համապատասխանաբար 897.2 մլն դրամը և 666.7 մլն դրամը չեն օգտագործվել, քանի որ տեխհսկողության խորհրդատուի բացակայության պատճառով շինարարական աշխատանքները դադարեցվել էին, որոնք վերսկսվել են հունիսի 22-ին՝ խորհրդատվական ծառայության պայմանագրերի վերակնքման գործընթացից հետո: Վճարումները նախատեսվում է կատարել երկրորդ կիսամյակում: Եվրոպական ներդրումային բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի շրջանակներում ջրամատակարարման և ջրահեռացման ենթակառուցվածքների հիմնանորոգման համար տրամադրվել է 1.2 մլրդ դրամ կանխավճար՝ կազմելով ծրագրված ցուցանիշի 90.2%-ը: Աշխատանքները մեկնարկել են հունիսի 21-ին, կատարողական ակտերը կներկայացվեն երրորդ եռամսյակում, որից հետո կհատկացվի մնացած գումարը:

Նախորդ տարվա համեմատ Ջրամատակարարման և ջրահեռացման բարելավման ծրագրի ծախսերն աճել են 82.9 անգամ կամ 3 մլրդ դրամով՝ հիմնականում պայմանավորված Գերմանիայի զարգացման վարկերի բանկի և Եվրոպական ներդրումային բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի շրջանակներում ջրամատակարարման և ջրահեռացման ենթակառուցվածքների հիմնանորոգման ծախսերով, որի շրջանակներում 2020 թվականի առաջին կիսամյակում ծախսեր չէին կատարվել։

*«Ընդերքի ուսումնասիրության, օգտագործման և պահպանման ծառայություններ»* ծրագրի շրջանակներում պետական բյուջեից օգտագործվել է 7.6 մլն դրամ կամ նախատեսված միջոցների 53.3%-ը։ Շեղումը պայմանավորված է Հայաստանի հանքարդյունաբերության ոլորտի քաղաքականության դրամաշնորհի II ծրագրի գործողությունների ծրագրին նախատեսված 6.7 մլն դրամ աջակցությունը չօգտագործելու հանգամանքով, քանի որ խորհրդատուի ընտրության մրցույթի ժամկետը երկարաձգվել է տեխնիկական և ֆինանսական ընդունելի առաջարկ չստացվելու պատճառով: Ընդերքի մասին տեղեկատվության տրամադրման ծառայությունների համար նախատեսված 7.6 մլն դրամն օգտագործվել է ամբողջությամբ: Նախորդ տարվա նույն ժամանակահատվածի համեմատ ծրագրի գծով ծախսերը փոփոխություն չեն կրել:

Հաշվետու ժամանակահատվածում *Պետական գույքի կառավարման* ծրագրի շրջանակներում կատարվել են 572.3 մլն դրամ ծախսեր՝ կազմելով ծրագրված ցուցանիշի 93.8%-ը, և ոչ ֆինանսական ակտիվների օտարումից ստացվել է 644.8 մլն դրամ՝ նախատեսված 1.3 մլն դրամի փոխարեն: Մասնավորապես, 345.3 մլն դրամ է օգտագործվել պետական գույքի կառավարման համակարգման, խորհրդատվության և մոնիտորինգի ծառայությունների շրջանակներում և 209.1 մլն դրամ՝ պետական գույքի հաշվառման, գույքագրման, գնահատման, անշարժ գույքի պահառության, սպասարկման աշխատանքների և աճուրդների իրականացման ծառայությունների գծով, որոնք կատարվել են համապատասխանաբար 90.1%-ով և 100%-ով: Առաջին միջոցառման կատարողականը հիմնականում պայմանավորված է հունիսին օգտագործված էլեկտրաէներգիայի դիմաց վճարը հուլիսին կատարելու հանգամանքով: Նախորդ տարվա նույն ժամանակահատվածի համեմատ Պետական գույքի կառավարման ծրագրի ծախսերը նվազել են 30.9%-ով կամ 256.2 մլն դրամով, իսկ ոչ ֆինանսական ակտիվների օտարումից մուտքերը նվազել են 22.7%-ով կամ 189.4 մլն դրամով:

*Քաղաքային զարգացման* ծրագրի շրջանակներում օգտագործվել է ավելի քան 7 մլրդ դրամ կամ նախատեսված միջոցների 68.3%-ը: Ծրագրի կատարողականը պայմանավորված է հիմնականում Վերակառուցման և զարգացման եվրոպական բանկի աջակցությամբ իրականացվող Գյումրու քաղաքային ճանապարհների ծրագրի, Ասիական զարգացման բանկի աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային ծրագրի և Եվրոպական միության հարևանության ներդրումային բանկի աջակցությամբ իրականացվող Երևանի մետրոպոլիտենի վերակառուցման երկրորդ դրամաշնորհային ծրագրի միջոցառումների կատարողականով: ՎԶԵԲ աջակցությամբ իրականացվող Գյումրու քաղաքային ճանապարհների ծրագրի շրջանակներում օգտագործվել է 1.2 մլրդ դրամ կամ նախատեսված միջոցների 45.1%-ը՝ հիմնականում պայմանավորված համավարակի և եղանակային անբարենպաստ պայմանների պատճառով շինարարական աշխատանքների ուշ մեկնարկով և դանդաղ ընթացքով: Ասիական զարգացման բանկի աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային ծրագրի շրջանակներում ծախսերը կազմել են 2.5 մլրդ դրամ կամ նախատեսվածի 75.8%-ը, որը պայմանավորված է կատարված աշխատանքների ծավալով: Եվրոպական միության հարևանության ներդրումային բանկի աջակցությամբ իրականացվող Երևանի մետրոպոլիտենի վերակառուցման երկրորդ դրամաշնորհային ծրագրի ծախսերը կազմել են 27.1 մլն դրամ կամ նախատեսվածի 5.6%-ը, որը նույնպես պայմանավորված է կատարված շինարարական աշխատանքների ծավալով:

Երևանի մետրոպոլիտենով ուղևորափոխադրման ծառայությունների գծով պետության կողմից համայնքի ղեկավարին պատվիրակված լիազորությունների իրականացման համար տրամադրվել է ավելի քան 1.4 մլրդ դրամ կամ ծրագրված միջոցների 99.1%-ը: Տարբերությունը պայմանավորված է տրամադրված վարկերի դրույքաչափի նվազմամբ:

Ամբողջությամբ օգտագործվել են Երևանի քաղաքապետին տեղական ինքնակառավարման լիրազորությունների իրականացմանն աջակցության, Երևան քաղաքի փողոցների արտաքին լուսավորության ծառայությունների, Երևան քաղաքի փողոցների ճանապարհաշինարարական աշխատանքների և վերգետնյա էլեկտրատրանսպորտով ուղևորափոխադրումների ծառայությունների մատուցման համար նախատեսված միջոցները, որոնք կազմել են համապատասխանաբար 483.1 մլն դրամ, 503.5 մլն դրամ, 542 մլն դրամ և 315 մլն դրամ:

Նախորդ տարվա նույն ժամանակահատվածի համեմատ Քաղաքային զարգացման ծրագրի շրջանակներում կատարված ծախսերն աճել են 11%-ով կամ 699.6 մլն դրամով՝ հիմնականում պայմանավորված ԱԶԲ աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային ծրագրի շրջանակներում կատարված ծախսերի 71.6% (1 մլրդ դրամ) աճով։

Հաշվետու ժամանակահատվածում ավելի քան 1.7 մլրդ դրամ է օգտագործվել *Դպրոցների սեյսմիկ անվտանգության մակարդակի բարձրացման* ծրագրի շրջանակներում, որը կազմել է ծրագրված ցուցանիշի 76%-ը: Ծրագիրն իրականացվել է Ասիական զարգացման բանկի աջակցությամբ: Շեղումը հիմնականում պայմանավորված է նրանով, որ 3 դպրոցի շինարարության մրցույթ չի հայտարարվել, քանի որ կնքվելիք պայմանագրերն ապահովված չեն բյուջետային ֆինանսավորմամբ: Մրցույթը կհայտարարվի լրացուցիչ միջոցների հատկացումից հետո: Նախորդ տարվա առաջին կիսամյակի համեմատ ծրագրի գծով ծախսերն աճել են 56.7%-ով կամ 631.8 մլն դրամով:

2021 թվականի առաջին կիսամյակում ՀՀ տարածքային կառավարման և ենթակառուցվածքների նախարարության պատասխանատվությամբ իրականացվող «*Երկաթուղային ցանցի զարգացում» և «Ռադիոակտիվ թափոնների կառավարում»* ծրագրերն կատարվել են նախատեսված ծավալով, որոնց ուղղվել է համապատասխանաբար 393.7 մլն դրամ և 16.7 մլն դրամ: Նախորդ տարվա համեմատ նշված առաջին ծրագրի ծախսերն աճել են 12%-ով, իսկ երկրորդ ծրագրի ծախսերը փոփոխություն չեն կրել:

*Այլընտրանքային աշխատանքային ծառայության* ծրագրի շրջանակներում այլընտրանքային աշխատանքային ծառայողներին դրամական բավարարման և դրամական փոխհատուցման տրամադրման նպատակով օգտագործվել է նախատեսված միջոցների 80.5%-ը՝ 17.4 մլն դրամ: Ցածր կատարողականը պայմանավորված է հունիս ամսվա կատարողականը հուլիսին ներկայացվելու հանգամանքով, ինչպես նաև այլընտրանքային աշխատանքային ծառայություն անցնող անձանց փաստացի թվով: Նախորդ տարվա առաջին կիսամյակի համեմատ Այլընտրանքային աշխատանքային ծառայության ծախսերը նվազել են 14%-ով (2.8 մլն դրամով):

*ՀՀ առողջապահության նախարարության* պատասխանատվությամբ 2021 թվականի առաջին կիսամյակում կատարվել են 12 ծրագրեր, որոնց ուղղվել է ավելի քան 60.7 մլրդ դրամ՝ ապահովելով ծրագրված ցուցանիշի 87.1%-ը, ընդ որում գրեթե բոլոր ծրագրերում արձանագրվել են շեղումներ։ 2020 թվականի նույն ժամանակահատվածի համեմատ առողջապահության նախարարության ծախսերն աճել են 20.3%‑ով կամ 10.3 մլրդ դրամով՝ հիմնականում պայմանավորված Հանրային առողջության պահպանման և Սոցիալապես անապահով ու առանձին խմբերի անձանց բժշկական օգնության ծրագրերի շրջանակներում կատարված ծախսերի աճով:

2021 թվականի առաջին կիսամյակում ավելի քան 14.9 մլրդ դրամ տրամադրվել է *Հանրային առողջության պահպանմա*ն ծրագրին` կազմելով ծրագրային ցուցանիշի 89.9%‑ը: Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող «Հայաստանի Հանրապետությունում կորոնավիրուսային վարակի (COVID-19) կանխարգելման, վերահսկման, բուժման և այլ համալիր միջոցառումների ծախսերի կատարողականով, որը կազմել է 11.2 մլրդ դրամ կամ 91.3%: Վերջինս հիմնականում պայմանավորված է որոշ մատուցված ծառայությունների դիմաց վճարման հայտերը հունիս ամսվա վերջին ներկայացվելու հանգամանքով, որի արդյունքում վճարումներն իրականացվել են հուլիսին: Հաշվետու ժամանակահատվածում 747.6 մլն դրամ է տրամադրվել Հայաստանի Հանրապետությունում կորոնավիրուսային վարակի (COVID-19) կանխարգելմանն ուղղված՝ պատվաստանյութի ձեռքբերմանը՝ կազմելով ծրագրված ցուցանիշի 58%-ը։ Ցածր կատարողականը պայմանավորված է պատվաստանյութի նկատմամբ պահանջարկով: Միջոցառման շրջանակներում ձեռք է բերվել պատվաստանյութի 177400 չափաբաժին` նախատեսված 717400-ի դիմաց։ Ամբողջությամբ օգտագործվել են «Իմունականխարգելման ազգային ծրագիր» և «Բնակչության սանիտարահամաճարակային անվտանգության ապահովման և հանրային առողջապահական ծառայություններ» միջոցառումների համար նախատեսված միջոցները, որոնք կազմել են համապատասխանաբար 1.9 մլրդ դրամ և 1 մլրդ դրամ: Իմունականխարգելման ազգային ծրագրի շրջանակներում հաշվետու ժամանակահատվածում իրականացվել է 556827 պատվաստում՝ նախատեսված 585600-ի դիմաց։ Փաստացի արդյունքային ցուցանիշի շեղումը կանխատեսվածի նկատմամբ հիմնականում պայմանավորված է կորոնավիրուսի համավարակի պայմաններում պատվաստումների թվի նվազմամբ։ Բնակչության սանիտարահամաճարակային անվտանգության ապահովման և հանրային առողջապահական ծառայությունների շրջանակներում կատարվել են 325551 հետազոտություններ` կանխատեսված 231000-ի փոխարեն, վարակիչ օջախների ախտահանման 959 ծառայություններ՝ կանխատեսված 2100-ի փոխարեն: Նախորդ տարվա նույն ժամանակահատվածի համեմատ Հանրային առողջության պահպանման ծրագրի ծախսերն աճել են 62.7%-ով կամ 5.8 մլրդ դրամով՝ հիմնականում պայմանավորված կորոնավիրուսային վարակի հետ կապված ծախսերի և իմունականխարգելման ազգային ծրագրի շրջանակներում կատարված ծախսերի աճով:

*Առողջապահության համակարգի արդիականացման և արդյունավետության բարձրացման ծրագրի* ծախսերը հաշվետու ժամանակահատվածում կազմել են ավելի քան 1.2 մլրդ դրամ կամ ծրագրային ցուցանիշի 64.1%-ը: Ծրագիրն ամբողջությամբ ֆինանսավորվել է արտաքին աջակցությամբ իրականացվող վարկային և դրամաշնորհային ծրագրերի շրջանակներում: Ցածր կատարողականը հիմնականում պայմանավորված է Գլոբալ հիմնադրամի աջակցությամբ իրականացվող ՀՀ-ում տուբերկուլյոզի և ՄԻԱՎ/ՁԻԱՀ-ի ծրագրերի հզորացման դրամաշնորհային ծրագրի և Համաշխարհային բանկի աջակցությամբ ոչ վարակիչ հիվանդությունների կանխարգելման ու վերահսկման վարկային ծրագրի կատարողականով: Մասնավորապես՝ Գլոբալ հիմնադրամի աջակցությամբ իրականացվող «ՀՀ-ում տուբերկուլյոզի և ՄԻԱՎ/ՁԻԱՀ-ի ծրագրերի հզորացում» դրամաշնորհային ծրագրի շրջանակներում ՀՀ պետական առողջապահական համակարգի կարողությունների զարգացման և տեխնիկական հագեցվածության ապահովման միջոցառման ծախսերը կազմել են 62 մլն դրամ կամ նախատեսվածի 37.6%-ը, որը պայմանավորված է կորոնավիրուսային համավարակի հետևանքով նախատեսված անհրաժեշտ բժշկական սարքավորումների մատակարարման ժամկետների տեղափոխմամբ հաջորդ եռամսյակ։ Ծրագրի շրջանակներում ծառայությունների մատուցման ծախսերը կազմել են 163.4 մլն դրամ կամ ծրագրված ցուցանիշի 44.3%-ը: Շեղումը պայմանավորված է այն հանգամանքով, որ ծախսային առաջնահերթություններից ելնելով՝ նախատեսվում է միջոցների վերաբաշխում այլ ծրագրերի միջև:

Գլոբալ հիմնադրամի աջակցությամբ իրականացվող «Հայաստանի Հանրապետությունում ՄԻԱՎ/ՁԻԱՀ վարակի կանխարգելում թմրամիջոցներ օգտագործողների շրջանում» դրամաշնորհային ծրագրի շրջանակներում օգտագործվել է նախատեսված միջոցների 74.6%-ը՝ 26.1 մլն դրամ: Շեղումը պայմանավորված է հիվանդների փաստացի թվով:

Հաշվետու ժամանակահատվածում 296.1 մլն դրամ է օգտագործվել Գլոբալ հիմնադրամի աջակցությամբ իրականացվող Հայաստանի Հանրապետությունում ՄԻԱՎ/ՁԻԱՀ-ի դեմ պայքարի ազգային ծրագրին աջակցություն դրամաշնորհային շարունակության ծրագրի շրջանակներում՝ կազմելով ծրագրված ցուցանիշի 98.7%-ը՝ պայմանավորված արտարժույթի փոխարժեքով:

Գլոբալ հիմնադրամի աջակցությամբ իրականացվող «Հայաստանի Հանրապետությունում տուբերկուլյոզի և ՄԻԱՎ/ՁԻԱՀ-ի կանխարգելում, ախտորոշում և բուժում քրեակատարողական համակարգում» դրամաշնորհային ծրագրի գծով նախատեսված 8 մլն դրամն օգտագործվել է ամբողջությամբ:

Գլոբալ հիմնադրամի աջակցությամբ իրականացվող Հայաստանի Հանրապետությունում տուբերկուլյոզի դեմ պայքարի ազգային ծրագրին աջակցության դրամաշնորհային ծրագրի շրջանակներում օգտագործվել է ավելի քան 242.9 մլն դրամ՝ ապահովելով 81% կատարողական: Շեղումը հիմնականում պայմանավորված է հիվանդների փաստացի թվով: Գլոբալ հիմնադրամի աջակցությամբ իրականացվող Հայաստանի Հանրապետությունում տուբերկուլյոզով հիվանդներին հոգեբանական աջակցության տրամադրման դրամաշնորհային ծրագրի գծով ծախսերը հաշվետու ժամանակահատվածում կազմել են 29.6 մլն դրամ կամ նախատեսվածի 98.6%‑ը՝ պայմանավորված արտարժույթի՝ կանխատեսվածից ցածր փոխարժեքով:

Համաշխարհային բանկի աջակցությամբ իրականացվող ոչ վարակիչ հիվանդությունների կանխարգելման և վերահսկման ծրագրի վարկային բաղադրիչի շրջանակներում ծառայությունների ձեռքբերման ծախսերը կազմել են 131 մլն դրամ կամ նախատեսվածի 58.9%-ը՝ հիմնականում պայմանավորված համավարակի արդյունքում խորհրդատվական ծառայությունների և սքրինինգային հետազոտությունների՝ նախատեսվածից պակաս թվով։ Միջոցառման շրջանակներում իրականացվել է արգանդի պարանոցի քաղցկեղի 14817 հետազոտություն, շաքարային դիաբեթի 63000 հետազոտություն և հղիների արյան ու մեզի 8523 հետազոտություն՝ նախատեսված համապատասխանաբար 15000-ի, 70000-ի և 8500-ի դիմաց: Համաշխարհային բանկի աջակցությամբ իրականացվող ոչ վարակիչ հիվանդությունների կանխարգելման և վերահսկման ծրագրի շրջանակներում շենքային պայմանների բարելավման ծախսերը կազմել են 194.4 մլն դրամ կամ նախատեսվածի 47.7%-ը՝ պայմանավորված կորոնավիրուսի համավարակով, որի հետևանքով ՀՀ Գեղարքունիքի մարզի Մարտունու բժշկական կենտրոնի շինարարական աշխատանքներն իրականացվել են նախատեսվածից փոքր ծավալներով։

ՀՀ կայունացման և զարգացման Եվրասիական հիմնադրամի միջոցներից ֆինանսավորվող «Առողջապահության առաջնային օղակում ոչ վարակիչ հիվանդությունների կանխարգելման և վերահսկողության կատարելագործում» ծրագրի շրջանակներում օգտագործվել է նախատեսված միջոցների 80%-ը՝ 28.5 մլն դրամ: Ցածր կատարողականը պայմանավորված է համավարակի պայմաններում սքրինինգային հետազոտությունների՝ նախատեսվածից պակաս թվով իրականացմամբ։ Միջոցառման շրջանակներում Հայաստանի Հանրապետության Լոռու, Տավուշի և Սյունիքի մարզերում 50-69 տարեկան կանանց շրջանում իրականացվել են կրծքագեղձի 4080 մամոգրաֆիկ սքրինինգային հետազոտություններ` նախատեսված 6000-ի դիմաց։ Ասիական զարգացման բանկի միջոցներով «Հայաստանի Հանրապետությունում COVID-19-ին արձագանքման ծրագրի իրականացում» ծրագրի շրջանակներում օգտագործվել է նախատեսված միջոցների 99.8%‑ը՝ 56.8 մլն դրամ:

Նախորդ տարվա առաջին կիսամյակի համեմատ Առողջապահության համակարգի արդիականացման և արդյունավետության բարձրացման ծրագրի ծախսերը նվազել են 20.9%-ով կամ 328.7 մլն դրամով, որը հիմնականում պայմանավորված է 2020 թվականի պետական բյուջեից Համաշխարհային բանկի աջակցությամբ իրականացվող ՀՀ-ում կորոնավիրուսային վարակի (COVID-19) կանխարգելմանն ու բուժմանն ուղղված միջոցառումների իրականացման նպատակով միջոցների հատկացմամբ, որի համար 2021 թվականին միջոցներ չեն նախատեսվել:

Հաշվետու ժամանակահատվածում *Առողջության առաջնային պահպանման* ծրագրի շրջանակներում պետական բյուջեից օգտագործվել է շուրջ 11.7 մլրդ դրամ` կազմելով ծրագրված ցուցանիշի 99.7%-ը: Ծրագրի ծախսերում մեծ տեսակարար կշիռ ունեն ամբուլատոր-պոլիկլինիկական բժշկական օգնության ծառայությունների գծով ծախսերը, որոնք կազմել են 11.5 մլրդ դրամ կամ ծրագրված ցուցանիշի 99.7%-ը: Միջոցառման շրջանակներում առաջին կիսամյակի ընթացքում բնակչության առողջության առաջնային պահպանման գծով կազմակերպություններում գրանցվել է 3033.6 հազար մարդ` բյուջեով նախատեսված 2940 հազարի դիմաց, այդ թվում՝ 18 և ավելի բարձր տարիքի 2328.3 հազար անձ՝ բյուջեով նախատեսված 2244 հազարի դիմաց, մինչև 18 տարեկան 710 հազար երեխա՝ բյուջեով նախատեսված 696 հազարի դիմաց: Միջոցառման շրջանակներում նաև դպրոցում բժշկական օգնություն և սպասարկում է ստացել 385.2 հազար աշակերտ՝ նախատեսված 374 հազարի դիմաց, անվճար և արտոնյալ պայմաններով դեղեր ստանալու իրավունք ունեցող անձանց թիվը կազմել է 1036871, իրականացվել են հղիների նախածննդյան և հետծննդյան հսկողության ընթացքում լաբորատոր-գործիքային ախտորոշիչ 351624 հետազոտություններ՝ կանխատեսված 393300-ի դիմաց: Փաստացի արդյունքային ցուցանիշների գերազանցումը կանխատեսվածների նկատմամբ պայմանավորված է Էլեկտրոնային առողջապահության միասնական համակարգում փաստացի հավաքագրված բնակչության թվաքանակով, ռազմական դրության հետևանքով Արցախից աշակերտների տեղափոխմամբ, իսկ կանխատեսվածից ցածր ցուցանիշները պայմանավորված են կորոնավիրուսի համավարակով, որի արդյունքում նվազել է ամբուլատոր օղակ դիմելիությունը։

Ախտորոշման ճշտման նպատակով նեղ մասնագիտացված կենտրոններում լաբորատոր-գործիքային ախտորոշիչ հետազոտությունների ծախսերը կազմել են շուրջ 149.5 մլն դրամ կամ ծրագրված ցուցանիշի 99.9%-ը: Միջոցառման շրջանակներում իրականացվել է 75464 հետազոտություն՝ նախատեսված 43100-ի դիմաց: Փաստացի արդյունքային ցուցանիշների գերազանցումը կանխատեսվածների նկատմամբ պայմանավորված է մատուցվող բուժօգնության՝ միջինից ցածր գին ունեցող ծառայությունների քանակի աճով:

Նախորդ տարվա նույն ժամանակահատվածի համեմատ Առողջության առաջնային պահպանման ծրագրի ծախսերն աճել են 2.8%-ով կամ 320.6 մլն դրամով, ինչը հիմնականում պայմանավորված է ամբուլատոր-պոլիկլինիկական բժշկական օգնության ծառայությունների գծով ծախսերի 2.5% (285.5 մլն դրամ) աճով։

*Առողջապահության ոլորտում պետական քաղաքականության մշակման, ծրագրերի համակարգման և մոնիտորինգի* ծրագրին 2021 թվականի առաջին կիսամյակում ՀՀ պետական բյուջեից տրամադրվել է 441.5 մլն դրամ՝ ապահովելով ծրագրված ցուցանիշի 54.5%-ը։ Շեղումը հիմնականում պայմանավորված է առողջապահական կազմակերպությունների կառուցման և վերակառուցման համար նախատեսված 313.4 մլն դրամ միջոցները չօգտագործելու հանգամանքով: Վերջինս պայմանավորված է այն հանգամանքով, որ որոշ օբյեկտների շինարարական աշխատանքների կատարման համար անցկացված մրցույթները գտնվել են ամփոփման, որոշ պայմանագրեր՝ կնքման, որոշ նախագծանախահաշվային փաստաթղթեր՝ ուսումնասիրությունների և փորձաքննությունների փուլում, ինչպես նաև նրանով, որ որոշ օբյեկտների շինարարական աշխատանքներ գտնվել են կատարման ընթացքում, և կատարողականներ չեն ներկայացվել: Առողջապահության ոլորտում պետական քաղաքականության մշակման, ծրագրերի համակարգման և մոնիտորինգի միջոցառման շրջանակներում օգտագործվել է 441.2 մլն դրամ, որը կազմել է նախատեսված ցուցանիշի 89.8%-ը: Շեղումը հիմնականում պայմանավորված է պարգևատրման ֆոնդից երկրորդ եռամսյակում նախատեսված հատկացումները հուլիս ամսին վճարելու հանգամանքով, ինչպես նաև շարունակական ծախսերի և ներքին գործուղումների գծով միջոցների տնտեսմամբ: Նախորդ տարվա նույն ժամանակահատվածի համեմատ ծրագրի ծախսերը նվազել են 48.3%-ով կամ 412.6 մլն դրամով՝ հիմնականում պայմանավորված 2020 թվականին առողջապահական կազմակերպությունների վերազինման նպատակով միջոցների հատկացմամբ, որի համար 2021 թվականին միջոցներ չեն նախատեսվել:

*Դատաբժշկական և ախտաբանաանատոմիական* *ծառայությունների* ծրագրի ծախսերը 2021 թվականի առաջին կիսամյակում կազմել են 284.2 մլն դրամ կամ ծրագրված ցուցանիշի 85%-ը։ Ծրագրում ընդգրկված են երկու միջոցառումներ, որոնցից ախտաբանաանատոմիական հետազոտությունների համար նախատեսված 9.2 մլն դրամն օգտագործվել է ամբողջությամբ: Ծրագրի շրջանակներում դատաբժշկական փորձաքննությունների գծով ծախսերը կազմել են 275 մլն դրամ կամ նախատեսված ցուցանիշի 84.6%-ը: Կատարողականը պայմանավորված է դատաբժշկական և գենետիկ ծառայությունների գծով փորձաքննությունների՝ կանխատեսվածի համեմատ ավելի փոքր թվով: Միջոցառման շրջանակներում առաջին կիսամյակի ընթացքում կատարված փորձաքննությունների թիվը կազմել է 30974` կանխատեսված 31000-ի դիմաց: Նախորդ տարվա նույն ժամանակահատվածի համեմատ Դատաբժշկական և ախտաբանաանատոմիական ծառայությունների ծրագրի ծախսերն աճել են 17%-ով կամ 41.2 մլն դրամով՝ պայմանավորված դատաբժշկական փորձաքննությունների գծով ծախսերի աճով։

*Դեղապահովման* ծրագրի շրջանակներում առաջին կիսամյակի ընթացքում օգտագործվել է շուրջ 1.6 մլրդ դրամ, որը կազմել է ծրագրված ցուցանիշի 91.6%-ը: Շեղումը պայմանավորված է ամբուլատոր-պոլիկլինիկական, հիվանդանոցային բուժօգնություն ստացողներին և հատուկ խմբերում ընդգրկված ֆիզիկական անձանց դեղորայքի տրամադրման ծախսերի կատարողականով, որը կազմել է 1.5 մլրդ դրամ կամ 91.2%՝ պայմանավորված որոշ կատարողականներ հաշվետու ժամանակահատվածի վերջում ներկայացվելու հանգամանքով, ինչի արդյունքում վճարումները տեղափոխվել են հաջորդ եռամսյակ: Միջոցառման շրջանակներում հաշվետու ժամանակահատվածում անվճար դեղորայք ստացող հիվանդների թիվը համապատասխանել է կանխատեսվածին՝ կազմելով 267175: Ծրագրում ընդգրկված՝ մարդասիրական օգնության կարգով ստացվող դեղերի և դեղագործական արտադրանքի ստացման, մաքսազերծման և բաշխման ծառայությունների համար նախատեսված 82 մլն դրամն օգտագործվել է ամբողջությամբ։ 2020 թվականի նույն ժամանակահատվածի համեմատ Դեղապահովման ծրագրի ծախսերն աճել են 60.5%‑ով կամ 599.5 մլն դրամով՝ հիմնականում պայմանավորված ամբուլատոր-պոլիկլինիկական, հիվանդանոցային բուժօգնություն ստացողներին և հատուկ խմբերում ընդգրկված ֆիզիկական անձանց դեղորայքի տրամադրման ծախսերի 57.2% (548.5 մլն դրամ) աճով։

*Խորհրդատվական, մասնագիտական աջակցության և հետազոտությունների* ծրագրի շրջանակներում նախատեսված միջոցներն ամբողջությամբ օգտագործվել են՝ կազմելով 97.4 մլն դրամ։ Ծրագրում ընդգրկված են երկու միջոցառումներ: Մասնավորապես, 76.4 մլն դրամ ուղղվել է խորհրդատվական, մասնագիտական աջակցությանն ու հետազոտություններին, 21 մլն դրամ՝ բժիշկ-մասնագետների ժամանակավոր ուղեգրման միջոցով ՀՀ մարզային առողջապահական կազմակերպություններում բժշկական ծառայությունների մատուցմանը: Խորհրդատվական, մասնագիտական աջակցության ու հետազոտությունների միջոցառման շրջանակներում պատրաստված «Առողջություն և առողջապահություն» վիճակագրական քարտեզագրման զեկույցների թիվը համապատասխանել է կանխատեսվածին՝ կազմելով 11, մշակվել են առողջապահության ազգային հաշիվների 1 զեկույց, Հայաստանի առողջապահության արդյունավետության գնահատման 1 տարեկան զեկույց, թմրամիջոցների և թմրամիջոցներից կախվածության մոնիթորինգի 1 տարեկան զեկույց և կազմվել է «Առողջություն և առողջապահություն» վիճակագրական տարեգիրքը: Բժիշկ-մասնագետների ժամանակավոր ուղեգրման միջոցով ՀՀ մարզային առողջապահական կազմակերպություններում բժշկական ծառայությունների մատուցման միջոցառման շրջանակներում հաշվետու ժամանակահատվածում ՀՀ մարզային 4 առողջապահական կազմակերպություններ են ուղեգրվել 8 բժիշկ-մասնագետներ։ 2020 թվականի առաջին կիսամյակի համեմատ ծրագրի ծախսերն աճել են 8.8%‑ով (7.9 մլն դրամով)՝ հիմնականում պայմանավորված խորհրդատվական, մասնագիտական աջակցության և հետազոտությունների ծախսերի 54.7% (27 մլն դրամ) աճով:

2021 թվականի առաջին կիսամյակում *Մոր և մանկան առողջության պահպանման* ծրագրի շրջանակներում օգտագործվել է 7.4 մլրդ դրամ` ապահովելով 87.9% կատարողական: Ծրագրում ընդգրկված են հինգ միջոցառումներ, որոնց բոլորի գծով արձանագրվել են շեղումներ՝ հիմնականում պայմանավորված մի շարք ծառայությունների մասով կատարողականները հաշվետու ժամանակահատվածի վերջում ներկայացվելու հանգամանքով, ինչի արդյունքում վճարումները տեղափոխվել են երրորդ եռամսյակ։ Ծրագրի շրջանակներում շուրջ 2.9 մլրդ դրամ են կազմել մանկաբարձական բժշկական օգնության ծառայությունների միջոցառման ծախսերը, որոնք կատարվել են 91.7%-ով՝ պայմանավորված մանկաբարձական օգնության դեպքերի՝ նախատեսվածից փոքր թվով: Առաջին կիսամյակի ընթացքում մանկաբարձական բժշկական օգնության ծառայություններ են մատուցվել 26949 անձի` կանխատեսված 32752-ի դիմաց, ծնունդների թիվը կազմել է 18519՝ կանխատեսված 15600-ի դիմաց: Երեխաներին բժշկական օգնության ծառայությունների գծով ծախսերը կազմել են շուրջ 4.2 մլրդ դրամ կամ նախատեսվածի 90%-ը։ Միջոցառման շրջանակներում հաշվետու ժամանակահատվածում երեխաների բժշկական օգնության գծով ծառայություններից օգտվելու դեպքերի թիվը կազմել է 19095` կանխատեսված 30000-ի դիմաց՝ պայմանավորված կորոնավիրուսի համավարակով, որի հետևանքով նվազել է բուժհաստատություններ դիմելիությունը, ցերեկային ստացիոնար և կարճաժամկետ կամ փոքր ծավալի բուժօգնության դեպքերի թիվը կազմել է 3948` կանխատեսված 3000-ի դիմաց։ Մտավոր, հոգեկան (վարքագծային), լսողական, ֆիզիկական (շարժողական) և զարգացման այլ խանգարումներով երեխաների գնահատման և վերականգնողական բուժման ծառայությունների գծով ծախսերը կազմել են 134 մլն դրամ կամ նախատեսվածի 82.2%-ը: Միջոցառման շրջանակներում ծառայություններից օգտվելու դեպքերի թիվն առաջին կիսամյակում կազմել է 34765՝ կանխատեսված 36170-ի դիմաց: Ծախսերի՝ ծրագրից շեղումը և դեպքերի փաստացի ցածր ցուցանիշը պայմանավորված են կորոնավիրուսի համավարակով, քանի որ շահառուները հանդիսացել են խոցելի խումբ, ուստի նվազել է բուժհաստատություններ դիմելիությունը: Անպտուղ զույգերի համար վերարտադրողական օժանդակ տեխնոլոգիաների կիրառմամբ բժշկական օգնության ծառայությունների շրջանակներում օգտագործվել է նախատեսված միջոցների 30.2%-ը՝ 115.6 մլն դրամ: Միջոցառման շրջանակներում առաջին կիսամյակի ընթացքում իրականացվել է 4710 հետազոտություն՝ կանխատեսված 9627-ի դիմաց, բուժօգնություն է մատուցվել 335 զույգի՝ կանխատեսված 507 զույգի դիմաց: Ցածր փաստացի ցուցանիշները պայմանավորված են կորոնավիրուսի համավարակի պայմաններում ծրագրի շահառուների դիմելիության ցածր մակարդակով: Բնածին հիպոթիրեոզի, ֆենիլկենտոնուրիայի, լսողության (անհասների ռետինոպաթիա) խանգարումների, կոնքազդրային հոդի դիսպլազիայի վաղ հայտնաբերման նպատակով նորածնային սքրինինգների անցկացման միջոցառման շրջանակներում օգտագործվել է նախատեսված միջոցների 98.8%-ը՝ 90.9 մլն դրամ: Միջոցառման շրջանակներում հաշվետու ժամանակահատվածում իրականացվել է 66577 սքրինինգային հետազոտություն՝ կանխատեսված 35000-ի դիմաց: Բյուջեով նախատեսվածի համեմատ դեպքերի փաստացի թվի գերազանցումը պայմանավորված է բժշկական օգնության՝ միջինից ցածր գին ունեցող ծառայությունների քանակով:

Նախորդ տարվա առաջին կիսամյակի համեմատ Մոր և մանկան առողջության պահպանման ծրագրի գծով ծախսերն էական փոփոխություն չեն կրել:

2021 թվականի առաջին կիսամյակում ավելի քան 2.1 մլրդ դրամ է տրամադրվել *Շտապ բժշկական օգնության* ծրագրին՝ ապահովելով 84.2% կատարողական, որը հիմնականում պայմանավորված է որոշ կատարողականներ հաշվետու ժամանակահատվածի վերջում ներկայացվելու հանգամանքով, ինչի արդյունքում վճարումները տեղափոխվել են երրորդ եռամսյակ, ինչպես նաև մարզերից Երևան կամ այլ տարածաշրջանային հիվանդանոցներ հիվանդների տեղափոխման դեպքերի՝ նախատեսվածից փոքր թվով։ Ծրագրի շրջանակներում հաշվետու ժամանակահատվածում սպասարկվել է 293.2 հազար կանչ` բյուջեով կանխատեսված 240 հազարի դիմաց, օդային ճանապարհով սանիտարական ավիացիայի 45 կանչ՝ կանխատեսված 40‑ի դիմաց, մարզից Երևան կամ այլ տարածաշրջանային հիվանդանոցներ տեղափոխվել է 7716 հիվանդ՝ կանխատեսված 9000-ի դիմաց: Նախորդ տարվա նույն ժամանակահատվածի համեմատ Շտապ բժշկական օգնության ծախսերն աճել են 17.7%-ով կամ 322.4 մլն դրամով:

*Ոչ վարակիչ հիվանդությունների բժշկական օգնության ապահովման* ծրագրի շրջանակներում օգտագործվել է շուրջ 6.6 մլրդ դրամ` կազմելով ծրագրված ցուցանիշի 77.7%-ը: Ծրագրում ընդգրկված են հինգ միջոցառումներ, որոնցում արձանագրվել են շեղումներ: Ծրագրի շրջանակներում 1.2 մլրդ դրամ է տրամադրվել հեմոդիալիզի և պերիտոնիալ դիալիզի անցկացման ծառայություններին՝ կազմելով ծրագրված ցուցանիշի 87.5%-ը և 1.3 մլրդ դրամ (նախատեսվածի 76.4%-ը)՝ անհետաձգելի բժշկական օգնության ծառայություններին: Շեղումները հիմնականում պայմանավորված են հունիսին մատուցված ծառայությունների դիմաց վճարման հայտերն ամսվա վերջում ներկայացվելու հանգամանքով, որի արդյունքում վճարումներն իրականացվել են հուլիսին: Առաջին միջոցառման շրջանակներում հաշվետու ժամանակահատվածում իրականացվել է հեմոդիալիզի 79700 սեանս` նախատեսված 69000-ի դիմաց: Երկրորդ միջոցառման շրջանակներում անհետաձգելի բուժօգնության դեպքերի թիվը կազմել է 14646՝ կանխատեսված 12345-ի դիմաց:

Հոգեկան և նարկոլոգիական հիվանդների բժշկական օգնության ծառայություններին առաջին կիսամյակում տրամադրվել է ավելի քան 1.4 մլրդ դրամ` կազմելով նախատեսվածի 77.4%‑ը: Շեղումը պայմանավորված է դեպքերի՝ կանխատեսվածից փոքր թվով: Միջոցառման շրջանակներում բուժօգնության դեպքերի թիվը կազմել է 3320` կանխատեսված 3376-ի դիմաց:

Հաշվետու ժամանակահատվածում ուռուցքաբանական և արյունաբանական հիվանդությունների բժշկական օգնության ծառայությունների ծախսերը կատարվել են 70.2%-ով` կազմելով ավելի քան 1.9 մլրդ դրամ: Շեղումը հիմնականում պայմանավորված է հաշվետու ժամանակահատվածում ոչ վիրահատական դեպքերի փաստացի թվով, որը կանխատեսված 14500-ի դիմաց կազմել է 14293, վիրաբուժական միջամտությունների թիվը կազմել է 3690՝ կանխատեսված 2500-ի դիմաց: Բյուջեով նախատեսվածի համեմատ դեպքերի փաստացի թվի գերազանցումը պայմանավորված է բժշկական օգնության՝ միջինից ցածր գին ունեցող ծառայությունների քանակով:

Սրտի անհետաձգելի վիրահատությունների նպատակով հաշվետու ժամանակաշրջանում օգտագործվել է 760.8 մլն դրամ՝ ապահովելով 89% կատարողական, որը հիմնականում պայմանավորված է սրտի անոթների ստենտավորման ծառայությունների ծավալով: Առաջին կիսամյակում միջոցառման շրջանակներում իրականացվել է 1184 սրտի անհետաձգելի վիրահատություն՝ կանխատեսված 1560‑ի դիմաց, իսկ կորոնարոգրաֆիայով ավարտված դեպքերի թիվը կազմել է 64՝ կանխատեսված 60-ի դիմաց։

Նախորդ տարվա առաջին կիսամյակի համեմատ Ոչ վարակիչ հիվանդությունների բժշկական օգնության ապահովման ծրագրի ծախսերն աճել են 14.1%-ով կամ 813.2 մլն դրամով՝ հիմնականում պայմանավորված ուռուցքաբանական և արյունաբանական հիվանդությունների ու հոգեկան և նարկոլոգիական հիվանդների բժշկական օգնության ծառայությունների ծախսերի համապատասխանաբար 33.7% (481.2 մլն դրամ) և 19.1% (230.4 մլն դրամ) աճով։

2021 թվականի առաջին կիսամյակի ընթացքում շուրջ 13.5 մլրդ դրամ է տրամադրվել *Սոցիալապես անապահով և առանձին խմբերի անձանց բժշկական օգնության* ծրագրին՝ ապահովելով 85.1% կատարողական և 31.6%-ով կամ 3.2 մլրդ դրամով գերազանցելով նախորդ տարվա նույն ժամանակահատվածի ցուցանիշը: Ծրագրի նկատմամբ շեղումը հիմնականում պայմանավորված է «Սոցիալապես անապահով և հատուկ խմբերում ընդգրկվածներին բժշկական օգնության ծառայություններ» և «Զինծառայողներին, ինչպես նաև փրկարար ծառայողներին և նրանց ընտանիքի անդամներին մատուցվող բժշկական օգնության ծառայություններ» միջոցառումների համապատասխանաբար 92.3% (9 մլրդ դրամ) և 65.8% (3 մլրդ դրամ) կատարողականներով: Շեղումները հիմնականում պայմանավորված են որոշ մատուցված ծառայությունների դիմաց վճարման հայտերը հունիս ամսվա վերջում ներկայացվելու հանգամանքով, որի արդյունքում վճարումներն իրականացվել են հուլիսին: Սոցիալապես անապահով և հատուկ խմբերում ընդգրկվածներին բժշկական օգնության ծառայություններից օգտվելու դեպքերի թիվը կազմել է 111068՝ կանխատեսված 91800-ի դիմաց: Բյուջեով նախատեսվածի համեմատ դեպքերի փաստացի թվի գերազանցումը պայմանավորված է Արցախյան երկրորդ պատերազմի հետևանքով բուժօգնության ծառայությունների նկատմամբ պահանջարկի աճով, ինչպես նաև հատուկ և դժվարամատչելի հետազոտությունների և զորակոչային տարիքի անձանց փորձաքննությունների դեպքերի աճով: Զինծառայողներին, ինչպես նաև փրկարար ծառայողներին և նրանց ընտանիքի անդամներին մատուցվող բժշկական օգնության ծառայությունների միջոցառման շրջանակներում ծառայություններից օգտվելու դեպքերի թիվը կազմել է 31074՝ կանխատեսված 18145-ի դիմաց: Կանխատեսվածի համեմատ փաստացի բարձր արդյունքային ցուցանիշը պայմանավորված է բուժօգնության՝ միջինից ցածր գին ունեցող ծառայությունների ծավալի աճով:

Ստոմատոլոգիական բժշկական օգնության ծառայությունների շրջանակներում օգտագործվել է 214.5 մլն դրամ` կազմելով ծրագրված ցուցանիշի 95.3%-ը, որը պայմանավորված է մատուցված ծառայությունների ծավալով: Միջոցառման շրջանակներում բուժօգնության դեպքերի թիվը կազմել է 28561` կանխատեսված 40000-ի փոխարեն:

Սոցիալապես անապահով և առանձին խմբերի անձանց բժշկական օգնության ծրագրի շրջանակներում պետական հիմնարկների և կազմակերպությունների աշխատողներին մատուցվող բժշկական օգնության և սպասարկման ծառայություններին հատկացված 1.2 մլրդ դրամն ամբողջությամբ օգտագործվել է: Հաշվետու ժամանակահատվածում ապահովագրական ընկերությունների կողմից հատուցվել է 13156 դեպք` կանխատեսված 4600-ի դիմաց: Կանխատեսվածի համեմատ փաստացի բարձր արդյունքային ցուցանիշը պայմանավորված է հիվանդանոցային պայմաններում բժշկական օգնության և սպասարկման դեպքերի ավելացմամբ: Միաժամանակ իրականացվել են սոցիալական փաթեթի 21906 շահառուների կանխարգելիչ քննություններ՝ կանխատեսված 32000-ի դիմաց՝ պայմանավորված կորոնավիրուսի համավարակով, որի հետևանքով նվազել է բուժհաստատություններ դիմելիությունը:

Հաշվետու ժամանակահատվածում *Վարակիչ հիվանդությունների կանխարգելման* ծրագրի շրջանակներում օգտագործվել է 828 մլն դրամ` կազմելով ծրագրված ցուցանիշի 71.2%-ը: Շեղումը հիմնականում պայմանավորված է աղիքային և այլ ինֆեկցիոն հիվանդությունների բժշկական օգնության ծառայությունների ծախսերի կատարողականով, որը կազմել է 59.5% կամ 350.1 մլն դրամ: Ցածր կատարողականը պայմանավորված է որոշ մատուցված ծառայությունների դիմաց վճարման հայտերը հունիս ամսվա վերջում ներկայացվելու հանգամանքով, որի արդյունքում վճարումները տեղափոխվել են հաջորդ եռամսյակ։ Միջոցառման շրջանակներում բուժօգնության ծառայություններից օգտվելու դեպքերի թիվը կազմել է 6419` կանխատեսված 5200-ի դիմաց։ Կանխատեսվածի համեմատ դեպքերի փաստացի թվի գերազանցումը պայմանավորված է կարճաժամկետ, քիչ ծախսատար դեպքերի թվի աճով:

359.5 մլն դրամ է օգտագործվել տուբերկուլյոզի բժշկական օգնության ծառայությունների շրջանակներում՝ կազմելով ծրագրված ցուցանիշի 81.7%-ը: Շեղումը պայմանավորված է բուժօգնության դեպքերի՝ կանխատեսվածի համեմատ ավելի փոքր թվով: Տուբերկուլյոզի բժշկական օգնության գծով ծառայություններից օգտվելու դեպքերի թիվն առաջին կիսամյակի ընթացքում կազմել է 303` կանխատեսված 750-ի դիմաց:

ՄԻԱՎ/ՁԻԱՀ-ի կանխարգելման և բուժօգնության ծառայությունների կատարողականը կազմել է 88.1% կամ 118.4 մլն դրամ, որը պայմանավորված է ըստ բժշկական ցուցումների փաստացի հետազոտությունների քանակի նվազմամբ: Հաշվետու ժամանակահատվածում միջոցառման շրջանակներում կատարվել են 14435 հետազոտություններ` կանխատեսված 15000-ի դիմաց։

Նախորդ տարվա նույն ժամանակահատվածի համեմատ Վարակիչ հիվանդությունների կանխարգելման ծրագրի ծախսերը նվազել են 10.7%-ով կամ 98.7 մլն դրամով՝ հիմնականում պայմանավորված աղիքային ու այլ ինֆեկցիոն հիվանդությունների և տուբերկուլյոզի բուժօգնության ծառայությունների գծով ծախսերի համապատասխանաբար 18.4% (79 մլն դրամ) և 7.5% (29 մլն դրամ) նվազմամբ։

*ՀՀ արդարադատության նախարարությանը* 2021 թվականի առաջին կիսամյակում ՀՀ պետական բյուջեից տրամադրվել է 7.6 մլրդ դրամ՝ կազմելով կիսամյակային ծրագրի 62.2%-ը: Նախարարության պատասխանատվությամբ հաշվետու ժամանակահատվածում կատարվել է 8 ծրագիր՝ նախատեսված 9-ի դիմաց: Շեղումը հիմնականում պայմանավորված է «Հակակոռուպցիոն քաղաքականության մշակում, ծրագրերի համակարգում և մոնիտորինգի իրականացում» ծրագրի շրջանակներում նախատեսված միջոցները չօգտագործելու հանգամանքով, ինչպես նաև «Քրեակատարողական ծառայություններ» և «Դատական և հանրային պաշտպանություն» ծրագրերի կատարողականով: 2020 թվականի առաջին կիսամյակի համեմատ ՀՀ արդարադատության նախարարության ծախսերն էական փոփոխություն չեն կրել:

*Հակակոռուպցիոն քաղաքականության մշակման, ծրագրերի համակարգման և մոնիտորինգի իրականացման* ծրագրին հաշվետու ժամանակահատվածում պետական բյուջեից հատկացվել էր 3.2 մլրդ դրամ, որից 755.8 մլն դրամը՝ Հակակոռուպցիոն դատարանի շենքային պայմանների ապահովմանը, 409.5 մլն դրամը՝ Հակակոռուպցիոն կոմիտեի տեխնիկական հագեցվածության ապահովմանը, շուրջ 1.8 մլրդ դրամը՝ Էլեկտրոնային ռեսուրսների ստեղծման կամ արդիականացման նախագծերի ապահովմանը: Նկատի ունենալով, որ Հակակոռուպցիոն դատարանի նոր շենքի նախատեսված ծավալով շինարարությունը 2021 թվականին իրատեսական չէ, առաջին կիսամյակում տնտեսված գումարի մի մասն ուղղվել է Արդարադատության նախարարության կողմից իրականացվող այլ ծրագրերի կատարմանը, նախագծանախահաշվային փաստաթղթերը ներկայացվել են փորձաքննության: Հակակոռուպցիոն կոմիտեի տեխնիկական հագեցվածության ապահովման նպատակով նախատեսված միջոցները չեն օգտագործվել, քանի որ վարչական սարքավորումների գնման գործընթացը նախատեսվում է կազմակերպել երրորդ եռամսյակում՝ Հակակառուպցիոն կոմիտեի շենքի ընթացիկ նորոգման և աշխատողների թվաքանակի սահմանումից հետո: Էլեկտրոնային ռեսուրսների ստեղծման կամ արդիականացման նախագծերի ապահովման միջոցառման շրջանակներում նախատեսված միջոցները չեն օգտագործվել՝ պայմանավորված այն հանգամանքով, որ հունիսին կնքվել է պայմանագիր էլեկտրոնային արդարադատության համակարգի բաղադրիչներից միայն մեկի ներդրման նպատակով, մյուս բաղադրիչների ներդրման նպատակով պայմանագրերը կնքվելու են երկրորդ կիսամյակում:

Հաշվետու ժամանակահատվածում *Քաղաքացիական կացության ակտերի գրանցման* ծրագրի շրջանակներում օգտագործվել է նախատեսված միջոցների 82.2%-ը՝ 122.3 մլն դրամ: Վճարումներն իրականացվել են համայնքների կողմից ներկայացված հաշվետվությունների հիման վրա: Նախորդ տարվա նույն ժամանակահատվածի համեմատ տվյալ ծրագրին հատկացված միջոցները նվազել են 10.1%-ով (13.8 մլն դրամով):

*Արդարադատության ոլորտում քաղաքականության մշակման, ծրագրերի համակարգման, խորհրդատվության և մոնիտորինգի իրականացման* ծրագրին հաշվետու կիսամյակում տրամադրվել է 695.1 մլն դրամ՝ ապահովելով ծրագրված ցուցանիշի 88.4%-ը: Շեղումը հիմնականում պայմանավորված է նախատեսվածից ցածր գներով ապրանքների և ծառայությունների ձեռքբերմամբ և թափուր հաստիքների առկայությամբ: 2020 թվականի նույն ժամանակահատվածի համեմատ նշված ծրագրի ծախսերն աճել են 20.1%-ով (116.1 մլն դրամով)՝ հիմնականում պայմանավորված «Արդարադատության ոլորտում քաղաքականության, խորհրդատվության, մոնիտորինգի, գնման և աջակցության իրականացում» միջոցառման ծախսերի աճով և Պետական մասնակցությամբ առևտրային կազմակերպությունների կանոնադրական կապիտալում պետական մասնակցության նվազեցման ճանապարհով ակտիվների կազմից գույք առանձնացնելիս գույքն ստացող պետական կառավարչական հիմնարկի կողմից մատակարարին վճարման ենթակա ԱԱՀ-ի պարտավորության կատարման նպատակով միջոցների հատկացմամբ, որոնք կազմել են 23.2 մլն դրամ (100%):

*Դատական և հանրային պաշտպանության* ծրագրի շրջանակներում հաշվետու ժամանակահատվածում օգտագործվել է 321.9 մլն դրամ կամ ծրագրված միջոցների 49.1%-ը: Շեղումը հիմնականում պայմանավորված է Փորձագիտական կենտրոնի նյութատեխնիկական հագեցվածության ապահովման նպատակով նախատեսված 328.5 մլն դրամի միջոցները չօգտագործելու հանգամանքով: Հաշվետու ժամանակահատվածում «Փորձագիտական կենտրոն» ՊՈԱԿ-ի կողմից կազմակերպվել է նախատեսված սարքավորումների ձեռքբերման գործընթացը, վճարումները կիրականացվեն հաջորդ եռամսյակում: Ծրագրի շրջանակներում 187.9 մլն դրամ հատկացվել է հանրային պաշտպանության ծառայություններին, որն ամբողջությամբ օգտագործվել է: 105.6 մլն դրամ է ուղղվել փորձաքննությունների ծառայությունների տրամադրմանը՝ կազմելով նախատեսված միջոցների 95.4%-ը, որը պայմանավորված է այն հանգամանքով, որ հունիս ամսվա վերջում կատարված փորձաքննությունների դիմաց վճարումը կատարվել է հուլիսի սկզբին: Նախորդ տարվա առաջին կիսամյակի համեմատ Դատական և հանրային պաշտպանության ծրագրի ծախսերը նվազել են 17.4%-ով (67.9 մլն դրամով)՝ հիմնականում պայմանավորված 2008 թվականի մարտի 1-2-ը Երևան քաղաքում տեղի ունեցած իրադարձությունների ժամանակ տուժած անձանց աջակցության տրամադրման և հանրային պաշտպանության ծառայությունների տրամադրման ծախսերի, ինչպես նաև Հանրային պաշտպանության ծառայությունների գծով ծախսերի նվազմամբ:

*Քրեակատարողական ծառայությունների* ծրագրին հաշվետու ժամանակահատվածում տրամադրվել է շուրջ 5 մլրդ դրամ կամ նախատեսված միջոցների 85.7%-ը: Շեղումը հիմնականում արձանագրվել է «Քրեակատարողական ծառայություններ» միջոցառման ծախսերում, որոնք կատարվել են 86.7%-ով՝ կազմելով շուրջ 4.5 մլրդ դրամ՝ պայմանավորված թափուր հաստիքների առկայությամբ, շարունակական ծախսերի գծով միջոցների տնտեսմամբ և գնումների գործընթացի արդյունքում առաջացած խնայողություններով: Արդարադատության նախարարության քրեակատարողական հիմնարկում պահվող կալանավորված անձանց և դատապարտյալներին պատշաճ բժշկական օգնության ու սպասարկման ծառայությունների շրջանակներում հատկացվել է 276.6 մլն դրամ, որն ամբողջությամբ օգտագործվել է: 2020 թվականի առաջին կիսամյակի համեմատ Քրեակատարողական ծառայությունների ծրագրի ծախսերն էական փոփոխության չեն ենթարկվել:

*Իրավական իրազեկման և տեղեկատվության ապահովման* ծրագրի շրջանակներում հաշվետու ժամանակահատվածում օգտագործվել է 300.4 մլն դրամ կամ նախատեսված միջոցների 94.5%-ը: Ծրագրված ցուցանիշից շեղումը պայմանավորված է հրատարակչական, տեղեկատվական և տպագրական ծառայությունների կատարողականով, որը կազմել է 91.6%` 188 մլն դրամ: Վճարումներն իրականացվել են ներկայացված ընդունման-հանձնման արձանագրություններին համապատասխան: Թարգմանչական ծառայությունների համար նախատեսված 112.4 մլն դրամն օգտագործվել է ամբողջությամբ: Նախորդ տարվա նույն ժամանակահատվածի համեմատ Իրավական իրազեկման և տեղեկատվության ապահովման ծրագրի շրջանակներում կատարված ծախսերը նվազել են 1.7%-ով կամ 5.1 մլն դրամով:

*Արդարադատության համակարգի աշխատակիցների վերապատրաստման և հատուկ ուսուցման* ծրագրի շրջանակներում օգտագործվել է 251.4 մլն դրամ կամ ծրագրված միջոցների 93.1%-ը: Շեղումը պայմանավորված է Դատավորների, դատախազների, դատավորների ու դատախազների թեկնածուների ցուցակում գտնվող անձանց, դատական ծառայողների, դատախազության աշխատակազմում ծառայողների, դատական կարգադրիչների վերապատրաստման և հատուկ ուսուցման ծառայությունների և Մասնագիտական վերապատրաստում անցնող ունկնդիրներին կրթաթոշակի տրամադրման ծախսերի կատարողականով, որոնք կազմել են համապատասխանաբար՝ 89.3% կամ 112.8 մլն դրամ և 86.3% կամ 31.4 մլն դրամ: Նշված առաջին միջոցառման կատարողականը բացատրվում է այն հանգամանքով, որ լրացուցիչ գումար էր նախատեսվել՝ դատավորների թվաքանակի ավելացմամբ պայմանավորված, իսկ դատավորների թիվը ՀՀ կառավարության կողմից ավելացվել է հուլիս ամսին: Մասնագիտական վերապատրաստում անցնող ունկնդիրներին կրթաթոշակի տրամադրման ծախսերի կատարողականը պայմանավորված է այն հանգամանքով, որ հունիս ամսին ուսումնառության անցած ունկնդիրների կենսաթոշակների վճարումը կատարվել է հուլիսին: Հատուկ ծառայողների վերապատրաստման և հատուկ ուսուցման ծառայություններին հատկացված 107.1 մլն դրամն ամբողջությամբ օգտագործվել է: Նախորդ տարվա առաջին կիսամյակի համեմատ Արդարադատության համակարգի աշխատակիցների վերապատրաստման և հատուկ ուսուցման ծրագրի ծախսերը գրեթե չեն փոփոխվել:

*Հարկադիր կատարման ծառայությունների* ծրագրի շրջանակներում հաշվետու ժամանակահատվածում օգտագործվել է 907.6 մլն դրամ՝ ապահովելով կիսամյակային ծրագրի 90.8%-ը՝ պայմանավորված թափուր հաստիքներով և նախատեսվածից ցածր գներով ապրանքների ու ծառայությունների ձեռքբերմամբ: Նշված ծախսերը 5.9%-ով (56.5 մլն դրամով) զիջել են նախորդ տարվա առաջին կիսամյակի ցուցանիշը:

*Հակակոռուպցիոն գործերի քննության ապահովման* ծրագրի շրջանակներում օգտագործվել է 30 մլն դրամ կամ նախատեսված միջոցների 98%-ը, որն ուղղվել է կոռուպցիոն գործերի քննության արդյունավետության բարձրացման միջոցառմանը: Շեղումը պայմանավորված է այն հանգամանքով, որ շենքի ընթացիկ նորոգման տեխնիկական հսկողությունը հաշվետու ժամանակահատվածում չի իրականացվել: Նախորդ տարվա առաջին կիսամյակում նշված ծրագրին միջոցներ չէին հատկացվել:

*ՀՀ Էկոնոմիկայի նախարարության* պատասխանատվությամբ 2021 թվականի առաջին կիսամյակում կատարվել է պետական բյուջեի 13 ծրագիր՝ նախատեսված 14-ի փոխարեն, որոնց շրջանակներում օգտագործվել է 17.2 մլրդ դրամ կամ ծրագրված ցուցանիշի 70.1%‑ը: Շեղումը հիմնականում պայմանավորված է Զբոսաշրջության զարգացման, Ճգնաժամերի հակազդման և արտակարգ իրավիճակների հետևանքների նվազեցման և վերացման, Գյուղական ենթակառուցվածքների վերականգնման և զարգացման, ինչպես նաև Ռազմական դրության պայմաններում քաղաքացիների կյանքի ու անվտանգության ապահովման և արտակարգ իրավիճակների հետևանքների նվազեցման և վերացման ծրագրերի կատարողականով: Նախորդ տարվա առաջին կիսամյակի համեմատ ՀՀ Էկոնոմիկայի նախարարության պատասխանատվությամբ իրականացվող ծրագրերի գծով ծախսերն աճել են 29.7%‑ով կամ 3.9 մլրդ դրամով` հիմնականում պայմանավորված Գյուղատնտեսության խթանման, Գյուղատնտեսության արդիականացման, Զբոսաշրջության զարգացման, Գյուղական ենթակառուցվածքների վերականգնման և զարգացման և Անասնաբուժական ծառայությունների ծրագրերի շրջանակներում կատարված ծախսերի աճով։

Հաշվետու ժամանակահատվածում *Գյուղատնտեսության խթանման* ծրագրին ուղղվել է 3.8 մլրդ դրամ՝ ապահովելով 94.3% կատարողական: Շեղումը հիմնականում պայմանավորված է Գերմանիայի զարգացման վարկերի բանկի (KFW) հետ համատեղ գյուղատնտեսության ոլորտում ապահովագրական համակարգի ներդրման փորձնական ծրագրի իրականացման համար պետական աջակցության ծախսերի կատարողականով, որը կազմել է 271 մլն դրամ կամ ծրագրված ցուցանիշի 56.8%-ը: Ցածր կատարողականը պայմանավորված է այն հանգամանքով, որ ծրագիրը պիլոտային է, և գյուղացիական տնտեսությունները դեռևս չունեն գյուղատնտեսության ապահովագրության փորձ ու առավել զգուշավոր են մոտենում առաջարկվող ապահովագրական պրոդուկտներին: Ծրագրի շրջանակներում առաջին կիսամյակում կանխատեսված 7120 հա-ի փոխարեն ապահովագրվել են 5832 հա տարածքներ:

Գյուղատնտեսության խթանման ծրագրի շրջանակներում իրականացվել են հինգ միջոցառումներ, որոնցից երկուսի գծով արձանագրվել է 100% կատարողական: Մասնավորապես՝ գյուղատնտեսական վարկերի տոկոսադրույքների սուբսիդավորմանը հատկացվել է 2.4 մլրդ դրամ: Միջոցառման շրջանակներում կանխատեսված 42836-ի փոխարեն սուբսիդիաներ են ստացել 51217 տնտեսավարողներ: Ցուցանիշի գերազանցումը պայմանավորված է ծրագրի նկատմամբ պահանջարկի և վարկային պորտֆելի ավելացմամբ, ինչպես նաև կորոնավիրուսի տնտեսական հետևանքների չեզոքացման շրջանակներում 0% տոկոսադրույքով վարկերի տրամադրմամբ: Գյուղատնտեսական հումքի մթերումների (գնումների) նպատակով ագրովերամշակման ոլորտին տրամադրվող վարկերի տոկոսադրույքների սուբսիդավորման նպատակով օգտագործվել է 979.8 մլն դրամ: Միջոցառման շրջանակներում կանխատեսված 65-ի փոխարեն սուբսիդավորվել են 107 տնտեսավարողներ, որը պայմանավորված է կորոնավիրուսի տնտեսական հետևանքների չեզոքացման շրջանակներում սահմանված 0% տոկոսադրույքով տրամադրվող վարկերի նկատմամբ մեծ պահանջարկով:

Նախորդ տարվա առաջին կիսամյակի համեմատ Գյուղատնտեսության խթանման ծրագրի ծախսերն աճել են 98.5%-ով կամ 1.9 մլրդ դրամով, ինչը հիմնականում պայմանավորված է գյուղատնտեսական վարկերի տոկոսադրույքների սուբսիդավորման և գյուղատնտեսական հումքի մթերումների (գնումների) նպատակով ագրովերամշակման ոլորտին տրամադրվող վարկերի տոկոսադրույքների սուբսիդավորման ծախսերի համապատասխանաբար 64.4% (946.1 մլն դրամ) և 3.2 անգամ (677.6 մլն դրամ) աճով:

2021 թվականի առաջին կիսամյակում *Սննդամթերքի լաբորատոր փորձաքննությունների* ծրագրի շրջանակներում իրականացվել են երկու միջոցառումներ, որոնց շրջանակներում կատարված ծախսերը կազմել են 42.5 մլն դրամ կամ նախատեսված միջոցների 60.7%-ը: Շեղումը հիմնականում պայմանավորված է կենդանական ծագման մթերքում մնացորդային նյութերի հսկողության մոնիթորինգի միջոցառման կատարողականով, որը կազմել է 22.5 մլն դրամ կամ կիսամյակային ծրագրի 54.4%-ը: Վերջինս պայմանավորված է նրանով, որ սեզոնայնության հետ կապված՝ լաբորատոր փորձարկման ենթակա նմուշները գտնվել են հավաքագրման և նախապատրաստական փուլում, ուստի փորձարկումներ չեն իրականացվել: Հատկացված միջոցներն օգտագործվել են լաբորատոր նյութերի և պարագաների ձեռքբերման նպատակով: Ծրագրում ընդգրկված սննդամթերքի լաբորատոր փորձաքննությունների միջոցառման համար նախատեսված 20 մլն դրամ միջոցներն օգտագործվել են ամբողջությամբ: Նախորդ տարվա առաջին կիսամյակի համեմատ Սննդամթերքի լաբորատոր փորձաքննությունների ծրագրի ծախսերն աճել են 6.6 անգամ կամ 36.1 մլն դրամով, որը հիմնականում պայմանավորված է կենդանական ծագման մթերքում մնացորդային նյութերի հսկողության մոնիթորինգի ծախսերով, որի համար 2020 թվականի առաջին կիսամյակում նախատեսված 53.8 մլն դրամ միջոցները չէին օգտագործվել:

*Էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի* ծրագրին ուղղվել է շուրջ 873.9 մլն դրամ՝ ապահովելով 86.3% կատարողական: Շեղումը հիմնականում պայմանավորված է էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի, ինչպես նաև Առևտրի համաշխարհային կազմակերպությունում (ԱՀԿ) և oտարերկրյա պետություններում ՀՀ առևտրային ներկայացուցիչների նպատակների և խնդիրների իրագործման միջոցառումների գծով ծախսերի կատարողականով: Նշված առաջին միջոցառման շրջանակներում օգտագործվել է նախատեսված միջոցների 91.1%-ը՝ 822.3 մլն դրամ, որը պայմանավորված է գնումների երկարատև ընթացակարգով, ինչպես նաև թափուր հաստիքների առկայության հետևանքով աշխատանքի վարձատրության համար նախատեսված միջոցների տնտեսմամբ: ԱՀԿ-ում և oտարերկրյա պետություններում ՀՀ առևտրային ներկայացուցիչների նպատակների և խնդիրների իրագործման միջոցառումը կատարվել է 24%-ով՝ կազմելով 17.6 մլն դրամ: Վերջինս պայմանավորված է նրանով, որ առևտրային ներկայացուցիչների նախատեսված երեք հաստիքներից երկուսը եղել են թափուր, իսկ մեկ ներկայացուցչի կողմից նախատեսվածից պակաս ֆինանսավորման պահանջ է ներկայացվել: Նախորդ տարվա նույն ժամանակահատվածի համեմատ Էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի ծրագրի գծով ծախսերն աճել են 4.3%-ով 36.2 մլն դրամով՝ հիմնականում պայմանավորված էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի ծախսերի 5.3% կամ 41.3 մլն դրամ աճով:

Հաշվետու ժամանակահատվածում *Բուսաբուծության խթանման և բույսերի պաշտպանության* ծրագրի ծախսերը կազմել են 71.3 մլն դրամ կամ կիսամյակային ծրագրի 71.7%-ը: Շեղումը հիմնականում պայմանավորված է բուսասանիտարիայի ծառայությունների, հողերի ագրոքիմիական հետազոտության և բերրիության բարձրացման միջոցառումների իրականացման կատարողականով, որը կազմել է 66% կամ 31.1 մլն դրամ: Վերջինս պայմանավորված է աշխատանքների ուշ ընդունմամբ, որի հետևանքով վճարման համար հայտերը ներկայացվել են հուլիս ամսին: Հաշվետու ժամանակահատվածում միջոցառման շրջանակներում վնասակար օրգանիզմների հայտնաբերման նպատակով իրականացվել են 180600 հա տարածքների հետազոտման աշխատանքներ: Ելնելով կլիմայական բարենպաստ պայմաններից՝ իրականացվել են հողանմուշի 24595 լաբորատոր փորձաքննություններ՝ նախատեսված 14151-ի փոխարեն: Տվյալ ծրագրի շրջանակներում իրականացվել են չորս միջոցառումներ: Նախորդ տարվա նույն ժամանակահատվածի համեմատ Բուսաբուծության խթանման և բույսերի պաշտպանության ծրագրի ծախսերն աճել են 33.9%-ով կամ 18.1 մլն դրամով՝ հիմնականում պայմանավորված բուսասանիտարիայի ծառայությունների, հողերի ագրոքիմիական հետազոտության և բերրիության բարձրացման միջոցառումների իրականացման ծախսերի 2.2 անգամ (16.7 մլն դրամ) աճով:

2021 թվականի առաջին կիսամյակում *Ստանդարտների մշակման և հավատարմագրման համակարգի զարգացման* ծրագրի ծախսերը կատարվել են 89.4%-ով՝ կազմելով 12.4 մլն դրամ: Շեղումը հիմնականում պայմանավորված է ՀՀ հավատարմագրման համակարգին աջակցության ծախսերի կատարողականով, որը կազմել է 6.3 մլն դրամ կամ 83.3%: Շեղումը պայմանավորված է նրանով, որ միջոցներ են նախատեսվել ավելացված արժեքի հարկի համար, սակայն միջոցառումն իրականացվում է «Հավատարմագրման ազգային մարմին» ՊՈԱԿ-ի կողմից, որը չի հանդիսանում ավելացված արժեքի հարկ վճարող: 6.1 մլն դրամ է տրամադրվել ստանդարտների մշակման ծառայություններին՝ ապահովելով 96.5% կատարողական: Նախորդ տարվա նույն ժամանակահատվածի համեմատ Ստանդարտների մշակման և հավատարմագրման համակարգի զարգացման ծրագրի ծախսերն աճել են 98.1%-ով կամ 6.1 մլն դրամով՝ պայմանավորված ստանդարտների մշակման ծառայությունների միջոցառման շրջանակներում իրականացված ծախսերով, որի համար 2020 թվականի առաջին կիսամյակում նախատեսված 6.4 մլն դրամի միջոցները չէին օգտագործվել:

Հաշվետու ժամանակահատվածում *Գյուղական ենթակառուցվածքների վերականգնման և զարգացման* ծրագրի շրջանակներում օգտագործվել է 870.9 մլն դրամ կամ նախատեսված միջոցների 48.1%‑ը: Ծրագիրն իրականացվում է միջազգային կազմակերպությունների և օտարերկրյա պետությունների աջակցությամբ: Մասնավորապես՝ Համաշխարհային բանկի աջակցությամբ իրականացվող Համայնքների գյուղատնտեսական ռեսուրսների կառավարման և մրցունակության երկրորդ ծրագրի շրջանակներում գյուղական ենթակառուցվածքների վերականգնման և/կամ զարգացման նպատակով տրանսֆերտների տրամադրման համար օգտագործվել է 388.6 մլն դրամ կամ նախատեսված միջոցների 54%-ը՝ պայմանավորված շինարարական աշխատանքների և գյուղատնտեսական տեխնիկայի ձեռքբերման մրցույթների անցկացման երկար ընթացակարգով և որոշ կոոպերատիվների կողմից ներդրումների ուշացմամբ: Ծրագրի համակարգման և ղեկավարման ծախսերը կատարվել են 81.3%‑ով՝ կազմելով 364.5 մլն դրամ, որը պայմանավորված է որոշ պայմանագրերի ուշ կնքման հանգամանքով: Վերակառուցման և զարգացման միջազգային բանկի աջակցությամբ իրականացվող Գյուղատնտեսության ոլորտում քաղաքականության մոնիթորինգի և գնահատման կարողությունների զարգացման դրամաշնորհային ծրագրի շրջանակներում օգտագործվել է 102.6 մլն դրամ կամ նախատեսված միջոցների 37.5%‑ը: Այս ծրագրի ցածր կատարողականը նույնպես պայմանավորված է մրցույթների երկարատև ընթացակարգով: Չեն օգտագործվել Զարգացման ֆրանսիական գործակալության աջակցությամբ ՀՀ Արարատի և Արմավիրի մարզերում ժամանակակից պահանջներին համապատասխան ոռոգման համակարգերի ներդրման և զարգացման դրամաշնորհային ծրագրի շրջանակներում նախատեսված 351.7 մլն դրամի միջոցները, որը պայմանավորված է համավարակի հետևանքով ծրագրի ուշ մեկնարկով, ինչպես նաև մինչ այդ Զարգացման ֆրանսիական գործակալության հետ ֆինանսավորման համաձայնագրի ուշ կնքմամբ: Նախորդ տարվա առաջին կիսամյակի համեմատ Գյուղական ենթակառուցվածքների վերականգնման և զարգացման ծրագրի ծախսերն աճել են 4 անգամ կամ 654.7 մլն դրամով՝ հիմնականում պայմանավորված Համաշխարհային բանկի աջակցությամբ իրականացվող Համայնքների գյուղատնտեսական ռեսուրսների կառավարման և մրցունակության երկրորդ ծրագրի շրջանակներում կատարված ծախսերի 4.4 անգամ (581.9 մլն դրամ) աճով:

2021 թվականի առաջին կիսամյակում *Փոքր և միջին ձեռնարկատիրությանն աջակցության ծրագրի* շրջանակներում ՓՄՁ-ի սուբյեկտներին աջակցության ծրագրերի համակարգման և կառավարման միջոցառման համար նախատեսված 76.4 մլն դրամի միջոցները չեն օգտագործվել, ինչը պայմանավորված է նրանով, որ երկարատև քննարկումների արդյունքում կատարվել է ծրագրի իրականացման ձևաչափի փոփոխություն: 2020 թվականի առաջին կիսամյակում Փոքր և միջին ձեռնարկատիրությանն աջակցության ծրագրի համար նախատեսված 121.4 մլն դրամի միջոցները նույնպես չէին օգտագործվել:

*Անասնաբուժական ծառայությունների* ծրագրի շրջանակներում օգտագործվել է շուրջ 1.2 մլրդ դրամ կամ նախատեսված միջոցների 87.6%‑ը: Շեղումը հիմնականում պայմանավորված է նրանով, որ չեն օգտագործվել ծրագրում ընդգրկված Հայաստանի Հանրապետությունում խոշոր եղջերավոր կենդանիների համարակալման և հաշվառման համար նախատեսված շուրջ 156.1 մլն դրամ միջոցները՝ միջոցառման լիարժեք իրականացման համար նախատեսված միջոցների անբավարարության պատճառով: Ծրագրի շրջանակներում իրականացվել են երկու միջոցառումներ: Մասնավորապես՝ 997.5 մլն դրամ ուղղվել է գյուղատնտեսական կենդանիների պատվաստմանը՝ ապահովելով 99.6% կատարողական, իսկ 201.4 մլն դրամը՝ գյուղատնտեսական կենդանիների հիվանդությունների լաբորատոր ախտորոշման և կենդանական ծագում ունեցող հումքի և նյութի լաբորատոր փորձաքննության միջոցառումներին՝ կազմելով ծրագրված ցուցանիշի 95.6%-ը: Վերջինս պայմանավորված է նրանով, որ նախատեսվածից շատ նմուշների լաբորատոր փորձաքննություններ իրականացնելու հետևանքով վճարման հայտերի մի մասը ներկայացվել է հուլիս ամսին: Միջոցառման շրջանակներում կանխատեսված 452328-ի փոխարեն իրականացվել են 502326 լաբորատոր փորձաքննություններ: Նախորդ տարվա առաջին կիսամյակի համեմատ Անասնաբուժական ծառայությունների ծրագրի ծախսերն աճել են 2.2 անգամ կամ 651.8 մլն դրամով, ինչը հիմնականում պայմանավորված է Գյուղատնտեսական կենդանիների պատվաստման ծախսերի 2.3 անգամ (կամ 572.5 մլն դրամ) աճով:

2021 թվականի առաջին կիսամյակում *Ենթակառուցվածքների և գյուղական ֆինանսավորման* *աջակցության* ծրագրի ծախսերը կատարվել են 41.2%-ով՝ կազմելով 519.9 մլն դրամ: Ծրագիրն իրականացվում է արտաքին աջակցությամբ: Մասնավորապես՝ չեն օգտագործվել Գլոբալ էկոլոգիական հիմնադրամի աջակցությամբ իրականացվող Հայաստանում արտադրողականության աճին ուղղված հողերի կայուն կառավարման դրամաշնորհային ծրագրի շրջանակներում նախատեսված 189 մլն դրամի միջոցները: Ծրագրի շրջանակներում դեգրադացված հողերի վերականգնման աշխատանքների իրականացման նպատակով խորհրդատու վարձելու համար մշակվել են առաջադրանքի պայմանները և ուղարկվել ԳԶՄՀ-ին՝ հաստատման, որից հետո կիրականցվի գնումների գործընթացը: Տվյալ դրամաշնորհային ծրագրի շրջանակներում ֆինանսական փաթեթների տրամադրման համար օգտագործվել է նախատեսված միջոցների 63.3%-ը՝ 403.8 մլն դրամ: Շեղումը պայմանավորված է ապրանքների ձեռքբերման մրցութային գործընթացի ձգձգմամբ: Բացի այդ, նախատեսված 80 փոքր գյուղացիական տնտեսավարողներին տրամադրվել են նախատեսվածից ցածր արժեքով ֆինանսական փաթեթներ: Գյուղատնտեսության զարգացման միջազգային հիմնադրամի աջակցությամբ իրականացվող «Ենթակառուցվածքների և գյուղական ֆինանսավորման աջակցություն» դրամաշնորհային ծրագրի շրջանակներում սառնարանային տնտեսությունների կառուցման համար օգտագործվել է 17.7 մլն դրամ կամ նախատեսված միջոցների 10%-ը՝ պայմանավորված եղանակային պայմաններով, որի հետևանքով նախատեսված շինարարական աշխատանքներն ուշ են մեկնարկել: Նախորդ տարվա առաջին կիսամյակի համեմատ Ենթակառուցվածքների և գյուղական ֆինանսավորման աջակցության ծրագրի ծախսերն աճել են 2.5 անգամ կամ 311.1 մլն դրամով՝ հիմնականում պայմանավորված Գլոբալ էկոլոգիական հիմնադրամի աջակցությամբ իրականացվող Հայաստանում արտադրողականության աճին ուղղված հողերի կայուն կառավարման դրամաշնորհային ծրագրի շրջանակներում ֆինանսական փաթեթների տրամադրման համար կատարված ծախսերի 402 մլն դրամ աճով:

Հաշվետու ժամանակահատվածում *Ներդրումների և արտահանման խթանման* ծրագրի շրջանակներում օգտագործվել են 248.5 մլն դրամ միջոցներ կամ կիսամյակային ծրագրի 51.5%-ը: Ծրագրի շրջանակներում իրականացվել են երեք միջոցառումներ, որոնց գծով առկա են շեղումներ: Մասնավորապես՝ Հայաստանի Հանրապետությունում ներդրումային ծրագրերի խթանման, իրականացման և հետներդրումային սպասարկման պետական աջակցության միջոցառման ծախսերը կազմել են 150 մլն դրամ կամ նախատեսված միջոցների 61.3%-ը: Շեղումը պայմանավորված է նրանով, որ միջոցառումը ՀՀ կառավարության կողմից հաստատվել է 2021 թվականի հունիսի 17-ի թիվ 1015-Ն որոշմամբ, հետևաբար վարկային երաշխավորությունների տրամադրման գործընթացն ուշ է մեկնարկել: «Դուբայ ԷՔՍՊՈ-2020» համաշխարհային ցուցահանդեսին Հայաստանի Հանրապետության մասնակցության ապահովման միջոցառման ծախսերը կազմել են ավելի քան 95.5 մլն դրամ՝ ապահովելով 55.9% կատարողական: Վերջինս պայմանավորված է նրանով, որ միջոցառման շրջանակներում պայմանագրերը կնքվել են ապրիլ ամսին, որից հետո վճարումներն իրականացվել են ըստ փաստացի ներկայացված կատարողականների: ՀՀ արտահանմանն ուղղված արդյունաբերական քաղաքականության ռազմավարությամբ նախատեսված միջոցառումների համար նախատեսված 66.6 մլն դրամի փոխարեն օգտագործվել է շուրջ 3 մլն դրամ կամ 4.4%-ը: Ցածր կատարողականը պայմանավորված է նրանով, որ նախատեսված 1 ցուցահանդեսի իրականացման ժամկետը կազմակերպիչների կողմից տեղափոխվել է երրորդ եռամսյակ: Նշենք, որ 2020 թվականի առաջին կիսամյակում Ներդրումների և արտահանման խթանման ծրագրի համար նախատեսված 409.2 մլն դրամի միջոցները չէին օգտագործվել:

2021 թվականի առաջին կիսամյակում *Գյուղատնտեսության արդիականացման* ծրագրի ծախսերը կազմել են 1.2 մլրդ դրամ կամ ծրագրված ցուցանիշի 85.1%-ը: Ծրագրի շրջանակներում իրականացվել են 11 միջոցառումներ, որոնցից չորսի գծով արձանագրվել է 100% կատարողական՝ կազմելով 522.8 մլն դրամ, իսկ մյուս միջոցառումների գծով առկա են շեղումներ: Մասնավորապես՝ 19% կատարողական է արձանագրվել Հայաստանի Հանրապետությունում ոչխարաբուծության և այծաբուծության զարգացման նպատակով պետական աջակցության ծախսերում՝ կազմելով 16.3 մլն դրամ: Ցածր կատարողականը պայմանավորված է 2021 թվականին մանր եղջերավոր կենդանիների ձեռք բերման հայտերի բացակայությամբ: Տրամադրված միջոցների հաշվին սուբսիդավորվել են նախորդ տարիներին ձեռքբերված կենդանիների համար տրամադրված վարկերի տոկոսադրույքները: 63.6% կատարողական է արձանագրվել Փոքր և միջին ջերմոցային տնտեսությունների ներդրման պետական աջակցության ծրագրի ծախսերում՝ կազմելով 108.1 մլն դրամ: Շեղումը պայմանավորված է ջերմոցների կառուցման համար տնտեսավարողների ոչ բավարար ֆինանսական միջոցներով: Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար պետական աջակցության ծրագրի շրջանակներում օգտագործվել է շուրջ 97.7 մլն դրամ կամ նախատեսածի 79.4%‑ը: Շեղումը պայմանվորված է փոխհատուցման համար որոշ պայմանագրերի ուշ կնքման հանգամանքով, որոշ պայմանագրեր էլ գտնվում են շրջանառության փուլում: Նախորդ տարվա առաջին կիսամյակի համեմատ Գյուղատնտեսության արդիականացման ծրագրի գծով ծախսերն աճել են 3.3 անգամ կամ 841 մլն դրամով՝ հիմնականում պայմանավորված Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար վարկային տոկոսադրույքների սուբսիդավորման, Հայաստանի Հանրապետության ագրոպարենային ոլորտի սարքավորումների ֆինանսական վարձակալության` լիզինգի պետական աջակցության, Հայաստանի Հանրապետության գյուղատնտեսական տեխնիկայի ֆինանսական վարձակալության` լիզինգի և Փոքր և միջին «Խելացի» անասնաշենքերի կառուցման կամ վերակառուցման և դրանց տեխնոլոգիական ապահովման պետական աջակցության ծրագրերի գծով ծախսերի համապատասխանաբար 5.3 անգամ (195.5 մլն դրամով), 3.3 անգամ (194.7 մլն դրամով), 2.3 անգամ (119.7 մլն դրամով) և 2.7 անգամ (107.7 մլն դրամ) աճով, ինչպես նաև Փոքր և միջին ջերմոցային տնտեսությունների ներդրման պետական աջակցության ծախսերով, որին հատկացված միջոցները 2020 թվականի առաջին կիսամյակում չէին օգտագործվել::

Հաշվետու ժամանակահատվածում *Զբոսաշրջության զարգացման* ծրագրի ծախսերը կազմել են ավելի քան 1.2 մլրդ դրամ՝ ապահովելով 36% կատարողական: Վերջինս հիմնականում պայմանավորված է Համաշխարհային բանկի աջակցությամբ իրականացվող տեղական տնտեսության և ենթակառուցվածքների զարգացման ծրագրի կատարողականով, որը կազմել է 34.1% կամ 1.1 մլրդ դրամ: Ցածր կատարողականը ծրագրի կառավարման մասով, որը կազմել է 50.5% կամ 17.4 մլն դրամ, պայմանավորված է աշխատակազմի ոչ լրիվ համալրման հետևանքով միջոցների տնտեսմամբ, ինչպես նաև նախատեսվածից քիչ քանակով գործուղումներով: Ծրագրի շրջանակներում ՀՀ տարբեր մարզերում զբոսաշրջության հետ կապված ենթակառուցվածքների բարելավմանն ուղղված միջոցառումների գծով ծախսերի 33.9% կատարողականը պայմանավորված է նրանով, որ չեն մեկնարկել նշված միջոցառմամբ նախատեսված 5 ծրագրեր, բացի այդ, սարքավորումների գնումը տեղափոխվել է երրորդ եռամսյակ: Նախորդ տարվա առաջին կիսամյակի համեմատ Զբոսաշրջության զարգացման ծրագրի գծով ծախսերն աճել են 2.3 անգամ կամ 708.5 մլն դրամով, ինչը հիմնականում պայմանավորված է Համաշխարհային բանկի աջակցությամբ իրականացվող տեղական տնտեսության և ենթակառուցվածքների զարգացման ծրագրի ծախսերի 2.3 անգամ (637.7 մլն դրամով) աճով:

2021 թվականի առաջին կիսամյակում *Ճգնաժամերի հակազդման և արտակարգ իրավիճակների հետևանքների նվազեցման և վերացման* ծրագրի ծախսերը կազմել են 7 մլրդ դրամ կամ ծրագրված ցուցանիշի 82.3%-ը: Շեղումը հիմնականում պայմանավորված է Կորոնավիրուսի (COVID-19) տնտեսական հետևանքների չեզոքացման 23-րդ միջոցառման շրջանակներում իրականացվող աջակցության տրամադրման միջոցառման 71.7% (շուրջ 3.2 մլրդ դրամ) կատարողականով: Վերջինս պայմանավորված է նրանով, որ նախատեսվածից քիչ թվով տնտեսավարողներ են դիմել աջակցություն ստանալու համար: Միջոցառման շրջանակներում հաշվետու ժամանակահատվածում կանխատեսված 1500-ի փոխարեն աջակցություն է ստացել 1216 տնտեսավարող: Կորոնավիրուսով (COVID-19) պայմանավորված մեկուսացված անձանց կեցության ապահովման համար օգտագործվել է 1.1 մլրդ դրամ՝ ապահովելով 83.2% կատարողական: Շեղումը պայմանավորված է փաստացի պահանջով: Կորոնավիրուսի (COVID-19) տնտեսական հետևանքների չեզոքացման հետևանքով տրամադրված վարկերի տոկոսադրույքների սուբսիդավորման համար օգտագործվել է շուրջ 2.2 մլրդ դրամ կամ նախատեսված միջոցների 99.9%-ը: Միջոցառման շրջանակներում 2021 թվականի առաջին կիսամյակում կանխատեսված 342-ի փոխարեն աջակցություն է ստացել 1087 տնտեսավարող: Ցուցանիշի գերազանցումը պայմանավորված է ծրագրի նկատմամբ բարձր պահանջարկով, հիմնականում բավարարվել են տնտեսավարողների՝ փոքր գումարներով ներկայացված հայտերը: Հայաստանի Հանրապետությունում աշնանացան ցորենի արտադրության խթանման նպատակով սուբսիդավորման միջոցառման ծախսերը կազմել են 92.5 մլն դրամ` ապահովելով 99.4% կատարողական, որը պայմանավորված է տնտեսումներով: Միջոցառման շրջանակներում տրամադրվել է 1414 տոննա աշնանացան ցորենի սերմանյութ, որ կատարվել է նախատեսված ծավալով: Կորոնավիրուսի (COVID-19) տնտեսական հետևանքների չեզոքացման 24-րդ միջոցառման շրջանակներում իրականացվող աջակցության տրամադրման ծախսերը կազմել են 408 մլն դրամ կամ ծրագրային ցուցանիշի 95%-ը: Միջոցառման շրջանակներում փոխհատուցվել են արտահանված կոնյակի և կոնյակի սպիրտի համար վճարված պետական տուրքի գումարները, աջակցություն է ստացել 15 տնտեսավարող: Շեղումը պայմանավորված է տնտեսավարողների կողմից նախատեսվածից պակաս փոխհատուցման պահանջով: Կորոնավիրուսի (COVID-19) տնտեսական հետևանքների չեզոքացման 25-րդ միջոցառման շրջանակներում զբոսաշրջության ոլորտը սպասարկող տրանսպորտային ընկերությունների վարկերի տոկոսադրույքների սուբսիդավորման գծով վարկային պարտավորությունների համար օգտագործվել է 52.2 մլն դրամ կամ նախատեսված միջոցների 97.4%-ը, որը պայմանավորված է տնտեսումներով: Միջոցառման շրջանակներում աջակցություն է ստացել 24 տնտեսավարող: Նախորդ տարվա առաջին կիսամյակի համեմատ Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագրի գծով ծախսերը նվազել են 18%-ով կամ 1.5 մլրդ դրամով:

Հաշվետու ժամանակահատվածում *Ռազմական դրության պայմաններում քաղաքացիների կյանքի ու անվտանգության ապահովման և արտակարգ իրավիճակների հետևանքների նվազեցման և վերացման* ծրագրի ծախսերը կազմել են 78.4 մլն դրամ՝ ապահովելով 8.6% կատարողական: Ցածր կատարողականը հիմնականում պայմանավորված է Հայաստանի Հանրապետությունում գարնանացան հացահատիկային, հատիկաընդեղեն և կերային մշակաբույսերի արտադրության խթանման նպատակով սուբսիդավորման համար նախատեսված 650 մլն դրամ միջոցները չօգտագործելու հանգամանքով: Վերջինս պայմանավորված է միջոցառման ուշ մեկնարկով, ինչպես նաև պայմանագրերում առկա թերություններով (վերադարձվել են շտկումների), պայմանագրերի մեծ քանակով ու դրանց հաշվառման ժամանակատարությամբ: Ծրագրում ընդգրկված՝ Հայաստանի Հանրապետությունում գարնանացան հացահատիկային, հատիկաընդեղեն և կերային մշակաբույսերի արտադրության խթանման պետական աջակցության համար նախատեսված 53.6 մլն դրամի միջոցները նույնպես չեն օգտագործվել՝ պայմանավորված նրանով, որ միայն մեկ մատակարարի կողմից է կատարվել սեփական ցանք, ներկայացված փաստաթղթերը հաշվետու ժամանակահատվածում գտնվել են շրջանառության փուլում և վճարման չեն ներկայացվել:

Ծրագրի շրջանակներում իրականացվել են չորս միջոցառումներ: Ռազմական դրության պայմաններում տարհանված անձանց գույքի հետ կապված բեռնափոխադրումների և արձակուրդ ստացած զինծառայողների ուղևորափոխադրման ապահովման համար նախատեսված 72.3 մլն դրամի դիմաց օգտագործվել է 3.2 մլն դրամ կամ 4.4%-ը: Միջոցառման շրջանակներում վճարումներն իրականացվել են ՀՀ պաշտպանության նախարարության կողմից ներկայացված հայտերի հիման վրա` ըստ ներկայացված հաշիվ-ապրանքագրերի: 59.4 մլն դրամ տրամադրվել է ռազմական դրության պայմաններում առողջական խնդիրներով տարհանված անձանց կեցության ապահովմանը՝ կազմելով նախատեսված միջոցների 51%-ը, որը պայմանավորված է փաստացի պահանջով: Ռազմական գործողությունների արդյունքում վիրավորում ստացած զինծառայողների հետհիվանդանոցային վերականգնողական բուժման միջոցառման շրջանակներում սննդով ապահովման համար նախատեսված 14.4 մլն դրամն ամբողջությամբ օգտագործվել է: Պատերազմական գործողությունների արդյունքում սահմանամերձ բնակավայր համարվող համայնքներին սահմանային անցումների կանխումն ապահովելու նպատակով անհրաժեշտ սարքավորումների և կառուցվածքների ձեռքբերման համար նախատեսված 1.4 մլն դրամը նույնպես ամբողջությամբ օգտագործվել է:

*ՀՀ արտաքին գործերի նախարարության* պատասխանատվությամբ 2021 թվականի առաջին կիսամյակի ընթացքում կատարվել է պետական բյուջեի 6 ծրագիր, որոնց գծով ծախսերը կազմել են ավելի քան 8.2 մլրդ դրամ կամ ծրագրված ցուցանիշի 94.8%‑ը: Ծրագրված ցուցանիշից շեղումը հիմնականում առաջացել է Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման ու իրականացման և Արտաքին գործերի ոլորտում կառավարության քաղաքականության մշակման ու իրականացման ծրագրերում: 2021 թվականի առաջին կիսամյակում նախորդ տարվա նույն ժամանակահատվածի համեմատ նախարարության պատասխանատվությամբ կատարված ծրագրերի գծով ծախսերն ավելացել են 12.4%-ով կամ 912.4 մլն դրամով՝ հիմնականում պայմանավորված օտարերկրյա պետություններում ՀՀ դիվանագիտական ծառայության մարմինների գործունեության կազմակերպման և իրականացման, ինչպես նաև օտարերկրյա պետություններում ՀՀ դիվանագիտական ծառայության կազմակերպմանը և իրականացմանն աջակցության ծրագրերի շրջանակներում կատարված ծախսերի աճով:

Հաշվետու ժամանակահատվածում *Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման և իրականացման* ծախսերը կազմել են 5.8 մլրդ դրամ՝ 95%-ով ապահովելով կիսամյակային ծրագրի կատարումը: Տարբերությունը հիմնականում պայմանավորված է դիվանագիտական անձնակազմի ռոտացիայով և դեսպանությունների պահպանման համար կատարվող մի շարք վճարումներ հաջորդ եռամսյակ տեղափոխելու հանգամանքով: Նախորդ տարվա նույն ժամանակահատվածի համեմատ տվյալ ծրագրի ծախսերն աճել են 10.2%-ով կամ 536.7 մլն դրամով:

Հաշվետու ժամանակահատվածում 1.1 մլրդ դրամ ուղղվել է *Միջազգային կազմակերպությունների հետ համագործակցության* ծրագրին` ամբողջությամբ ապահովելով ծրագրային ցուցանիշը: Օգտագործված միջոցները հիմնականում ուղղվել են միջազգային կազմակերպություններին ՀՀ անդամակցության վճարներին: Ծրագրի շրջանակներում 4 մլն դրամ հատկացվել է ՆԱՏՕ-ի հասարակական տեղեկատվական կենտրոնի գործունեության ապահովմանը: Նախորդ տարվա նույն ժամանակահատվածի համեմատ Միջազգային կազմակերպությունների հետ համագործակցության ծրագրի ծախսերն աճել են 7.4%-ով կամ 75.6 մլն դրամով:

*Արտաքին գործերի ոլորտում Կառավարության քաղաքականության մշակման և իրականացման* ծախսերը հաշվետու ժամանակահատվածում կազմել են 710.4 մլն դրամ կամ նախատեսվածի 85.1%-ը: Շեղումը Կառավարության արտաքին քաղաքականության մշակման և իրագործման ապահովման միջոցառման գծով է, որի շրջանակներում օգտագործվել է 685.7 մլն դրամ կամ նախատեսված միջոցների 84.7%-ը: Կատարողականը հիմնականում պայմանավորված է արտերկրից վերադարձած դիվանագետների ռոտացիայի արդյունքում աշխատավարձերի և հավելավճարների համար նախատեսված միջոցների տնտեսմամբ, ինչպես նաև որոշ ապրանքների ձեռքբերման ու ծառայությունների մատուցման դիմաց վճարումները հաջորդ եռամսյակ տեղափոխելու հանգամանքով: ՀՀ մուտքի վիզաների, վերադարձի վկայականների և պաշտպանված ձևաթղթերի տպագրության աշխատանքների իրականացման համար նախատեսված 7 մլն դրամն օգտագործվել է ամբողջ ծավալով: Շուրջ 17.7 մլն դրամ ուղղվել է արտասահմանյան պատվիրակությունների ընդունելություններին: Նախորդ տարվա նույն ժամանակահատվածի համեմատ ծրագրի ծախսերում արձանագրվել է 5.6% անկում՝ հիմնականում պայմանավորված ՀՀ մուտքի վիզաների, վերադարձի վկայականների և պաշտպանված ձևաթղթերի տպագրության աշխատանքների իրականացման համար օգտագործված գումարների կրճատմամբ:

*Միջազգային հարաբերությունների և դիվանագիտության ոլորտում մասնագետների պատրաստման և վերապատրաստման* նպատակով հատկացվել է 108.6 մլն դրամ, որն ամբողջությամբ օգտագործվել է, իսկ *Հայաստանի Հանրապետությունում և օտարերկրյա պետություններում արարողակարգային միջոցառումների իրականացման* նպատակով օգտագործվել է շուրջ 86.3 մլն դրամ՝ կազմելով ծրագրային ցուցանիշի 82.5%-ը: Շեղումը հիմնականում պայմանավորված է կորոնավիրուսի համավարակով, որի պատճառով արտասահմանյան պաշտոնական գործուղումները հիմնականում հետաձգվել են։ Նախորդ տարվա նույն ժամանակահատվածի համեմատ նշված ծախսերը համապատասխանաբար աճել են 3.2 անգամ (74.9 մլն դրամով) և 30.6%-ով (20.2 մլն դրամով):

2021 թվականի առաջին կիսամյակում ՀՀ արտաքին գործերի նախարարության արտաբյուջետային միջոցներից, որոնք գոյանում են ՀՀ ոչ ռեզիդենտ իրավաբանական կամ ֆիզիկական անձանց կողմից օտարերկրյա պետություններում գործող ՀՀ դիվանագիտական ծառայության մարմիններին կատարվող նվիրաբերություններից, 426 մլն դրամ հատկացվել է *Օտարերկրյա պետություններում ՀՀ դիվանագիտական ծառայության կազմակերպմանը և իրականացմանն աջակցության* ծրագրի շրջանակներում, որն օգտագործվել է ողջ ծավալով: Մասնավորապես՝ շուրջ 419.9 մլն դրամի աջակցություն է տրամադրվել ՀՀ դեսպանությունների գործունեության իրականացմանը, 2.7 մլն դրամ` տրանսպորտային սարքավորումների և 3.4 մլն դրամ` վարչական սարքավորումների ձեռք բերման նպատակով: Նախորդ տարվա նույն ժամանակահատվածի համեմատ տվյալ ծրագրի ծախսերն աճել են 2.4 անգամ կամ 247.1 մլն դրամով՝ պայմանավորված կատարված նվիրաբերությունների ծավալով:

*ՀՀ շրջակա միջավայրի նախարարության* պատասխանատվությամբ 2021 թվականի առաջին կիսամյակի ընթացքում կատարվել է պետական բյուջեի 6 ծրագիր, որոնց գծով ծախսերը կազմել են 2.8 մլրդ դրամ կամ նախատեսվածի 55.9%‑ը: Շեղումը հիմնականում պայմանավորված է նախարարության ծախսերում մեծ տեսակարար կշիռ ունեցող՝ Բնական պաշարների և բնության հատուկ պահպանվող տարածքների կառավարման և պահպանման ծրագրի կատարողականով: Նախորդ տարվա նույն ժամանակահատվածի համեմատ արձանագրվել է նախարարության պատասխանատվությամբ իրականացվող ծրագրերի շրջանակներում կատարված ծախսերի 23.6%‑ով կամ 539.2 մլն դրամով աճ՝ հիմնականում պայմանավորված 2020 թվականի երկրորդ կիսամյակից ՀՀ շրջակա միջավայրի նախարարության ենթակայության «Շրջակա միջավայրի մոնիթորինգի և տեղեկատվության կենտրոն» և «Անտառային մոնիթորինգի կենտրոն» ՊՈԱԿ-ների և ՀՀ արտակարգ իրավիճակների նախարարության ենթակայության «Հիդրոօդերևութաբանության և մթնոլորտային երևույթների վրա ակտիվ ներգործության ծառայություն» ՊՈԱԿ-ի միավորման ձևով ՀՀ շրջակա միջավայրի նախարարության համակարգում ստեղծված «Հիդրոօդերևութաբանության և մոնիթորինգի կենտրոն» ՊՈԱԿ-ին հատկացված միջոցները «Շրջակա միջավայրի վրա ազդեցության գնահատում և մոնիթորինգ» ծրագրին փոխանցելու հանգամանքով: 2020 թվականի առաջին կիսամյակի համադրելի ցուցանիշի համեմատ ՀՀ շրջակա միջավայրի նախարարության ծախսերն էական փոփոխություն չեն կրել:

*Բնական պաշարների և բնության հատուկ պահպանվող տարածքների կառավարման և պահպանման* ծրագրի շրջանակներում հաշվետու ժամանակահատվածում օգտագործվել է նախատեսված միջոցների 30.1%-ը՝ շուրջ 793 մլն դրամ: Շեղումը հիմնականում արձանագրվել է Գերմանիայի զարգացման վարկերի բանկի (KFW) աջակցությամբ ՀՀ Սյունիքի մարզում իրականացվող դրամաշնորհային ծրագրի կատարողականով: Ծրագրի շրջանակներում, մասնավորապես, 131 մլն դրամ ուղղվել է ՀՀ Սյունիքի մարզի բնության հատուկ պահպանվող տարածքների կառավարման բարելավմանն ուղղված ծրագրերին, 75 մլն դրամ՝ նշված տարածքների պահպանությունն իրականացնող պետական կազմակերպությունների կարողությունների զարգացմանը, 86.6 մլն դրամ՝ բնության հատուկ պահպանվող տարածքների հարակից համայնքների սոցիալ-տնտեսական վիճակի բարելավմանն ուղղված աջակցությանը, որոնք կատարվել են համապատասխանաբար 23.9%-ով, 7.5%-ով և 16.7%‑ով: Ցածր կատարողականը պայմանավորված է նրանով, որ ծրագրի գործողությունները գտնվում են դոնորի հետ քննարկումների և համաձայնեցումների գործընթացում՝ կապված ծրագրի ավարտի և հնարավոր երկարաձգման հետ:

Բնական պաշարների և բնության հատուկ պահպանվող տարածքների կառավարման և պահպանման ծրագրի շրջանակներում 497.4 մլն դրամ (ծրագրվածի 100%-ը) ուղղվել է բնության հատուկ պահպանվող տարածքների («Սևան», «Դիլիջան», «Արփի լիճ» ազգային պարկերի, «Խոսրովի անտառ» պետական արգելոցի, Արգելոցապարկային համալիր և Զանգեզուր կենսոլորտային համալիր ԲՀՊ տարածքների) պահպանությանը, դրանցում գիտական ուսումնասիրությունների և անտառատնտեսական աշխատանքների կատարմանը:

Հաշվետու ժամանակահատվածում չեն օգտագործվել Սևանա լճի ջրածածկ անտառտնկարկների մաքրման և Սևանա լճում և նրա ջրահավաք ավազանում ձկան և խեցգետնի պաշարների հաշվառման համար նախատեսված համապատասխանաբար 70.8 մլն դրամը և 1.5 մլն դրամը: Առաջին միջոցառման շրջանակներում նախատեսվել է աշխատանքների բովանդակային փոփոխություն (մաքրման աշխատանքները փոխարինվել են սարքավորումների վերազինմամբ), որը հաստատվել է հուլիսին: Երկրորդ միջոցառման շրջանակներում նախատեսված աշխատանքները կատարվել են, որոնց դիմաց ֆինանսավորումն իրականացվել է հուլիսին:

Նախորդ տարվա նույն ժամանակահատվածի համեմատ Բնական պաշարների և բնության հատուկ պահպանվող տարածքների կառավարման և պահպանման ծրագրի ծախսերն էական փոփոխություն չեն կրել:

Հաշվետու ժամանակահատվածում շուրջ 630.9 մլն դրամ է օգտագործվել *Անտառների կառավարման* ծրագրի շրջանակներում՝ ապահովելով ծրագրված ցուցանիշի 73.5%-ը: Շեղումը հիմնականում պայմանավորված է այն հանգամանքով, որ չեն օգտագործվել չորս միջոցառումների համար նախատեսված 179.5 մլն դրամի միոցները: Մասնավորապես՝ անտառվերականգնման և անտառապատման աշխատանքների համար նախատեսված 91 մլն դրամը չի օգտագործվել, քանի որ նախատեսվել է միջոցառման շրջանակներում հիմնական միջոցների ձեռքբերման համար նախատեսված միջոցները «Հայանտառ» ՊՈԱԿ-ին հատկացնել որպես կապիտալ դրամաշնորհ, որի վերաբերյալ ՀՀ կառավարության համապատասխան որոշումն ընդունվել է հուլիսին: Անտառների վնասակար օրգանիզմների դեմ պայքարի համար նախատեսված 43.7 մլն դրամի վճարումը հետաձգվել է երրորդ եռամսյակ՝ կատարված աշխատանքների հանձնման և ընդունման գործընթացի ավարտից հետո: Անտառկառավարման պլանների կազմման համար նախատեսված 38 մլն դրամը չի օգտագործվել, քանի որ, ելնելով ծախսային առաջնահերթություններից, նախատեսվում է կրճատել միջոցառման աշխատանքները՝ միջոցները վերաբաշխելով այլ ծրագրերի միջև։ Անտառների կադաստրի վարման համար նախատեսված շուրջ 6.8 մլն դրամ ծախսերը չիրականացնելը պայմանավորված է աշխատանքների հետաձգմամբ:

Անտառային ոլորտում քաղաքականության մշակման ու աջակցության ծառայությունների, ծրագրերի համակարգման ծախսերը կատարվել են 54%-ով՝ կազմելով 56.6 մլն դրամ: Ցածր կատարողականը պայմանավորված է ՀՀ շրջակա միջավայրի նախարարության Անտառային կոմիտեի և «Հայանտառ» ՊՈԱԿ-ի կողմից տարածքի համատեղ օգտագործմամբ, ինչի արդյունքում որոշ ծախսերի գծով նախատեսված միջոցները տնտեսվել են, ինչպես նաև թափուր հաստիքների առկայությամբ:

Անտառպահպանական ծառայությունների համար հատկացված 574.3 մլն դրամն ամբողջությամբ օգտագործվել է:

Նախորդ տարվա առաջին կիսամյակի համադրելի ցուցանիշի համեմատ Անտառների կառավարման ծրագրի ծախսերը նվազել են 15.2%-ով կամ 113.3 մլն դրամով՝ հիմնականում պայմանավորված անտառվերականգնման և անտառապատման աշխատանքների, անտառկառավարման պլանների կազմման և անտառների վնասակար օրգանիզմների դեմ պայքարի համար նախատեսված միջոցները չօգտագործելու հանգամանքով:

Հաշվետու ժամանակահատվածում 459.9 մլն դրամ է օգտագործվել *Շրջակա միջավայրի ոլորտում պետական քաղաքականության մշակման, ծրագրերի համակարգման և մոնիտորինգի* ծրագրի շրջանակներում, որը կազմել է ծրագրված ցուցանիշի 92.7%-ը: Շեղումը հիմնականում պայմանավորված է ձեռք բերված ապրանքների ու ծառայությունների դիմաց վճարումների մի մասը հուլիս ամսին կատարելու հանգամանքով: 2020 թվականի նույն ժամանակահատվածի համեմատ ծրագրի ծախսերն աճել են 10.9%-ով (45.2 մլն դրամով):

*Բնագիտական նմուշների պահպանության և ցուցադրության* ծրագրին հաշվետու ժամանակահատվածում պետական բյուջեից հատկացվել է 171.1 մլն դրամ, որն ամբողջությամբ օգտագործվել է: Նշված գումարից 153.3 մլն դրամն ուղղվել է կենդանաբանական այգու ցուցադրություններին, 17.8 մլն դրամը՝ բնագիտական նմուշների պահպանությանը և ցուցադրությանը: Նախորդ տարվա նույն ժամանակահատվածի համեմատ ծրագրի ծախսերն աճել են 3.8%-ով (6.2 մլն դրամով):

Հաշվետու ժամանակահատվածում 705 մլն դրամ է հատկացվել *Շրջակա միջավայրի վրա ազդեցության գնահատման և մոնիթորինգի ապահովմանը*, որն ամբողջությամբ օգտագործվել է: Նախորդ տարվա առաջին կիսամյակի համադրելի ցուցանիշի համեմատ ծրագրի ծախսերը նվազել են 1.2%-ով (8.8 մլն դրամով):

*«Բնապահպանական ծրագրերի իրականացում համայնքներում»* ծրագրի շրջանակներում 2021 թվականի առաջին կիսամյակում նախատեսված 182.4 մլն դրամն օգտագործվել է 33.3%-ով՝ կազմելով 60.8 մլն դրամ: Վճարումները կատարվել են փաստացի կատարողականների հիման վրա:

*ՀՀ կրթության, գիտության, մշակույթի և սպորտի նախարարության* պատասխանատվության ներքո 2021 թվականի առաջին կիսամյակում ընթացքում իրականացվել են 21 ծրագրեր, որոնց շրջանակներում օգտագործվել է ավելի քան 77.3 մլրդ դրամ՝ ապահովելով ծրագրված ցուցանիշի 89% կատարողական, ընդ որում, բոլոր ծրագրերում առկա են շեղումներ: Առանձնապես խոշոր շեղումներ են արձանագրվել Հանրակրթության, Գիտական և գիտատեխնիկական հետազոտությունների և Կրթության որակի ապահովման ծրագրերում: Նախորդ տարվա նույն ժամանակահատվածի համեմատ նախարարության ծախսերն էական փոփոխություն չեն կրել:

Հաշվետու ժամանակահատվածում *Մեծ նվաճումների սպորտի* ծրագրի շրջանակներում օգտագործվել է նախատեսված միջոցների 89.9%-ը՝ 1.4 մլրդ դրամ: Ծրագրի նկատմամբ շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստման ու առաջնությունների անցկացման, ինչպես նաև 2021 թվականի ամառային օլիմպիական խաղերին նախապատրաստվելու նպատակով ֆինանսական աջակցության կատարողականով: Առաջին միջոցառման ծախսերը կազմել են 818.8 մլն դրամ կամ նախատեսվածի 93.2%-ը, որը պայմանավորված է կորոնավիրուսի համավարակի հետ կապված՝ մարզաձևերի ազգային ֆեդերացիաների կողմից իրականացվող միջոցառումների հետաձգմամբ, ինչպես նաև վճարման հայտերը հունիս ամսվա վերջում ներկայացվելու հանգամանքով, որի արդյունքում վճարումները տեղափոխվել են երկրորդ եռամսյակ: Երկրորդ միջոցառման շրջանակներում օգտագործվել է նախատեսված միջոցների 85.1%-ը՝ 209.9 մլն դրամ: Սույն միջոցառման կատարողականը նույնպես պայմանավորված է վճարման հայտերը հունիս ամսվա վերջին ներկայացվելու հանգամանքով: Ծրագրում ընդգրկված միջոցառումներից 5-ի գծով նախատեսված 229.3 մլն դրամն օգտագործվել է ամբողջությամբ: Մեծ նվաճումների սպորտի ծրագրի շրջանակներում կատարված ծախսերը 79.3%-ով (638.4 մլն դրամով) գերազանցել են նախորդ տարվա առաջին կիսամյակի ցուցանիշը՝ հիմնականում պայմանավորված ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատ-րաստման ու առաջնությունների անցկացման ծախսերի 2.1 անգամ (420.1 մլն դրամ) աճով և 2021 թվականի ամառային օլիմպիական խաղերին նախապատրաստվելու նպատակով ֆինանսական աջակցության հատկացմամբ, որի գծով 2020 թվականի առաջին կիսամյակում միջոցներ չէին նախատեսվել:

Հաշվետու ժամանակահատվածում ավելի քան 4.9 մլրդ դրամ է տրամադրվել *Նախնական (արհեստագործական) և միջին մասնագիտական կրթության* ծրագրին՝ ապահովելով ծրագրային ցուցանիշի 93.7% կատարողական: Ծրագրում ընդգրկված են յոթ միջոցառումներ, որոնցից հինգում արձանագրվել են շեղումներ։ Ծրագրի ծախսերում մեծ տեսակարար կշիռ ունեն միջին մասնագիտական և նախնական մասնագիտական (արհեստագործական) կրթության գծով ուսանողական նպաստների տրամադրման ծախսերը, որոնք կազմել են համապատասխանաբար 3.3 մլրդ դրամ (նախատեսվածի 98.3%-ը) և 1.1 մլրդ դրամ (նախատեսվածի 92.4%-ը)։ Շեղումը հիմնականում պայմանավորված է տարեկան հատկացված գումարների եռամսյակային բաշխմամբ։ Միջոցառումների շրջանակներում նպաստ ստացող ուսանողների թիվը կազմել է համապատասխանաբար 21071 և 7760:

Հաշվետու ժամանակահատվածում 239.3 մլն դրամ է տրամադրվել միջին մասնագիտական կրթություն ստացող ուսանողների կրթաթոշակներին՝ ապահովելով 74.9% կատարողական: Շեղումը պայմանավորված է կրթական հաստատություններում սովորող կրթաթոշակ ստացող ուսանողների` կանխատեսվածից փոքր թվով, ինչպես նաև տարեկան հատկացված գումարների եռամսյակային բաշխմամբ։ Միջին մասնագիտական կրթական հաստատություններում կրթաթոշակ ստացող ուսանողների փաստացի թիվը հաշվետու ժամանակահատվածում կազմել է 12931՝ կանխատեսված 12941-ի դիմաց:

Ավելի քան 157.8 մլն դրամ տրամադրվել է նախնական մասնագիտական (արհեստագործական) կրթություն ստացող ուսանողների կրթաթոշակների վճարմանը, որը կատարվել է 90.1%‑ով` պայմանավորված տարեկան հատկացված գումարների եռամսյակային բաշխմամբ։ Նշված հաստատություններում կրթաթոշակ ստացող ուսանողների թիվը հաշվետու ժամանակահատվածում կազմել է 7027:

Ռազմական դրությամբ պայմանավորված միջին մասնագիտական կրթական ծրագրեր իրականացնող ուսումնական հաստատությունների սովորողների ուսման վարձի փոխհատուցման նպատակով հատկացված 42.9 մլն դրամն ամբողջությամբ օգտագործվել է։ Միջին մասնագիտական կրթության որակի ապահովման ծառայությունների համար նախատեսված միջոցները նույնպես ամբողջությամբ օգտագործվել են, որոնք կազմել են 11.9 մլն դրամ:

Նախնական մասնագիտական (արհեստագործական) և միջին մասնագիտական ուսումնական հաստատությունների շենքային պայմանների բարելավման նպատակով հատկացված միջոցներն օգտագործվել են 31.7%-ով՝ կազմելով 38.2 մլն դրամ: Ցածր կատարողականը պայմանավորված է այն հանգամանքով, որ հիմնանորոգվող 4 քոլեջներից 1-ի գծով կատարողական փաստաթղթերը հաշվետու ժամանակահատվածում չեն ներկայացվել:

Նախորդ տարվա նույն ժամանակահատվածի համեմատ նախնական (արհեստագործական) և միջին մասնագիտական կրթության ծրագրի ծախսերը նվազել են 10.6%-ով կամ 580.3 մլն դրամով` հիմնականում պայմանավորված միջին մասնագիտական կրթության գծով ուսանողական նպաստների ծախսերի 13.1% (502.3 մլն դրամ) նվազմամբ:

*Կինեմատոգրաֆիայի* ծրագրի շրջանակներում 2021 թվականի առաջին կիսամյակում նախատեսված ծախսերը կատարվել են 40.3%‑ով՝ կազմելով 135 մլն դրամ: Ցածր կատարողականը հիմնականում պայմանավորված է կինոնկարների արտադրության միջոցառման կատարողականով: Վերջինիս ծախսերը կազմել են 43.2 մլն դրամ կամ ծրագրված ցուցանիշի 21.6%-ը, որը պայմանավորված է այն հանգամանքով, որ «Հայաստանի Ազգային կինոկենտրոն» ՊՈԱԿ-ի հետ դրամաշնորհի տրամադրման պայմանագիրը հաշվետու ժամանակահատվածում չի կնքվել՝ մշակման փուլում գտնվելու պատճառով: Կինոարվեստին աջակցության ծախսերը կազմել են 3.3 մլն դրամ կամ նախատեսվածի 7%-ը, որը պայմանավորված է մրցութային ծրագրերը դիտարկման փուլում գտնվելու հանգամանքով: Փաստավավերագրական կինոծրագրերի իրականացման համար օգտագործվել է նախատեսված միջոցների 96.3%-ը՝ 19.7 մլն դրամ՝ պայմանավորված այն հանգամանքով, որ պայմանագրերի ժամանակացույցի համաձայն պարտավորությունների մի մասի դիմաց վճարումները տեղափոխվել են երրորդ եռամսյակ: Ծրագրում ընդգրկված ազգային կինոծրագրերի իրականացման միջոցառման համար նախատեսված 69 մլն դրամն օգտագործվել է ամբողջությամբ: Նախորդ տարվա նույն ժամանակահատվածի համեմատ Կինեմատոգրաֆիայի ծրագրի ծախսերը նվազել են 43.8%-ով (105.4 մլն դրամով)՝ հիմնականում պայմանավորված կինոնկարների արտադրության և կինոարվեստին աջակցության ծախսերի նվազմամբ:

*Մշակութային ժառանգության* ծրագրին հաշվետու ժամանակահատվածում տրամադրվել է շուրջ 1.3 մլրդ դրամ՝ ապահովելով 88.6% կատարողական: Ծախսերի գերակշիռ մասը բաժին է ընկել թանգարանային ծառայությունների և ցուցահանդեսների միջոցառմանը, որը կազմել է 1.2 մլրդ դրամ՝ ապահովելով 97.4% կատարողական: Շեղումը պայմանավորված է պայմանագրերի կնքման արդյունքում առաջացած տնտեսումներով, ինչպես նաև ավելացված արժեքի հարկի վճարման համար նախատեսված հատկացումներն ամբողջությամբ չօգտագործելու հանգամանքով: Միջոցառման շրջանակներում կազմակերպվել է 123 ցուցահանդես՝ նախատեսված 136-ի դիմաց, սպասարկվող թանգարանային այցելուների թիվը կազմել է 445950՝ կանխատեսված 562780-ի դիմաց, իսկ սպասարկվող ընթերցողների թիվը կազմել է 551՝ կանխատեսված 400-ի դիմաց։ Կանխատեսվածից ցածր փաստացի արդյունքային ցուցանիշները հիմնականում պայմանավորված են կորոնավիրուսի համավարակով։

Հաշվետու ժամանակահատվածում չի օգտագործվել արձանների պատրաստման, նորոգման, վերականգնման և տեղադրման աշխատանքներ համար նախատեսված 15.4 մլն դրամը՝ պայմանավորված այն հանգամանքով, որ կատարողականներ չեն ներկայացվել:

Մշակութային ժառանգության ծրագրում ընդգրկված պատմամշակութային ժառանգության գիտահետազոտական աշխատանքներին տրամադրվել է շուրջ 39.1 մլն դրամ (նախատեսվածի 90.2%-ը), ոչ նյութական մշակութային ժառանգության պահպանման աջակցությանը՝ 18.4 մլն դրամ (նախատեսվածի 82.5%-ը), հայկական պատմամշակութային հուշարձանների վավերագրմանն աջակցությանը՝ 13.3 մլն դրամ (նախատեսվածի 50%-ը), մշակութային արժեքների փորձաքննության ծառայություններին՝ 13 մլն դրամ (նախատեսվածի 90%-ը): Միջոցառումների կատարողականները պայմանավորված են վճարման փաստաթղթերը հունիս ամսվա վերջում ներկայացնելու հանգամանքով, ինչի արդյունքում վճարումները տեղափոխվել են երրորդ եռամսյակ:

Նախորդ տարվա նույն ժամանակահատվածի համեմատ Մշակութային ժառանգության ծրագրի ծախսերն աճել են 4.4%-ով (54.5 մլն դրամով)՝ հիմնականում պայմանավորված hուշարձանների ամրակայման, նորոգման և վերականգնման, ինչպես նաև թանգարանների և պատկերասրահների հիմնանորոգման նպատակով ծախսերի կատարմամբ, որոնց 2020 թվականի առաջին կիսամյակում միջոցներ չէին հատկացվել:

2021 թվականի առաջին կիսամյակում *Բարձրագույն և հետբուհական մասնագիտական կրթության* ծրագրին տրամադրվել է ավելի քան 6.6 մլրդ դրամ` ապահովելով ծրագրված ցուցանիշի 97.4% կատարողական: Ծրագրից շեղումը մեծ մասամբ առաջացել է ռազմական դրությամբ պայմանավորված բարձրագույն կրթական ծրագրեր իրականացնող ուսումնական հաստատությունների սովորողների ուսման վարձի փոխհատուցման, բուհական հաստատություններում հետբուհական մասնագիտական կրթության գծով նպաստների տրամադրման և բարձրագույն մասնագիտական կրթություն ստացող ուսանողների կրթաթոշակի ծախսերում:

Ռազմական դրությամբ պայմանավորված բարձրագույն կրթական ծրագրեր իրականացնող ուսումնական հաստատությունների սովորողների ուսման վարձի փոխհատուցման ծախսերը կազմել են ավելի քան 1.3 մլրդ դրամ կամ նախատեսվածի 94.9%-ը՝ պայմանավորված այն հանգամանքով, որ որոշ պայմանագրեր գտնվում են կնքման փուլում, որի հետ կապված՝ վճարումները տեղափոխվել են հաջորդ եռամսյակ: Բուհական հաստատություններում հետբուհական մասնագիտական կրթության գծով նպաստների տրամադրման միջոցառման շրջանակներում օգտագործվել է նախատեսված միջոցների 84.5%-ը՝ 284.6 մլն դրամ: Կատարողականը հիմնականում պայմանավորված է նրանով, որ TOEFL IBT քննության համար համաձայնագրերը կնքվել են կիսամյակի վերջում, որի արդյունքում վճարումները տեղափոխվել են հաջորդ եռամսյակ, ինչպես նաև կորոնավիրուսի համավարակով, որի արդյունքում ՀՀ կառավարման ակադեմիայում ուսուցումը կազմակերպվել է հեռավար, և առաջացել է ծախսերի տնտեսում: Բարձրագույն մասնագիտական կրթություն ստացող ուսանողների կրթաթոշակի ծախսերը կատարվել են 90.2%-ով՝ կազմելով 357.1 մլն դրամ, որը պայմանավորված է արտերկրում սովորող ուսանողների կրթաթոշակները հուլիսին վճարելու հանգամանքով:

Բարձրագույն և հետբուհական մասնագիտական կրթության ծրագրի ծախսերում մեծ տեսակարար կշիռ ունեն բարձրագույն մասնագիտական կրթության գծով ուսանողական նպաստների տրամադրման ծախսերը, որոնք կատարվել են նախատեսված ծավալով և կազմել 4.2 մլրդ դրամ: Ծրագրում ընդգրկված երեք միջոցառումների՝ բուհական հաստատություններում հետբուհական մասնագիտական կրթության գծով կրթաթոշակների, ուսումնական վարկերի տոկոսավճարների մասնակի փոխհատուցման և ակադեմիական փոխճանաչման ու շարժունության ծառայությունների համար նախատեսված միջոցները նույնպես ամբողջությամբ օգտագործվել են՝ կազմելով համապատասխանաբար 272.5 մլն դրամ, 46.5 մլն դրամ և 20.2 մլն դրամ:

Նախորդ տարվա առաջին կիսամյակի համեմատ Բարձրագույն և հետբուհական մասնագիտական կրթության ծրագրի ծախսերն աճել են 34.1%-ով կամ 1.7 մլրդ դրամով` հիմնականում պայմանավորված 2021 թվականի առաջին կիսամյակում ռազմական դրությամբ պայմանավորված բարձրագույն կրթական ծրագրեր իրականացնող ուսումնական հաստատությունների սովորողների ուսման վարձի փոխհատուցման նպատակով միջոցների հատկացմամբ, ինչպես նաև բարձրագույն մասնագիտական կրթության գծով ուսանողական նպաստների տրամադրման և բուհական հաստատություններում հետբուհական մասնագիտական կրթություն ստացող ուսանողների կրթաթոշակների գծով ծախսերի համապատասխանաբար 7.1% (279.6 մլն դրամ) և 59.2% (101.3 մլն դրամ) աճով:

Հաշվետու ժամանակահատվածում *Երիտասարդության* ծրագրի իրականացմանը տրամադրվել է 779.3 մլն դրամ, որը կազմել է ծրագրված հատկացումների 89%-ը: Շեղումը հիմնականում առաջացել է «ՀՀ մարզերում երիտասարդների ինքնազարգացման, սոցիալական ձեռներեցության, մշակութային-ժամանցային միջավայրերի ապահովման, նորարարական կենտրոնների ձևավորման նախագծերի և միջոցառումների իրականացում» և «Երիտասարդական պետական քաղաքականությանն ուղղված ծրագրեր և միջոցառումներ» միջոցառումների գծով, որոնց շրջանակներում օգտագործվել է համապատասխանաբար 55.4 մլն դրամ (նախատեսվածի 49.5%-ը) և 14.9 մլն դրամ (նախատեսվածի 33%-ը): Նշված առաջին միջոցառման շրջանակներում նախատեսված 6 կենտրոններից 2-ի պայմանագրերը գտնվել են կնքման փուլում, իսկ կնքված 4 պայմանագրերի արժեքի 20%-ի դիմաց վճարումները տեղափոխվել են հաջորդ եռամսյակ, իսկ երկրորդ միջոցառման շրջանակներում գնումների գործընթացով պայմանավորված՝ միջոցառումները տեղափոխվել են հաջորդ եռամսյակ: Հաշվետու ժամանակահատվածում երիտասարդական պետական քաղաքականությանն ուղղված ծրագրերի և միջոցառումների շրջանակներում իրականացվել է 1 միջոցառում՝ կանխատեսված 7-ի դիմաց, որի մասնակիցների թիվը կազմել է 100՝ կանխատեսված 9990-ի դիմաց:

Երիտասարդ ընտանիքներին աջակցության նպատակով «Երիտասարդ ընտանիքին` մատչելի բնակարաններ» պետական նպատակային ծրագրի համաֆինանսավորման նպատակով նախատեսված միջոցներն օգտագործվել են ամբողջությամբ` կազմելով 701.7 մլն դրամ:

Նախորդ տարվա նույն ժամանակահատվածի համեմատ Երիտասարդության ծրագրի ծախսերն աճել են 26.1%‑ով կամ 161.2 մլն դրամով՝ հիմնականում պայմանավորված երիտասարդ ընտանիքներին աջակցության ծախսերի 15% (91.6 մլն դրամ) աճով, ինչպես նաև ՀՀ մարզերում երիտասարդների ինքնազարգացման, սոցիալական ձեռներեցության, մշակութային-ժամանցային միջավայրերի ապահովման, նորարարական կենտրոնների ձևավորման նախագծերի և միջոցառումների իրականացման ծախսերով, որոնց համար 2020 թվականի առաջին կիսամյակում միջոցներ չէին նախատեսվել:

2021 թվականի առաջին կիսամյակի ընթացքում *Գրահրատարակչության և գրադարանների* ծրագրին ՀՀ պետական բյուջեից տրամադրվել է ավելի քան 727.7 մլն դրամ` ապահովելով ծրագրված ցուցանիշի 97.8% կատարողական։ Ծրագրից շեղումը հիմնականում առաջացել է գրականության հանրահռչակմանը, գրական ծրագրերին և գրքերի միջազգային ցուցահանդեսներին մասնակցությանն աջակցության ծախսերում, որոնք կատարվել են 45%-ով՝ կազմելով 10.6 մլն դրամ: Ցածր կատարողականը պայմանավորված է նրանով, որ դրամաշնորհային մրցույթները գտնվել են ընթացքում, որոնց ամփոփումը տեղափոխվել է հաջորդ եռամսյակ։ Նշված ծրագրում մեծ տեսակարար կշիռ ունեն գրադարանային ծառայությունների ծախսերը, որոնք կատարվել են նախատեսված ծավալով և կազմել են 664.4 մլն դրամ: Հաշվետու ժամանակահատվածում ընթերցողների թիվը կազմել է 59164՝ կանխատեսված 62616-ի դիմաց: «Թարգմանական ծրագրեր և աջակցություն ստեղծագործողներին ու հետազոտողներին» միջոցառման համար նախատեսված միջոցները նույնպես ամբողջությամբ օգտագործվել են, որոնք կազմել են 15.8 մլն դրամ: Ոչ պետական մամուլի հրատարակման ծախսերը կատարվել են 93%-ով՝ կազմելով 35.4 մլն դրամ, որը պայմանավորված է պայմանագրերի կնքման արդյունքում առաջացած տնտեսումներով։ Նախորդ տարվա նույն ժամանակահատվածի համեմատ Գրահրատարակչության և գրադարանների ծրագրի ծախսերն էական փոփոխություն չեն կրել:

*Կրթության, գիտության, մշակույթի և սպորտի բնագավառում պետական քաղաքականության մշակման, ծրագրերի համակարգման և մոնիտորինգի* ծրագրին հաշվետու ժամանակահատվածում տրամադրվել է ավելի քան 582.7 մլն դրամ՝ ապահովելով ծրագրված ցուցանիշի 78.4%‑ը։ Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող «Կրթության, գիտության, մշակույթի և սպորտի բնագավառում պետական քաղաքականության մշակման, ծրագրերի համակարգման և մոնիտորինգի ծառայություններ» միջոցառման ծախսերով, որոնք կատարվել են 79.1%-ով՝ կազմելով 543.7 մլն դրամ: Շեղումը պայմանավորված է թափուր հաստիքների առկայության արդյունքում աշխատավարձի ֆոնդի, ինչպես նաև գործուղումների համար նախատեսված միջոցների տնտեսմամբ, ինչպես նաև որոշ գնման մրցույթներ ամփոփված չլինելու հանգամանքով: Ծրագրի շրջանակներում 27.8 մլն դրամ ուղղվել է լեզվի բնագավառում պետական քաղաքականության մշակման և իրականացման ծառայություններին՝ ապահովելով 69.2% կատարողական, որը նույնպես պայմանավորված է թափուր հաստիքների առկայության արդյունքում աշխատավարձի ֆոնդի և գործուղումների ծախսերի տնտեսմամբ: Նախորդ տարվա նույն ժամանակահատվածի համեմատ ծրագրի ծախսերը նվազել են 3.2%-ով կամ 19.2 մլն դրամով՝ հիմնականում պայմանավորված կրթության, գիտության, մշակույթի և սպորտի բնագավառում պետական քաղաքականության մշակման, ծրագրերի համակարգման և մոնիտորինգի ծառայությունների գծով ծախսերի 3% (16.9 մլն դրամ) նվազմամբ:

2021 թվականի առաջին կիսամյակի ընթացքում ավելի քան 45.9 մլրդ դրամ է օգտագործվել *Հանրակրթության ծրագրի* շրջանակներում՝ ապահովելով 93.6% կատարողական: Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող տարրական, հիմնական և միջնակարգ ընդհանուր հանրակրթության միջոցառումների կատարողականով, որոնց շրջանակներում օգտագործվել է համապատասխանաբար 16 մլրդ դրամ (նախատեսվածի 92.9%-ը), 19.1 մլրդ դրամ (նախատեսվածի 96.7%-ը) և 7.2 մլրդ դրամ (նախատեսվածի 96.1%-ը), ինչպես նաև կրթական հաստատությունների աշակերտներին դասագրքերով և ուսումնական գրականությամբ ապահովման նպատակով նախատեսված 585.2 մլն դրամը չօգտագործելու հանգամանքով: Նշված առաջին երեք միջոցառումների գծով շեղումները հիմնականում պայմանավորված են աշակերտների փաստացի թվով, ինչպես նաև տարեկան հատկացված գումարների եռամսյակային բաշխմամբ, իսկ կրթական հաստատությունների աշակերտներին դասագրքերով և ուսումնական գրականությամբ ապահովման նպատակով վճարումները տեղափոխվել են երրորդ եռամսյակ։

Հանրակրթության ծրագրում ընդգրկված են 28 միջոցառումներ, որոնցից 7-ի գծով նախատեսված 812.6 մլն դրամն օգտագործվել է ամբողջությամբ: Մասնավորապես` 135.1 մլն դրամ, 162 մլն դրամ և 157.5 մլն դրամ է հատկացվել համապատասխանաբար տարրական, հիմնական և միջնակարգ հատուկ հանրակրթությանը, 281.5 մլն դրամ՝ գնահատման և թեստավորման ծառայություններին, 51.8 մլն դրամ` հանրակրթությունում նորարարական մանկավարժական ծրագրերի իրականացմանը, 16.8 մլն դրամ` 2022 թվականին ՀՀ-ում կենսաբանության միջազգային օլիմպիադայի նախապատրաստմանը և 7.9 մլն դրամ՝ ՀՀ Շիրակի մարզի երեկոյան դպրոցում միջնակարգ հանրակրթության կազմակերպմանը։

Ծրագրի շրջանակներում 1.6 մլրդ դրամ է տրամադրվել տարրական, հիմնական և միջնակարգ մասնագիտացված հանրակրթության, 201.4 մլն դրամ՝ տարրական, միջնակարգ և ավագ դպրոցներում ներառական կրթության ծախսերին, որոնք կատարվել են համապատասխանաբար 90.6%-ով և 96.1%-ով՝ հիմնականում պայմանավորված նշված հաստատություններում սովորողների փաստացի թվով:

Հանրակրթության ծրագրին տրամադրված միջոցներից 391.6 մլն դրամն ուղղվել է նախադպրոցական կրթությանը` ապահովելով 92.4% կատարողական, որը հիմնականում պայմանավորված է երեխաների փաստացի թվով, ինչպես նաև տարեկան հատկացված գումարների եռամսյակային բաշխմամբ։

Դպրոցներում STEM կրթության և ռոբոտատեխնիկայի զարգացման ծախսերը կազմել են 302.5 մլն դրամ կամ նախատեսվածի 96.2%-ը՝ պայմանավորված այն հանգամանքով, որ դրամաշնորհային պայմանագրերի ժամանակացույցի համաձայն՝ պարտավորությունների մի մասի դիմաց վճարումները նախատեսված են երրորդ եռամսյակում:

Հանրակրթական դպրոցների մանկավարժներին և դպրոցահասակ երեխաներին տրանսպորտային ծախսերի փոխհատուցման նպատակով տրամադրվել է 126.2 մլն դրամ` ապահովելով 88.9% կատարողական, որը պայմանավորված է հաշվետվությունների մի մասի արդյունքների ամփոփման գործընթացով, որի արդյունքում վճարումը տեղափոխվել է երրորդ եռամսյակ:

Ատեստավորման միջոցով որակավորում ստացած ուսուցիչներին հաշվետու ժամանակահատվածում տրամադրվել են 112.4 մլն դրամ հավելավճարներ` կազմելով ծրագրի 72.6%‑ը: Շեղումը հիմնականում պայմանավորված է տարակարգ ստացած ուսուցիչների՝ նախատեսվածից պակաս թվով:

Հանրակրթության ծրագրում ընդգրկված նախադպրոցական այլընտրանքային ծախսաարդյունավետ մոդելների ներդրման համար նախատեսված 65.1 մլն դրամը չի օգտագործվել՝ պայմանավորված այն հանգամանքով, որ պայմանագրերը կնքվել են հաշվետու ժամանակահատվածի վերջում, որի արդյունքում վճարումները տեղափոխվել են հաջորդ եռամսյակ:

Նախորդ տարվա նույն ժամանակահատվածի համադրելի ցուցանիշի համեմատ հանրակրթության ծրագրի ծախսերը նվազել են 1.3%‑ով կամ 604.1 մլն դրամով՝ հիմնականում պայմանավորված միջնակարգ ընդհանուր հանրակրթության գծով ծախսերի 22.2% (2.1 մլրդ դրամ) նվազմամբ:

*Ազգային արխիվի* ծրագրի շրջանակներում նախատեսված միջոցներն ամբողջությամբ օգտագործվել են՝ կազմելով 295.1 մլն դրամ: Նախորդ տարվա նույն ժամանակահատվածի համեմատ Ազգային արխիվի ծրագրի շրջանակներում կատարված ծախսերն աճել են 17.1%-ով կամ 43.1 մլն դրամով:

*Արտադպրոցական դաստիարակության* ծրագրի ծախսերը հաշվետու ժամանակահատվածում կազմել են 1.6 մլրդ դրամ` ապահովելով կիսամյակային ծրագրի 96% կատարողական։ Ծրագրից շեղումը հիմնականում պայմանավորված է արտադպրոցական դաստիարակության միջոցառման կատարողականով, որը կազմել է շուրջ 1.3 մլն դրամ կամ 95.9%՝ պայմանավորված իրականացվող միջոցառումների պայմանագրերի ժամանակացույցով։ Հաշվետու ժամանակահատվածում թվով 44 մարզադպրոցներում, ստեղծագործական և արտադպրոցական դաստիարակության այլ կենտրոններում արվեստի, երաժշտության, սպորտի դասընթացների մասնակիցների թիվը կազմել է 20000՝ նախատեսված 20022-ի դիմաց: Արտադպրոցական դաստիարակության ծրագրում ընդգրկված են յոթ միջոցառումներ, որոնցից չորսի համար նախատեսված 327.1 մլն դրամն օգտագործվել է ամբողջությամբ: Մասնավորապես՝ 283 մլն դրամ հատկացվել է հասարակական կազմակերպությունների կողմից արտադպրոցական դաստիարակությանը, 27.9 մլն դրամ՝ ուսումնամարզական գործընթացի իրականացմանը մարզադպրոցներում, 12.7 մլն դրամ՝ ՀՀ հանրակրթական ծրագրեր իրականացնող ուսումնական հաստատությունների 11-րդ դասարանների աշակերտների ռազմամարզական ճամբարի կազմակերպմանը և 3.4 մլն դրամ՝ «Հակոբ Կոջոյան» կրթահամալիր» ՊՈԱԿ-ում արտադպրոցական դաստիարակության կազմակերպմանը: Նախորդ տարվա նույն ժամանակահատվածի համեմատ ծրագրի ծախսերն աճել են 3.3%-ով (52 մլն դրամով), որը հիմնականում պայմանավորված է արտադպրոցական դաստիարակության միջոցառման գծով ծախսերի 5.2% (62 մլն դրամ) աճով:

2021 թվականի առաջին կիսամյակի ընթացքում շուրջ 5.2 մլրդ դրամ է տրամադրվել *Գիտական և գիտատեխնիկական հետազոտությունների* ծրագրին՝ ապահովելով 73.3% կատարողական և 6.7%-ով կամ 374.1 մլն դրամով զիջելով նախորդ տարվա ցուցանիշը: Ծրագրի նկատմամբ շեղումը և նախորդ տարվա համեմատ անկումը հիմնականում պայմանավորված է «Գիտական և գիտատեխնիկական պայմանագրային (թեմատիկ) հետազոտություններ» և «Գիտական ենթակառուցվածքի արդիականացում» միջոցառումների համապատասխանաբար 34.7% (591.5 մլն դրամ) և 81.8% (3 մլրդ դրամ) կատարողականներով: Արդյունքում նախորդ տարվա համեմատ նշված միջոցառումների գծով ծախսերը նվազել են համապատասխանաբար 16.2%-ով (114.7 մլն դրամով) և 9%-ով (296.6 մլն դրամով): Գիտական և գիտատեխնիկական պայմանագրային (թեմատիկ) հետազոտությունների գծով ծախսերի կատարողականը հիմնականում պայմանավորված է այն հանգամանքով, որ գիտական կազմակերպությունների կողմից ներկայացվող հայտերի մի մասը գտնվել է ընդունման և փորձաքննության փուլում: Միջոցառման շրջանակներում հաշվետու ժամանակահատվածում պետական բյուջեից ֆինանսավորվել են թվով 124 գիտական թեմաներ՝ նախատեսված 142-ի փոխարեն։ Գիտական ենթակառուցվածքների արդիականացման միջոցառման կատարողականը հիմնականում պայմանավորված է գիտական կազմակերպությունների կողմից ներկայացված հայտերի քանակով, ինչպես նաև մրցութային գործընթացով: Հաշվետու ժամանակահատվածում «Գիտական ենթակառուցվածքի արդիականացում» միջոցառման շրջանակներում փաստացի ներգրավված են եղել թվով 67 կազմակերպություն, գիտության ոլորտում համագործակցություն է ապահովվել 1 գիտական կառույցի հետ, իրականացվել են թվով 71 միջազգային գիտական ծրագրեր, Հայաստանն անդամակցել է թվով 2 միջազգային գիտական կառույցների, կատարվել է թվով 180 գիտական հայտերի փորձաքննություն:

Գիտական և գիտատեխնիկական հետազոտությունների ծրագրում ընդգրկված միջոցառումներից ութի գծով նախատեսված 698.9 մլն դրամն օգտագործվել է ամբողջությամբ: Մասնավորապես՝ 310 մլն դրամ է ուղղվել բարձր էներգիաների ֆիզիկայի բնագավառի ենթակառուցվածքների արդիականացմանը, 72.4 մլն դրամ՝ գիտատեխնիկական գրադարանային ծառայություններին, 65.3 մլն դրամ՝ գիտական գրադարանային ծառայություններին, 64.4 մլն դրամ՝ ՀՀ ԳԱԱ ինստիտուտների տեխնիկական հագեցվածության բարելավմանը և արդիականացմանը, 62.6 մլն դրամ՝ ՀՀ ԳԱԱ իսկական և թղթակից անդամների պատվովճարներին, 61.2 մլն դրամ՝ գիտական և գիտատեխնիկական նպատակային-ծրագրային հետազոտություններին, 42.8 մլն դրամ՝ գիտական ամսագրերի և մենագրությունների հրատարակմանը և 20.3 մլն դրամ՝ անտենային էտալոնների պահպանմանը և զարգացմանը:

*Մասսայական սպորտի* ծրագրին հաշվետու ժամանակահատվածում ուղղվել է շուրջ 98 մլն դրամ` կազմելով ծրագրված ցուցանիշի 60.4%-ը: Միջոցները հիմնականում ուղղվել են համայնքներին մարզական հաստատությունների շենքային պայմանների աջակցության բարելավմանը՝ կազմելով 97 մլն դրամ և ապահովելով 63.8% կատարողական: Շեղումը պայմանավորված է «Արտաշատ քաղաքի մանկապատանեկան համալիր մարզադպրոց» ՀՈԱԿ-ի աթլետիկական վազքուղու վերակառուցման համար գումար տրամադրելու վերաբերյալ ՀՀ կառավարության որոշումը հուլիսին ընդունվելու հանգամանքով, ինչպես նաև այն հանգամանքով, որ ՀՀ Շիրակի մարզի Գյումրիի «Արթուր Ալեքսանյանի անվան հունահռոմեական ըմբշամարտի մանկապատանեկան դպրոց» սպորտային համալիրում կատարված շինարարական աշխատանքների դիմաց չեն ներկայացվել կատարողական ակտեր՝ կապալառուին պայմանագրի համաձայն տրամադվել է կանխավճար:

Ծրագրում ընդգրկված են 4 միջոցառումներ, որոնցից 2-ի համար նախատեսված 8.8 մլն դրամը չի օգտագործվել: Մասնավորապես՝ չի օգտագործվել մարզական օբյեկտների շինարարության համար նախատեսված 4.7 մլն դրամը, որը պայմանավորված է նրանով, որ կատարված շինարարական աշխատանքների դիմաց չեն ներկայացվել կատարողական ակտեր, իսկ նախագծանախահաշվային փաստաթղթերի կատարողական ակտերը ներկայացվել են հաշվետու ժամանակահատվածի վերջում, ինչի արդյունքում վճարումները տեղափոխվել են երրորդ եռամսյակ: Չի օգտագործվել նաև Հանրապետական ուսանողական մարզական խաղերի անցկացման համար նախատեսված 4.1 մլն դրամը, քանի որ գնման գործընթացով պայմանավորված՝ պայմանագիրը կնքվել է կիսամյակի վերջում, որի արդյունքում վճարումները տեղափոխվել են հաջորդ եռամսյակ:

Նախորդ տարվա նույն ժամանակահատվածի համեմատ Մասսայական սպորտի ծրագրի գծով ծախսերն աճել են 8.7 անգամ կամ 86.7 մլն դրամով՝ հիմնականում պայմանավորված այն հանգամանքով, որ 2020 թվականի առաջին կիսամյակում համայնքներին մարզական հաստատությունների շենքային պայմանների բարելավման համար աջակցության նպատակով միջոցներ չէին հատկացվել:

Հաշվետու ժամանակահատվածում *Արվեստների* ծրագրի շրջանակներում օգտագործվել է նախատեսված միջոցների 92.8%-ը՝ ավելի քան 4.2 մլրդ դրամ: Շեղումը հիմնականում առաջացել է մշակութային միջոցառումների իրականացման ծախսերում, որոնք կատարվել են 56.5%-ով՝ կազմելով 270.8 մլն դրամ: Ցածր կատարողականը պայմանավորված է դրամաշնորհային մրցույթներն ամփոփված չլինելու հանգամանքով։ Շուրջ 1.5 մլրդ դրամ է ուղղվել երաժշտարվեստի և պարարվեստի համերգներին՝ կազմելով նախատեսվածի 99.9%-ը: Միջոցառման շրջանակներում առաջին կիսամյակի ընթացքում կազմակերպվել են 219 համերգներ՝ նախատեսված 238–ի դիմաց, հանդիսատեսի քանակը կազմել է 69666՝ կանխատեսված 78025‑ի դիմաց։

Թատերական ներկայացումների ծախսերը կազմել են ավելի քան 1.2 մլրդ դրամ՝ ապահովելով 97.9% կատարողական։ Շեղումը պայմանավորված է «Խորեոգրաֆիայի պետական թատրոն» ՊՈԱԿ-ի հետ պայմանագիր չկնքվելու, ինչպես նաև ավելացված արժեքի հարկի վճարման համար նախատեսված հատկացումներն ամբողջությամբ չօգտագործելու հանգամանքներով: Միջոցառման շրջանակներում հաշվետու ժամանակահատվածում կայացել են 1470 ներկայացումներ՝ նախատեսված 1393-ի փոխարեն, հանդիսատեսի թիվը կազմել է 199590՝ կանխատեսված 235242-ի դիմաց:

Արվեստների ծրագրում ընդգրկված միջոցառումներից երեքի համար նախատեսված 1.1 մլրդ դրամն օգտագործվել է ամբողջությամբ: Մասնավորապես՝ 721.1 մլն դրամ տրամադրվել է Օպերային և բալետային արվեստի ներկայացումներին աջակցությանը: Փաստացի ներկայացումների քանակը հաշվետու ժամանակահատվածում կազմել է 27՝ նախատեսված 30-ի դիմաց, իսկ հանդիսատեսի թիվը` 9339՝ կանխատեսված 29425-ի դիմաց: Ազգային ակադեմիական խմբերգային համերգներին ուղղվել է 200.3 մլն դրամ: Միջոցառման շրջանակում հաշվետու ժամանակահատվածում կազմակերպվել է 5 համերգ, հանդիսատեսի թիվը կազմել է 1900` կանխատեսված 3655-ի դիմաց։ Ազգային ակադեմիական թատերարվեստի ներկայացումներին հատկացվել է 174.6 մլն դրամ։ Փաստացի ներկայացումների քանակը հաշվետու ժամանակահատվածում կազմել է 67՝ նախատեսված 70-ի փոխարեն, հանդիսատեսի թիվը` 28720՝ կանխատեսված 28912-ի դիմաց: Արվեստների ծրագրում ընդգրկված միջոցառումների շրջանակներում կանխատեսվածից ցածր արդյունքային ցուցանիշները հիմնականում պայմանավորված են կորոնավիրուսի համավարակով:

Նախորդ տարվա նույն ժամանակահատվածի համեմատ Արվեստների ծրագրի ծախսերը նվազել են 5%-ով կամ 221 մլն դրամով` հիմնականում պայմանավորված 2020 թվականի առաջին կիսամյակում Կարեն Դեմիրճյանի անվան մարզահամերգային համալիրի կարողությունների զարգացման նպատակով 718.5 մլն դրամ միջոցների հատկացմամբ:

Հաշվետու ժամանակահատվածում *«Ապահով դպրոց»* ծրագրի շրջանակներում օգտագործվել է նախատեսված միջոցների 15.8%-ը՝ 151.5 մլն դրամ: Ծրագրում ընդգրկված են հինգ միջոցառումներ, ընդ որում, բոլորում արձանագրվել են շեղումներ: Ցածր կատարողականը հիմնականում պայմանավորված է փոքրաքանակ երեխաներով համալրված հանրակրթական դպրոցների մոդուլային շենքերի կառուցման և կրթական օբյեկտների շենքային պայմանների բարելավման միջոցառումների կատարողականով: Առաջին միջոցառման ծախսերը կազմել են 29.4 մլն դրամ կամ ծրագրված ցուցանիշի 5.2%-ը, որը պայմանավորված է այն հանգամանքով, որ ձեռքբերվող աշխատանքների և ծառայությունների ծավալների ավելացման նպատակով մի շարք գնման պայմանագրերում փոփոխություններ կատարելու թույլտվություն տալու վերաբերյալ ՀՀ կառավարության որոշումն ընդունվել է հուլիսին: Երկրորդ միջոցառման շրջանակներում օգտագործվել է նախատեսված միջոցների 15.7%-ը՝ 47.1 մլն դրամ: Նշված ցուցանիշը պայմանավորված է նրանով, որ կատարված շինարարական աշխատանքների մի մասի նախագծանախահաշվային փաստաթղթերը գտնվել են մշակման և փորձաքննության փուլում, որոշ աշխատանքներ գտնվել են ընթացքում, որոնց համար կատարողականներ չեն ներկայացվել:

Ավագ մակարդակի կրթություն իրականացնող ուսումնական հաստատությունների շենքային պայմանների բարելավման նպատակով օգտագործվել է 33.9 մլն դրամ՝ ապահովելով ծրագրված ցուցանիշի 69.9%-ը, որը նույնպես պայմանավորված է աշխատանքների դիմաց կատարողական ակտեր չներկայացվելու հանգամանքով:

Հաշվետու ժամանակահատվածում 21 մլն դրամ տրամադրվել է դպրոցների համալիր անվտանգության ապահովման նպատակով, որը կատարվել է 88.7%-ով՝ պայմանավորված մրցույթի արդյունքում առաջացած տնտեսումներով:

Դպրոցական երեխաներին սննդով ապահովման ծախսերը կազմել են 20.1 մլն դրամ կամ ծրագրային ցուցանիշի 79.2%-ը՝ պայմանավորված այն հանգամանքով, որ պայմանագրի ժամանակացույցով պարտավորությունների մի մասի դիմաց վճարումները նախատեսված են երրորդ եռամսյակում։

Նախորդ տարվա նույն ժամանակահատվածի համեմատ «Ապահով դպրոց» ծրագրի ծախսերն աճել են 50%-ով կամ 50.5 մլն դրամով, որը պայմանավորված է համավարակի պատճառով 2020 թվականի առաջին կիսամյակում նախատեսված մի շարք միջոցառումների, այդ թվում՝ «Դպրոցների համալիր անվտանգության ապահովում» և «Դպրոցական երեխաներին սննդով ապահովում» միջոցառումների չկատարմամբ, ինչպես նաև 2021 թվականին «Ավագ մակարդակի կրթություն իրականացնող ուսումնական հաստատությունների շենքային պայմանների բարելավում» միջոցառման մեկնարկով:

Հաշվետու ժամանակահատվածում *Կրթության որակի ապահովման* ծրագրի ծախսերը կազմել են 1.7 մլրդ դրամ` ապահովելով 51.7% կատարողական: Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող՝ Համաշխարհային բանկի աջակցությամբ իրականացվող կրթության բարելավման ծրագրի կատարողականով, որը կազմել է 61.7% կամ 1.4 մլրդ դրամ: Վերջինիս շրջանակներում ավագ, միջնակարգ և հիմնական դպրոցներում և կրթության ոլորտի կազմակերպություններում կապիտալ ներդրումների ծախսերը կատարվել են 62.7%-ով՝ կազմելով 1.2 մլրդ դրամ, որը պայմանավորված է կատարված աշխատանքների դիմաց ներկայացված կատարողական ակտերով, և այն հանգամանքով, որ համակարգչային սարքավորումների գնման պայմանագրի կողմ հանդիսացող կազմակերպության նախընտրությամբ նախատեսված 10% կանխավճարի վճարումը հետաձգվել է: Նշված ծրագրի շրջանակներում ծառայությունների ձեռքբերման ծախսերը կատարվել են 57.2%-ով՝ կազմելով 243.2 մլն դրամ: Տարբերությունը պայմանավորված գնումների գործընթացով՝ պայմանագրերի մի մասը կնքվել է հաշվետու ժամանակահատվածի վերջում, որի արդյունքում վճարումները տեղափոխվել են հաջորդ եռամսյակ, ինչպես նաև առարկայական չափորոշիչների և ծրագրերի վերաբերյալ տեղեկատվական սեմինարների հետաձգմամբ:

Չի օգտագործվել Համաշխարհային բանկի աջակցությամբ իրականացվող «Հայաստանում ԵՄ-ն հանուն նորարարության» դրամաշնորհային փորձնական ծրագրի շրջանակներում Տավուշի մարզում գիտական, տեխնոլոգիական, ճարտարագիտական մաթեմատիկական (ԳՏՃՄ) ոլորտների կրթական միջավայրի բարելավման միջոցառման շրջանակներում կապիտալ ներդրումներին հատկացված 434.5 մլն դրամը՝ պայմանավորված ՀԲ-ի կողմից կատարված գնումների պլանի փոփոխությամբ, որի հետևանքով պայմանագրերը կնքվել են առաջին կիսամյակի վերջում: Նշված դրամաշնորհային ծրագրի շրջանակներում «Կրթության զարգացման և նորարարության ազգային կենտրոնի» զարգացման նպատակով օգտագործվել է նախատեսված միջոցների 11.9%-ը՝ 10.2 մլն դրամ: Ցածր կատարողականը պայմանավորված է ՀԲ-ի կողմից դրամաշնորհային ծրագրի գնումների պլանի փոփոխության արդյունքում գնման գործընթացի հետաձգմամբ:

Չի օգտագործվել նաև «Ատեստավորման նոր համակարգի ներդրում՝ ուղղված ուսուցիչների որակի բարձրացմանը» միջոցառման համար նախատեսված 148.8 մլն դրամը՝ պայմանավորված այն հանգամանքով, որ ուսուցիչների որակի բարձրացմանն ուղղված ատեստավորման նոր համակարգի ներդրման ընթացակարգը և դիմում-հայտերը գտնվել են մշակման փուլում, որի արդյունքում թեստավորման գործընթացը տեղափոխվել է հաջորդ կիսամյակ:

Ծրագրում ընդգրկված երկու միջոցառումների գծով նախատեսված 217.1 մլն դրամն օգտագործվել է ամբողջությամբ: Մասնավորապես` 127.2 մլն դրամ հատկացվել է կրթության բովանդակային և մեթոդական սպասարկմանը, 89.9 մլն դրամ` նախնական մասնագիտական (արհեստագործական) և միջին մասնագիտական կրթության և ուսուցման (ՄԿՈՒ) բարեփոխումներին։

Նախորդ տարվա առաջին կիսամյակի համադրելի ցուցանիշի համեմատ Կրթության որակի ապահովման ծրագրի ծախսերը նվազել են 35.1%-ով կամ 909.4 մլն դրամով, որը հիմնականում պայմանավորված է Համաշխարհային բանկի աջակցությամբ իրականացվող Կրթության բարելավման ծրագրի շրջանակներում կատարված ծախսերի 41.5% (1 մլրդ դրամ) նվազմամբ:

Հաշվետու ժամանակահատվածում ավելի քան 1 մլրդ դրամ է տրամադրվել *Համընդհանուր ներառական կրթության համակարգի ներդրման* ծրագրին` ապահովելով 87.3% կատարողական: Շեղումը հիմնականում պայմանավորված է մանկավարժահոգեբանական աջակցության ծառայությունների և կրթության առանձնահատուկ պայմանների կարիք ունեցող երեխաների կրթության կազմակերպմանն օժանդակող միջոցառումների գծով ծախսերի կատարողականով, որը կազմել է 88.8% կամ 906.4 մլն դրամ` պայմանավորված տարեկան հատկացված գումարի եռամսյակային բաշխմամբ։

Հանրակրթական դպրոցների ուսուցիչների և ուսուցչի օգնականների ներառական դասավանդման հմտությունների զարգացման ապահովման ծախսերը կազմել են 76.6 մլն դրամ կամ նախատեսվածի 77.8%-ը` պայմանավորված որոշ ծառայությունների մատուցման վճարումների իրականացումը երրորդ եռամսյակ տեղափոխելու հանգամանքով՝ համաձայն կնքված պայմանագրերի վճարման ժամանակացույցերի։

Չի օգտագործվել ԱՄՆ միջազգային զարգացման գործակալության աջակցությամբ իրականացվող «Ներառական կրթության համակարգի ներդրում» դրամաշնորհային ծրագրի համար նախատեսված 11.6 մլն դրամը՝ պայմանավորված նրանով, որ վերանորոգման աշխատանքների նախագծանախահաշվային փաստաթղթերի և գույքի գնման պայմանագրերը կնքվել են հաշվետու ժամանակահատվածի վերջում, շինարարական աշխատանքների կատարման հարցը գտնվել է ԱՄՆ ՄԶԳ հետ քննարկման փուլում, իակ կրթական խաղերի գնման մրցույթը չի կայացել մասնակից չլինելու պատճառով:

Աուտիզմ և զարգացման այլ խանգարումներ ունեցող երեխաների բուժման, վերականգնման, կրթության և զբաղվածության ապահովման ծառայություններին հատկացվել է 34 մլն դրամ, որն օգտագործվել է ամբողջությամբ։

Նախորդ տարվա նույն ժամանակահատվածի համեմատ արձանագրվել է Համընդհանուր ներառական կրթության համակարգի ներդրման ծրագրի ծախսերի 4.5% (48 մլն դրամ) անկում՝ պայմանավորված մանկավարժահոգեբանական աջակցության ծառայությունների և կրթության առանձնահատուկ պայմանների կարիք ունեցող երեխաների կրթության կազմակերպմանն օժանդակող միջոցառումների ու հանրակրթական դպրոցների ուսուցիչների և ուսուցչի օգնականների ներառական դասավանդման հմտությունների զարգացման ապահովման ծախսերի նվազմամբ համապատասխանաբար 1.5%-ով (13.9 մլն դրամով) և 22.9%-ով (22.7 մլն դրամով), ինչպես նաև ԱՄՆ ՄԶԳ աջակցությամբ իրականացվող «Ներառական կրթության համակարգի ներդրում» դրամաշնորհային ծրագրի շրջանակներում նախատեսված միջոցները չօգտագործելու հանգամանքով, որի շրջանակներում 2020 թվականի առաջին կիսամյակում օգտագործվել էր 11.3 մլն դրամ։

Հաշվետու ժամանակահատվածում *Մարզերի մշակութային զարգացման* ծրագրի ծախսերը կատարվել են 98.9%-ով՝ կազմելով 24.6 մլն դրամ: Ծրագրում ընդգրկված են երկու միջոցառումներ: Մասնավորապես, 23.6 մլն դրամ է օգտագործվել համայնքային մշակույթի և ազատ ժամանցի կազմակերպման նպատակով, որը կազմել է ծրագրային ցուցանիշի 98.9%-ը` պայմանավորված ավելացված արժեքի հարկի վճարման համար նախատեսված հատկացումներն ամբողջությամբ չօգտագործելու հանգամանքով: ՀՀ մարզերում մշակութային միջոցառումների իրականացման համար նախատեսված 1 մլն դրամն օգտագործվել է ամբողջությամբ: Նախորդ տարվա նույն ժամանակահատվածի համեմատ արձանագրվել է Մարզերի մշակութային զարգացման ծրագրի ծախսերի 2.6% անկում։

*Մշակութային և գեղագիտական դաստիարակության* ծրագրի ծախսերը հաշվետու ժամանակահատվածում կազմել են 225.1 մլն դրամ, որոնք կատարվել են 93%-ով: Շեղումը հիմնականում պայմանավորված է երաժշտական և արվեստի դպրոցներում ուսումնամեթոդական աշխատանքների միջոցառման կատարողականով, որը կազմել է 53.7% կամ 16.5 մլն դրամ` պայմանավորված նրանով, որ վճարման հայտերի մի մասը ներկայացվել է հաշվետու ժամանակահատվածի վերջում, որի դիմաց վճարումն իրականացվել է հուլիս ամսին: Ծրագրի շրջանակներում 203.2 մլն դրամն ուղղվել է ազգային, փողային և լարային նվագարանների գծով ուսուցմանը՝ ապահովելով 98.7% կատարողական՝ նույնպես պայմանավորված վճարումների մի մասը հուլիս ամսին կատարելու հանգամանքով: Միջոցառման շրջանակներում կատարվել է ազգային, փողային և լարային նվագարանների գծով 2358 սովորողների ուսման վարձավճարի փոխհատուցում՝ նախատեսված 1181-ի փոխարեն: Շնորհալի պատանի երաժիշտ կատարողների մասնագիտական կարողությունների զարգացմանը և կատարելագործմանն աջակցության նպատակով հատկացված 5.4 մլն դրամն օգտագործվել է ամբողջությամբ:

Նախորդ տարվա նույն ժամանակահատվածի համեմատ արձանագրվել է ծրագրի ծախսերի 18.4% (50.7 մլն դրամ) անկում, որը հիմնականում պայմանավորված է ազգային, փողային և լարային նվագարանների գծով ուսուցման ծախսերի նվազմամբ 18%-ով կամ 44.5 մլն դրամով։

*Կրթության, մշակույթի և սպորտի ոլորտներում միջազգային և սփյուռքի հետ համագործակցության զարգացման* ծրագրի շրջանակներում օգտագործվել է նախատեսված միջոցների 47.7%-ը՝ 175.8 մլն դրամ, ընդ որում, գրեթե բոլոր միջոցառումներում առկա են շեղումներ: Միջազգային կազմակերպություններին անդամակցության նպատակով առաջին կիսամյակի ընթացքում օգտագործվել է ավելի քան 45.5 մլն դրամ՝ կազմելով ծրագրված ցուցանիշի 40.9%-ը: Շեղումը պայմանավորված է այն հանգամանքով, որ «Ստեղծագործ Եվրոպա» ծրագրին անդամակցելու մասին փոխըմբռնման հուշագիրը գտնվել է շրջանառության փուլում, իսկ «Եվրոպա Նոստրա» կազմակերպության անդամակցության վճարման համար անհրաժեշտ հիմանավորող փաստաթղթերը չեն ներկայացվել: Հաշվետու ժամանակահատվածում ՀՀ կրթության, գիտության, մշակույթի և սպորտի նախարարությունն անդամակցել է 5 միջազգային կազմակերպությունների՝ նախատեսված 7-ի դիմաց: Հայաստանում «STARMUS» փառատոնի կազմակերպման և անցկացման մասնակցության վճարի հատկացման ծախսերը կազմել են 62.8 մլն դրամ կամ նախատեսվածի 49.9%-ը: Շեղումը պայմանավորված է այն հանգամանքով, որ պայմանագրերի ժամանակացույցի համաձայն պարտավորությունների մի մասի դիմաց վճարումները նախատեսված են երրորդ եռամսյակում: Հաշվետու ժամանակաշրջանում «Օտարերկրյա պետություններում հայերենի և հայագիտական առարկաների դասավանդում» միջոցառման շրջանակներում տրամադրվել է 64.8 մլն դրամ` կազմելով ծրագրային ցուցանիշի 66.7%-ը, որը պայմանավորված է վճարման հայտերը հունիս ամսվա վերջում ներկայացվելու հանգամանքով: Սփյուռքի կրթօջախների համար դասագրքերի և այլ ուսումնական նյութերի մշակման, ձեռքբերման և տրամադրման համար նախատեսված 30 մլն դրամը չի օգտագործվել՝ պայմանավորված առաջնահերթությունների վերանայման հետևանքով գնումների իրականացման ժամկետների փոփոխությամբ: Մանկապատանեկան և երիտասարդական կրթական ու կրթամշակութային միջոցառումների կազմակերպման նպատակով հատկացված 2 մլն դրամն օգտագործվել է ամբողջությամբ:

Նախորդ տարվա նույն ժամանակահատվածի համեմատ Կրթության, մշակույթի և սպորտի ոլորտներում միջազգային և սփյուռքի հետ համագործակցության զարգացման ծրագրի ծախսերն աճել են 25.2%-ով կամ 35.4 մլն դրամով, որը հիմնականում պայմանավորված է 2021 թվականի առաջին կիսամյակում Հայաստանում «STARMUS» փառատոնի կազմակերպման և անցկացման մասնակցության վճարի հատկացմամբ, ինչպես նաև օտարերկրյա պետություններում հայերենի և հայագիտական առարկաների դասավանդման ծախսերի 105.5% (33.3 մլն դրամ) աճով։

Հաշվետու ժամանակահատվածում *Կրթության ոլորտում տեղեկատվական և հաղորդակցական տեխնոլոգիաների ներդրման* ծրագրի շրջանակներում նախատեսված միջոցներն ամբողջությամբ օգտագործվել են՝ կազմելով 181 մլն դրամ։ Ծրագրում ընդգրկված են երկու միջոցառումներ: Մասնավորապես, 101.5 մլն դրամ ուղղվել է Էլեկտրոնային կառավարման, 79.5 մլն դրամ` ՏՀՏ բովանդակություն և հեռավար ուսուցման միջոցառումներին։ Նախորդ տարվա առաջին կիսամյակի համադրելի ցուցանիշի համեմատ Կրթության ոլորտում տեղեկատվական և հաղորդակցական տեխնոլոգիաների ներդրման ծրագրի ծախսերն աճել են 7.9%-ով կամ 13.2 մլն դրամով:

*ՀՀ պաշտպանության նախարարության* պատասխանատվությամբ 2021 թվականի առաջին կիսամյակում նախատեսված 5 ծրագրերի գծով ծախսերը կազմել են 145.1 մլրդ դրամ կամ նախատեսածի 88.3%‑ը: Շեղումը հիմնականում պայմանավորված է ՀՀ պաշտպանության ապահովման ծրագրի կատարողականով: Վերջինով է հիմնականում պայմանավորված նաև նախորդ տարվա առաջին կիսամյակի համեմատ ՀՀ պաշտպանության նախարարության պատասխանատվությամբ իրականացվող ծրագրերի գծով ծախսերի 23.7%-ով կամ շուրջ 27.8 մլրդ դրամով աճը:

2021 թվականի առաջին կիսամյակում *ՀՀ պաշտպանության ապահովման* ծրագրի ծախսերը կազմել են 144.1 մլրդ դրամ՝ ապահովելով 89% կատարողական: Հատկացված միջոցներն ուղղվել են վեց միջոցառումների իրականացմանը, որոնցից չորսի համար նախատեսված շուրջ 50 մլն դրամի միջոցներն օգտագործվել են ամբողջությամբ: Ծրագրի շրջանակներում ավելի քան 89.4 մլրդ դրամ է ուղղվել ռազմական կարիքների բավարարմանը՝ ապահովելով 86.3% կատարողական, 54.6 մլրդ դրամ՝ ՀՀ պաշտպանության նախարարության շենքային պայմանների բարելավմանը՝ կազմելով ծրագրված ցուցանիշի 94%-ը: Կատարողականի նշված ցուցանիշները պայմանավորված են գնման գործընթացի արդյունքում պայմանագրերի՝ նախատեսվածից ցածր գներով, ինչպես նաև սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Նախորդ տարվա առաջին կիսամյակի համեմատ ՀՀ պաշտպանության ապահովման ծրագրի ծախսերն աճել են 24.3%-ով կամ 28.1 մլրդ դրամով՝ հիմնականում պայմանավորված ՀՀ պաշտպանության նախարարության շենքային պայմանների բարելավման ծախսերի 90.5% (շուրջ 26 մլրդ դրամ) աճով:

*Ռազմական ուսուցման և վերապատրաստման* նպատակով հաշվետու ժամանակահատվածում օգտագործվել է 269.9 մլն դրամ և ապահովել կիսամյակային ծրագրի 46.9%-ը, որը պայմանավորված է սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Արդյունքում նշված ծախսերը 51.2%-ով կամ շուրջ 283 մլն դրամով զիջել են նախորդ տարվա նույն ժամանակահատվածի ցուցանիշը:

Հաշվետու ժամանակահատվածում *Հումանիտար ականազերծման և փորձագիտական ծառայությունների* ծրագրի ծախսերը կազմել են 88.5 մլն դրամ՝ ապահովելով 52.2% կատարողական, որը պայմանավորված է սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Նախորդ տարվա առաջին կիսամյակի համեմատ նշված ծրագրի ծախսերն աճել են 12.6%-ով կամ 9.9 մլն դրամով:

2021 թվականի առաջին կիսամյակում *Միջազգային ռազմական համագործակցության* ծախսերը կազմել են շուրջ 432 մլն դրամ՝ 100%-ով ապահովելով կիսամյակային ծրագրի կատարումը: Նշված ծախսերը 22.1%-ով (78.3 մլն դրամով) գերազանցել են նախորդ տարվա նույն ժամանակահատվածի ցուցանիշը:

Հաշվետու ժամանակահատվածում *Ռազմաբժշկական սպասարկման և առողջապահական ծառայությունների* ծրագրի ծախսերը կազմել են ավելի քան 206.5 մլն դրամ կամ նախատեսված միջոցների 14.9%-ը: Ծրագրում ընդգրկված հինգ միջոցառումների համար նախատեսված շուրջ 1.2 մլրդ դրամի միջոցները չեն օգտագործվել՝ պայմանավոված սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Հատկացված 206.5 մլն դրամն օգտագործվել է Հայաստանի Հանրապետությունից դուրս զինծառայողի բժշկական օգնության ծառայությունների ձեռքբերման նպատակով՝ ապահովելով 100% կատարողական: Նախորդ տարվա առաջին կիսամյակի համեմատ Ռազմաբժշկական սպասարկման և առողջապահական ծառայությունների ծրագրի ծախսերը նվազել են 42.6%-ով կամ 153.3 մլն դրամով՝ հիմնականում պայմանավորված զորամասային և հոսպիտալային օղակներում բուժօգնություն ստացողներին դեղորայքի տրամադրման միջոցառման շրջանակներում իրականացված ծախսերով, որին 2021 թվականի առաջին կիսամյակում հատկացված 746.7 մլն դրամ միջոցները չեն օգտագործվել:

*ՀՀ աշխատանքի և սոցիալական հարցերի նախարարության* պատասխանատվությամբ 2021 թվականի առաջին կիսամսյակում իրականացվել է պետական բյուջեի 17 ծրագիր, որոնց շրջանակներում ընդհանուր առմամբ օգտագործվել է 294.2 մլրդ դրամ՝ ապահովելով կիսամյակային ծրագրի 95.3%-ը: Շեղումը հիմնականում պայմանավորված է Սոցիալական ապահովության, Կենսաթոշակային ապահովության, Անապահով սոցիալական խմբերին աջակցության, Անաշխատունակության դեպքում սոցիալական աջակցության և Ժողովրդագրական վիճակի բարելավման ծրագրերի կատարողականով: Նախորդ տարվա նույն ժամանակահատվածի համեմատ ՀՀ աշխատանքի և սոցիալական հարցերի նախարարության պատասխանատվությամբ իրականացվող ծախսերն աճել են 13%-ով կամ 33.7 մլրդ դրամով՝ հիմնականում պայմանավորված Սոցիալական ապահովության ծրագրի շրջանակներում կատարված ծախսերի աճով:

Հաշվետու ժամանակահատվածում 5.4 մլրդ դրամ տրամադրվել է *Պարգևավճարների և պատվովճարների* ծրագրի ֆինանսավորմանը, որը կազմել է ծրագրված ցուցանիշի 92.2%‑ը: Շեղումը հիմնականում պայմանավորված է զինծառայողներին, ՀՄՊ մասնակիցներին, այլ պետություններում մարտական գործողությունների մասնակիցներին, զոհված (մահացած) զինծառայողի ընտանիքի անդամներին, ընտանիքներին տրվող պարգևավճարների գծով ծախսերի կատարողականով, որը կազմել է 5.2 մլրդ դրամ կամ 92.2%: Շեղումը հիմնականում պայմանավորված է պարգևավճարի իրավունք ձեռք բերած և փաստացի պարգևավճար ստացող շահառուների թվով, որը նախատեսված 36145-ի դիմաց կազմել է 32305: Նախորդ տարվա համեմատ նշված ծախսերը նվազել են 2.3%-ով կամ 122 մլն դրամով, ինչով էլ հիմնականում պայմանավորված է *Պարգևավճարների և պատվովճարների* ծրագրի գծով ծախսերի 4.2% (235.6 մլն դրամ) նվազումը:

2021 թվականի առաջին կիսամյակում *Անապահով սոցիալական խմբերին աջակցության* ծրագրի ծախսերը կազմել են ավելի քան 15.6 մլրդ դրամ կամ ծրագրված ցուցանիշի 90%‑ը: Շեղումը հիմնականում պայմանավորված է ընտանիքի կենսամակարդակի բարձրացմանն ուղղված նպաստների գծով ծախսերի կատարողականով, որոնք կազմել են 15.3 մլրդ դրամ կամ ծրագրված ցուցանիշի 91.3%‑ը: Հաշվետու ժամանակահատվածում ծրագրված 94588 ընտանիքի փոխարեն նպաստ է ստացել 86569 ընտանիք: 2020 թվականի առաջին կիսամյակի համեմատ Անապահով սոցիալական խմբերին աջակցության ծրագրի ծախսերն աճել են 1.4%-ով կամ 221.2 մլն դրամով՝ հիմնականում պայմանավորված ընտանիքի կենսամակարդակի բարձրացմանն ուղղված նպաստների գծով ծախսերի 1.6% (244.9 մլն դրամ) աճով:

*Պետական հիմնարկների և կազմակերպությունների աշխատողների սոցիալական փաթեթով ապահովմանը* տրամադրվել է 3.9 մլրդ դրամ կամ ծրագրված միջոցների 87.8%‑ը, ինչը հիմնականում պայմանավորված է թափուր հաստիքների առկայությամբ և շահառուների՝ սոցիալական փաթեթից օգտվելու իրավունքի դադարեցման այլ պատճառներով: 2020 թվականի առաջին կիսամյակի համեմատ նշված ծրագրի ծախսերն աճել են 1.5%‑ով կամ 57.9 մլն դրամով:

*18 տարեկանից բարձր տարիքի անձանց խնամքի ծառայությունների* ծրագրի ծախսերը հաշվետու ժամանակահատվածում կազմել են շուրջ 1.3 մլրդ դրամ կամ ծրագրված ցուցանիշի 82.3%‑ը: Շեղումը հիմնականում առկա է տարեցների և հաշմանդամություն ունեցող 18 տարին լրացած անձանց շուրջօրյա խնամքի, ցերեկային խնամքի (սննդի տրամադրման գծով) և տնային պայմաններում խնամքի ծառայությունների ծախսերում, որոնք կազմել են համապատասխանաբար 1.1 մլրդ դրամ (նախատեսվածի 86.7%-ը), 59.8 մլն դրամ (63.9%) և 71.7 մլն դրամ (70.3%)՝ հիմնականում պայմանավորված շահառուների՝ նախատեսվածից պակաս թվով, իսկ երկրորդ և երրորդ միջոցառումների դեպքում՝ նաև մրցույթների անցկացման և պայմանագրերի կնքման ժամկետներով, ինչպես նաև հունիս ամսվա կատարողական հաշվետվությունները հուլիսին ներկայացնելու հանգամանքով: Նախորդ տարվա նույն ժամանակահատվածի համեմատ ծրագրի ծախսերն աճել են 6.3%-ով կամ 75 մլն դրամով՝ հիմնականում պայմանավորված տարեցների և հաշմանդամություն ունեցող 18 տարին լրացած անձանց շուրջօրյա խնամքի ծառայությունների գծով ծախսերի 14.5% (137.5 մլն դրամ) աճով:

*Ժողովրդագրական վիճակի բարելավման* ծրագրին 2021 թվականի առաջին կիսամյակում ՀՀ պետական բյուջեից տրամադրվել է 12.6 մլրդ դրամ՝ ապահովելով ծրագրային ցուցանիշի 90.8%-ը: Շեղումը հիմնականում պայմանավորված է երեխայի ծննդյան միանվագ նպաստի և մինչև 2 տարեկան երեխայի խնամքի նպաստի գծով ծախսերի կատարողականով:

Ծրագրի շրջանակներում միջոցների գերակշիռ մասը տրամադրվել է երեխայի ծննդյան միանվագ նպաստին, որը կազմել է 8.4 մլրդ դրամ՝ ապահովելով կիսամյակային ծրագրի 90.4% կատարողական: Շեղումը պայմանավորված է իրավունք ձեռք բերած և փաստացի նպաստառուների թվի տարբերությամբ, ինչպես նաև ծնվածների համապատասխան կարգաթվերի՝ կանխատեսվածի համեմատ որոշ տարբերություններով: Հաշվետու ժամանակահատվածում շահառու նորածինների թիվը կազմել է 15640՝ կանխատեսված 20680-ի դիմաց: Մինչև 2 տարեկան երեխայի խնամքի նպաստի գծով ծախսերը կազմել են 3.7 մլրդ դրամ՝ ապահովելով կիսամյակային ծրագրի 90.6% կատարողական: Շեղումը պայմանավորված է նպաստի իրավունք ձեռք բերած շահառուների համեմատ փաստացի նպաստառուների փոքր թվով: Հաշվետու ժամանակահատվածում մինչև 2 տարեկան երեխայի խնամքի նպաստ է ստացել 21413 քաղաքացի՝ կանխատեսված 24721-ի փոխարեն:

Նախորդ տարվա առաջին կիսամյակի համեմատ Ժողովրդագրական վիճակի բարելավման ծրագրի ծախսերն աճել են 73.3%-ով կամ 5.3 մլրդ դրամով՝ հիմնականում պայմանավորված երեխայի ծննդյան միանվագ նպաստի և մինչև 2 տարեկան երեխայի խնամքի նպաստի գծով ծախսերի համապատասխանաբար 44.8% (2.6 մլրդ դրամ) և 159.2% (2.3 մլրդ դրամ) աճով: Նշված ծախսերի աճը պայմանավորված է ՀՀ կառավարության որոշմամբ 2020 թվականի հուլիսի 1-ից առաջին և երկրորդ երեխայի ծննդյան միանվագ նպաստի չափի բարձրացմամբ 50 հազար դրամից 300 հազար դրամ և մինչև 2 տարեկան երեխայի խնամքի նպաստի չափի բարձրացմամբ 18000 դրամից 26500 դրամ:

*Անաշխատունակության դեպքում սոցիալական աջակցության* ծրագրին հաշվետու կիսամյակում տրամադրվել է 7.3 մլրդ դրամ՝ ապահովելով ծրագրված ցուցանիշի 84.9%-ը: Շեղումը հիմնականում պայմանավորված է մայրության նպաստի գծով ծախսերի կատարողականով, որոնք կազմել են 5.5 մլրդ դրամ կամ նախատեսվածի 80.8%-ը: Շեղումը պայմանավորված է մայրության նպաստ ստացողների և, համապատասխանաբար, կանխատեսվածի համեմատ պակաս փաստացի օրերի թվով, ինչպես նաև հունիս ամսվա ֆինանսավորման պահանջը հուլիսին ներկայացնելու հանգամանքով: Ժամանակավոր անաշխատունակության դեպքում նպաստի գծով նախատեսված 1.8 մլրդ դրամն ամբողջությամբ օգտագործվել է: 2020 թվականի նույն ժամանակահատվածի համեմատ Անաշխատունակության դեպքում սոցիալական աջակցության ծրագրի ծախսերն աճել են 8.1%-ով կամ 549.6 մլն դրամով՝ հիմնականում պայմանավորված մայրության նպաստի և ժամանակավոր անաշխատունակության դեպքում նպաստի գծով ծախսերի համապատասխանաբար՝ 6.5% (331.1 մլն դրամ) և 13.7% (218 մլն դրամ) աճով:

*Զբաղվածության ծրագրի* միջոցառումներին 2021 թվականի առաջին կիսամյակում ՀՀ պետական բյուջեից տրամադրվել է 415.8 մլն դրամ՝ կազմելով նախատեսված ցուցանիշի 36.3%-ը: Ծրագրի բոլոր միջոցառումներում առկա են ծրագրային ցուցանիշների նկատմամբ շեղումներ: Մասնավորապես՝ ձեռք բերած մասնագիտությամբ մասնագիտական աշխատանքային փորձ ձեռք բերելու համար գործազուրկներին տրամադրվել է 38 մլն դրամ աջակցություն՝ կազմելով կիսամյակային ծրագրի 29.2%-ը: Ծախսերի ցածր կատարողականը պայմանավորված է ապրիլի 1-ից ընթացող վերակազմակերպման գործընթացով և կադրային փոփոխություններով, ինչպես նաև Միասնական սոցիալական ծառայությանը ֆինանսական գործառույթների փոխանցմամբ: Նույն հանգամանքով է պայմանավորված մինչև երեք տարեկան երեխայի խնամքի արձակուրդում գտնվող անձանց՝ երեխայի մինչև երկու տարին լրանալը աշխատանքի վերադառնալու դեպքում երեխայի խնամքն աշխատանքին զուգահեռ կազմակերպելու համար տրամադրվող աջակցության ծախսերի կատարողականը, որը կազմել է 190.8 մլն դրամ կամ 57.8%:

Ռազմական դրությամբ պայմանավորված վարձատրվող հասարակական աշխատանքների կազմակերպման միջոցով Ադրբեջանի կողմից 2020 թվականի սեպտեմբերի 27-ին սանձազերծված պատերազմի հետևանքով տեղահանված և փաստացի ՀՀ-ում գտնվող Արցախի Հանրապետության գործազուրկ քաղաքացիների ժամանակավոր զբաղվածության ապահովման և աշխատանքային փորձ ձեռքբերելու համար աջակցության նպատակով օգտագործվել է նախատեսված միջոցների համապատասխանաբար 24.4%-ը (11.2 մլն դրամ) և 17.6%-ը (25.2 մլն դրամ): Նշված միջոցառումների ցածր կատարողականը պայմանավորված է տարածքային կենտրոններից ստացված հունիս ամսվա հայտերը և հաշվետվություններն ամփոփված չլինելու հանգամանքով, ինչպես նաև ԱՀ քաղաքացիների հետ վերադարձով:

Հաշվետու ժամանակահատվածում 84.7 մլն դրամ աջակցություն է տրամադրվել աշխատաշուկայում անմրցունակ անձանց անասնապահությամբ զբաղվելու համար՝ կազմելով ծրագրված ցուցանիշի 36.8%-ը, որը նույնպես պայմանավորված է տարածքային կենտրոններից ստացված հունիս ամսվա հայտերը և հաշվետվություններն ամփոփված չլինելու հանգամանքով:

Զբաղվածության ծրագրի ծախսերը 2020 թվականի առաջին կիսամյակի համեմատ կրճատվել են 38.1%-ով կամ 255.7 մլն դրամով՝ հիմնականում պայմանավորված աշխատաշուկայում անմրցունակ անձանց անասնապահությամբ զբաղվելու համար աջակցության ծախսերի 68.9% (187.5 մլն դրամ) նվազմամբ:

*Բնակարանային ապահովման* ծրագրի շրջանակներում առաջին կիսամյակում պետական բյուջեից օգտագործվել է 112.7 մլն դրամ կամ ծրագրված ցուցանիշի 12.9%-ը: Միջոցները տրամադրվել են զոհված (մահացած) առաջին, երկրորդ և երրորդ կարգի հաշմանդամ զինծառայողների անօթևան ընտանիքներին բնակարանով ապահովման և բնակարանային պայմանների բարելավման նպատակով, որոնք կազմել են ծրագրված ցուցանիշի 45.1%-ը: Ցածր կատարողականը պայմանավորված է տրամադրված բնակարանի գնման վկայագրով առուվաճառքի գործարքների փաստացի թվով: Երկրաշարժի հետևանքով անօթևան մնացած ընտանիքների բնակարանային ապահովման և բնակարանային շինարարության միջոցառումների շրջանակներում նախատեսված համապատասխանաբար 483 մլն դրամը և 140 մլն դրամը չեն օգտագործվել: Նշված առաջին միջոցառման շրջանակներում պայմանագրերը գտնվում են կնքման փուլում, իսկ երկրորդ միջոցառման շրջանակներում աշխատանքները մեկնարկել են, սակայն կատարողականներ չեն ներկայացվել: Արդյունքում՝ նախորդ տարվա առաջին կիսամյակի համեմատ Բնակարանային ապահովման ծրագրի ծախսերը նվազել են 88.1%-ով կամ 835.2 մլն դրամով:

ՀՀ աշխատանքի և սոցիալական հարցերի նախարարությանը հատկացված միջոցների գերակշիռ մասը՝ 173.1 մլրդ դրամ, տրամադրվել է *Կենսաթոշակային ապահովության* ծրագրի ֆինանսավորմանը՝ կազմելով ծրագրված ցուցանիշի 98.5%-ը: Շեղումը հիմնականում պայմանավորված է աշխատանքային կենսաթոշակների ու սպայական անձնակազմի և նրանց ընտանիքների անդամների կենսաթոշակների գծով ծախսերի կատարողականով, որոնք կազմել են համապատասխանաբար 117.6 մլրդ դրամ կամ ծրագրված ցուցանիշի 98.8%-ը և 15.8 մլրդ դրամ կամ ծրագրված ցուցանիշի 95.2%-ը: Աշխատանքային կենսաթոշակների կատարողականը հիմնականում պայմանավորված է կենսաթոշակի իրավունք ձեռք բերած շահառուների՝ հանրապետությունից բացակայելու հանգամանքով: 2021 թվականի առաջին կիսամյակում կենսաթոշակառուների թիվը կազմել է 435254՝ նախատեսված 461812-ի դիմաց: Սպայական անձնակազմի և նրանց ընտանիքների անդամների կենսաթոշակների գծով կատարողականը պայմանավորված է իրավունք ձեռք բերած կենսաթոշակառուների և նրանց փաստացի թվի տարբերությամբ: Միջոցառման շահառուների թիվը հաշվետու ժամանակահատվածում կազմել է 31140՝ նախատեսված 34440-ի դիմաց:

Կենսաթոշակների և այլ դրամական վճարների իրականացման ապահովման նպատակով օգտագործվել է 500 մլն դրամ՝ կազմելով ծրագրված ցուցանիշի 93.2%-ը, որը պայմանավորված է Հայփոստի հունիսին մատուցած ծառայությունների դիմաց վճարումը հուլիսին կատարելու հանգամանքով: Կուտակային կենսաթոշակային համակարգի մասնակիցների կենսաթոշակային հաշիվներին հատկացումները կազմել են 37.4 մլրդ դրամ կամ ծրագրված ցուցանիշի 99.6%-ը: Մասնակիցների թիվը հաշվետու ժամանակահատվածում կազմել է 390121՝ կանխատեսված 325410-ի դիմաց:

2020 թվականի առաջին կիսամյակի համեմատ Կենսաթոշակային ապահովության ծրագրի ծախսերն աճել են 0.6%-ով կամ 1.1 մլրդ դրամով:

*Սոցիալական պաշտպանության բնագավառում պետական քաղաքականության մշակման, ծրագրերի համակարգման և մոնիթորինգի* ծրագրին հաշվետու ժամանակահատվածում ՀՀ պետական բյուջեից տրամադրվել է 2.2 մլրդ դրամ կամ ծրագրված ցուցանիշի 88.7%-ը: Շեղումը հիմնականում առաջացել է սոցիալական պաշտպանության առանձին ծրագրերի իրականացման ապահովման ծախսերում, որոնք կազմել են շուրջ 1.2 մլրդ դրամ (83.8%)՝ պայմանավորված տնտեսումներով: Սոցիալական պաշտպանության բնագավառի պետական քաղաքականության մշակման, ծրագրերի համակարգման և մոնիթորինգի ծառայություններին տրամադրվել է 927.5 մլն դրամ կամ ծրագրված ցուցանիշի 98%-ը, որը նույնպես տնտեսումների արդյունք է: Նախորդ տարվա առաջին կիսամյակի համեմատ Սոցիալական պաշտպանության բնագավառում պետական քաղաքականության մշակման, ծրագրերի համակարգման և մոնիթորինգի ծրագրի ծախսերն աճել են 3.6%-ով (77.5 մլն դրամով)` պայմանավորված սոցիալական պաշտպանության առանձին ծրագրերի իրականացման ապահովման միջոցառման ծախսերի 20.8% (201.3 մլն դրամ) աճով:

2021 թվականի առաջին կիսամյակում ՀՀ պետական բյուջեից *Ընտանիքներին, կանանց և երեխաներին աջակցության* ծրագրի շրջանակներում օգտագործվել է շուրջ 1.4 մլրդ դրամ՝ կազմելով ծրագրված ցուցանիշի 75.8%-ը: Ծրագրի բոլոր միջոցառումներում առկա են շեղումներ: Մասնավորապես՝ կյանքի դժվարին իրավիճակում հայտնված երեխաներին ժամանակավոր խնամքի տրամադրման ծառայությունների շրջանակներում օգտագործվել է նախատեսված միջոցների 27.7%‑ը՝ 65.2 մլն դրամ: Միջոցառման ցածր կատարողականը պայմանավորված է այն հանգամանքով, որ միջոցառումն իրականացնող 3 ճգնաժամային կենտրոններից «Շիրակի մարզի երեխայի և ընտանիքի աջակցության կենտրոն» ՊՈԱԿ-ը սկսել է գործել սույն թվականի հունիսի 1‑ից, իսկ «Սյունիքի մարզի երեխայի և ընտանիքի աջակցության կենտրոն» ՊՈԱԿ-ը՝ սույն թվականի մայիսի 1-ից: Արդյունքում շահառուների թիվը զիջել է նախատեսված ցուցանիշը՝ 99-ի փոխարեն կազմելով 52: Ծախսերի ցածր կատարողականը պայմանավորված է նաև հունիս ամսվա կատարողական հաշվետվությունները հուլիս ամսին ներկայացնելու հանգամանքով: Երեխաների շուրջօրյա խնամքի ծառայություններին հաշվետու ժամանակահատվածում տրամադրվել է ծրագրված միջոցների 90.8%-ը՝ 916.5 մլն դրամ, որը պայմանավորված է շահառուների՝ նախատեսվածից պակաս թվով (որը նախատեսված 649-ի փոխարեն կազմել է 584)՝ կապված առանց ծնողական խնամքի մնացած երեխաներին այլընտրանքային խնամքի ծառայությունների տրամադրման և երեխաներին կենսաբանական ընտանիքներ վերադարձնելու գործընթացի հետ, ինչպես նաև հունիս ամսվա կատարողական հաշվետվությունները հուլիս ամսին ներկայացնելու հանգամանքով: Երեխաներին և ընտանիքներին աջակցության տրամադրման ծառայությունների շրջանակներում օգտագործվել է 220.9 մլն դրամ կամ նախատեսվածի 80.8%-ը, որը պայմանավորված է շահառուների՝ նախատեսվածից ցածր դիմելիությամբ, ինչպես նաև հունիս ամսվա կատարողական հաշվետվությունները հուլիս ամսին ներկայացնելու հանգամանքով: Երեխաների խնամքի ցերեկային ծառայությունների տրամադրման նպատակով օգտագործվել է 57.1 մլն դրամ կամ նախատեսված միջոցների 50%-ը, որը նույնպես պայմանավորված է շահառուների ցածր դիմելիությամբ և հունիս ամսվա կատարողական հաշվետվությունները հուլիսին ներկայացնելու հանգամանքով:

Նախորդ տարվա առաջին կիսամյակի համեմատ Ընտանիքներին, կանանց և երեխաներին աջակցության ծրագրի ծախսերն աճել են 22%-ով կամ 246 մլն դրամով` հիմնականում պայմանավորված երեխաների շուրջօրյա խնամքի ծառայությունների գծով ծախսերի 24.2% (178.3 մլն դրամ) աճով:

*Սոցիալական պաշտպանության ոլորտի զարգացման* ծրագրի շրջանակներում 2021 թվականի առաջին կիսամյակում օգտագործվել է 59.3 մլն դրամ կամ նախատեսված միջոցների 93.5%-ը, որից 47.8 մլն դրամը (նախատեսվածի 92.8%-ը) ուղղվել է մեթոդաբանական ձեռնարկների մշակման, հետազոտությունների անցկացման և սոցիալական ապահովության ոլորտի կադրերի վերապատրաստման միջոցառմանը: Ծրագրված ցուցանիշից շեղումը պայմանավորված է միջոցառման շրջանակներում նախատեսված կադրերի վերապատրաստման հիմնական մասը երրորդ եռամսյակ տեղափոխելու հանգամանքով, ինչպես նաև գործուղումներ չիրականացնելու արդյունքում միջոցների տնտեսմամբ:

Հաշվետու ժամանակահատվածում 11.6 մլն դրամ տրամադրվել է մասնագիտական կողմնորոշման, համակարգի մեթոդաբանության ապահովման և կադրերի վերապատրաստման ծառայություններին՝ կազմելով նախատեսվածի 96.1%-ը: Շեղումը պայմանավորված է վերապատրաստումների և սուպերվիզիայի ծառայությունների մասնակի կատարմամբ:

Նախորդ տարվա նույն ժամանակահատվածի համեմատ Սոցիալական պաշտպանության ոլորտի զարգացման ծրագրի ծախսերն աճել են 55.6%-ով կամ 21.2 մլն դրամով՝ հիմնականում պայմանավորված մեթոդաբանական ձեռնարկների մշակման, հետազոտությունների անցկացման և սոցիալական ապահովության ոլորտի կադրերի վերապատրաստման ծախսերի 48.2% (15.5 մլն դրամ) աճով:

*Հաշմանդամություն ունեցող անձանց աջակցության* ծրագրի շրջանակներում հաշվետու ժամանակահատվածում օգտագործվել է հատկացված միջոցների 88.6%-ը՝ 506.5 մլն դրամ: Ցածր կատարողականը հիմնականում պայմանավորված է մտավոր և հոգեկան խնդիրներով հաշմանդամություն ունեցող անձանց ցերեկային սոցիալ-վերականգնողական ծառայությունների, աուտիզմ ունեցող անձանց ցերեկային կենտրոնում սոցիալ-հոգեբանական աջակցության և հոգեկան առողջության խնդիրներ ունեցող անձանց շուրջօրյա խնամքի ծառայությունների գծով ծախսերի կատարողականով, որոնք կազմել են համապատասխանաբար 19.8 մլն դրամ (53.4%), 20.8 մլն դրամ (58.6%) և 3 մլն դրամ (19.2%)՝ հիմնականում պայմանավորված մրցույթների և կնքված պայմանագրերի ժամկետներով, ինչպես նաև հունիս ամսվա կատարողական հաշվետվությունները հուլիս ամսին ներկայացնելու հանգամանքով: Հոգեկան առողջության խնդիրներ ունեցող անձանց շուրջօրյա խնամքի ծառայությունների գծով ծախսերի կատարողականը պայմանմավորված է նաև դրամաշնորհի մրցույթի 2 չափաբաժիներից մեկի կայացման հանգամանքով, որի արդյունքում սպասարկվող անձանց թիվը նախատեսված 32-ի փոխարեն կազմել է 17: Պետական հավաստագրերով աջակցող միջոցների տրամադրման ծախսերը կազմել են 439.4 մլն դրամ կամ 99.1%՝ պայմանավորված հունիս ամսվա կատարողական հաշվետվությունները հուլիսին ներկայացնելու հանգամանքով: Միջոցառման շրջանակներում տրամադրվել են 8917 աջակցող միջոցներ՝ նախատեսված 7347-ի փոխարեն:

Նախորդ տարվա առաջին կիսամյակի համեմատ Հաշմանդամություն ունեցող անձանց աջակցության ծրագրի ծախսերն աճել են 37.7%-ով կամ 138.7 մլն դրամով` հիմնականում պայմանավորված պետական հավաստագրերով աջակցող միջոցների տրամադրման ծախսերի 43.5% (133.3 մլն դրամ) աճով:

*Ավանդների և այլ փոխհատուցումների* ծրագրի շրջանակներում 2021 թվականի առաջին կիսամյակում օգտագործվել է 604.6 մլն դրամ կամ ծրագրված միջոցների 99.8%-ը: 599.9 մլն դրամ են կազմել «ՎՏԲ-Հայաստան» ՓԲԸ-ում ավանդատու հանդիսացող քաղաքացիների, որպես նախկին ԽՍՀՄ Խնայբանկի ՀԽՍՀ հանրապետական բանկում մինչև 1993 թվականի հունիսի 10-ը ներդրված դրամական ավանդների դիմաց փոխհատուցման ծախսերը, որոնք կատարվել են 100%‑ով: Նախորդ տարվա առաջին կիսամյակի համեմատ Ավանդների և այլ փոխհատուցումների ծախսերն աճել են 61.3%-ով կամ 229.7 մլն դրամով:

*Սոցիալական ապահովության* ծրագրին հաշվետու ժամանակահատվածում ՀՀ պետական բյուջեից տրամադրվել է 69.5 մլրդ դրամ կամ նախատեսված միջոցների 95.1%-ը: Ծրագրում ընդգրկված միջոցառումների մեծ մասի գծով առկա են ծրագրված ցուցանիշներից շեղումներ:

Տրամադրված միջոցներից 39 մլրդ դրամն ուղղվել է ռազմական դրությամբ պայմանավորված ծախսերին, որոնք կատարվել են 93.8%-ով:

Ռազմական դրությամբ պայմանավորված՝ Արցախում հաշվառված քաղաքացիներին տրամադրված միանվագ դրամական օգնության գծով ծախսերը կազմել են 21.2 մլրդ դրամ կամ ծրագրված ցուցանիշի 96.2%-ը: Միջոցառման շրջանակներում առաջին կիսամյակում աջակցություն է տրամադրվել 316848 քաղաքացու՝ կանխատեսված 338630-ի դիմաց:

Ռազմական դրությամբ պայմանավորված՝ Ադրբեջանի Հանրապետության վերահսկողության տակ անցած տարածքներում հաշվառված քաղաքացիներին աջակցությունը կազմել է 6.7 մլրդ դրամ կամ նախատեսվածի 95.7%-ը: Միջոցառման շրջանակներում առաջին կիսամյակում աջակցություն է տրամադրվել 22391 քաղաքացու՝ կանխատեսված 23397-ի դիմաց:

Ռազմական դրությամբ պայմանավորված՝ Արցախի բնակչությանն աջակցությունը կազմել է 4.1 մլրդ դրամ կամ նախատեսվածի 100%-ը:

Ռազմական դրությամբ պայմանավորված՝ Արցախի Հանրապետությունում հաշվառված և հաշվառման հասցեում գտնվող բնակելի անշարժ գույքը կորցրած քաղաքացիներին դրամական աջակցությունը կազմել է 1.4 մլրդ դրամ կամ նախատեսվածի 97.6%-ը: Միջոցառման շրջանակներում հաշվետու ժամանակահատվածքում աջակցություն է ստացել 5402 քաղաքացի՝ կանխատեսված 5535-ի դիմաց:

2020 թվականի սեպտեմբերի 27-ից Ադրբեջանի կողմից Արցախի դեմ սանձազերծված ռազմական գործողությունների հետևանքով վիրավորում ստացած զինծառայողներին սոցիալական աջակցության տրամադրման ծախսերը կազմել են 3.7 մլրդ դրամ կամ նախատեսվածի 99.4%-ը: Միջոցառման շահառուների թիվը հաշվետու ժամանակահատվածում կազմել է 7379՝ կանխատեսված 7420-ի դիմաց:

2021 թվականի առաջին կիսամյակում 12.8 մլրդ դրամ են կազմել ծերության, հաշմանդամության, կերակրողին կորցնելու դեպքում նպաստների տրամադրման ծախսերը, որոնք կատարվել են 97.4%-ով՝ պայմանավորված նպաստառուների փաստացի միջին թվով, որը նախատեսված 79776-ի դիմաց կազմել է 74617:

2.8 մլրդ դրամ կամ ծրագրված ցուցանիշի 99.8%-ն են կազմել կենսաթոշակառուի, ծերության, հաշմանդամության, կերակրողին կորցնելու դեպքում նպաստառուի մահվան դեպքում տրվող թաղման նպաստի ծախսերը:

Հաշվետու ժամանակահատվածում 2.6 մլրդ դրամ աջակցություն է տրամադրվել զոհվածների ընտանիքներին, որը կատարվել է 82.7%-ով՝ պայմանավորված փաստացի պահանջով:

Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման նպատակով «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» Հայաստանի Հանրապետության օրենքի 10-րդ հոդվածի համաձայն պետական բյուջե ստացվող դրոշմանիշային վճարի հաշվին Զինծառայողների ապահովագրության հիմնադրամին է փոխանցվել 12.3 մլրդ դրամ (100%):

Նախորդ տարվա նույն ժամանակահատվածի համեմատ Սոցիալական ապահովության ծրագրի ծախսերն աճել են 3.7 անգամ կամ 50.8 մլրդ դրամով՝ հիմնականում պայմանավորված Ադրբեջանի կողմից Արցախի դեմ սանձազերծված պատերազմի հետևանքների մեղմմանն ուղղված ծախսերով:

*Սոցիալական պաշտպանության համակարգի բարեփոխումների* ծրագրի շրջանակներում առաջին կիսամյակում օգտագործվել է 266.6 մլն դրամ կամ նախատեսված միջոցների 28%-ը: Տվյալ ծրագրի շրջանակներում իրականացվում են Համաշխարհային բանկի աջակցությամբ իրականացվող Սոցիալական պաշտպանության ոլորտի վարչարարության երկրորդ վարկային ծրագրի գծով նախատեսված միջոցառումները: Մասնավորապես՝ Սոցիալական պաշտպանության ոլորտի վարչարարության երկրորդ ծրագրի շրջանակներում սոցիալական պաշտպանության ոլորտի բարեփոխումներին ուղղված խորհրդատվական և այլ ծառայությունների ձեռքբերման նպատակով օգտագործվել է նախատեսված միջոցների 56.7%-ը՝ 83.9 մլն դրամ, որը պայմանավորված է որոշ ՄՍԾՏԿ-ների նախագծանախահաշվային փաստաթղթերի փաթեթների պատրաստման և շինվերանորոգման աշխատանքների հեղինակային հսկողության աշխատանքների՝ սահմանված ժամկետներից ուշացմամբ:

Ծրագրի շրջանակներում շենքերի և շինությունների հիմնանորոգման ծախսերը կազմել են 182.6 մլն դրամ կամ նախատեսվածի 24%-ը՝ պայմանավորված այն հանգամանքով, որ որոշ ՄՍԾՏԿ-ների շինվերանորոգման կատարողականներ ներկայացվել են նախատեսված ժամկետից ուշ:

Համաշխարհային բանկի աջակցությամբ իրականացվող Սոցիալական պաշտպանության ոլորտի վարչարարության երկրորդ վարկային ծրագրի շրջանակներում սարքավորումների, ծրագրային ապահովման և աշխատանքային միջավայրի արդիականացման համար նախատեսված 42 մլն դրամի միջոցները չեն օգտագործվել՝ պայմանավորված թերությունների պատճառով ՄՍԾՏԿ‑ների կահույքի համար վճարումների հետաձգմամբ, ինչպես նաև համակարգչային տեխնիկայի գնման մրցույթի հետաձգմամբ:

Նախորդ տարվա առաջին կիսամյակի համեմատ Սոցիալական պաշտպանության համակարգի բարեփոխումների ծրագրի ծախսերը նվազել են 49.8%-ով կամ 264.9 մլն դրամով:

*Ճգնաժամերի հակազդման և արտակարգ իրավիճակների հետևանքների նվազեցման և վերացման նպատակով առանձին սոցիալական խմբերին տրվող սոցիալական աջակցության* ծրագրի շրջանակներում նախատեսված 1 մլն դրամն ամբողջությամբ օգտագործվել է:

*ՀՀ բարձր տեխնոլոգիական արդյունաբերության նախարարության* պատասխանատվությամբ 2021 թվականի առաջին կիսամյակում կատարվել են պետական բյուջեի չորս ծրագրեր: Ծախսերը կազմել են շուրջ 2.4 մլրդ դրամ կամ ծրագրված ցուցանիշի 47.2%‑ը: Ցածր կատարողականը հիմնականում պայմանավորված է Պաշտպանության բնագավառում գիտական և գիտատեխնիկական նպատակային հետազոտությունների ու Բարձր տեխնոլոգիական արդյունաբերության էկոհամակարգի և շուկայի զարգացման ծրագրերի կատարողականով: Նախորդ տարվա առաջին կիսամյակի համեմատ ՀՀ բարձր տեխնոլոգիական արդյունաբերության նախարարության պատասխանատվությամբ իրականացվող ծրագրերի գծով ծախսերն աճել են 3.6 անգամ կամ 1.7 մլրդ դրամով՝ պայմանավորված Բարձր տեխնոլոգիական արդյունաբերության էկոհամակարգի և շուկայի զարգացման ծրագրի գծով ծախսերի 6 անգամ (շուրջ 969.4 մլն դրամ) աճով, ինչպես նաև Պաշտպանության բնագավառում գիտական և գիտատեխնիկական նպատակային հետազոտությունների ծրագրի շրջանակներում իրականացված ծախսերով, որի համար 2020 թվականի առաջին կիսամյակում նախատեսված 1.5 մլրդ դրամի միջոցները չէին օգտագործվել:

2021 թվականի առաջին կիսամյակում շուրջ 1.2 մլրդ դրամ է օգտագործվել *Բարձր տեխնոլոգիական արդյունաբերության էկոհամակարգի և շուկայի զարգացման* ծրագրի շրջանակներում՝ կազմելով ծրագրային ցուցանիշի 55%-ը: Շեղումը հիմնականում պայմանավորված է համալսարանական, գիտահետազոտական խմբերին, նորաստեղծ ընկերություններին, ստարտափ ընկերություններին «Գաղափարից մինչև բիզնես» դրամաշնորհների տրամադրման միջոցառման ծախսերի կատարողականով, որը կազմել է 17.8% կամ 155.2 մլն դրամ: Վերջինս պայմանավորված է նրանով, որ միջոցառման արդյունավետ իրականացման նպատակով վերանայվել են միջոցառման առաջնահերթությունները, նպատակները, բաղադրիչների նկարագրերը, գնահատման ընթացակարգերը, ինչի հետևանքով միջոցառման իրականացումը հետաձգվել է երկրորդ կիսամյակ: Ծրագրի շրջանակներում հատկացված միջոցներն ուղղվել են հինգ միջոցառումների իրականացմանը, որոնցից մեկի՝ կորոնավիրուսի (COVID-19) տնտեսական հետևանքների չեզոքացման 17-րդ միջոցառման շրջանակներում աջակցության նպատակով տրամադրված ծախսերի համար նախատեսված 725.9 մլն դրամ միջոցներն օգտագործվել են ամբողջությամբ: Միջոցառման շրջանակներում կանխատեսված 62-ի փոխարեն կնքվել են 61 դրամաշնորհների պայմանագրեր` պայմանավորված նրանով, որ սահմանված պահանջներին չբավարարելու հետևանքով մեկ ընկերության կողմից ներկայացված հայտը մերժվել է:

Հաշվետու ժամանակահատվածում «Հայկական վիրտուալ կամուրջ» միջոցառման համար նախատեսված 130 մլն դրամի դիմաց օգտագործվել է 1 մլն դրամ կամ նախատեսված միջոցների 0.8%-ը, որը պայմանավորված է կորոնավիրուսի համավարակի հետևանքով միջոցառման հետաձգմամբ: ԲՈՒՀ-մասնավոր հատված համագործակցության մասնագետների պատրաստման միջոցառման շրջանակներում օգտագործվել է նախատեսված միջոցների 61.8%-ը՝ 117.5 մլն դրամ: Շեղումը պայմանավորված է այն հանգամանքով, որ մի քանի դրամաշնորհային մրցույթներ հայտարարվել են չկայացած: 162.3 մլն դրամ ուղղվել է շուկաների զարգացման և միջազգային համագործակցության միջոցառման իրականացմանը՝ ապահովելով 83.5% կատարողական: Շեղումը պայմանավորված է կորոնավիրուսի համավարակի հետևանքով ArmHiTec 2021 ցուցահանդեսի հետաձգմամբ:

Նախորդ տարվա առաջին կիսամյակի համեմատ Բարձր տեխնոլոգիական արդյունաբերության էկոհամակարգի և շուկայի զարգացման ծրագրի ծախսերն աճել են 6 անգամ կամ 969.4 մլն դրամով՝ հիմնականում պայմանավորված կորոնավիրուսի (COVID-19) տնտեսական հետևանքների չեզոքացման 17-րդ միջոցառման շրջանակներում աջակցության նպատակով տրամադրման ու շուկաների զարգացման և միջազգային համագործակցության միջոցառման շրջանակներում իրականացված ծախսերով, որոնց 2020 թվականի առաջին կիսամյակում միջոցներ չէին հատկացվել:

Հաշվետու ժամանակահատվածում *Բարձր տեխնոլոգիական արդյունաբերության բնագավառում պետական քաղաքականության մշակման, ծրագրերի համակարգման և մոնիտորինգի* ծրագրի ծախսերը կազմել են 441.8 մլն դրամ՝ 90.1%‑ով ապահովելով ծրագրված ցուցանիշը: Շեղումը հիմնականում պայմանավորված է Ռազմարդյունաբերության բնագավառում պետական քաղաքականության մշակման խորհրդատվական, մոնիտորինգի և աջակցության ծառայությունների, ծրագրերի համակարգման ու Բարձր տեխնոլոգիաների, ռազմարդյունաբերության, թվայնացման, կիբեռանվտանգության, ինովացիոն տեխնոլոգիաների, կապի, փոստի, համացանցի և տիեզերական բնագավառներում պետական քաղաքականության մշակման, ծրագրերի համակարգման և մոնիտորինգի միջոցառումների կատարողականով: 2021 թվականի առաջին կիսամյակում նշված երկու միջոցառումների շրջանակներում օգտագործվել են համապատասխանաբար 74.7 մլն դրամ և 358.2 մլն դրամ միջոցներ՝ 67.7%-ով և 96.9%-ով ապահովելով ծրագրված ցուցանիշները: Շեղումը պայմանավորված է թափուր հաստիքների առկայության արդյունքում աշխատավարձի ֆոնդի և գործուղումների ծախսերի տնտեսմամբ, ինչպես նաև ապրանքների և ծառայությունների գնման մրցույթների արդյունքում առաջացած տնտեսումներով: Նախորդ տարվա առաջին կիսամյակի համեմատ Բարձր տեխնոլոգիական արդյունաբերության բնագավառում պետական քաղաքականության մշակման, ծրագրերի համակարգման և մոնիտորինգի ծրագրի ծախսերն աճել են 49%-ով կամ 145.3 մլն դրամով՝ հիմնականում պայմանավորված Բարձր տեխնոլոգիաների, ռազմարդյունաբերության, թվայնացման, կիբեռանվտանգության, ինովացիոն տեխնոլոգիաների, կապի, փոստի, համացանցի և տիեզերական բնագավառներում պետական քաղաքականության մշակման, ծրագրերի համակարգման և մոնիտորինգի ծախսերի 42.3% (106.4 մլն դրամ) աճով:

2021 թվականի առաջին կիսամյակում *Պաշտպանության բնագավառում գիտական և գիտատեխնիկական նպատակային հետազոտությունների* ծրագրի շրջանակներում հատուկ գիտահետազոտական և փորձակոնստրուկտորական աշխատանքների իրականացման նպատակով օգտագործվել է շուրջ 605.8 մլն դրամ միջոցներ կամ կիսամյակային ծրագրային ցուցանիշի 26.7%-ը: Ցածր կատարողականը պայմանավորված է նրանով, որ աշխատանքները ձգձգվել են՝ հաշվի առնելով աշխատանքների բնույթը, բացի այդ, առաջացել են հումքի ու նյութերի, սարքերի և սարքավորումների ներմուծման խնդիրներ, որոնք հանգեցրել են կատարման ժամկետների փոփոխության: 2020 թվականի առաջին կիսամյակում Պաշտպանության բնագավառում գիտական և գիտատեխնիկական նպատակային հետազոտությունների ծրագրի շրջանակներում նախատեսված 1.5 մլրդ դրամի միջոցները չէին օգտագործվել:

Հաշվետու ժամանակահատվածում *Հեռահաղորդակցության ապահովման* ծրագրի շրջանակներում օգտագործվել է 177.2 մլն դրամ կամ նախատեսված միջոցների 98.1%-ը: Շեղումը պայմանավորված է թվային հեռուստահեռարձակման ապահովման ծառայությունների կատարողականով, որը կազմել է 93.2% կամ 48 մլն դրամ: Շեղումը պայմանավորված է այն հանգամանքով, որ հանրապետական սփռման մուլտիպլեքսի արբանյակային տարածման համար արբանյակային ունակության հունիս ամսվա վարձակալության գումարը վճարվել է հուլիս ամսին: Ծրագրի շրջանակներում 129.2 մլն դրամ ուղղվել է հեռահաղորդակցության և կապի կանոնակարգման միջոցառմանը՝ ապահովելով 100% կատարողական: Նախորդ տարվա նույն ժամանակահատվածի համեմատ Հեռահաղորդակցության ապահովման ծրագրի ծախսերը նվազել են 1%-ով կամ 1.8 մլն դրամով՝ հիմնականում պայմանավորված թվային հեռուստահեռարձակման ապահովման ծառայությունների գծով ծախսերի 3.4% (1.7 մլն դրամ) նվազմամբ:

*ՀՀ ֆինանսների նախարարության* պատասխանատվության ներքո իրականացվել են 4 ծրագրեր, որոնց շրջանակներում 2021 թվականի առաջին կիսամյակում ՀՀ պետական բյուջեից տրամադրվել է 89 մլրդ դրամ՝ ապահովելով ծրագրի 96% կատարողական: Հատկացված միջոցների գերակշիռ մասը բաժին է ընկել *Պետական պարտքի կառավարման* ծրագրին, որը կազմել է ավելի քան 87.7 մլրդ դրամ կամ ծրագրված ցուցանիշի 96.3%-ը: Նշված գումարից 87.1 մլրդ դրամն ուղղվել է Կառավարության պարտքի սպասարկմանը, որը կատարվել է 96.3%-ով[[24]](#footnote-24), 567.5 մլն դրամ է տրամադրվել արտարժութային պետական պարտատոմսերի թողարկմանն առնչվող ծախսերին, որոնք կատարվել են 99.9%-ով: Նախորդ տարվա նույն ժամանակահատվածի համեմատ Պետական պարտքի կառավարման ծրագրի ծախսերն աճել են 9.8%-ով կամ 7.9 մլրդ դրամով՝ հիմնականում պայմանավորված պարտքի սպասարկման ծախսերի 9.2% (7.3 մլրդ դրամ) աճով:

*Հանրային հատվածի ֆինանսական ոլորտի մասնագետների վերապատրաստման* ծրագրի շրջանակներում օգտագործվել է 6.1 մլն դրամ, որը կազմել է ծրագրված ցուցանիշի 50.2%-ը: Ցածր կատարողականը պայմանավորված է այն հանգամանքով, որ կնքված պայմանագրերից մեկի համաձայն ծառայությունները մատուցվելու են 3-րդ և 4-րդ եռամսյակներում, իսկ մյուս պայմանագրի շրջանակներում ձեռք բերված ծառայության դիմաց վճարումները կատարվել են հուլիս ամսին, քանի որ կնքված պայմանագրի շրջանակներում ծառայությունների մատուցման գործընթացը սկսվել է հունիսի 14-ին:

*Հանրային ֆինանսների կառավարման բնագավառում պետական քաղաքականության մշակման, ծրագրերի համակարգման և մոնիտորինգի* ծախսերը կազմել են 1.2 մլրդ դրամ՝ ապահովելով կիսամյա ծրագրի 75.3%-ը: Շեղումը հիմնականում պայմանավորված է Ռուսաստանի Դաշնության կողմից Հայաստանի Հանրապետությանն անհատույց ֆինանսական օգնության դրամաշնորհային ծրագրի շրջանակներում ԿՖԿՏՀ ներդրման և խորհրդատվական ծառայությունների ձեռքբերման նպատակով նախատեսված համապատասխանաբար 218.8 մլն դրամը և 50 մլն դրամը չօգտագործելու հանգամանքով, քանի որ խորհրդատուի կողմից համապատասխան ծառայությունները հաշվետու ժամանակահատվածում չեն մատուցվել, և ապարատածրագրային համակարգի տեխնիկական բնութագիրը չի կազմվել: Միջոցառումները կիրականացվեն 2021 թվականի երկրորդ կիսամյակում:

Ծրագրի շրջանակներում հատկացված միջոցների մեծ մասը բաժին է ընկել պլանավորման, բյուջետավորման, գանձապետական ծառայությունների, պետական պարտքի կառավարման, տնտեսական և հարկաբյուջետային քաղաքականության մշակման և մոնիտորինգի միջոցառման ծախսերին, որոնք կատարվել են 96%-ով և կազմել 1 մլրդ դրամ: Շեղումը պայմանավորված է հունիս ամսին ձեռք բերված որոշ ապրանքների ու ծառայությունների դիմաց վճարումները հուլիս ամսին կատարելու հանգամանքով:

Նախորդ տարվա նույն ժամանակահատվածի համեմատ Հանրային ֆինանսների կառավարման բնագավառում պետական քաղաքականության մշակման, ծրագրերի համակարգման և մոնիտորինգի ծրագրի ծախսերն աճել են 11.5%-ով (126.4 մլն դրամով)՝ հիմնականում պայմանավորված պլանավորման, բյուջետավորման, գանձապետական ծառայությունների, պետական պարտքի կառավարման, տնտեսական և հարկաբյուջետային քաղաքականության մշակման և մոնիտորինգի միջոցառման ծախսերի 11.4% (104.9 մլն դրամ) աճով:

*Գնումների գործընթացի կարգավորման և համակարգման* ծրագրի շրջանակներում օգտագործվել է կիսամյակի ծրագրով նախատեսված միջոցների 83.5%-ը՝ 49.8 մլն դրամ, որը պայմանավորված է հունիս ամսին մատուցված ծառայությունների մի մասի դիմաց վճարումները հուլիսին կատարելու հանգամանքով: Մասնավորապես՝ 41.7 մլն դրամ է տրամադրվել գնումների պլանների կազմման, էլեկտրոնային մրցույթների անցկացման, պայմանագրերի կատարման և գնումների հաշվետվողականության` միմյանց ինտեգրված մոդուլների տեխնիկական սպասարկման միջոցառմանը, որը կատարվել է 83.7%-ով, իսկ էլեկտրոնային գնումների համակարգի տեխնիկական սպասարկման համար նախատեսված միջոցներն օգտագործվել են 82.5%-ով՝ կազմելով 8.1 մլն դրամ: Նախորդ տարվա նույն ժամանակահատվածի համեմատ Գնումների գործընթացի կարգավորման և համակարգման ծրագրի ծախսերը նվազել են 4.1%-ով (2.1 մլն դրամով):

*ՀՀ արտակարգ իրավիճակների նախարարության* պատասխանատվությամբ 2021 թվականի առաջին կիսամյակում կատարվել են պետական բյուջեի վեց ծրագրեր, որոնց գծով ծախսերը կազմել են շուրջ 5.7 մլրդ դրամ կամ ծրագրված ցուցանիշի 81.1%‑ը: Շեղումը հիմնականում պայմանավորված է նախարարության ծախսերի գերակշիռ մասը կազմող «Փրկարարական ծառայություններ» ծրագրի կատարողականով:

Նախորդ տարվա առաջին կիսամյակի համեմատ ՀՀ արտակարգ իրավիճակների նախարարության պատասխանատվությամբ իրականացվող ծրագրերի գծով ծախսերը նվազել են 6.2%‑ով կամ շուրջ 375.6 մլն դրամով՝ պայմանավորված 2020 թվականին ՀՀ շրջակա միջավայրի նախարարության ենթակայության «Շրջակա միջավայրի մոնիթորինգի և տեղեկատվության կենտրոն» և «Անտառային մոնիթորինգի կենտրոն» ՊՈԱԿ-ների և ՀՀ արտակարգ իրավիճակների նախարարության ենթակայության «Հիդրոօդերևութաբանության և մթնոլորտային երևույթների վրա ակտիվ ներգործության ծառայություն» ՊՈԱԿ-ի միավորման ձևով ՀՀ շրջակա միջավայրի նախարարության համակարգում «Հիդրոօդերևութաբանության և մոնիթորինգի կենտրոն» ՊՈԱԿ-ի ստեղծմամբ, որի արդյունքում 2020 թվականի երկրորդ կիսամյակից նախկինում ՀՀ արտակարգ իրավիճակների նախարարության պատասխանատվությամբ իրականացվող «Հիդրոօդերևութաբա-նական ծառայություններ» ծրագրից միջոցները փոխանցվել են ՀՀ շրջակա միջավայրի նախարարության պատասխանատվությամբ իրականացվող «Շրջակա միջավայրի վրա ազդեցության գնահատում և մոնիթորինգ» ծրագրին: 2020 թվականի առաջին կիսամյակի համադրելի ցուցանիշի համեմատ ՀՀ արտակարգ իրավիճակների նախարարության պատասխանատվությամբ իրականացվող ծախսերն աճել են 3.2%‑ով կամ 176 մլն դրամով՝ հիմնականում պայմանավորված Տեխնիկական անվտանգության կանոնակարգման ծրագրի ծախսերի 3.4 անգամ (176.1 մլն դրամ) աճով:

2021 թվականի առաջին կիսամյակում Տեխնիկական անվտանգության ծրագրի ծախսերը կազմել են 249.5 մլն դրամ կամ ծրագրված ցուցանիշի 82%-ը: Շեղումը պայմանավորված է «Նաիրիտ գործարան» ՓԲԸ-ի անվտանգության ապահովման միջոցառման կատարողականով, որը կազմել է 80.9% կամ 231.3 մլն դրամ: Շեղումը պայմանավորված է ժամանակի սղությամբ (գումարը տրամադրվել է ՀՀ կառավարության 2021թ. հունիսի 3-ի թիվ 923-Ն որոշմամբ), քանի որ փոխանցման ենթակա փաստաթղթերի հավաստիության ստուգման աշխատանքները գտնվել են ուսումնասիրության փուլում: Հատկացված միջոցներից շուրջ 18.3 մլն դրամն ուղղվել է Տեխնիկական անվտանգության կանոնակարգման ծառայությունների միջոցառմանը՝ ապահովելով 100% կատարողական: Նախորդ տարվա առաջին կիսամյակի համեմատ Տեխնիկական անվտանգության ծրագրի ծախսերն աճել են 3.4 անգամ (176.1 մլն դրամով)՝ պայմանավորված 2021 թվականին «Նաիրիտ գործարան» ՓԲԸ-ի անվտանգության ապահովման նպատակով միջոցների հատկացմամբ:

Հաշվետու ժամանակահատվածում երկու ծրագրերի շրջանակներում արձանագրվել է կիսամյակային ծրագրի 100% կատարողական: Մասնավորապես՝ 323.8 մլն դրամ են կազմել *Սեյսմիկ պաշտպանության* և 53.8 մլն դրամ՝ *Արտակարգ իրավիճակների արձագանքման կարողությունների զարգացման* ծրագրերին հատկացված միջոցները: Նախորդ տարվա առաջին կիսամյակի համեմատ Սեյսմիկ պաշտպանության և Արտակարգ իրավիճակների արձագանքման կարողությունների զարգացման ծրագրերի շրջանակներում կատարված ծախսերը նվազել են համապատասխանաբար 13.2%-ով (49.4 մլն դրամով) և 5.4%-ով (3.1 մլն դրամով):

2021 թվականի առաջին կիսամյակում *«Փրկարարական ծառայություններ»* ծրագրի ծախսերը կազմել են շուրջ 4.4 մլրդ դրամ կամ նախատեսվածի 78.8%-ը: Շեղումը հիմնականում առաջացել է «Փրկարարական ծառայություններ» միջոցառման ծախսերում, որոնք կատարվել են 78.8%-ով և կազմել 4.3 մլրդ դրամ: Շեղումը հիմնականում պայմանավորված է նրանով, որ հունիս ամսվա աշխատավարձի ծախսերը վճարվել են հուլիս ամսին: Տվյալ ծրագրի շրջանակներում արտակարգ իրավիճակներում մարդասիրական աջակցության կազմակերպման համար նախատեսված 17.3 մլն դրամ միջոցներն օգտագործվել են ամբողջությամբ: Օտարերկրյա պետությունների ուսումնական հաստատություններ գործուղված փրկարարական ծառայողների ուսուցման կազմակերպման ծախսերը կազմել են 2.3 մլն դրամ՝ 48.8%‑ով ապահովելով նախատեսված ցուցանիշը: Շեղումը հիմնականում պայմանավորված է թվով 3 ուսանողների՝ ուսումն ավարտելու հանգամանքով, որի արդյունքում ուսանողների և նրանց ընտանիքի անդամների ճանապարհածախսի ու կրթական նպաստի համար նախատեսված միջոցները չեն օգտագործվել: Նախորդ տարվա նույն ժամանակահատվածի համեմատ «Փրկարարական ծառայություններ» ծրագրի ծախսերը նվազել են 1%‑ով կամ 43.9 մլն դրամով՝ պայմանավորված «Փրկարարական ծառայություններ» միջոցառման ծախսերի 1.1% (48.2 մլն դրամ) նվազմամբ:

Հաշվետու ժամանակահատվածում *Ռազմավարական նշանակության պաշարների կառավարման* ծրագրի ծախսերը կազմել են շուրջ 227 մլն դրամ՝ 87.5%-ով ապահովելով կիսամյակային ծրագրի կատարումը: Միջոցներն օգտագործվել են ծրագրի պետական ռեզերվների պահպանման միջոցառման շրջանակներում՝ ապահովելով 91.2% կատարողական: Շեղումը պայմանավորված է միջոցառումն իրականացնող երկու ՊՈԱԿ-ների լուծարային գործընթացով: Չի օգտագործվել ծրագրում ընդգրկված նյութական ռեսուրսների ՀՀ պետական պահուստի ձևավորման և պահպանման համար նախատեսված 10.4 մլն դրամը՝ պայմանավորված պետական պահուստի պահպանման համար 2021 թվականին անհատույց պայմանագրերի կնքմամբ: Նախորդ տարվա առաջին կիսամյակի համեմատ Ռազմավարական նշանակության պաշարների կառավարման ծրագրի ծախսերն աճել են 44.3%‑ով կամ 69.7 մլն դրամով:

2021 թվականի առաջին կիսամյակում *Արտակարգ իրավիճակների բնագավառի պետական քաղաքականության մշակման, ծրագրերի համակարգման և մոնիտորինգի* ծրագրի շրջանակներում օգտագործվել է 453.8 մլն դրամ կամ նախատեսված միջոցների 88%-ը: Շեղումը հիմնականում պայմանավորված է արտակարգ իրավիճակների բնագավառում խորհրդատվական և հոգեբանական ծառայությունների տրամադրման համար նախատեսված 33.3 մլն դրամ միջոցները չօգտագործելու հանգամանքով, ինչպես նաև արտակարգ իրավիճակների բնագավառի պետական քաղաքականության մշակման, ծրագրերի համակարգման և մոնիտորինգի իրականացման միջոցառման կատարողականով, որը կազմել է 94.1% կամ 452.7 մլն դրամ: Վեոհիշյալ առաջին միջոցառման շրջանակներում շահառուներին մատուցվել են համապատասխան ծառայություններ, որոնց համար, սակայն, կատարողական ակտեր և արձանագրություններ հաշվետու ժամանակահատվածում չեն ներկայացվել: Հիմնականում նույն հանգամանքով է պայմանավորված նաև արտակարգ իրավիճակների բնագավառի պետական քաղաքականության մշակման, ծրագրերի համակարգման և մոնիտորինգի իրականացման միջոցառման կատարողականը: Նախորդ տարվա առաջին կիսամյակի համեմատ Արտակարգ իրավիճակների բնագավառի պետական քաղաքականության մշակման, ծրագրերի համակարգման և մոնիտորինգի ծրագրի ծախսերն աճել են 6.2%‑ով կամ 26.6 մլն դրամով՝ հիմնականում պայմանավորված արտակարգ իրավիճակների բնագավառի պետական քաղաքականության մշակման, ծրագրերի համակարգման և մոնիտորինգի իրականացման միջոցառման ծախսերի 6.9% (29.2 մլն դրամ) աճով:

*ՀՀ վիճակագրական կոմիտեի* պատասխանատվությամբ 2021 թվականի առաջին կիսամյակում կատարվել է պետական բյուջեի 2 ծրագիր, որոնց գծով ծախսերը կազմել են ավելի քան 1 մլրդ դրամ կամ ծրագրված ցուցանիշի 62.1%‑ը: Շեղումը հիմնականում պայմանավորված է *Վիճակագրական համակարգի ամրապնդման ազգային ռազմավարական ծրագրի* կատարողականով: Ծրագրի շրջանակներում օգտագործվել է նախատեսված միջոցների 31.7%-ը՝ 246.4 մլն դրամ: Շեղումը հիմնականում պայմանավորված է Համաշխարհային բանկի աջակցությամբ իրականացվող վիճակագրական համակարգի զարգացման համար ազգային ռազմավարական ծրագրի իրականացման դրամաշնորհային ծրագրի կատարողականով, որի շրջանակներում օգտագործվել է նախատեսված միջոցների 28.7%-ը՝ 212.5 մլն դրամ: Շուրջ 171.2 մլն դրամ ուղղվել է դրամաշնորհային ծրագրի ապահովման միջոցառմանը, որը կատարվել է 31%-ով՝ պայմանավորված կորոնավիրուսի համավարակով, որի հետևանքով հետաձգվել են ծրագրի ԹՎԻՆՆԻՆԳ գործընկերության շրջանակում նախատեսված միջոցառումները (միջազգային փորձագետների այցեր, ուսումնական այցեր), ինչպես նաև վիճակագրական 4 ոլորտներում նախատեսված հետազոտություններից 2-ը: Դրամաշնորհային ծրագրի շրջանակներում Վիճակագրական կոմիտեի շենքային պայմանների բարելավման համար նախատեսված միջոցներն օգտագործվել են 93.8%-ով, որը կազմել է 41.3 մլն դրամ՝ պայմանավորված նրանով, որ աշխատանքների իրականացման ընթացքում որոշ աշխատանքների մասով կատարվել են փոփոխություններ, ինչով էլ պայմանավորված՝ շինարարական-վերանորոգման աշխատանքների ծավալը նվազել է: Տեխնիկական հագեցվածության բարելավման համար նախատեսված 144 մլն դրամը չի օգտագործվել, քանի որ խորհրդատուների կողմից առաջարկված սարքավորումների ցանկը ներկայացվել է Համաշխարհային բանկի համաձայնեցմանը, ուստի դրանց ձեռքբերումը հետաձգվել է:

Ժամանակի օգտագործման փորձնական հետազոտության ծրագրի շրջանակներում օգտագործվել է 33.9 մլն դրամ կամ նախատեսվածի 92.7%-ը: Նշված գումարից 31.4 մլն դրամն ուղղվել է ծառայությունների ձեռքբերմանը, որը կատարվել է 92.1%-ով՝ պայմանավորված հաշվարկված հարկերը հուլիսին վճարելու հանգամանքով: Ժամանակի օգտագործման փորձնական հետազոտության իրականացման ծրագրի շրջանակում Վիճակագրական կոմիտեի տեխնիկական հագեցվածության բարելավման համար նախատեսված 2.5 մլն դրամն օգտագործվել է ամբողջությամբ:

Նախորդ տարվա նույն ժամանակահատվածի համեմատ Վիճակագրական համակարգի ամրապնդման ազգային ռազմավարական ծրագրի գծով ծախսերն աճել են 79.4%-ով (109.1 մլն դրամով)՝ պայմանավորված 2020 թվականի առաջին կիսամյակում Համաշխարհային բանկի աջակցությամբ իրականացվող վիճակագրական համակարգի զարգացման համար ազգային ռազմավարական ծրագրի իրականացման դրամաշնորհային ծրագրի ցածր կատարողականով, ինչպես նաև 2021 թվականին Ժամանակի օգտագործման փորձնական հետազոտության ծրագրի մեկնարկով:

*Ազգային պաշտոնական վիճակագրության արտադրության և տարածման* ծրագրի շրջանակներում օգտագործվել է հատկացված միջոցների 89.4%-ը՝ ավելի քան 770.6 մլն դրամ: Միջոցներն ուղղվել են 3 միջոցառումների՝ «Վիճակագրության քաղաքականության մշակում և իրականացում, պաշտոնական վիճակագրական տեղեկատվության մշակում, արտադրում և տարածում», «Վիճակագրական տեղեկատվության հավաքում» և «Հերթական մարդահամարի նախապատրաստման և անցկացման միջոցառումների իրականացում» միջոցառումների ֆինանսավորմանը, որոնց շրջանակներում օգտագործվել է նախատեսված միջոցների համապատասխանաբար 85.9%-ը՝ 486.5 մլն դրամ, 96.6%-ը՝ 251.8 մլն դրամ և 92.4%-ը՝ 32.3 մլն դրամ: Ծրագրված ցուցանիշներից շեղումները պայմանավորված են այն հանգամանքով, որ առաջին կիսամյակում մատուցված ծառայությունների դիմաց ֆինանսավորման հայտերը ստացվել են հուլիս ամսին:

2020 թվականի առաջին կիսամյակի համեմատ Ազգային պաշտոնական վիճակագրության արտադրության և տարածման ծրագրի գծով ծախսերն աճել են 2.2%‑ով (16.8 մլն դրամով)՝ հիմնականում պայմանավորված վիճակագրության քաղաքականության մշակման և իրականացման, պաշտոնական վիճակագրական տեղեկատվության մշակման, արտադրման և տարածման միջոցառման շրջանակներում կատարված ծախսերի 4.8% (22.5 մլն դրամ) աճով:

Նախորդ տարվա նույն ժամանակահատվածի համեմատ ՀՀ վիճակագրական կոմիտեի պատասխանատվությամբ իրականացվող ծախսերն աճել են 14.1%-ով՝ հիմնականում պայմանավորված Վիճակագրական համակարգի ամրապնդման ազգային ռազմավարական ծրագրի շրջանակներում կատարված ծախսերի աճով:

*ՀՀ հանրային ծառայությունները կարգավորող հանձնաժողովին* *Հանրային ծառայությունների ոլորտի կարգավորման* ծրագրի շրջանակներում հաշվետու ժամանակահատվածում տրամադրվել է 296.7 մլն դրամ, որը կազմել է ծրագրված ցուցանիշի 80.7%‑ը՝ պայմանավորված աշխատակիցների երկրորդ եռամսյակի համար նախատեսված պարգևատրումը հուլիսին վճարելու հանգամանքով, ինչպես նաև տնտեսումներով: Հանրային ծառայությունները կարգավորող հանձնաժողովի տրանսպորտային միջոցներով ապահովվածության բարելավման նպատակով նախատեսված 7.5 մլն դրամը հաշվետու ժամանակահատվածում չի օգտագործվել, քանի որ գնված ավտոմեքենայի դիմաց վճարումը կատարվել է հուլիս ամսին: Նախորդ տարվա առաջին կիսամյակի համեմատ նշված ծախսերը նվազել են 3.9%‑ով կամ 12.2 մլն դրամով:

*ՀՀ կենտրոնական ընտրական հանձնաժողովին* կողմից 2021 թվականի առաջին կիսամյակում *Ընտրական գործընթացների համակարգման, կանոնակարգման և տեղեկատվության տրամադրման* ծրագրի շրջանակներում օգտագործվել է նախատեսված միջոցների 29.9%-ը՝ շուրջ 1.5 մլրդ դրամ: Շեղումը հիմնականում արձանագրվել է ՀՀ Ազգային ժողովի հերթական և արտահերթ ընտրությունների, ինչպես նաև ՀՀ սահմանադրության հանրաքվեի կազմակերպման համար նախատեսված միջոցներն ամբողջությամբ չօգտագործելու հանգամանքով, որոնք կազմել են 552 մլն դրամ կամ ծրագրված ցուցանիշի 18.3%-ը: Ցածր կատարողականը պայմանավորված է այն հանգամանքով, որ ՀՀ Աժ ընտրությունները կայացել են հունիսի 20-ին, և, ըստ ժամանակացույցի, վճարումների մի մասը կատարվել է հուլիս ամսին: Նույն պատճառով ցածր կատարողական է արձանագրվել ՀՀ Ազգային ժողովի հերթական և արտահերթ ընտրությունների, ինչպես նաև ՀՀ Սահմանադրության փոփոխությունների հանրաքվեի քվեարկության ընթացքի և քվեարկության արդյունքների ամփոփման գործընթացի տեսանկարահանման և միաժամանակյա համացանցային հեռարձակման գործընթացի ապահովման ծախսերում, որոնք կատարվել են 50%-ով և կազմել 242 մլն դրամ: ՀՀ Ազգային ժողովի հերթական և արտահերթ ընտրությունների, ինչպես նաև ՀՀ Սահմանադրության փոփոխությունների հանրաքվեի կազմակերպման տեղեկատվական աջակցության ծախսերը կատարվել են 78.5%-ով՝ կազմելով 521.5 մլն դրամ, որը պայմանավորված է հիմնականում փոստային ծառայությունների գծով ծախսերի տնտեսմամբ: Հաշվետու ժամանակահատվածում չեն օգտագործվել տեղական ինքնակառավարման մարմինների ընտրությունների կազմակերպման նպատակով նախատեսված 497.3 մլն դրամի միջոցները, քանի որ ընտրական գործընթացները և միջոցառումները ժամանակավորապես դադարեցվել են՝ ելնելով ՀՀ ընտրական օրենսգրքի պահանջներից, որոնց համաձայն ռազմական կամ արտակարգ դրության ժամանակ Ազգային ժողովի և տեղական ինքնակառավարման մարմինների ընտրություններ չեն անցկացվում:

Կենտրոնական ընտրական հանձնաժողովի գործունեության ապահովման և ընտրական ծրագրերի համակարգման, կազմակերպման, անցկացման, մոնիտորինգի ծառայություններին հաշվետու ժամանակահատվածում տրամադրվել է 114 մլն դրամ կամ ծրագրված ցուցանիշի 69%‑ը, որը պայմանավորված է այն հանգամանքով, որ գնման պայմանագրերի ժամանակացույցի համաձայն՝ պարտավորությունների մի մասի դիմաց վճարումները նախատեսված են երրորդ եռամսյակում:

Նախորդ տարվա առաջին կիսամյակի համեմատ ՀՀ կենտրոնական ընտրական հանձնաժողովի ծախսերն աճել 147.8%-ով կամ 879.3 մլն դրամով՝ հիմնականում պայմանավորված 2021 թվականի հունիսի 20-ին ՀՀ Ազգային ժողովի արտահերթ ընտրությունների անցկացմամբ:

*ՀՀ տնտեսական մրցակցության պաշտպանության պետական հանձնաժողովին* *Հայաստանի Հանրապետությունում տնտեսական մրցակցության պաշտպանության բնագավառում քաղաքականության մշակման և վերահսկողության* ծրագրի շրջանակներում 2021 թվականի առաջին կիսամյակում տրամադրվել է շուրջ 198.6 մլն դրամ, որը կազմել է ծրագրված ցուցանիշի 86.9%‑ը: Շեղումը հիմնականում պայմանավորված է թափուր հաստիքների առկայության արդյունքում աշխատավարձի ֆոնդի տնտեսմամբ, ինչպես նաև տեխնիկական պատճառներով որոշ ապրանքների և ծառայությունների գնման գործընթացի հետաձգմամբ: Հաշվետու ժամանակահատվածում տնտեսական մրցակցության իրավիճակի գնահատման նպատակով կատարվել են 50 ուսումնասիրություններ՝ նախատեսված 40-ի փոխարեն, որը պայմանավորված է քաղաքացիների դիմում-բողոքների թվի աճով: Նախորդ տարվա նույն ժամանակահատվածի համեմատ ՀՀ տնտեսական մրցակցության պաշտպանության պետական հանձնաժողովի ծախսերն աճել են 23.6%‑ով կամ 37.9 մլն դրամով:

*ՀՀ կադաստրի կոմիտեի* պատասխանատվությամբ 2021 թվականի առաջին կիսամյակում կատարվել է *Անշարժ գույքի կադաստրի վարման բնագավառում պետական քաղաքականության իրականացման* ծրագիրը, որի գծով ծախսերը կազմել են շուրջ 1.5 մլրդ դրամ կամ նախատեսվածի 64.1%‑ը: Ցածր կատարողականը պայմանավորված է նրանով, որ չեն օգտագործվել ծրագրում ընդգրկված՝ ՀՀ տարածքի օդալուսանկարահանման, օրթոֆոտոհատակագծերի և թվային բարձունքային մոդելի ստեղծման աշխատանքների համար նախատեսված 597.9 մլն դրամի միջոցները՝ եղանակային անբարենպաստ պայմանների պատճառով աշխատանքների ուշ մեկնարկի հետևանքով, իսկ է «Գույքի նկատմամբ իրավունքների պետական գրանցում՝ գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրում» միջոցառման շրջանակներում օգտագործվել է հատկացված միջոցների 86.3%-ը՝ 1.4 մլրդ դրամ: Վերջինս հիմնականում պայմանավորված է թափուր հաստիքների առկայության արդյունքում աշխատավարձի, ինչպես նաև կորոնավիրուսի համավարակի հետևանքով մասնագիտական և էներգետիկ ծառայությունների գծով նախատեսված միջոցների տնտեսմամբ: Նախորդ տարվա նույն ժամանակահատվածի համեմատ ՀՀ կադաստրի կոմիտեի պատասխանատվությամբ իրականացվող ծախսերը նվազել են 5.9%‑ով կամ 91.7 մլն դրամով` հիմնականում պայմանավորված ՀՀ կադաստրի կոմիտեի տեխնիկական հագեցվածության բարելավման ծախսերի 51.4% (կամ 102.9 մլն դրամ) նվազմամբ:

*Հեռուստատեսության և ռադիոյի հանձնաժողովի* պատասխանատվությամբ 2021 թվականի առաջին կիսամյակում իրականացվել է *Հեռուստատեսության և ռադիոյի բնագավառի կանոնակարգման* ծրագիրը, որի կատարողականը կազմել է 93.7% կամ 137.6 մլն դրամ՝ պայմանավորված համավարակի պայմաններում արտասահմանյան գործուղումների հետաձգմամբ, որոշ ապրանքների ձեռքբերման ու ծառայությունների մատուցման դիմաց վճարման փաստաթղթերը հունիս ամսվա վերջում ներկայացնելու հանգամանքով, ինչի արդյունքում վճարումները տեղափոխվել են հաջորդ եռամսյակ, ինչպես նաև որոշ պայմանագրեր կնքման փուլում գտնվելու հանգամանքով։ Նախորդ տարվա առաջին կիսամյակի համեմատ Հեռուստատեսության և ռադիոյի հանձնաժողովի ծախսերն աճել են 12.7%-ով կամ 15.5 մլն դրամով:

*ՀՀ պետական եկամուտների կոմիտեի* պատասխանատվությամբ 2021 թվականի առաջին կիսամյակում կատարվել է *«Հարկային և մաքսային ծառայություններ»* ծրագիրը, որի գծով ծախսերը կազմել են 10.8 մլրդ դրամ կամ նախատեսվածի 69.3%‑ը: Տվյալ ծրագրի շրջանակներում իրականացվել են 9 միջոցառումներ, որոնցից երկուսի համար նախատեսված 118.1 մլն դրամ միջոցներն օգտագործվել են ամբողջությամբ: Շեղումը հիմնականում պայմանավորված է դրոշմապիտակների և ակցիզային դրոշմանիշերի ձեռքբերման, ինչպես նաև ՀՀ պետական եկամուտների կոմիտեի տեխնիկական հագեցվածության բարելավման միջոցառումների կատարողականով: Հաշվետու ժամանակահատվածում դրոշմապիտակների և ակցիզային դրոշմանիշերի ձեռքբերման նպատակով օգտագործվել է 1.4-ական մլրդ դրամ կամ նախատեսված միջոցների համապատասխանաբար 47.7%-ը և 56.7%-ը: Շեղումը պայմանավորված է այն հանգամանքով, որ հաշվետու ժամանակահատվածում օգտագործվել է դրոշմապիտակների և ակցիզային դրոշմանիշերի՝ նախորդ տարվա մնացորդը: ՀՀ պետական եկամուտների կոմիտեի տեխնիկական հագեցվածության բարելավման միջոցառման շրջանակներում օգտագործվել է 132.4 մլն դրամ կամ նախատեսված միջոցների 9.7%-ը: Ցածր կատարողականը պայմանավորված է նրանով, որ էլեկտրոնային հաշվառման համակարգերի տեխնիկական բնութագրերը ներկայացվել են ուշացումով, որի հետևանքով գնման գործընթացը կազմակերպվել է սահմանված ժամկետից ուշ: Հաշվետու ժամանակահատվածում 7.8 մլրդ դրամ օգտագործվել է «Հարկային և մաքսային ծառայություններ» միջոցառման շրջանակներում՝ կազմելով ծրագրված ցուցանիշի 89.4%‑ը, ինչը հիմնականում պայմանավորված է նրանով, որ հունիս ամսվա համար նախատեսված ապրանքների և ծառայությունների ձեռքբերման, ինչպես նաև աշխատավարձի գծով պարտավորությունների որոշ մասի դիմաց վճարումները կատարվել են հուլիսին: Նախորդ տարվա առաջին կիսամյակի համեմատ ՀՀ պետական եկամուտների կոմիտեի պատասխանատվությամբ իրականացվող ծախսերը նվազել են 29.4%‑ով կամ 4.5 մլրդ դրամով, որը հիմնականում պայմանավորված է դրոշմապիտակների և ակցիզային դրոշմանիշերի ձեռքբերման, ինչպես նաև ՀՀ պետական եկամուտների կոմիտեի շենքային ապահովվածության բարելավման գծով ծախսերի համապատասխանաբար 71.6% (3.4 մլրդ դրամ), 26.5% (496.4 մլն դրամ) և 97.8% (463.6 մլն դրամ) նվազմամբ:

*ՀՀ ազգային անվտանգության ծառայության* պատասխանատվությամբ 2021 թվականի առաջին կիսամյակում կատարվել են 16 մլրդ դրամի ծախսեր՝ ապահովելով ծրագրված ցուցանիշի 84.2%-ը: Հատկացված միջոցներով իրականացվել են երկու ծրագրեր։ Շեղումը հիմնականում պայմանավորված է Ազգային անվտանգության ծրագրի ծախսերի կատարողականով։ Նախորդ տարվա նույն ժամանակահատվածի համեմատ ՀՀ ազգային անվտանգության ծառայության ծախսերն աճել են 6.5%-ով կամ 975.2 մլն դրամով` հիմնականում պայմանավորված Ազգային անվտանգության ծրագրի շրջանակներում կատարված ծախսերի աճով:

Հաշվետու ժամանակահատվածում 1.8 մլրդ դրամ է տրամադրվել *Պետական պահպանության ապահովման* ծրագրին՝ կազմելով ծրագրված ցուցանիշի 95.4%-ը: Շեղումը պայմանավորված է հիմնականում թափուր հաստիքների առկայությամբ և ապրանքների մատակարարման ժամանակացույցերի փոփոխությամբ։ Նախորդ տարվա նույն ժամանակահատվածի համեմատ նշված ծրագրի ծախսերն աճել են 12.3%-ով կամ 193.5 մլն դրամով:

Հաշվետու ժամանակահատվածում *Ազգային անվտանգության* ծրագրի իրականացման նպատակով պետական բյուջեից ծախսվել է 14.2 մլրդ դրամ` կազմելով ծրագրված ցուցանիշի 83%‑ը: Ծրագրված ցուցանիշից ծախսերի շեղումը հիմնականում պայմանավորված է Ազգային անվտանգության համակարգի շենքային ապահովվածության բարելավման միջոցառման կատարողականով, որը կազմել է 0.4% կամ 7.5 մլն դրամ (տրամադրվել է կանխավճար): Ցածր կատարողականը պայմանավորված է մրցույթների՝ նախատեսված ժամկետից ուշ կայացմամբ, որի հետևանքով աշխատանքների կատարման պայմանագրերը գտնվել են կնքման փուլում: Ազգային անվտանգության ծրագրում ընդգրկված են 5 միջոցառումներ: Դրանում մեծ տեսակարար կշիռ ունեն «Հետախուզական, հակահետախուզական, ռազմական հակահետախուզության, հանցագործությունների դեմ պայքարի և պետական սահմանի պահպանության գործունեության կազմակերպում» և «Պաշտպանության բնագավառի այլ ծախսեր» միջոցառումները, որոնց գծով ծախսերը կազմել են համապատասխանաբար 9.9 մլրդ դրամ (նախատեսվածի 95.1%-ը) և 4.3 մրդ դրամ (նախատեսվածի 100%-ը): Հետախուզական, հակահետախուզական, ռազմական հակահետախուզության, հանցագործությունների դեմ պայքարի և պետական սահմանի պահպանության գործունեության կազմակերպման միջոցառման կատարողականը պայմանավորված է գնման գործընթացներով` մրցույթների վերահայտարարման պատճառով պայմանագրերը հաշվետու եռամսյակի վերջում կնքելու հանգամանքով, գնումների արդյունքում առաջացած տնտեսումներով, ինչպես նաև թափուր հաստիքների առկայության արդյունքում աշխատանքի վարձատրության համար նախատեսված միջոցների տնտեսմամբ։ Նախորդ տարվա նույն ժամանակահատվածի համեմատ Ազգային անվտանգության ծրագրի ծախսերն աճել են 5.8%‑ով կամ 781.7 մլն դրամով՝ հիմնականում պայմանավորված պաշտպանության բնագավառի այլ ծախսերի և հետախուզական, հակահետախուզական, ռազմական հակահետախուզության, հանցագործությունների դեմ պայքարի և պետական սահմանի պահպանության գործունեության կազմակերպման ծախսերի համապատասխանաբար 16.3% (596.5 մլն դրամ) և 2.3% (222.7 մլն դրամ) աճով:

*ՀՀ ոստիկանության* պատասխանատվությամբ հաշվետու ժամանակահատվածում իրականացվել են 2 ծրագրեր, որոնց տրամադրվել է ավելի քան 27 մլրդ դրամ՝ կազմելով ծրագրային ցուցանիշի 83.1%-ը: Շեղումը պայմանավորված է հիմնականում *Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության* ծրագրի կատարողականով, որի շրջանակներում օգտագործվել է 26.4 մլրդ դրամ կամ ծրագրված ցուցանիշի 83.1%-ը: Ծրագրի կատարողականը հիմնականում պայմանավորված է «ՀՀ ոստիկանության կարիքի բավարարում» միջոցառմանը հատկացված 2.2 մլրդ դրամը չօգտագործելու հանգամանքով, որի շրջանակներում մատակարարված գույքի և սարքավորումների դիմաց վճարումները սկսել են իրականացվել հուլիս ամսից, ինչպես նաև «Ճանապարհային երթևեկության անվտանգության ապահովում և ճանապարհատրանսպորտային պատահարների կանխարգելում» և «Ոստիկանության ոլորտի քաղաքականության մշակում, կառավարում, կենտրոնացված միջոցառումների, մոնիտորինգի և վերահսկողության իրականացում» միջոցառումների կատարողականով: Ճանապարհային երթևեկության անվտանգության ապահովման և ճանապարհատրանսպորտային պատահարների կանխարգելման ծախսերը կատարվել են 82.4%-ով՝ կազմելով 4.9 մլրդ դրամ, իսկ Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի և վերահսկողության իրականացման շրջանակներում օգտագործվել է նախատեսված միջոցների 80.6%-ը կամ 4 մլրդ դրամ՝ հիմնականում պայմանավորված առանձին վճարման փաստաթղթեր հուլիսի ընթացքում ներկայացնելու հանգամանքով:

Ծրագրի շրջանակներում շուրջ 12 մլրդ դրամ է տրամադրվել հասարակական կարգի պահպանության, անվտանգության ապահովման և հանցագործությունների դեմ պայքարի միջոցառմանը, որը կատարվել է 96.2%-ով՝ պայմանավորված հաստիքների թերհամալրվածության արդյունքում աշխատանքի վարձատրության միջոցների տնտեսման և առանձին վճարման փաստաթղթեր հուլիսի ընթացքում ներկայացնելու հանգամանքով:

Պետական պահպանության ծառայություններ մատուցող ՀՀ ոստիկանության ստորաբաժանումների կարիքի բավարարմանը տրամադրվել է շուրջ 2.5 մլրդ դրամ, որը կազմել է ծրագրված ցուցանիշի 87.8%-ը: Պետական պահպանության ծառայությունների կազմակերպման և իրականացման ծախսերը կազմել են 1.9 մլրդ դրամ կամ նախատեսվածի 94.4%-ը: Անձի անհատական տվյալների, քաղաքացիության և հաշվառման վերաբերյալ տեղեկությունների ստացման, տրամադրման և փոխանակման ծառայությունների մատուցման, ճամփորդական փաստաթղթերում կենսաչափական տեխնոլոգիաների ներդրման նպատակով օգտագործվել է շուրջ 814.3 մլն դրամ, որը կազմել է ծրագրված ցուցանիշի 87.7%-ը: Առողջապահական ծառայությունների տրամադրման նպատակով օգտագործվել է 233.2 մլն դրամ, որը կազմել է ծրագրված ցուցանիշի 96%-ը: Նշված միջոցառումների կատարողականը հիմնականում պայմանավորված է հաստիքների թերհամալրվածությամբ, ինչպես նաև հունիսի վերջին կատարված մատակարարումների դիմաց վճարումները հուլիս ամսին կատարելու հանգամանքով:

Նախորդ տարվա առաջին կիսամյակի համադրելի ցուցանիշի համեմատ (2020 թվականի «Հասարակական անվտանգության ապահովում», «Անձնագրերի և վիզաների տրամադրում, բնակչության պետական ռեգիստրի միասնական համակարգի վարում», «Ոստիկանության աշխատողների և նրանց ընտանիքի անդամների առողջության պահպանում» և «Ճանապարհային երթևեկության անվտանգության ապահովում» ծրագրերի միջոցառումները 2021 թվականին ներառվել են «Ոստիկանության ոլորտի քաղաքականության մշակում, կառավարում, կենտրոնացված միջոցառումների, մոնիտորինգի ու վերահսկողության իրականացում» ծրագրում) Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության ծրագրի ծախսերը նվազել են 4%-ով կամ 1.1 մլրդ դրամով, որը հիմնականում պայմանավորված է Ճանապարհային երթևեկության անվտանգության ապահովման և ճանապարհատրանսպորտային պատահարների կանխարգելման միջոցառման ծախսերի 13.7% (781.9 մլն դրամ) նվազմամբ:

*Ոստիկանության կրթական ծառայությունների* ծրագրի շրջանակներում 2021 թվականի առաջին կիսամյակում օգտագործվել է շուրջ 652.5 մլն դրամ, որը կազմել է նախատեսված միջոցների 83.3%-ը: Նշված գումարից 383.6 մլն դրամն օգտագործվել է բարձրագույն մասնագիտական կրթության, 161.4 մլն դրամը՝ միջին մասնագիտական կրթության, 107.4 մլն դրամը՝ նախնական մասնագիտական կրթության ծառայությունների ֆինանսավորման նպատակով, որոնք բոլորը կատարվել են 83.3%-ով: Ծախսերի կատարողականը պայմանավորված է հունիս ամսվա ընթացքում մատուցված կրթական ծառայությունների դիմաց վճարումները հուլիս ամսին կատարելու հանգամանքով: Նախորդ տարվա նույն ժամանակահատվածի համեմատ ծրագրի ծախսերը չեն փոփոխվել:

2020 թվականի առաջին կիսամյակի համեմատ ՀՀ ոստիկանության ծախսերը նվազել են 3.9%-ով կամ 1.1 մլրդ դրամով՝ պայմանավորված Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի և վերահսկողության ծրագրի շրջանակներում կատարված ծախսերի նվազմամբ:

*Հանրային հեռարձակողի խորհրդին* *Ռադիո և հեռուստահաղորդումների հեռարձակման* ծրագրի շրջանակներում 2021 թվականի առաջին կիսամյակում ՀՀ պետական բյուջեից տրամադրվել է ավելի քան 3.1 մլրդ դրամ՝ ապահովելով ծրագրային ցուցանիշի 92.5%-ը: Շեղումը հիմնականում արձանագրվել է Հեռուստատեսային ծառայությունների միջոցառման ծախսերում, որոնք կազմել են 2.6 մլրդ դրամ կամ ծրագրված ցուցանիշի 92.6%-ը՝ պայմանավորված 2021 թվականի հունիս ամսին մատուցված հեռուստատեսային ծառայությունների դիմաց վճարման ենթակա գումարի մի մասը հուլիսին վճարելու հանգամանքով: Ռադիո ծառայություններին հատկացված 390.8 մլն դրամն ամբողջությամբ օգտագործվել է: Նախորդ տարվա առաջին կիսամյակի համեմատ Հայաստանի հանրային հեռուստառադիոընկերության խորհրդի ծախսերը նվազել են 8.6%-ով կամ 296.1 մլն դրամով՝ հիմնականում պայմանավորված հեռուստատեսային ծառայությունների ծախսերի 6.7% (184.9 մլն դրամ) նվազմամբ:

*ՀՀ հաշվեքննիչ պալատին* *Հանրային ֆինանսների և սեփականության ոլորտում հաշվեքննության* ծրագրի շրջանակներում հաշվետու ժամանակահատվածում ՀՀ պետական բյուջեից տրամադրվել է 403.4 մլն դրամ, որը կազմել է ծրագրված ցուցանիշի 84.2%-ը: Նշված գումարից 402.9 մլն դրամն ուղղվել է Հաշվեքննիչ պալատի գործունեության և հաշվեքննության իրականացման ծառայությունների միջոցառմանը, որի կատարողականը կազմել է 85.2%՝ պայմանավորված որոշ հոդվածների գծով ծախսերի կատարման անհրաժեշտության բացակայությամբ: Նախորդ տարվա նույն ժամանակահատվածի համեմատ ՀՀ հաշվեքննիչ պալատի ծախսերն աճել են 8.1%-ով կամ 30.2 մլն դրամով:

*Մարդու իրավունքների պաշտպանի աշխատակազմի* պատասխանատվությամբ *Մարդու իրավունքների պաշտպանության* ծրագրի շրջանակներում 2021 թվականի առաջին կիսամյակում ՀՀ պետական բյուջեի միջոցներով կատարվել են շուրջ 193.4 մլն դրամ ծախսեր՝ ապահովելով ծրագրված ցուցանիշի 84.1%-ը: Հատկացված միջոցներից 191.8 մլն դրամն ուղղվել է մարդու իրավունքների և հիմնարար ազատությունների պաշտպանության ծառայությունների տրամադրմանը՝ ապահովելով 84.1% կատարողական: Շեղումը հիմնականում պայմանավորված է երկրորդ եռամսյակի պարգևատրման համար նախատեսված հատկացումները հուլիս ամսին վճարելու հանգամանքով, ինչպես նաև գնման ընթացակարգերով սահմանված պայմանագրերի կնքման և ապրանքների մատակարարման ժամկետներով: Շուրջ 1.6 մլն դրամն օգտագործվել է ՀՀ մարդու իրավունքների պաշտպանի աշխատակազմի տեխնիկական հագեցվածության բարելավման նպատակով՝ կազմելով ծրագրային ցուցանիշի 81.7%-ը: Շեղումը պայմանավորված է գնման ընթացակարգերով սահմանված պայմանագրերի կնքման և ապրանքների մատակարարման ժամկետներով: Նախորդ տարվա նույն ժամանակահատվածի համեմատ Մարդու իրավունքների պաշտպանի աշխատակազմի ծախսերն աճել են 6%-ով կամ 10.9 մլն դրամով՝ պայմանավորված Մարդու իրավունքների և հիմնարար ազատությունների պաշտպանության ծառայությունների տրամադրման նպատակով կատարված ծախսերի 9.5% (16.7 մլն դրամ) աճով: Նշենք, որ 2020 թվականի առաջին կիսամյակում արտաբյուջետային միջոցների հաշվին կատարվել էին շուրջ 5.9 մլն դրամ ծախսեր, որոնց գծով հաշվետու ժամանակահատվածում միջոցներ չեն օգտագործվել:

*ՀՀ միջուկային անվտանգության կարգավորման կոմիտեին* հատկացված միջոցներով 2021 թվականի առաջին կիսամյակի ընթացքում իրականացվել է *Միջուկային և ճառագայթային անվտանգության կարգավորման* ծրագիրը, որի կատարողականը կազմել է 85.7% կամ 113 մլն դրամ՝ հիմնականում պայմանավորված ձեռք բերված ծառայությունների և ապրանքների փաստացի ծավալներով և տնտեսումներով: Նախորդ տարվա նույն ժամանակահատվածի համեմատ կոմիտեի ծախսերն աճել են 3.1%-ով։

*ՀՀ քննչական կոմիտեի* կողմից իրականացված «ՀՀ քննչական ծառայություններ» ծրագրի շրջանակներում 2021 թվականի առաջին կիսամյակի ընթացքում կատարվել են ավելի քան 3 մլրդ դրամ ծախսեր՝ կազմելով ծրագրային ցուցանիշի 86.9%-ը: Շեղումը հիմնականում առաջացել է տվյալ ծախսերի հիմնական մասը կազմող՝ քրեական գործերով վարույթի իրականացման ծախսերում, որոնք կազմել են 3 մլրդ դրամ կամ ծրագրված ցուցանիշի 87.9%-ը: Վերջինս պայմանավորված է այն հանգամանքով, որ գնումների գործընթացի հետ կապված՝ որոշ ապրանքների և ծառայությունների մատուցումը կատարվել է հունիսի վերջին, իսկ վճարումները տեղափոխվել են հաջորդ եռամսյակ: Նախորդ տարվա նույն ժամանակահատվածի համեմատ կոմիտեի ծախսերն աճել են 6.3%-ով կամ 178.3 մլն դրամով՝ հիմնականում պայմանավորված քրեական գործերով վարույթի իրականացման միջոցառմանը հատկացումների ավելացմամբ։

*ՀՀ քաղաքաշինության կոմիտեի* պատասխանատվությամբ 2021 թվականի առաջին կիսամյակում կատարվել է Քաղաքաշինության և ճարտարապետության բնագավառում պետական քաղաքականության իրականացման և կանոնակարգման ծրագիրը, որի գծով ծախսերը կազմել են 306.3 մլն դրամ կամ ծրագրված ցուցանիշի 35.3%‑ը: Շեղումը հիմնականում պայմանավորված է Միկրոռեգիոնալ մակարդակի համակցված տարածական պլանավորման փաստաթղթերի մշակման համար նախատեսված 357.4 մլն դրամը չօգտագործելու հանգամանքով, որը, ելնելով ծախսային առաջնահերթություններից, նախատեսվում է ուղղել այլ ծրագրերի, ինչպես նաև քաղաքաշինության բնագավառում պետական ծրագրերի իրականացման ապահովման միջոցառման կատարողականով, որը կազմել է 39.8% կամ 90.3 մլն դրամ՝ պայմանավորված նրանով, որ կատարված շինարարական աշխատանքների համար հաշվետու ժամանակահատվածում կատարողականներ չեն ներկայացվել:

Քաղաքաշինության և ճարտարապետության բնագավառում պետական քաղաքականության մշակման, իրականացման, համակարգման, պլանավորման, մոնիտորինգի, կապիտալ ծրագրերի կատարման, պետական գնումների իրականացման ծառայության միջոցառման ծախսերը կազմել են 215.6 մլն դրամ կամ ծրագրված ցուցանիշի 84.9%-ը` պայմանավորված նրանով, որ վճարումների մի մասը, պայմանագրերի վճարման ժամանակացույցերի համաձայն, պետք է կատարվի երրորդ եռամսյակում: Նույն հանգամանքով պայմանավորված՝ չի օգտագործվել նորմատիվատեխնիկական փաստաթղթերի մշակման և տեղայնացման համար առաջին կիսամյակում նախատեսված 30.5 մլն դրամը:

Նախորդ տարվա նույն ժամանակահատվածի համեմատ ՀՀ քաղաքաշինության կոմիտեի ծախսերն աճել են 29.6%‑ով (շուրջ 70 մլն դրամով)՝ պայմանավորված քաղաքաշինության բնագավառում պետական ծրագրերի իրականացման ապահովման միջոցառման ֆինանսավորմամբ, որի շրջանակներում միջոցներ են հատկացվել ՀՀ Սյունիքի մարզի սահմանամերձ Գորիս համայնքի Շուռնուխ բնակավայրում բնակելի թաղամասի կառուցման նպատակով:

*Կոռուպցիայի կանխարգելման հանձնաժողովի* պատասխանատվությամբ 2021 թվականի առաջին կիսամյակում ՀՀ պետական բյուջեի միջոցներով կատարվել են 61.1 մլն դրամ ծախսեր՝ կազմելով ծրագրված ցուցանիշի 61.7%-ը: Հատկացված միջոցներն ուղղվել են Կոռուպցիայի կանխարգելման համակարգի զարգացման ապահովման ծրագրի շրջանակներում «Կոռուպցիայի կանխարգելում և բարեվարքության համակարգի զարգացում» միջոցառմանը, որը կատարվել է 64.7%-ով: Ցածր կատարողականը հիմնականում պայմանավորված է հանձնաժողովի՝ կազմավորման փուլում գտնվելու հանգամանքով, որի հետ կապված՝ հաստիքներն ամբողջությամբ չեն համալրվել։ Կոռուպցիայի դեմ պայքարին առնչվող հարցերով կրթական և հանրային իրազեկվածության բարձրացմանն ուղղված ծրագրերի մշակման և միջոցառումների իրականացման աշխատանքների համար նախատեսված 4.6 մլն դրամի միջոցները չեն օգտագործվել, քանի որ, ըստ հանձնաժողովի, 2021 թվականի պետական բյուջեով հաստատված ֆինանսական և արդյունքային ցուցանիշները բավարար չեն միջոցառումն իրականացնելու համար: Նախորդ տարվա նույն ժամանակահատվածի համեմատ Կոռուպցիայի կանխարգելման հանձնաժողովի ծախսերն աճել են 36.8%‑ով կամ 16.4 մլն դրամով:

*ՀՀ պետական վերահսկողական ծառայությանը* *Պետական վերահսկողական ծառայություն-ների* ծրագրի շրջանակներում 2021 թվականի առաջին կիսամյակում տրամադրվել է շուրջ 298.4 մլն դրամ, որը կազմել է ծրագրված ցուցանիշի 96%-ը: Շեղումը հիմնականում պայմանավորված է ՀՀ վարչապետին ՀՀ Սահմանադրությամբ և օրենքներով վերապահված վերահսկողական լիազորությունների իրականացման միջոցառման կատարողականով: Նշված միջոցառման իրականացման համար օգտագործվել է 297.6 մլն դրամ՝ 97.4%-ով ապահովելով ծրագրային ցուցանիշը: Շեղումը հիմնականում պայմանավորված է որոշ ծախսային հոդվածների գծով գնման կարիքի բացակայությամբ, ինչպես նաև որոշ գնման պայմանագրերի վճարման ժամանակացույցերի երկարաձգմամբ: Միջոցառման շրջանակներում իրականացված վերահսկողությունների թիվը կազմել է 16՝ նախատեսված 15-ի դիմաց: 766.7 հազար դրամ օգտագործվել է ՀՀ պետական վերահսկողական ծառայության տեխնիկական հագեցվածության բարելավման նպատակով, որը կազմել է ծրագրված ցուցանիշի 14.7%-ը՝ հիմնականում պայմանավորված որոշ ապրանքների ձեռքբերման ժամկետի հետաձգմամբ: Նախորդ տարվա համեմատ ՀՀ պետական վերահսկողական ծառայության ծախսերն աճել են 33.3%-ով կամ 74.5 մլն դրամով, որը հիմնականում պայմանավորված է ՀՀ վարչապետին ՀՀ Սահմանադրությամբ և օրենքներով վերապահված վերահսկողական լիազորությունների իրականացման ապահովման ծախսերի 32.9% (73.7 մլն դրամ) աճով:

*Հայաստանի Հանրապետության մարզպետարաններին* մարզերում տարածքային պետական կառավարման ծրագրերի շրջանակներում 2021 թվականի առաջին կիսամյակի ընթացքում ՀՀ պետական բյուջեից ընդհանուր առմամբ տրամադրվել է շուրջ 2.4 մլրդ դրամ, որը կազմել է ծրագրված ցուցանիշի 93.9%-ը։ Շեղումը հիմնականում պայմանավորված է թափուր հաստիքների առկայությամբ, շարունակական ծախսերի տնտեսմամբ, ինչպես նաև որոշ ապրանքների մատակարարման և ծառայությունների մատուցման դիմաց վճարման համար անհրաժեշտ փաստաթղթերը հաշվետու ժամանակահատվածի վերջում ներկայացվելու հանգամանքով:

Հատկացումներն ըստ մարզերի բաշխվել են հետևյալ կերպ.

* Արագածոտնի մարզպետարանին՝ 199.1 մլն դրամ կամ ծրագրված ցուցանիշի 90%-ը,
* Արարատի մարզպետարանին՝ 204.8 մլն դրամ կամ ծրագրված ցուցանիշի 86.9%-ը,
* Արմավիրի մարզպետարանին՝ 232.4 մլն դրամ կամ ծրագրված ցուցանիշի 95.5%-ը,
* Գեղարքունիքի մարզպետարանին՝ 296.6 մլն դրամ կամ ծրագրված ցուցանիշի 91.4%-ը,
* Լոռու մարզպետարանին՝ 269.3 մլն դրամ կամ ծրագրված ցուցանիշի 98.6%-ը,
* Կոտայքի մարզպետարանին՝ 244.9 մլն դրամ կամ ծրագրված ցուցանիշի 95.2%-ը,
* Շիրակի մարզպետարանին՝ 274 մլն դրամ կամ ծրագրված ցուցանիշի 93.3%-ը,
* Սյունիքի մարզպետարանին՝ 241.8 մլն դրամ կամ ծրագրված ցուցանիշի 96%-ը,
* Վայոց ձորի մարզպետարանին՝ 177.8 մլն դրամ կամ ծրագրված ցուցանիշի 96%-ը,
* Տավուշի մարզպետարանին՝ 233.5 մլն դրամ կամ ծրագրված ցուցանիշի 96.6%-ը:

Նախորդ տարվա առաջին կիսամյակի համեմատ մարզերում տարածքային պետական կառավարման ծախսերն էական փոփոխություն չեն կրել:

*ՀՀ կառավարության* պատասխանատվությամբ նախատեսված «ՀՀ կառա­վա­րության պահուստային ֆոնդ», «Արտասահ­մանյան պատվիրա­կու­թյունների ընդունելությունների և պաշտոնական գործուղումների կազմակերպում» և «Հա­սարակության և պե­տության հանդեպ հատուկ ծառա­յություններ ունեցած քա­ղա­քա­ցի­նե­րի մահվան դեպքում արարողակարգային միջոցառումների կազմակերպում» ծրագրերի գծով «Հայաստանի Հանրապետության 2021 թվականի պետական բյուջեի կատարումն ապահովող միջոցառումների մասին» ՀՀ կառավարության 2020 թվականի դեկտեմբերի 30-ի N 2215-Ն որոշմամբ առաջին կիսամյակի համար նախատեսվել էին ընդհանուր առմամբ ավելի քան 2.2 մլրդ դրամի միջոցներ: ՀՀ կառավարության լիազորությունների շրջանակներում կատարված փոփոխությունների և վերաբաշխումների արդյունքում նշված ծրագրերին հատկացված միջոցները սահմանված կարգով ուղղվել են ՀՀ 2021 թվականի պետական բյուջեով նախատեսված ելքերի լրացուցիչ ֆինանսավորմանը՝ հատկացումների չափով ավելացնելով համապատասխան ծրագրերի և միջոցառումների գծով նախատեսված գումարները, ինչպես նաև բյուջեով չնախատեսված ելքերի ֆինանսավորմանը՝ բյուջետային ծախսերի ծրագրային դասակարգման մեջ ավելացնելով նոր ծրագրեր և/կամ միջոցառումներ՝ ելնելով այդ ելքերի ուղղություններից, նպատակներից, ակնկալվող արդյունքներից և դրանց համար պատասխանատու պետական մարմիններից: ՀՀ կառավարության լիազորությունների շրջանակներում կատարված փոփոխությունների և վերոհիշյալ սկզբունքով կատարված վերաբաշխումների արդյունքում ՀՀ կառավարության պատասխանատվության ներքո գտնվող վերոհիշյալ ծրագրերի շրջանակներում չօգտագործված միջոցները կազմել են 245.6 մլն դրամ: Մասնավորապես՝ «ՀՀ կառա­վա­րության պահուստային ֆոնդ» ծրագրին հատկացված միջոցներից չի օգտագործվել 105.7 մլն դրամը, «Արտասահ­մանյան պատվիրակությունների ընդունելությունների և պաշտոնական գործուղումների կազմակերպում» ծրագրին հատկացված միջոցներից՝ 120.4 մլն դրամը, «Հա­սարակության և պե­տության հանդեպ հատուկ ծառա­յություններ ունեցած քա­ղա­քա­ցի­նե­րի մահվան դեպքում արարողակարգային միջոցառումների կազմակերպում» ծրագրին հատկացված միջոցներից՝ 19.6 մլն դրամը:

# ՀՀ ՊԵՏԱԿԱՆ ԲՅՈՒՋԵԻ ՊԱԿԱՍՈՒՐԴԸ ԵՎ ՀՀ ՊԵՏԱԿԱՆ ՊԱՐՏՔԸ 2021 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ

ՀՀ կառավարության կողմից սահմանված եռամսյակային համամասնություններով 2021 թվականի առաջին կիսամյակի պետական բյուջեի պակասուրդը սահմանվել էր շուրջ 179 մլրդ դրամ, որը հաշվետու ժամանակահատվածի ընթացքում ավելացվել է 83 մլրդ դրամով: 2021 թվականի առաջին կիսամյակում ՀՀ պետական բյուջեն կատարվել է 75.5 մլրդ դրամ պակասուրդով՝ ծրագրված 262 մլրդ դրամի և նախորդ տարվա նույն ժամանակահատվածի 48.9 մլրդ դրամի դիմաց: Բյուջեի առաջին կիսամյակի համար ծրագրվածից ցածր պակասուրդը հիմնականում պայմանավորված է ծախսերի համեմատ եկամուտների առավել բարձր կատարողականով: Արդյունքում ֆինանսավորման ներքին աղբյուրներում գրանցվել է բյուջեի ազատ միջոցների՝ նախատեսվածից ավել աճ, որը 68.5 մլրդ դրամի փոխարեն կազմել է 261.9 մլրդ դրամ: Հաշվետու ժամանակահատվածում ֆինանսավորման ներքին աղբյուրները կազմել են ‑202.1 մլրդ դրամ, արտաքին աղբյուրները՝ 277.6 մլրդ դրամ՝ ծրագրված համապատասխանաբար ‑29.8 մլրդ դրամի և 291.7 մլրդ դրամի դիմաց:

Հաշվետու ժամանակահատվածում ֆինանսավորման ներքին աղբյուրներից փոխառու միջոցների հաշվին պետական բյուջեն ֆինանսավորվել է 83.9 մլրդ դրամով՝ 24.7%-ով գերազանցելով կիսամյակային ծրագիրը: Մասնավորապես, գանձապետական պարտատոմսերի տեղաբաշխումից զուտ մուտքերի հաշվին ֆինանսավորումը կազմել է ավելի քան 83.9 մլրդ դրամ՝ 24.6%-ով գերազանցելով կիսամյակային ծրագիրը: Ծրագրային ցուցանիշի գերակատարումը կապված է, շուկայական անորոշություններով պայմանավորված, կանխատեսածի համեմատ իրականացված ավելի մեծ ծավալով տեղաբաշխումների հետ: 2021 թվականի առաջին կիսամյակի ընթացքում ընդհանուր առմամբ տեղաբաշխվել են 190,037.81 մլն դրամի պարտատոմսեր, և տեղաբաշխումից ստացված մուտքը կազմել է 194,523.44 մլն դրամ, իսկ պարտատոմսերի մարմանը/հետգնմանն ուղղվել է 110,578.56 մլն դրամ:

2021 թվականի առաջին կիսամյակի ընթացքում տեղաբաշխվել են 1,062.66 մլն դրամի խնայողական արժեկտրոնային պարտատոմսեր, որոնցից մուտքը կազմել է 1,053.55 մլն դրամ:

Կատարված գործառնությունների արդյունքում` 2021 թվականի հունիսի 30-ի դրությամբ պետական գանձապետական պարտատոմսերը բնութագրող ցուցանիշները եղել են հետևյալը.

* միջին կշռված եկամտաբերությունը կազմել է 10.06% (2020թ. նույն ժամանակահատվածում` 10.99%):
* մինչև մարումը մնացած միջին ժամկետայնությունը` 4,100 օր (2020թ. նույն ժամանակահատվածում 4,111 օր).
* մարման բեռի բաշխվածությունը մինչև 2050 թվականն է.
* շրջանառության մեջ գտնվող պարտատոմսերի ծավալն անվանական արժեքով կազմել է 1,037.1 մլրդ դրամ (2020թ. նույն ժամանակահատվածում՝ 772.84 մլրդ դրամ), որի 4.7%-ը (48.53 մլրդ դրամը) կազմել են կարճաժամկետ պարտատոմսերը, 27.1%-ը (280.99 մլրդ դրամը)՝ միջնաժամկետ պարտատոմսերը, 67.7%-ը (702.37 մլրդ դրամը)՝ երկարաժամկետ պարտատոմսերը և 0.5%-ը (5.22 մլրդ դրամը)՝ խնայողական պարտատոմսերը:

2021 թվականի հունիսի 30-ի դրությամբ շրջանառության մեջ գտնվող գանձապետական պարտատոմսերի 99.7%-ը (1,033.69 մլրդ դրամ) ձեռք են բերվել ռեզիդենտների կողմից, իսկ մնացած ծավալը՝ 0.3%-ը (3.41 մլրդ դրամ)` ոչ ռեզիդենտների կողմից:

23.9 մլն դրամ տրամադրվել է մուրհակների մարմանը` առաջին կիսամյակում նախատեսված 32.9 մլն դրամի դիմաց։ Ծրագրից շեղումը պայմանավորված է այն հանգամանքով, որ թվով 13 մուրհակ մուրհակատերերի կողմից չեն ներկայացվել մարման:

Ներքին աղբյուրներից ֆինանսական զուտ ակտիվների հաշվին ֆինանսավորումը կազմել է ‑286.1 մլրդ դրամ` հաշվետու ժամանակահատվածի համար ծրագրված -97.1 մլրդ դրամի դիմաց: Մասնավորապես՝ առաջին կիսամյակի ծրագրով նախատեսվել է 36.7 մլրդ դրամ վարկերի տրամադրում ՀՀ ռեզիդենտներին, որից ավելի քան 5.9 մլրդ դրամը՝ արտաքին աջակցությամբ իրականացվող ծրագրերի շրջանակներում: Հաշվետու ժամանակահատվածում տրամադրված վարկերի փաստացի ծավալը կազմել է 33.3 մլրդ դրամ, որից 25 մլրդ դրամը (նախատեսված ծավալով) տրամադրվել է «Հայկական ատոմային էլեկտրակայան» ՓԲԸ-ին, շուրջ 5.8 մլրդ դրամը (նախատեսված ծավալով)՝ Կորոնավիրուսի (COVID-19) տնտեսական հետևանքների չեզոքացման միջոցառումների, իսկ 2.6 մլրդ դրամը (նախատեսվածի 43.3%-ը)՝ արտաքին աջակցությամբ իրականացվող ծրագրերի շրջանակներում: Մասնավորապես՝ 1.7 մլրդ դրամ է տրամադրվել Էլեկտրաէներգետիկ համակարգի զարգացման ծրագրի շրջանակներում՝ նախատեսված 3.7 մլրդ դրամի դիմաց, որից Վերակառուցման և զարգացման միջազգային բանկի աջակցությամբ իրականացվող էներգետիկայի ոլորտի ֆինանսական առողջացման ծրագրի շրջանակներում «Երևան ՋԷԿ» և «Հայկական ԱԷԿ» ՓԲԸ‑ներին տրամադրվել են 423.4 մլն դրամ ենթավարկեր՝ նախատեսված 642.1 մլն դրամի դիմաց։ Շեղումը պայմանավորված է «Հայգազարդ» ՓԲԸ-ի լուծարման գործընթացի անավարտ մնալով, որի հետևանքով 500 հազար ԱՄՆ դոլար գումարը հասանելի չէ ֆինանսավորման նպատակով:

819.9 մլն դրամ տրամադրվել է «Բարձրավոլտ էլեկտրացանցեր» ՓԲԸ‑ին՝ Վերակառուցման և զարգացման միջազգային բանկի աջակցությամբ իրականացվող էլեկտրամատակարարման հուսալիության ծրագրի լրացուցիչ ֆինանսավորման ծրագրի շրջանակներում` նախատեսված 2 մլրդ դրամի դիմաց: Ցածր ցուցանիշը պայմանավորված է Վանաձոր-1 ենթակայանի վերակառուցման աշխատանքների դանդաղ ընթացքով, ինչպես նաև այն հանգամանքով, որ «Զովունի» ենթակայանի վերակառուցման գլխավոր կապալառուի ընտրության՝ մարտ ամսին կայացած մրցույթի արդյունքների վերաբերյալ ՎԶՄԲ-ի համաձայնությունը ստացվել է հունիսի վերջին:

6.3 մլն դրամ տրամադրվել է «Բարձրավոլտ էլեկտրացանցեր» ՓԲԸ‑ին՝ Վերակառուցման և զարգացման միջազգային բանկի աջակցությամբ իրականացվող «Աշնակ» և «Արարատ» ենթակայանների վերակառուցման ծրագրի շրջանակներում` նախատեսված 598.5 մլն դրամի դիմաց: Միջոցառման շրջանակներում հաշվետու ժամանակահատվածում նախատեսված էր ավարտել 220 կՎ «Աշնակ» ենթակայանի վերակառուցման շինարարական աշխատանքները, սակայն կորոնավիրուսի համավարակի և եղանակային անբարենպաստ պայմանների պատճառով կապալառուի կողմից ենթակայանում կատարվող աշխատանքները չեն ավարտվել:

Ասիական զարգացման բանկի աջակցությամբ իրականացվող Կարգավարման կառավարման ավտոմատացված համակարգի (SCADA) ընդլայնման ծրագրի շրջանակներում «Էլեկտրաէներգետիկական համակարգի օպերատոր» ՓԲԸ-ին տրամադրվել է 419.4 մլն դրամ ենթավարկ՝ նախատեսված 421.6 մլն դրամի դիմաց: Շեղումը պայմանավորված է կանխատեսված և փաստացի փոխարժեքների տարբերությամբ:

Հաշվետու ժամանակահատվածում Գերմանիայի զարգացման վարկերի բանկի (KFW) աջակցությամբ իրականացվող «Կովկասյան էլեկտրահաղորդման ցանց I» Հայաստան-Վրաստան հաղորդիչ գիծ/ենթակայանների վարկային ծրագրի շրջանակներում «Բարձրավոլտ էլեկտրացանցեր» ՓԲԸ-ին նախատեսված 48.3 մլն դրամը չի տրամադրվել՝ պայմանավորված այն հանգամանքով, որ ծրագրի խորհրդատու ընկերության նախաորակավորման հաշվետվությունները գտնվել են KFW բանկի կողմից հաստատման փուլում, որից հետո կիրականացվեն վճարումները:

706.3 մլն դրամ է տրամադրվել Գյուղատնտեսության զարգացման միջազգային հիմնադրամի աջակցությամբ իրականացվող «Ենթակառուցվածքների և գյուղական ֆինանսավորման աջակցություն» վարկային ծրագրի շրջանակներում` կազմելով ծրագրված ցուցանիշի 97.2%-ը: Շեղումը պայմանավորված է վարկերի՝ նախատեսվածից փոքր միջին մեծությամբ:

Վերակառուցման և զարգացման եվրոպական բանկի աջակցությամբ իրականացվող Կոտայքի և Գեղարքունիքի մարզերի կոշտ թափոնների կառավարման ծրագրի շրջանակներում առաջին կիսամյակում նախատեսված 709.4 մլն դրամի դիմաց տրամադրվել է 155.8 մլն դրամ՝ պայմանավորված եղանակային պայմանների պատճառով նախատեսված սանիտարական աղբավայրի և երկու փոխաբեռնման կայանների կառուցման աշխատանքների ուշ մեկնարկով:

Քաղաքային զարգացման ծրագրի շրջանակներում հաշվետու ժամանակահատվածում նախատեսված 803.9 մլն դրամի դիմաց տրամադրվել է 40.4 մլն դրամ: Մասնավորապես 467 մլն դրամը նախատեսված էր տրամադրել «Երքաղլույս» ՓԲԸ-ին Վերակառուցման և զարգացման եվրոպական բանկի աջակցությամբ իրականացվող Երևանի քաղաքային լուսավորության ծրագրի շրջանակներում, որից փաստացի տրամադրվել է 13.3 մլն դրամը: Շեղումը պայմանավորված է հողային աշխատանքների իրականացման ընթացքում առաջացած խոչընդոտների հետևանքով նախագծերում փոփոխությունների անհրաժեշտությամբ, որից հետո աշխատանքները կվերսկսվեն: 27.1 մլն դրամ տրամադրվել է Եվրոպական ներդրումային բանկի աջակցությամբ իրականացվող Երևանի մետրոպոլիտենի վերակառուցման երկրորդ ծրագրի շրջանակներում՝ նախատեսված 336.9 մլն դրամի դիմաց, որը կապված է կապալառուի տեխնիկապես թերի աշխատանքի՝ տեխնիկայի հաճախակի շարքից դուրս գալու և աշխատանքի ոչ արդյունավետ կազմակերպման ու իրականացման հետ:

Նախկինում պետական բյուջեից ռեզիդենտներին տրամադրված վարկերից հաշվետու ժամանակահատվածում վերադարձվել է շուրջ 14.2 մլրդ դրամ՝ 7.8%-ով գերազանցելով ծրագրված ցուցանիշը, ինչը հիմնականում պայմանավորված է Կորոնավիրուսի (COVID-19) տնտեսական հետևանքների չեզոքացման 3-րդ միջոցառման շրջանակներում տրամադրված վարկերից 1.9 մլրդ դրամի վաղաժամկետ մարմամբ: Վերադարձված միջոցներից 4.8 մլրդ դրամը վճարվել է «Հայկական ատոմակայան» ՓԲԸ-ի, 2.1 մլրդ դրամը՝ «Երևանի Ջերմաէլեկտրակենտրոն» ՓԲԸ-ի կողմից, որոնք համապատասխանաբար 2.2%-ով և 2.7%‑ով գերազանցել են ծրագրված ցուցանիշները՝ պայմանավորված կանխատեսվածից բարձր փաստացի փոխարժեքով:

1.8 մլրդ դրամ է վերադարձվել ՀՀ կենտոնական բանկի կողմից՝ Տնտեսության կայունացման վարկավորման ծրագրի շրջանակներում տրամադրված վարկերի գծով:

Հաշվետու ժամանակահատվածում 2 մլրդ դրամ են կազմել «Բարձրավոլտ էլեկտրական ցանցեր» ՓԲԸ-ի բաժնետոմսերի և կապիտալի իրացումից մուտքերը:

2021 թվականի առաջին կիսամյակում 5 մլրդ դրամ է տրամադրվել ՀՀ էկոնոմիկայի նախարարությանը՝ «Ձեռնարկատեր+Պետություն հակաճգնաժամային ներդրումներ» ոչ հրապարակային մասնագիտացված պայմանագրային ներդրումային ֆոնդի բաժնետոմսերի և կապիտալում այլ մասնակցության ձեռքբերման նպատակով: Եվս 2 մլրդ դրամ տրամադրվել է ՀՀ տարածքային կառավարման և ենթակառուցվածքների նախարարությանը՝ «ՀՀ ատոմային էլեկտրակայան» ՓԲԸ-ի բաժնետոմսերի և կապիտալում այլ մասնակցության ձեռքբերման նպատակով:

Հաշվետու ժամանակահատվածում ֆինանսավորման ներքին աղբյուրներում բյուջեի ազատ միջոցների աճը կազմել է 261.9 մլրդ դրամ՝ ծրագրված 68.5 մլրդ դրամի դիմաց:

2021 թվականի առաջին կիսամյակում ՀՀ պետական բյուջեի պակասուրդի արտաքին ֆինանսավորումը կազմել է 277.6 մլրդ դրամ՝ ապահովելով առաջին կիսամյակում ծրագրված ցուցանիշի 95.2%‑ը: Արտաքին աղբյուրներում ծրագրված 355.7 մլրդ դրամի դիմաց 345.1 մլրդ դրամ են կազմել փոխառու զուտ միջոցները: Մասնավորապես՝ արտաքին վարկատուների աջակցությամբ իրականացվող նպատակային վարկային ծրագրերի շրջանակներում ստացվել են 25.2 մլրդ դրամ վարկային միջոցներ՝ կազմելով կիսամյակային ծրագրի 65.4%-ը, որից 22.9 մլրդ դրամը տրամադրվել է միջազգային կազմակերպությունների, 2.3 մլրդ դրամը` օտարերկրյա պետությունների կողմից: Մասնավորապես՝ 10 մլրդ դրամը ստացվել է Համաշխարհային բանկից, 7.2 մլրդ դրամը՝ Ասիական զարգացման բանկից, 2.8 մլրդ դրամը՝ Եվրոպական ներդրումային բանկից, 2.3 մլրդ դրամը՝ Գերմանիայի Վերականգնման վարկերի բանկից, 1.7 մլրդ դրամը՝ Եվրասիական զարգացման բանկից, 979.9 մլն դրամը՝ Վերակառուցման և զարգացման եվրոպական բանկից:

Արտաքին աղբյուրներից ստացված վարկերի գծով մասհանումների ցածր ցուցանիշը հիմնականում պայմանավորված է նպատակային վարկային ծրագրերի կատարողականով: Մասնավորապես՝ ՀՀ վարչապետի լիազորությունների իրականացման ապահովման ծրագրի շրջանակներում ստացվել է 2.6 մլրդ դրամ՝ նախատեսված 4 մլրդ դրամի դիմաց, Քաղաքային զարգացման ծրագրի շրջանակներում ստացվել է 2.6 մլրդ դրամ` նախատեսված 3 մլրդ դրամի դիմաց, Ոռոգման համակարգի առողջացման ծրագրի շրջանակներում ստացվել է շուրջ 2.1 մլրդ դրամ` նախատեսված 5.5 մլրդ դրամի դիմաց, Ճանապարհային ցանցի բարելավման ծրագրի շրջանակներում ստացվել է շուրջ 2.3 մլրդ դրամ` նախատեսված 5.5 մլրդ դրամի դիմաց, Ջրամատակարարման և ջրահեռացման բարելավման ծրագրի շրջանակներում ստացվել է շուրջ 2.3 մլրդ դրամ` նախատեսված 3.9 մլրդ դրամի դիմաց: Դպրոցների սեյսմիկ անվտանգության մակարդակի բարձրացման և Էլեկտրաէներգետիկ համակարգի զարգացման ծրագրերի շրջանակներում ստացված վարկային միջոցները գերազանցել են ծրագրված ցուցանիշները նախատեսված համապատասխանաբար 1.9 մլրդ դրամի և 3.1 մլրդ դրամի փոխարեն կազմելով շուրջ 3.2 մլրդ դրամ և 3.6 մլրդ դրամ:

2021 թվականի առաջին կիսամյակի ընթացքում արտաքին վարկերի մարմանն ուղղվել է 58.8 մլրդ դրամ՝ կազմելով կիսամյակային ծրագրի 95.5%-ը, որից 40.8 մլրդ դրամն ուղղվել է միջազգային կազմակերպությունների, 17.4 մլրդ դրամը` օտարերկրյա պետությունների և 614.1 մլն դրամը` օտարերկրյա առևտրային բանկերի նկատմամբ պարտավորությունների մարմանը: Շեղումը պայմանավորված է արտաքին աջակցությամբ իրականացվող վարկային ծրագրերի կատարման ընթացքով, որի արդյունքում թերակատարվել է արտաքին վարկերի գծով ստացումների ծրագրված ցուցանիշը: Վարկերի մարման ցուցանիշի վրա հակառակ ազդեցությունն են ունեցել ԱՄՆ դոլարի նկատմամբ SDR-ի կանխատեսումային և փաստացի ձևավորված փոխարժեքի տարբերությունն ու արտարժույթների նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությունը: Այսպես, կառավարության արտարժութային պարտքի մարման գծով վճարումների համար 2021 թվականի առաջին կիսամյակի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 523.81, մինչդեռ 2021 թվականի պետական բյուջեի ծրագրավորման ընթացքում արտարժութային մուտքերի և ելքերի փոխարկման համար կիրառվել է 493.76 փոխարժեքը (2020 թվականի նոյեմբերի 2-ի դրությամբ ՀՀ կենտրոնական բանկի կողմից հրապարակված միջին փոխարժեք): Նախորդ տարվա նույն ժամանակահատվածի համեմատ ստացված արտաքին վարկերի և փոխատվությունների մարմանն ուղղված փաստացի վճարումներն աճել են 22.1%-ով կամ 10.6 մլրդ դրամով, որը հիմնականում պայմանավորված է եղել մի շարք վարկերի գծով արտոնյալ ժամկետների ավարտով և հերթական մարման ենթակա գումարի (մասնաբաժնի) ավելացմամբ, ինչպես նաև արտարժույթների նկատմամբ ՀՀ դրամի փոխարժեքների փոփոխությամբ:

Մայր գումարի մարումների կառուցվածքում օտարերկրյա պետությունների կողմից տրամադրված վարկերի մարումների մասնաբաժինը կազմել է 29.6%, միջազգային կազմակերպությունների կողմից տրամադրված վարկերի մարումների մասնաբաժինը՝ 69.4%, իսկ 1%-ն առևտրային բանկերի կողմից տրամադրված վարկերի մարումների մասնաբաժինն է: Կատարված մարումների 79.7%-ը բաժին է ընկնում թվով 5 վարկատուների՝ Զարգացման Միջազգային Ընկերակցություն (30.4%), Ասիական Զարգացման Բանկը (19.0%), Ռուսաստանի Դաշնություն (16.6%), Արժույթի Միջազգային Հիմնադրամ (8.1%) և Գերմանիա (5.6%):

Կատարված մարումների կառուցվածքում լողացող տոկոսադրույքով վարկերի գծով վճարումների տեսակարար կշիռը կազմել է 15.2%, ֆիքսված տոկոսադրույքով վարկերի գծով վճարումների տեսակարար կշիռը՝ 84.8%:

378.7 մլրդ դրամ է կազմել արտարժութային պարտատոմսերի թողարկումից և տեղաբաշխումից զուտ մուտքը, որի կատարողականը կազմել է 100%: 2021 թվականի փետրվարի 2‑ին Հայաստանի Հանրապետությունը միջազգային կապիտալի շուկայում հաջողությամբ տեղաբաշխեց 750 մլն ԱՄՆ դոլար ծավալով, 10 տարի մարման ժամկետով, 3.875% տեղաբաշխման եկամտաբերությամբ արտարժութային պետական պարտատոմսեր, որոնց արժեկտրոնային եկամտաբերությունը կազմել է 3.6%: Սա Հայաստանի կողմից միջազգային կապիտալի շուկայում արտարժութային պետական պարտատոմսերի չորրորդ թողարկումն էր: Ընդ որում, ՀՀ 2021 թվականի պետական բյուջեի համաձայն, պետական բյուջեի պակասուրդի զուտ ֆինանսավորումը արտարժութային պետական պարտատոմսերի հաշվին նախատեսվել էր 500 մլն ԱՄՆ դոլարին համարժեք դրամի չափով (241.9 մլրդ դրամ): Հավելյալ 250 մլն ԱՄՆ դոլարի արտարժութային պարտատոմսերի թողարկումն արդյունք էր կապիտալի միջազգային շուկայում ձևավորված բարենպաստ միջավայրի, թողարկվող պարտատոմսերի նկատմամբ բարձր պահանջարկի ու պարտատոմսերի ցածր եկամտաբերության և նպատակ է ունեցել բարձրացնել պետական բյուջեի պակասուրդի ֆինանսավորման հնարավոր ռիսկերի կառավարելիության աստիճանը, ինչպես նաև նպաստել վճարային հաշվեկշռի արտաքին հատվածի կայունությանը: 2021 թվականին փաստացի տեղաբաշխված 750 մլն ԱՄՆ դոլարի պարտատոմսերի գծով փաստացի մուտքը կազմել է 378,693,211.4 հազ դրամ (733,035,000 ԱՄՆ դոլարին համարժեք գումար՝ հաշվարկված 03.02.2021թ. համար Կենտրոնական բանկի կողմից սահմանված առքի փոխարժեքով 1 ԱՄՆ դոլարը = 516.61 դրամ): Տեղաբաշխումից ստացված ավելցուկային գումարը (136.8 մլրդ դրամ) ուղղվել է կայունացման դեպոզիտային հաշվի համալրմանը:

Արտաքին ֆինանսական զուտ ակտիվների հաշվին պետական բյուջեի ֆինանսավորումը հաշվետու ժամանակահատվածում կազմել է ‑67.5 մլրդ դրամ կամ կիսամյակային ծրագրով նախատեսված ցուցանիշի 105.5%-ը: Մասնավորապես՝ շուրջ 63 մլրդ դրամ հատկացվել է Արցախի Հանրապետությանը` որպես միջպետական վարկ, որն ամբողջությամբ ապահովել է կիսամյակային ծրագրային ցուցանիշը: Վրաստանի կողմից ՀՀ նկատմամբ ունեցած վարկային պարտավորությունների մարումը կազմել է 445.8 մլն դրամ կամ կիսամյակային ծրագրային ցուցանիշի 102.8%-ը՝ պայմանավորված ԱՄՆ դոլարի նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: Բաժնետոմսերի և կապիտալում այլ մասնակցության ձեռքբերման նպատակով առաջին կիսամյակում նախատեսված 1.4 մլրդ դրամը գրեթե ամբողջությամբ տրամադրվել է: Հաշվետու ժամանակահատվածում արտաքին աղբյուրներից ստացված վարկային և դրամաշնորհային միջոցների մնացորդը հաշվետու ժամանակահատվածում ավելացել է 3.5 մլրդ դրամով՝ նախատեսված 56.9 մլն դրամ օգտագործման դիմաց:

2021 թվականի հունիսի 30-ի դրությամբ ՀՀ պետական պարտքը կազմել է 4,393.5 մլրդ դրամ (8,869.0 մլն ԱՄՆ դոլար): ՀՀ դրամով և ԱՄՆ դոլարով արտահայտված` նախորդ տարվա նույն ժամանակահատվածի համեմատ ՀՀ պետական պարտքի ցուցանիշներն աճել են անհամաչափորեն` համապատասխանաբար 18%-ով և 14.9%-ով: Դա պայմանավորված է եղել 2020 թվականի և 2021 թվականի առաջին կիսամյակների վերջի դրությամբ ձևավորված ԱՄՆ դոլար / ՀՀ դրամ փոխարժեքների տարբերությամբ, որը փոփոխվել է 2.7%-ով՝ 482.44-ից աճելով մինչև 495.37: ՀՀ պետական պարտքում 4,161.6 մլրդ դրամը (8,400.9 մլն ԱՄՆ դոլարը) կազմել է ՀՀ կառավարության պարտքը, 231.9 մլրդ դրամը (468.1 մլն ԱՄՆ դոլարը)՝ ՀՀ ԿԲ արտաքին պարտքը:

2021 թվականի հունիսի 30-ի դրությամբ ՀՀ պետական պարտքը նախորդ տարեվերջի համեմատ աճել է 229.2 մլրդ դրամով (900.6 մլն ԱՄՆ դոլարով): Դա պայմանավորված է եղել կառավարության պարտքի աճով, որը կազմել է 6.1%, իսկ ՀՀ կենտրոնական բանկի արտաքին պարտքը նվազել է 3.5%-ով։

2021 թվականի հունիսի 30-ի դրությամբ ՀՀ արտաքին պետական պարտքը նախորդ տարեվերջի համեմատ աճել է 618.2 մլն ԱՄՆ դոլարով (10.2%-ով), և դրա տեսակարար կշիռը ՀՀ պետական պարտքի կառուցվածքում նվազել է՝ 76%-ից հասնելով 75.3%-ի: Ընդ որում, ՀՀ կառավարության արտաքին պարտքն աճել է 610.1 մլն ԱՄՆ դոլարով, իսկ ՀՀ կենտրոնական բանկի արտաքին պարտքը՝ 8.1 մլն ԱՄՆ դոլարով:

Արտաքին պետական պարտքի հիմնական մասը` 3,076.0 մլրդ դրամը (6,209.6 մլն ԱՄՆ դոլարը) ՀՀ կառավարության պարտավորություններն են, 231.9 մլրդ դրամը (468.1 մլն ԱՄՆ դոլարը)` ՀՀ կենտրոնական բանկի պարտավորությունները: Մասնավորապես, կառավարության արտաքին պարտքի բաղադրիչներն են՝

* արտաքին վարկերը և փոխառությունները, որոնց ծավալը կազմել է 2,253.4 մլրդ դրամ,
* ոչ ռեզիդենտների կողմից ձեռքբերված պետական գանձապետական պարտատոմսերը, որոնց ծավալը կազմել է 3.4 մլրդ դրամ,
* ոչ ռեզիդենտների կողմից ձեռքբերված արտարժութային պետական պարտատոմսերը, որոնց ծավալը կազմել է 815.0 մլրդ դրամ,
* ՀՀ կառավարության կողմից տրամադրված արտաքին երաշխիքները, որոնց ծավալը կազմել է 4.1 մլրդ դրամ:

2021 թվականի հունիսի 30-ի դրությամբ ներքին պետական պարտքն անվանական արժեքով կազմել է 1,085.5 մլրդ դրամ (2,191.4 մլն ԱՄՆ դոլար), այդ թվում`

* ռեզիդենտների կողմից ձեռքբերված պետական գանձապետական պարտատոմսերի ծավալը կազմել է 1,033.7 մլրդ դրամ,
* ռեզիդենտների կողմից ձեռքբերված արտարժութային պետական պարտատոմսերի ծավալը կազմել է 51.8 մլրդ դրամ:

2021 թվականի հունիսի 30-ի դրությամբ ՀՀ ներքին պետական պարտքը նախորդ տարեվերջի համեմատ աճել է 87.9 մլրդ դրամով (8.8%-ով), և դրա տեսակարար կշիռը ՀՀ պետական պարտքի կառուցվածքում աճել է՝ 24%-ից հասնելով 24.7%-ի:

2021 թվականի հունիսի 30-ի դրությամբ նախորդ տարեվերջի համեմատ շրջանառության մեջ գտնվող արտարժութային պետական պարտատոմսերի ծավալն ավելացել է 750.0 մլն ԱՄՆ դոլարով՝ կազմելով 1,750.0 մլն ԱՄՆ դոլար, որից 500 մլն ԱՄՆ դոլարը` 2025 թվականին մարման ենթակա 7.15% արժեկտրոնային եկամտաբերությամբ արտարժութային պետական պարտատոմսերը, 500 մլն ԱՄՆ դոլարը` 2029 թվականին մարման ենթակա 3.95% արժեկտրոնային եկամտաբերությամբ արտարժութային պետական պարտատոմսերը և 750 մլն ԱՄՆ դոլարը` 2031 թվականին մարման ենթակա 3.6% արժեկտրոնային եկամտաբերությամբ արտարժութային պետական պարտատոմսերը:

1. Ճյուղերի մանրամասն ցուցանիշները ներկայացված են Հավելվածում: [↑](#footnote-ref-1)
2. ՏԱՑ-ի աճին ճյուղերի նպաստումները ՀՀ ֆինանսների նախարարության գնահատականներն են: Գյուղատնտեսության ցուցանիշը ոչ բոլոր հաշվարկներում է ներկայացված, քանի որ այն հրապարակվում է եռամսյակային պարբերականությամբ՝ պայմանավորված գյուղատնտեսության սեզոնայնությամբ և բնակլիմայական ոչ կայուն պայմաններից կախված` ամսական արտադրության տատանողականության հարթեցման անհրաժեշտությամբ: [↑](#footnote-ref-2)
3. Համախառն պահանջարկի ցուցանիշները ՀՀ ֆինանսների նախարարության գնահատականներն են: [↑](#footnote-ref-3)
4. Այստեղ ներկայացված են հիմնական միջոցներում ներդրումները՝ հաշվի առնելով, որ 2019 թվականից ՀՀ ՎԿ-ի կողմից համախառն կուտակման մեջ հաշվառվող պաշարների փոփոխության մեջ ներառվում են նաև վիճակագրական շեղումները: [↑](#footnote-ref-4)
5. Ներդրումների ճյուղային կառուցվածքի ցուցանիշները վերաբերում են ներդրումների՝ կապիտալ շինարարությանն ուղղվող մասին: Ավելի մանրամասն տե՛ս Շինարարություն հատվածում: [↑](#footnote-ref-5)
6. Ի տարբերություն վերոնշյալ ցուցանիշների՝ պաշտոնապես գրանցված գործազուրկների թիվը չի հանդիսանում տնային տնտեսություններում աշխատուժի հետազոտության (հարցման) արդյունք: [↑](#footnote-ref-6)
7. Աղբյուրը՝ ՀՀ ՎԿ և ՀՀ ՖՆ հաշվարկներ: [↑](#footnote-ref-7)
8. Ներմուծման տվյալները ներկայացված են ՍԻՖ գներով: [↑](#footnote-ref-8)
9. Աղբյուրը` ՀՀ վիճակագրական կոմիտե, «Հայաստանի Հանրապետության սոցիալ-տնտեսական վիճակը» ամսական զեկույցներ: [↑](#footnote-ref-9)
10. Աղբյուրը՝ ՀՀ վիճակագրական կոմիտե, «Հայաստանի Հանրապետության սոցիալ-տնտեսական վիճակը» ամսական զեկույցներ և ՀՀ ՖՆ հաշվարկներ: [↑](#footnote-ref-10)
11. Մանրամասն ցուցանիշները ներկայացված են Հավելվածում: [↑](#footnote-ref-11)
12. Մանրամասն ցուցանիշները ներկայացված են Հավելվածում: [↑](#footnote-ref-12)
13. Ապրանքների լայն տնտեսական դասակարգմամբ (BEC) պաշտոնական տվյալները հրապարակվում են տարեկան կրտվածքով և կհրապարակվեն հաջորդ տարվա՝ 2022 թվականի վերջին, ուստի այս հատվածում ներկայացված են ՀՀ ՖՆ գնահատականները (կիրառվել են արտաքին առևտրի 4-անիշ վիճակագրությունից BEC-ին անցման միջազգային փորձում ընդունված անցումային բանալիներ): [↑](#footnote-ref-13)
14. Մանրամասն ցուցանիշները ներկայացված են Հավելվածում: [↑](#footnote-ref-14)
15. Աղբյուրը՝ ՀՀ վիճակագրական կոմիտե, «Հայաստանի Հանրապետության սոցիալ-տնտեսական վիճակը» ամսական զեկույցներ և ՀՀ ՖՆ հաշվարկներ: [↑](#footnote-ref-15)
16. Ընթացիկ տարվա առաջին կիսամյակի ծառայությունների մասին տեղեկատվության բացակայության պատճառով ողջ շարքը ներկայացված է ապրանքների արտահանման և ներմուծման հարաբերակցությամբ (ՖՕԲ գներով, «Ապրանքների առևտուրն ըստ վճարային հաշվեկշռի հիմքի» հոդված): 2021 թվականի առաջին կիսամյակի ցուցանիշը նախնական գնահատական է:

    Աղբյուրը` ՀՀ վիճակագրական կոմիտե, «ՀՀ վճարային հաշվեկշիռ-6» տվյալների բազա և ՀՀ ՖՆ գնահատականներ: [↑](#footnote-ref-16)
17. Աղբյուր՝ ՀՀ ԿԲ: [↑](#footnote-ref-17)
18. Ընդգրկված չեն կուտակված տոկոսները: Վարկերի մեջ ներառված են նաև ֆակտորինգային, լիզինգային գործառնությունները և ռեպո համաձայնագրերը: [↑](#footnote-ref-18)
19. Աղբյուրը՝ ՀՀ ԿԲ և ՀՀ ՖՆ հաշվարկներ [↑](#footnote-ref-19)
20. Աղբյուրը՝ ՀՀ ՖՆ: [↑](#footnote-ref-20)
21. Աղբյուրը՝ ՀՀ ՖՆ գնահատական

    Հարկաբյուջետային ազդակի հաշվարկներում օգտագործված հարկային եկամուտների ցուցանիշները ճշգրտվել են միասնական գանձապետական հաշվի՝ համապատասխան ժամանակահատվածի շարժի ցուցանիշով: [↑](#footnote-ref-21)
22. Ներկայացված է 2020թ․ հունվար-հունիսի կշիռը։ [↑](#footnote-ref-22)
23. Հարկային եկամուտների և պետական տուրքերի առաջին կիսամյակի ծրագրի 31,727.3 մլն դրամ փոփոխությունից 12,293.1 մլն դրամը «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքի 10-րդ հոդվածի համաձայն պետական բյուջե ստացվող դրոշմանիշային վճարի գումարն է, 94.8 մլն դրամը՝ «Հայաստանի Հանրապետության 2021 թվականի պետական բյուջեի մասին» ՀՀ օրենքի 9-րդ հոդվածի 2‑րդ կետի համաձայն առանց սահմանափակման պետական բյուջեից կատարվող վճարումների արդյունքում ձևավորված եկամուտները: [↑](#footnote-ref-23)
24. Պարտքի սպասարկման ծախսերի առավել մանրամասն վերլուծությունը ներկայացված է պետական բյուջեի ծախսերի տնտեսագիտական դասակարգման վերլուծության բաժնում: [↑](#footnote-ref-24)